**ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు**

**2012 Q4 అక్టోబరు - డిసెంబరు ఆర్టికల్స్‌**

**(పిడిఎఫ్‌ రూపంలో)**

**విషయసూచిక**

**వెన్యూ దెబ్బకొట్టేసింది...**

**చూడ్డానికి వస్తారా? వింటానికి వస్తారా?**

**కష్టం బాబుదే, లాభం ఎవరికి?**

**కిరణ్‌కి ఓ ఇమేజి దొరికింది...**

**ప్రస్తుతం గ్రహణం**

**కుమ్మ్కయినట్టా? కానట్టా?**

**డాక్టర్‌ అజిత్‌ సింగ్‌**

**ఢిల్లీలో కాళ్లా? గల్లీలో రాళ్లా?**

**పులుల జనాభా పెరుగుతోంది...**

**ఎంత వినయం!**

**ఎందుకీ వివక్షత?**

**చేతిలో బైబిలు ఎవరి డొక్కలో గుచ్చుకుంటోంది?**

**పాదయాత్రలూ - పదబంధాలూ**

**నడకా ఆగదు.. దూకుడూ ఆగదు...**

**ఏం ఉద్ధరిస్తారో చూదాం...**

**కోతిపుండు బ్రహ్మరాక్షసైంది...**

**ఎలక్కి పిల్లి సాక్ష్యం**

**ఇన్నాళ్లకు కిరణ్‌కు ఓ పరివారం దొరికింది!**

**వ్యక్తిగత హోదా సరిపోదు...**

**కిరణ్‌ను మార్చం మహాప్రభో...**

**ఈ పాదయాత్ర సక్సెస్‌...**

**అవే మొహాలూ - అవే కప్పలూ**

**మొండివాడు రాజైతే...?**

**చలో తెలంగాణా!**

**సమసి పోయిందట !**

**విశ్వసనీయత అనగా...?**

**చిత్తశుద్ధి కనబడుతూనే వుంది...**

**ఎలకైనా దొరికింది...**

**గుడివాడ ఒకటే అబ్బసొత్తా..?**

**తెలుగు సమావేశాలు వాయిదా వేయడమెందుకు?**

**విగ్రహం సరే.. నిగ్రహం మాటేమిటి?**

**పరిష్కారం యింట్లోనే...**

**మేం ఒకళ్లం, మాకిద్దరు.. కాదు కాదు.. ముగ్గురు**

**తెలుగు మహాసభలు అవసరమా?**

**బాబుగారి ధైర్యం**

**ఇదా కారణం?**

**అఖిలపక్షం ఒకటి మాత్రం తేల్చింది...**

**2012 అక్టోబరు 02 ఎమ్బీయస్‌ : వెన్యూ దెబ్బకొట్టేసింది...**

మూణ్నెళ్లగా ఊదరగొట్టిన మిలియన్‌ మార్చ్‌ ముగిసిపోయింది. ఇవాళ్టి పేపర్లన్నీ సాగరహారం, పోటెత్తిన జనసముద్రం వంటి హెడింగులు పెడితే పెట్టవచ్చు గాక, నా దృష్టిలో అది సాధించినదాని కంటె పోగొట్టుకున్నది ఎక్కువ. నేను మొదటే రాశాను - మిలియన్‌ మార్చ్‌ జరిగి తీరాలి. కానీ ఆ స్థలంలో కాదని. కాదు అక్కడే జరిగితీరాలని పట్టుబట్టారు కోదండరాం. ఏం సాధించారు? ఎంతమంది వచ్చారు చెప్పండి. అసలు పోలీసులు పర్మిషన్‌ యిచ్చినదే గోచీపాతంత వుంది. పోలీసులు సంజీవయ్య పార్కు నుండి పివి జ్ఞానభూమి వరకే అన్నారు. వీళ్లు జలవిహార్‌ వరకూ వెళ్లి తీరతాం అన్నారు. అలా అయినా మొత్తం 2 కి.మీ.లుంటుంది. అబ్బే పీపుల్స్‌ ప్లాజా వరకూ జనం నిండిపోయారనుకున్నా మూడున్నర కి.మీ. అక్కడ రోడ్డు 40-45 అడుగుల వెడల్పుంటుంది. మధ్యలో డివైడర్‌. ఎంతమంది జనం పట్టివుంటారో లెక్క వేసి చూడండి. ఓ టీవీ ఛానెల్‌ 25-30 వేలు వున్నారంది. పోనీ అలాగే కానీయండి. ఎక్కడి మిలియన్‌ (10 లక్షలు) ఎక్కడి 30 వేలు? అంతకంటె ఎక్కడో పెరేడ్‌ గ్రౌండ్స్‌లోనే లేదా ఊరవతల రామోజీ ఫిల్మ్‌ సిటీ వద్దో బహిరంగ సమావేశం పెడితే ఎంత రంజుగా వుండేది!

ఆ నెక్లెస్‌ రోడ్డు మీద అంత మోజెందుకు? ఆ పేరు చెప్పగానే పోలీసులు ఎలర్ట్‌ అయిపోయారు. ముత్యాలముగ్గులో కాంట్రాక్టర్‌ చెప్పినట్టు - అసలే మన హిస్టరీ అంతంతమాత్రం! గత మిలియన్‌ మార్చ్‌లో విగ్రహాలు పగలగొట్టిన ఘనత వుంది. అవేళ జరిగినది తప్పు, క్షమాపణ చెపుతున్నాం అని యిప్పటిదాకా ఒక్క తెలంగాణ నాయకుడూ అనలేదు. మళ్లీ టాంక్‌ బండ్‌, నెక్లెస్‌ రోడ్డు అంటే పర్మిషన్‌ ఎవరిస్తారు? తక్కినవి కూడా విరక్కొట్టేసి 'మేం కాదు, పోలీసులే విరక్కొట్టారు' అని చెప్తే. ఇప్పుడు చెప్తున్నారుగా - మీడియా వాహనాల పై రాళ్లేసినదీ, తగలెట్టినదీ మఫ్టీలో పోలీసులో, సీమాంధ్ర ఏజంట్లో అని! మార్చ్‌ ప్రాంగణంలో 'సీమాంధ్ర మీడియాను బొందపెట్టు, తెలంగాణ మీడియాను ఎత్తిపట్టు' అని బ్యానర్‌ కట్టి అక్కడ ఐదు టీవీ ఛానెల్స్‌ లోగోలు వేసి వాటిపై ఇంటూలు పెట్టిన దెవరుట? తగలబడుతున్న మీడియా వాహనాలను చూసి కార్యకర్తలకు ఛీర్స్‌ చెప్పినదెవరుట? టాంక్‌ బండ్‌ ఒకటే కాదు, అక్కడంతా సెన్సిటివ్‌ ఏరియానే. ఇటు ఐమాక్స్‌ వుంది. దాని ఓనరు మద్రాసులోనే పెరిగినా, హైదరాబాదులోనే పరిశ్రమలు పెట్టి స్థానికు లనేకమందికి ఉపాధి కల్పించినా, తండ్రితాతలు ఏలూరు వాళ్లు కాబట్టి 'సీమాంధ్రుడి' కిందే లెక్క వేసి దాన్ని టార్గెట్‌ చేసే ప్రమాదం వుంది.

ఇక యిటు రైల్వే స్టేషన్‌, దాటితే ఏకంగా రాజ్‌ భవన్‌. ఇంకోపక్క సెక్రటేరియట్‌, తీవ్ర సమైక్యవాది ఎన్టీయార్‌ సమాధి. మర్చిపోయా - సంజీవయ్యగారు కూడా 'సీమాంధ్రుడే' ! పోలీసులు జాగ్రత్త పడి అనుమతులు కుదించారంటే ఆశ్చర్యం ఏముంది? కవాతుస్థలం రైల్వే స్టేషన్‌ దగ్గర పెట్టడం ఎంత తెలివితక్కువ? పోలీసుల మీద విసరడానికి రాళ్లు వూరికే దొరుకుతాయి కదాని చూశారుకానీ, ఉద్యమకారులు రైల్వే స్టేషన్‌ తగలబెట్టి రైల్వే కేసుల్లో యిరుక్కుంటారని వూహించవద్దా? లోకల్‌గా పోలీసు స్టేషన్‌ తగలబెట్టినా ఫర్వాలేదు, సర్దేయవచ్చు. కేంద్రంలో యవ్వారం అలా కాదు. మన మాట చెల్లదు. అదో పెద్ద ఢిల్లీ సర్కసు. పొన్నం వంటి టి-ఎంపీలపై రైల్‌ రోకో కేసులు యింకా తీసేయలేదు. ఎంపీలే అల్లాడుతూంటే యిప్పుడు నెక్లెస్‌ రోడ్డు స్టేషన్‌, ఖైరతాబాదు స్టేషన్‌ తగలబెట్టిన కుర్రాళ్లు ఎన్నాళ్లు అవస్థలు పడాలో ఏమో! నిర్వాహకులు యివన్నీ చూసుకోవాలి.

మార్చ్‌కు పోలీసులు యిచ్చిన గడువు వీళ్లు మీరతారని నా వంటి మందబుద్ధికే తెలుసు. తికాయత్‌ ఉదాహరణ చెప్పి ముందే రాశాను. టిజాక్‌ వాళ్లు 48 గంటలు అక్కడే వుందామనుకున్నారట. ఎప్పుడు ముగుస్తుందో మాకే తెలియదు అంటూ కోదండరాం గొప్పగా ముందురోజే చెప్పారు. కనీసం ఓ పదివేలమందిని కూర్చోబెట్టి ఆటా, పాటాతో ఎంటర్‌టైన్‌ చేస్తే బాగుండేదా? అలా చేయడానికి ఆ నెక్లెస్‌ రోడ్డు ఏమైనా తగినదా? అసలు జలవిహార్‌కి ఎప్పుడైనా - కొత్త సంవత్సరపు వేడుకలకైనా - వెళ్లారా కోదండరాం? పగలు చూడడం కాదు, రాత్రి ఆ హుస్సేన్‌ సాగర్‌ కంపు భరించగలరా? ఆ పక్కన వున్న దుబ్బులనిండా దోమలు ఎలా వుంటాయో తెలుసా? పోలీసులు యిలాటి సందర్భాల్లో వాటర్‌ కేనన్స్‌ (జలఫిరంగులు) వుపయోగిస్తారని అందరికీ తెలుసు. ఎక్కడో ఏ విజయవాడ నేషనల్‌ హైవే మీదో అయితే నీళ్లు దొరక్క పోలీసులు చచ్చేవారు. ఇక్కడ పక్కనే హుస్సేన్‌ సాగర్‌ వుంది. గొట్టం అటు పడేసి, యిటు ధార కొడితే చాలు, నెలల తరబడి నీళ్లతో చావగొట్టవచ్చు. ఎటొచ్చీ పోలీసులు కూడా ముక్కుమూసుకోవాల్సి వస్తుంది. హెల్మెట్‌ వుంటుంది కాబట్టి వాళ్లకు అంత వాసన రాదు. కానీ నీటిదెబ్బ తినేవాడికి కంపుకంపు. పైగా నానా రకాల కెమికల్స్‌ హుస్సేన్‌ సాగర్‌లోకే వదులుతారు. గుఱ్ఱపుడెక్క వంటి ఫంగస్‌లు బోల్డు. అవి ఒంటి మీద పడితే దురదలు, పొక్కులు రావడం ఖాయం. అలాటి చోట వెన్యూ ఎంపిక చేసినవాణ్ని అనాలి.

పోలీసులు చల్లే హుస్సేన్‌ సాగర్‌ నీళ్లకు తోడు పైనుండి వరుణదేవుడు కూడా పగబట్టి కుంభవృష్టి కురిపించాడు. (దీనిలో సమైక్యవాదుల కుట్ర వుందో లేదో నేను గట్టిగా చెప్పలేను. చేతబడి చేసినట్టు వాళ్లు చాటుగా వరుణయాగం చేశారేమో) భాద్రపదమాసంలో వర్షాలు కురవడం అబ్బురమేమీ కాదు. దాన్ని కూడా లెక్కలోకి తీసుకుని వీళ్లు ప్లాను చేయాల్సింది. పైన కప్పు వున్న స్థలం ఏదైనా ఎంచుకుని వుంటే బాగుండేది. తెలంగాణ వచ్చేదాకా కదలం, రూట్‌ మ్యాప్‌ ప్రకటించేదాకా కదలం, ఈజిప్టులోలా (అదొకటి దొరికింది) కూర్చుంటాం అంటూనే కోదండరాం గారు మధ్యలో 'రేపటిదాకా కదలం' అన్నారు. మధ్యాహ్నమే 'నేను అసలే టీచర్ని. ఎప్పటిదాకా వుంటామో క్వశ్చన్‌ పేపరు లీక్‌ చేయను' అన్నారు కానీ మధ్యలో 8 గంటల ప్రాంతంలో తనే లీక్‌ చేసేశారు. రేపటిలోగా తెలంగాణ వస్తుందని ఈయనకు ఎవరైనా ఫోన్‌ చేశారా ఏమా అన్న సందేహం వచ్చింది నాకు. ఆ రేపు అన్నాం కదాని అర్ధరాత్రి తారీకు మారేవరకు వుండి అప్పుడు డిస్పర్స్‌ అన్నారు. ఎందుకంటే వర్షం మొత్తేస్తోంది. తెలంగాణకోసం ప్రాణాలైనా అర్పిస్తామని గంభీర ప్రకటనలు చేసినవారందరూ అవేవో యింటి దగ్గర అర్పిద్దామనుకున్నారేమో ఏమో యింటిమొహం పట్టారు. 11.45 పాటికి గట్టిగా రెండు వేలమంది లేరు. ఎవ్వరూ వర్షానికి, చలికి ప్రిపేరయి రాలేదు. పోలీసులు వచ్చి దుకాణం ఎత్తేయండి అని అదిలిస్తే వాళ్లతో పోట్లాడి వార్తల కెక్కుదామనుకున్నారు కానీ పోలీసులు కూడా గడుసుతనం తోనో, అలసటతోనో ఏమీ చేయకుండా కూర్చున్నారు. వాటర్‌ కానన్స్‌ కూడా ఆపేశారు.

మార్చ్‌ జరగకుండా పోలీసులు అడ్డుకున్నారని, రైళ్లు కాన్సిల్‌ చేయించారని, ముందస్తు అరస్టులు చేశారని, బారికేడ్లు కట్టారని - పెద్ద విమర్శే వచ్చింది. ఇది యిలాగే జరుగుతుందని అందరికీ తెలుసు. ప్రస్తుతం ఉద్యమంలో వున్నవారందరూ గతంలో ప్రభుత్వంలో వున్నవారే. రేపు వీళ్లు అటు వెళ్లి, వాళ్లు యిటు వచ్చినా జరగబోయేది యివే. పోలీసుల వాళ్ల ఎత్తులు యిలాగే వుంటాయని ముందే తెలుసు. ఆ కవాతు స్థలానికి అన్నివైపులా మూసేసి పద్మవ్యూహంలోకి ఎంట్రీ లాగ ఓ కనుమలోంచి యిచ్చారు. దాని ద్వారా అందరూ చేరేసరికి పుణ్యకాలం గడిచిపోతుంది. టైమై పోయింది, పదండి, పదండి అంటారు. అదే చక్కగా బహిరంగప్రదేశం అనుకోండి, అన్ని వైపులనుండీ వచ్చేవారు. అసలు హైదరాబాదు తెలంగాణలో లేదా? వేరే వూరి నుండే జనం రావాలా? హైదరాబాదులోని ప్రత్యేకవాదులందరూ గుమిగూడినా చాలు, పదిలక్షలమందితో పెద్ద సభ గ్యారంటీగా జరిగేది. ఆ స్థలం గురించి పట్టుబట్టి ఒప్పించుకున్నపుడే నిర్వాహకులకు తెలుసు - వచ్చేవారి సంఖ్య వేలల్లోనే వుంటుందని. ఇతరప్రాంతాల నుండి జనాల్ని రప్పిస్తే మరీ యిరుకై పోయి జలియన్‌వాలా బాగ్‌లా అయిపోయేది.

హరీశ్‌రావు గారు తన ర్యాలీతో వేదికవైపు వస్తూంటే వేదికపై వున్నవాళ్లు రమ్మన్నారు. 'చుట్టూ జనం వున్నారు, ఎలా రాగలను?' అని హరీశ్‌ సైగలు చేసినది టీవీలో వచ్చింది. అదే ఓపెన్‌ గ్రౌండ్‌లో అయితే యీ యిబ్బంది వుండేది కాదు కదా. 'అదంతా డ్రామా, హరీశ్‌ వద్దామనుకుంటే జనం పక్కకు తొలగి దారి యివ్వరా? ఆయన వేదికపైకి రాదలచుకోలేదు.' అని చెప్తున్నారు కొందరు. మిలియన్‌ మార్చ్‌ వలన ఉద్యమానికి జరిగిన లాభం ఏమిటంటే చాలా దీర్ఘంగా ఆలోచించాలి కానీ నష్టం మాత్రం చప్పున చెప్పవచ్చు. ఉద్యమం చీలికలు, వాలికలు అయిందని స్పష్టంగా తెలిసిపోయింది. కాంగ్రెస్‌ వాళ్లు వస్తే రాజీనామాలు చేయమని నిలదీస్తాం ఖబడ్దార్‌ అని బిజెపి వాళ్లు చెప్పి వాళ్లని అడలగొట్టారు. భౌతికంగా దాడులు చేస్తాం జాగ్రత్త ఓయూ జాక్‌ ప్రకటించింది. ఇక కాంగ్రెస్‌వాళ్లు ఏం వస్తారు పాపం! రాకుండా వుండడానికి భలేభలే నాటకాలాడారు. తెలంగాణ ఎంపీలది కామెడీ షో మరీ బాగుంది. ఇక్కడ మార్చ్‌ జరుగుతూంటే సిఎం కాంప్‌ ఆఫీసు వద్ద ధర్నా చేశారు. ఆయన ఎపాయింట్‌మెంట్‌ యివ్వకుండా జాగ్రత్తపడ్డారు. ముందురోజే పొన్నం సిఎంను చడామడా తిట్టేశారు. సిఎం కలవలేదని అలిగినట్టు నటించి ధర్నా చేశారు. పోలీసులు ఓ అరగంట చేయనిచ్చి తీసుకెళ్లి కేకే యింట్లో దింపేశారు. అక్కణ్నుంచైనా నెక్లెస్‌ రోడ్డు వెళ్లాలా?

వెళితే గత మిలియన్‌ మార్చ్‌లో కేకే, మధు యాష్కీలకు జరిగిన సన్మానం రిపీట్‌ అవుతుందని భయం వేసింది. ఫిర్‌సే చలో సిఎం కాంప్‌ ఆఫీసు అనుకున్నారు. అక్కడకు వెళ్లి కూర్చున్నారు. మళ్లీ వచ్చారేమిటయ్యా బాబూ అనుకుని యీ సారి ఎక్కడో దూరంగా రాజేంద్రనగర్‌లో విడిచి పెట్టి వచ్చారు. పిల్లిని యింటికి దగ్గర్లో విడిచిపెడితే మళ్లీ వచ్చేస్తుందని ఎక్కడో దూరంగా విడిచి పెట్టి వస్తాం చూడండి, అలాగన్నమాట. ఆ విడిచి పెట్టడమేదో నెక్లెస్‌ రోడ్డుకి దూరంగా విడిచిపెట్టమని వీళ్లు కోరి వుంటారు. అక్కడే పోలీసు స్టేషన్‌లో కాస్సేపు కునికిపాట్లు పడి మళ్లీ కేకే యింటికి చేరారు కానీ 'బిజెపి వాళ్లు యీ పాటికి వెళ్లిపోయారు కదా, నెక్లెస్‌ రోడ్డుకి వెళదాం ఫర్వాలేదు' అని ధైర్యం చేయలేదు. బిజెపివాళ్లు, సిపిఐ వాళ్లు రంగురంగుల జండాలతో ఊరేగింపుగా వచ్చి టీవీల్లో కనులపండుగ చేసి వేదిక మీదనుండి నాలుగు కబుర్లు చెప్పేసి టైమై పోగానే బుద్ధిమంతుళ్లలా వెళ్లిపోయారు. తెల్లవారిలేస్తే వాళ్లకు ఆందోళనలే. పోలీసు వాళ్లతో మొహం చూసుకోక తప్పదు. వాళ్ల దగ్గర యిమేజి పోగొట్టుకుంటే బాగుండదు. మొత్తం మీద కాంగ్రెస్‌ ఎంపీలు ఒకే రోజున, ఒకే అంశంపై రెండు సార్లు ధర్నా చేసిన రికార్డు స్థాపించారట. ఏం చేయాలో, ఎటు వెళ్లాలో తెలియక కొట్టుకుంటున్న తెలంగాణ కాంగ్రెస్‌ ఎమ్మెల్సీలు ఎంపీలతో కలిసి రెండోసారి ధర్నాలో పాల్గొన్నారట.

ఇక తెలంగాణ మంత్రులు మరీ దడిసిపోయారు. ఉద్యమం పట్ల సానుభూతి చూపిస్తూ, మార్చ్‌కి వెళ్లి నాయకత్వం వహిస్తామని ప్రగల్భాలు పలికిన కేకే ప్రభృతులే డబల్‌డబల్‌ ధర్నాలు చేస్తూండగా తామెలా వెళతామని వీళ్లు తలపోశారు. వెళితే రాజీనామాలు అడుగుతారని భయం. ఇవ్వకపోతే వీళ్లు తంతారు. ఇస్తే వాళ్లు ఆమోదించేయవచ్చు. గత మిలియన్‌ మార్చ్‌ టైములాటి టైము కాదిది. ప్రస్తుతం హై కమాండ్‌ చాలా టఫ్‌గా వుంది. తెలంగాణ యివ్వం ఏం చేసుకుంటారో చేసుకోండి అని ధాటీగా చెపుతూ, కెసియార్‌ చెప్పేవన్నీ గాలికబుర్లే, యిక్కడి విలీనం కబుర్లే లేవు అని కుండబద్దలు కొట్టి చెబుతూ కఠినంగా వ్యవహరిస్తోంది. కిరణ్‌ చూపే గాంభీర్యమంతా అక్కడి నుండి పంపించినదే అన్న సంగతి వీళ్లకూ తెలుసు. అందుకే మార్చ్‌కి అనుమతి తెప్పించాం అని మీడియా వద్ద గొప్పలు చెప్పుకున్నా మార్చ్‌కి వెళ్లి ఆ ముక్క జనాలకు చెప్పుకునే సాహసం చేయలేకపోయారు.

కాంగ్రెస్‌ నాయకుల్లో కోమటిరెడ్డి ఒకరే వచ్చారు. మంత్రులందరూ రాజీనామా చేయాలని పిలుపు నిచ్చారు. ఆయన చేసి ఏం సాధించారో అర్థం కావటం లేదు. వితంతువు దగ్గరకి వెళ్లి ఆశీర్వాదం అడిగితే నాలాగే వందేళ్లు వుండమందట. కోమటిరెడ్డి సలహాను ఎవరు పాటిస్తారిప్పుడు? సిఎం పదవి ఆశించి భంగపడిన దామోదర రాజనరసింహ, జానారెడ్డి కిరణ్‌పై విరుచుకుపడ్డారు. రాజీనామాకు వెరవం అన్నారు. చేయరని ఆబాలగోపాలానికి తెలుసు. సిఎంను తిట్టి ఏం సాధిస్తున్నారు? మిలియన్‌ మార్చ్‌ హింసాత్మకంగా మారకుండా జాగ్రత్తగా వ్యవహరించినందుకు హై కమాండ్‌ యీ పాటికే కిరణ్‌ను అభినందిస్తూ వుంటుంది. వీళ్లు వెళ్లి రచ్చ చేస్తే నష్టపోయేదెవరు?

ఇక టిడిపి వారు - వాళ్లు వస్తే లేఖపై నిలదీస్తామని తెరాస వాళ్లు ఎప్పుడో వార్నింగ్‌ యిచ్చారు. వాళ్లూ దడిశారు. ఎక్కడో అసెంబ్లీ వద్ద ధర్నా చేసి అరెస్టయి కూర్చున్నారు. అదే దారిన వెళుతున్న తెరాసవాళ్లు ఎద్దేవా చేశారట, మార్చ్‌కి వచ్చే ధైర్యం లేదు మీకు అని. ఉన్నమాటంటే ఉలుకెక్కువ. వీళ్లకు కోపం వచ్చింది. ఏది ఏమైతేనేం మొహం చాటేశారు.

అన్నిటికంటె విషాదకరం - తెరాస, జాక్‌ మధ్య వచ్చిన వైరుధ్యం. తెరాస మిలియన్‌ మార్చ్‌కు ముందునుండీ వ్యతిరేకమైనా చివరిలో వచ్చి కలిశారు. వాళ్లను కలుపుకుని పోయేట్లా జాక్‌ సభ్యులు వ్యవహరించాలి. కానీ ఆ ధోరణే లేదు. విమలక్క సీమాంధ్రులను తిట్టిన ధోరణిలోనే తెరాసవారినీ తిట్టింది. ఢిల్లీలో కాళ్లు పట్టుకుంటే, అడుక్కుంటే తెలంగాణ వస్తుందా? అని సాక్షాత్తూ కెసియార్‌నే తిట్టిపోసింది. వేదిక మీద నున్న కోదండరాం వారించలేదు, తర్వాతైనా ఖండించలేదు. తెరాస వారికి మండిపోయింది. మధ్యలో దిగి వెళ్లిపోయారు. కెసియార్‌ కుమారుడు, మేనల్లుడు అక్కడ వుండగానే విమలక్క అలా మాట్లాడితే ఎలా? అసలే కోదండరాం పై తెరాస గుర్రుగా వుంది. గడువు దాటినా మార్చ్‌ కొనసాగిస్తామని కోదండరాం ఏకపక్షంగా నిర్ణయం తీసుకోవడం కూడా వాళ్లకు నచ్చలేదు. ముందే చెప్పాలి అన్నారు. పాత కనక్షన్‌ల వలన కోదండరాం న్యూ డెమోక్రసీ వాళ్లు చెప్పినట్టు ఆడుతున్నారని తెరాసకు అనుమానం వున్నట్టుంది. మర్నాడు జూపల్లి ప్రెస్‌ మీట్‌ పెట్టి విమలక్కను దులిపేశారు. లక్ష్యసాధనకు రాజకీయమార్గం వుండవద్దా? చర్చలు చేయడం అపరాధమా? అన్నట్టు అడిగారు. విజయశాంతి వేదిక వద్దకే రాలేదు. పోలీసుల వద్దన్న రూటు ద్వారా రాబోయి వాళ్లతో వాదిస్తూ కూర్చున్నారు. ఇటీవలి కాలంలో ఆవిడ స్టాండర్డ్‌ ప్రొటెస్ట్‌ యిదే అయిపోయింది. ఏ ఆందోళనలోనైనా సరే విజయశాంతి విజువల్‌ అంటే పోలీసులతో వాదిస్తూ కనబడతారు. ఈ పనే సేఫ్‌ గా వుందనుకున్న పిజెఆర్‌ కొడుకు విష్ణువర్ధన్‌ రెడ్డి కూడా అదే దారిలో వెళ్లి అరెస్టయ్యారు.

ఏది ఏమైనా మిలియన్‌ మార్చ్‌లో అర్థవంతమైన చర్చలూ జరగలేదు, ప్రత్యేకమైన తీర్మానాలూ చేయలేదు. కార్యాచరణ పథకాలూ రూపొందించ లేదు. ఎప్పటిలాగే డప్పుపాటలూ, గజ్జెల నృత్యాలే ఎక్కువ సేపు వినబడ్డాయి. అక్టోబరు 2 నుండి కోదండరాం గారు ఆమరణ నిరాహారదీక్ష చేస్తారట. అన్నా హజారే వంటి గాంధేయవాదే దీక్షలకు స్వస్తి చెప్పారు. ఈయనకి యింకా నమ్మకం పోనట్టుంది. ఈ మార్చ్‌ యిలా జరిగింది. అదెలా జరుగుతుందో వేచి చూదాం. **(సశేషం) (సమాప్తం) - ఎమ్బీయస్‌ ప్రసాద్‌ (అక్టోబరు 2012)**

**అక్టోబరు08 ఎమ్బీయస్‌ : చూడ్డానికి వస్తారా? వింటానికి వస్తారా?**

గాంధీజయంతి నాడు రెండు సంఘటనలు జరిగాయి. జాతీయస్థాయిలో అరవింద్‌ కేజ్రీవాల్‌ కొత్త పార్టీ స్థాపించారు. అది కొత్తసీసాలో కొత్త సారా. రాష్ట్రస్థాయిలో బాబు పాదయాత్ర ప్రారంభమైంది. అది పాతసీసాలో పాత సారా. రెండు వార్తలూ ముందు పెట్టి దేన్ని ముందు చదువుతావని ఎవరైనా అడిగితే అరవింద్‌దే చదువుతాను. ఎందుకంటే ఆయన పార్టీ కొత్తగా పెడుతున్నాడు కాబట్టి ఎంత లావు వాగ్దానాలు చేస్తాడా, ఎన్ని జోకులు వేస్తాడా అని చూస్తా. నాకు ఆ పార్టీ మీద ఏ ఆశలూ లేవు. మన లోకసత్తాలాగానే అదీ అవుతుందన్న శంక వుంది. ఎటొచ్చీ కాస్త భారీస్థాయి ఆశలు, ఆశాభంగాలు...!

బాబుగారి న్యూస్‌కి సెకండ్‌ ప్లేస్‌ ఎందుకు అంటే.. ఆయనదంతా పాతే. సీసా, సారా రెండింట్లో ఏది కొత్తగా వున్నా చూసేవాణ్ని. ఆయన గురించి కానీ, ఆయన ఆలోచనల గురించి, ఆయన వాగ్దానాల గురించి గాని నాకు తెలియనిది ఏదీ లేదు. 30 ఏళ్ల క్రితం బాబు మీటింగు వుంది వస్తావా అంటే వచ్చేవాణ్ని. ఎందుకంటే ఎన్టీయార్‌ వెనక్కాల నిలిచి చక్రం తిప్పేది చిన్నల్లుడేట, 'బిసి' అంటే ఎన్టీయార్‌ నిఘంటువులో 'బాబు కాండిడేట్‌' అని అర్థమట, బిసి అనగానే ఎన్టీయార్‌ వద్ద పని అయిపోయేదట - అని చెప్పుకునేవారు. అలాటి చిన్నల్లుడు ఎలా వుంటాడో తెలుసుకోవాలన్న ఉత్సుకత వుండేది. తర్వాత జాతీయరాజకీయాల్లో నేషనల్‌ ఫ్రంట్‌లో చక్రం తిప్పినపుడు, ఎన్‌డిఏ వెనక్కాల చక్రం తిప్పినపుడు కూడా చాలా ఉత్సాహంగా, గర్వంగా వుండేది. మన తెలుగువాడు 'కామరాజ్‌ నాడార్‌' లెవెల్లో దేశాన్ని నడిపేస్తున్నాడు కదాని. ఆయన ఆలోచనావిధానం ఎలా వుంటుంది, ఆయన విజన్‌ ఎలా వుంది అని తెలుసుకోవాలనిపించేది. ఆయన అపాయింట్‌మెంట్‌ తన పార్టీ సభ్యులకే దొరకని తరుణమది.

2004 ఓటమి తర్వాత పోనుపోను చంద్రుడు పొగచూరిపోయాడు. అనుకూలమైన మీడియా పుణ్యమాని ఓవర్‌ ఎక్స్‌పోజ్‌ అయిపోయాడు. అదర్‌ మీడియా కూడా బాబు పార్టీ మీటింగుల్ని విస్తృతంగా కవర్‌ చేస్తుంది. ఇంటర్వ్యూలు చేస్తూ వుంటుంది. - రాష్ట్రంలో టిడిపి ఒక బలమైన శక్తి కాబట్టి! తరచుగా ప్రెస్‌మీట్‌లు పెట్టి ఆయన తన అభిప్రాయాలు ధాటీగా, విపులంగా గంటల తరబడి చెప్తూనే వుంటారు. తెలంగాణ సమస్యపైన కూడా టీవీ చర్చల్లో ప్రతీ నాయకుడూ కాంగ్రెస్‌పై కంటె టిడిపిపైనే ఎక్కువ మాట్లాడుతూ బాబు తటస్థ వైఖరి గురించి విమర్శించేస్తూ వుంటారు. అలా నెగటివ్‌గా కూడా ఆయన గురించే చర్చ జరుగుతుంది. ఇక యివాళ పనిగట్టుకుని చదివే న్యూస్‌ ఏముంటుంది? పాదయాత్రకు వెళ్లి వినేదేముంది? ఇంకో నాలుగు నెలలపాటు యీ పాట్లు తప్పవు. కొన్ని పేపర్లయినా రోజుకో పేజీ న్యూస్‌ యిస్తారు, టీవీ లైతే ఓ గంటయినా చూపిస్తారు. చంద్రహాసం, చంద్రయానం, చంద్రోదయం, చండ్రప్రచండం, చాంద్రాయణం.. ఇలా రకాలరకాల పదవిన్యాసాలు ఈ నాలుగు నెలల్లో చాలా చూడాలి.

టిడిపి చేస్తున్న ఇంత బృహత్‌ ప్రయత్నం ఎవరైనా కొత్త నాయకుడి కోసం చేస్తే అర్థం చేసుకోవచ్చు. ఎందుకంటే కొత్తొక వింత అని సామెత. ఎన్టీయార్‌ 1982లో చైతన్యరథంపై తిరిగి నపుడు అంతా సంభ్రమమే. అంతకముందు వినోబా భావే తిరిగాడు, గాంధీ తిరిగాడు అంటే ఆ కాలం వేరు. ఈ తరంలో ఎన్టీయార్‌లా తిరిగినవాడు లేడు. అప్పటిదాకా సినిమాస్టార్‌గా వున్నవాడు ఓ వ్యాన్‌, దానిపైనుండే మాట్లాడడం, దానినుండే పాటలు, మైకులు, లైట్లు - తమాషాగా అనిపించింది. జనం విరగబడి చూశారు. ఆ వూపు మళ్లీ రాలేదు. క్రమేపీ ఎన్టీయార్‌ టూర్లకు జనం స్పందన పలచబడసాగింది. ఎందుకంటే రాజకీయాల్లోకి వచ్చాక ఎన్టీయార్‌ను బహిరంగసభల్లో జనం విరివిగా చూడసాగారు. ఆ దూరం, గ్లామర్‌ తగ్గాయి. 1989లో ఓడించారు కూడా.

1994 వచ్చేసరికి లక్ష్మీపార్వతి అనే క్యూరియాసిటీ ఫ్యాక్టర్‌ తోడైంది. ఆవిడ ఎలా వుంటుందో చూద్దామని జనం మళ్లీ విరగబడ్డారు. కాంగ్రెస్‌వాళ్లు తమలో తాము వెన్నుపోట్లు పొడుచుకున్నారు. టిడిపి నెగ్గింది. బాబు చేతిలో సింహాసనం పోగొట్టుకున్నాక ఎన్టీయార్‌ మళ్లీ చైతన్యరథం ఎక్కితే ప్రజలు రాలేదు. ఆయన హతాశుడై అసువులు బాసాడు. అప్పట్లో వాణిజ్యపరమైన టీవీలు లేవు. ఇన్ని పేపర్లు లేవు. ఎక్స్‌పోజర్‌ తక్కువ. అందుకే వేలం వెర్రి వుండేది. పోనుపోను మీడియా విస్తరించాక ప్రజలు కాలు కదపనక్కరలేకుండానే నాయకులు నట్టింట్లోకి వచ్చి పలకరించసాగారు. శ్రమపడి వెళ్లి చూడడమెందుకు అనుకున్నారు. ఇప్పటికైనా చిరంజీవి, జూనియర్‌ వంటి సినిమా స్టార్లు వెళితే జనాలు కదిలి వస్తారు. లేకపోతే లేదు. బాబు చిరులా స్టారూ కాదు, కెసియార్‌లా పెద్ద వక్తా కాదు. వెళ్లి ప్రజలకు కౌన్సిలింగ్‌ చేస్తారని ఆ పార్టీ నాయకులు చెప్తున్నారు. అంటే పాతపద్ధతే అన్నమాట! ఇప్పుడు బాబు వెళుతున్నది తనను తాను పరిచయం చేసుకోవడానికి కాదు, రీచార్జ్‌ చేసుకోవడానికి. ప్రజల నుండి ఆయన విని మళ్లీ శక్తిపుంజుకోవాలి.

ఈ పాదయాత్రకు జనాలు వస్తారా రారా అన్న సందేహం నాకు లేదు. ఎందుకంటే యీ వయసులో ఆయన అంత చురుకుగా ఎలా నడుస్తున్నాడో చూద్దామన్న క్యూరియాసిటీతోనైనా వచ్చి చూస్తారు. చూస్తారు కానీ శ్రద్ధపెట్టి వినరన్న సందేహం మాత్రం వుంది. ఆయన కొత్తగా చెప్పేది ఏదీ లేదని అందరికీ తెలుసు. నా బాధ ఏమిటంటే - బాబు బదులు టిడిపి తరఫున వేరే యువనాయకుడు (లోకేశే కావచ్చు) వెళ్లి వుంటే బాగుండేది కదా అని. అప్పుడు యితనెలా వుంటాడో చూద్దామన్న, ఏమి మాట్లాడతాడో విందామన్న క్యూరియాసిటీతో జనాలు వస్తారు. అతనూ లీడరుగా ఎస్టాబ్లిష్‌ అవుతాడు. జనాలతో యింటరాక్ట్‌ కావడం వలన అతనికీ ఒక ఆలోచనావిధానం ఏర్పడుతుంది. ఆ పెట్టుబడి చాలాకాలం పనికి వస్తుంది. ఓటర్లలో యువత శాతం హెచ్చు. వాళ్లు ఎటు ఓటు వేస్తే అటే గెలుపు. ఒక యువకుడితో మాత్రమే వాళ్లు ఐడెంటిఫై అవుతారు. బాబును చూస్తే పెద్దవాళ్లే హెడ్మాస్టరును చూసినట్టు ఫీలవుతారు. ఇక యువకులేం ఐడెంటిఫై అవుతారు? ఇంత మేరథోన్‌ పాదయాత్రకు బదులు పదేసి రోజుల పాదయాత్రలు పెట్టుకుని - లోకేశో, మరొకరో ఆయన యిష్టం - తన రాజకీయ వారసుణ్ని వెంటపెట్టుకుని తిరిగితే ఫలితం బాగా వుంటుందని నా అభిప్రాయం. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 09 ఎమ్బీయస్‌ : కష్టం బాబుదే, లాభం ఎవరికి?**

పాదయాత్ర కోసం బాబు శారీరక శ్రమ పడబోతున్నారు. ఆయనతోబాటు టిడిపి ఈ పాదయాత్రపై చాలా ఖర్చు పెడుతోంది. డబ్బు ఒకటే కాదు, టైము, శ్రమ, ఎనర్జీ.. ఎంతోమంది దీనికై కష్టపడుతున్నారు. ఇంత అవసరమా? అంటే వాళ్లకు అవసరమే! డూ ఆర్‌ డై బ్యాటిల్‌ అయిపోయింది టిడిపికి. ఎనిమిదేళ్లగా ఏదీ కలిసి రావటం లేదు. వైయస్‌ పోయిన తర్వాత అధికారం వరూధినిలా వెంటపడుతుందనుకున్నారు. మధ్యలో మాయాప్రవరుడు జగన్‌ అవతరించాడు. నేనే వైయస్‌ ప్రతిరూపాన్ని అంటూ అటు లాక్కుపోయాడు.

'ఉపయెన్నికలలో ఓడిపోవడానికి తెలంగాణలో తెరాస, కోస్తా, సీమల్లో వైకాపా కారణమన్నారు. మరి జనరల్‌ ఎన్నికలలో కూడా యిదే జరుగుతుందా, మేం పెట్టుబడి పెడితే కిట్టుబాటు అవుతుందా, లేక బూడిదలో పోసిన పన్నీరవుతుందా? పార్టీపై పదోపరకో యిస్తాం కానీ ఎన్నికల నిధులకోసం కోట్లు కోట్లు అందించమంటే మా వల్లకాదు' - అని టిడిపి సమర్థకులు చెప్పేయసాగారు. 'మీరనవసరంగా భయపడుతున్నారు, టిడిపికి వున్న ప్రజాబలం చెక్కు చెదరకుండా వుంది. తెరాస, వైకాపాలకు ప్రజల మద్దతు వుందని పార్టీ విడిచి వెళ్లే నాయకులు భ్రమపడుతున్నారు. అంతా అబద్ధం. కావాలంటే మాకు వచ్చే జనాల్ని చూడండి.' అని నిరూపించుకోవడానికి యీ యాత్ర సమకట్టారు.

బాబుకి విశ్వసనీయత లేదన్న ప్రచారం విపరీతంగా జరుగుతోంది. అది 2009 ఎన్నికలలో బాగా దెబ్బకొట్టింది. అందుకే వైయస్‌ను మించి హామీలు యిచ్చినా జనాలు అటే ఓటేశారు. తాజాగా తెలంగాణ విషయంలో అనుకూలంగా లేఖ యిస్తామని ఊరించి ఊరించి ఓ అర్థంపర్థం లేని లేఖ యిచ్చారు. అఖిలపక్ష సమావేశం అడిగి కూర్చున్నారు. ఇంకో వారం చూసి ఇంకా ఏర్పాటు చేయలేదేం అని ప్రధానికి రిమైండర్‌ పంపిస్తారా? నాకు అనుమానమే. ప్రత్యేక తెలంగాణవాదులకైతే ఆ అనుమానమూ లేదు. 'ఖచ్చితంగా పంపరు. అంతా నాటకం, బాబు మాటలు విశ్వసించడానికి లేదు' అంటారు. బాబు పరిపాలనాసామర్థ్యం గురించి ఎవరికీ అనుమానం లేదు. రాష్ట్రంలో పాలన అస్తవ్యస్తమైన యీ తరుణంలో బాబు వంటివాడు వుంటే తప్ప పరిస్థితి కుదుటబడదు అని అనిపిస్తున్నా యీయన యిప్పుడిన్ని కబుర్లు చెప్తున్నాడు, గద్దె కెక్కాక ఏం చేస్తాడో, మన కష్టాలు గమనించకుండా ఎన్ని పన్నులేసి బాదతాడో అన్న భయం ప్రజల్లో వుంది.

అది గుర్తించే, అలాటి భయాలు పెట్టుకోకండి అని చెప్పడానికి బాబు పాదయాత్ర వంటి ఫీట్‌ మొదలుపెట్టారు. గతంలో యీ కసరత్తు చేసినది - వైయస్‌! అప్పటిదాకా వైయస్‌కు నిరంతర అసమ్మతివాదిగా, ఫ్యాక్షనిస్టు కుటుంబం నుండి వచ్చినవాడిగా ఎంతో చెడ్డపేరుంది. కడప జిల్లా వరకే ఆయన పెద్ద లీడరు. తక్కిన జిల్లాలలో పలుకుబడి అంతంతమాత్రం. రాష్ట్రంలో కొందరు స్నేహితులను సంపాదించుకున్నా, స్వతహాగా కోపిష్టి అని, పగబూనుతాడని, గ్రూపులు కడతాడనీ, పాలనానుభవం శూన్యమనీ, అంతకుముందు పిసిసి అధ్యక్షపదవి యిచ్చినా పార్టీని అధికారంలోకి తేలేకపోయాడనీ.. యిలా నెగటివ్‌ యిమేజే వుంది. కష్టపడి పాదయాత్ర చేయడం వలన ఆయనకు ఆమోదయోగ్యత వచ్చింది. 'ఫర్వాలేదే' అనుకున్నారు. విచిత్రంగా కొత్త ప్రాంతాల్లో ఆయనపై సదభిప్రాయం కలగసాగింది. ఆయనలోనూ చాలా మార్పు వచ్చిందట. ఆయనే చెప్పుకున్నాడు - 'పాదయాత్రలో నాకు కోపం నరం తెగిపోయింది' అని. ఈ క్రమంలో ఆయన పట్ల సోనియా వైఖరి మారింది. బాబు పట్ల ప్రజల విముఖత కారణంగా కాంగ్రెస్‌ పార్టీ గెలిచాక ఆమె డియస్‌ను కాక, వైయస్‌నే ఎంపిక చేసిందంటే కారణం - పాదయాత్రద్వారా ఆయన తెచ్చుకున్న పలుకుబడే!

ఇప్పుడు బాబు తెచ్చుకోవాల్సినది పలుకుబడి కాదు, నమ్మకం! స్థానిక ఎన్నికలు జరిగి టిడిపి కొన్ని కార్పోరేషన్లు, మునిసిపాలిటీలు గెలుచుకుని వుంటే వాటి పాలన చూపించి యిమేజి పెంచుకునేవారు. అది జరగలేదు. ప్రతిపక్షంగా అసెంబ్లీలో అద్భుతంగా చెలరేగిపోయి వుంటే అదోరకంగా ఉపయోగపడేది. కానీ అసెంబ్లీ నడవనివ్వటం లేదు. జనాలని ఆకర్షించడానికి పాదయాత్రంతా ఈయన ప్రభుత్వాన్ని తిట్టడానికే సరిపెట్టవచ్చు. ఎంత ఎఫెక్టివ్‌గా చెప్పగలిగితే కాంగ్రెస్‌కి అంత నష్టం. అది ఎవరికి లాభం అన్న దగ్గరే సందేహం వస్తుంది. ప్రభుత్వాన్ని బాగా తిట్టేసి యాంటీ - ఎస్టాబ్లిష్‌మెంట్‌ ఓట్‌ పెర్శంటేజిని పెంచారనుకోండి. ఒకవేళ ఆ అడ్వాంటేజి కోస్తా, సీమల్లో వైకాపాకు, తెలంగాణలో తెరాసకు పోతే...? మొత్తం పోకపోయినా కొంతైనా పోయి ప్రతిపక్షాల మధ్య ఓట్లు చీలిపోయి 2009లోలాగే కాంగ్రెస్‌కు ఎడ్వాంటేజి అయితే..?

కాంగ్రెసుతో విసిగిపోయిన జనం వైకాపాకు, తెరాసకు ఎందుకు వేయాలి? టిడిపికి ఎందుకు వేయకూడదు? ఎందుకంటే - జనం ఎప్పుడూ కొత్తదానిపై ఆశపడుతూ వుంటారు. ఇన్ని సబ్బులు మార్కెట్లో వున్నా కొత్త సబ్బు వచ్చిందంటే దాన్ని ప్రయత్నించి చూస్తారు. ఇది తెలిసే 'ఈ సబ్బులో గంగాజలం కలిపాం,.. చారెడు పసుపు కలిపాం.., తగినంత ఉప్పు వేశాం.., అల్లం మురబ్బా కలిపాం, జీలకఱ్ఱ తాలింపు వేశాం' - అనే ప్రచారం చేస్తారు సబ్బులవాళ్లు. పాత వాటికి సైతం ఓ మూల ''కొత్తగా'' అని రాసి మార్కెట్లోకి వదులుతారు. టిడిపి తరఫునుండి కొత్తవాళ్లు ఎవరైనా వెళుతూంటే నాయకత్వం మారిందన్న ఉద్దేశంతోనైనా ప్రజలు ట్రై చేసేవారేమో. బాబు పాలన ఎలా వుంటుందో వాళ్లు తొమ్మిదేళ్లు చవిచూశారు. అంతకుముందు ఎన్టీయార్‌ ఎనిమిదేళ్ల పాలనలో కూడా బాబు ఘనమైన పాత్రే వహించారని కూడా వాళ్లకు తెలుసు. 2009 ఎన్నికల్లో పీఆర్పీ సంగతి చూడండి. చిరుకి ఏ అనుభవమూ లేదు. పార్టీ నిర్మాణం, టిక్కెట్ల పంపిణీ, ప్రచారం అన్నీ అస్తవ్యస్తంగా సాగాయి. అయినే వాళ్లకు 17% ఓట్లు వచ్చాయంటే తెలుస్తోంది - ప్రజలు 'కొత్త' కోసం ఎంత ఆరాటపడతారో! ఇప్పటి పరిస్థితుల్లో ఆ 'కొత్త ఎడ్వాంటేజి' వైకాపాకు వుంది. తెరాసకు కూడా వుంది - ఎందుకంటే యీసారి వాళ్లు - విడిగానో, చేతులు కలిపో - అధికారంలోకి వచ్చే అవకాశం వుంది కాబట్టి. ఈ లోగా యింకో కొత్త పార్టీ వస్తే దానికీ ఛాన్సు వుంటుంది. అందువలన ప్రభుత్వ వ్యతిరేకత టిడిపికి మాత్రమే లాభిస్తుందని చెప్పలేము. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 10 వీక్లీకై ఎమ్బీయస్‌ : కిరణ్‌కి ఓ ఇమేజి దొరికింది...**

మిలియన్‌ మార్చ్‌ వలన లాభపడినది ఎవరయ్యా అంటే - సిఎం కిరణ్‌ కుమార్‌! గత మిలియన్‌ మార్చ్‌లో టాంక్‌బండ్‌ విగ్రహాలు ధ్వంసమయి, అప్పటి ముఖ్యమంత్రికి పోలీసు వ్యవస్థకు చెడ్డపేరు వచ్చింది. ఈసారి అటు నిమజ్జనం, యిటు సదస్సు వున్నా అలాటి దుర్ఘటన ఏదీ జరగకుండా యించుమించు శాంతియుతంగానే సాగిపోయింది. కిరణ్‌కు ఢిల్లీ హై కమాండ్‌ నుండి, కేంద్రం నుండి ప్రశంసలు కూడా వచ్చాయిట. కిరణ్‌ పోలీసు ఫోర్సుకి ఫ్రీ హ్యాండ్‌ యిచ్చేసి రాజకీయంగా ఎలాటి ఒత్తిళ్లు వచ్చినా, తెలంగాణ నాయకులందరూ, పార్టీలకు అతీతంగా తనను తిట్టిపోసినా చలించకుండా వున్నందుకే యీ ప్రశంస అనుకోవాలి. ఒకటి మాత్రం వాస్తవం. గతంలో విగ్రహభంజనం అనుమతించినా, యిప్పుడు అటువైపు వెళ్లకుండా కట్టుదిట్టం చేసినా - ఢిల్లీ నుండి వచ్చిన ఆదేశాలే ముఖ్యకారణం అనుకోవాలి.

చెన్నారెడ్డి హయాంలో హైదరాబాదు మతకల్లోలాలకు పెట్టింది పేరుగా వుండేది. ఎన్టీయార్‌ రాగానే ఆ మచ్చ మాసిపోయింది. ఎన్టీయార్‌ చేసినదేమిటి? పోలీసులకు పూర్తి స్వేచ్ఛ నిచ్చేసి ఎవరడ్డువచ్చినా మూసేయండి అన్నారు. అందువలన ఈ మిలియన్‌ మార్చ్‌ శాంతియుతంగా జరగడానికి ఢిల్లీ వాళ్లే క్రెడిట్‌ పూర్తిగా తీసుకోవచ్చుగా, కిరణ్‌ను మెచ్చుకోవడం దేనికి? ఎందుకంటే పైనుండి ఆర్డరు వేయగానే సరికాదు, అది అమలు కావాలి కూడా. అమలు చేసే మనిషి గుండె దిటవుతో వుండాలి. మొండివాడై వుండాలి. ఏమొచ్చినా 'పై'వాడు చూసుకుంటాడనే విశ్వాసంతో, అవసరమైతే వాళ్లు తనని బలి వేసి, తమను తాము కాపాడుకుంటారనే ఎఱిక కలిగి, వాళ్లకోసం ఆ త్యాగానికి సిద్ధపడి వుండాలి. కిరణ్‌లో యీ లక్షణాలన్నీ పుష్కలంగా కనబడ్డాయి వాళ్లకు.

తెలంగాణ గురించి నాన్చినాన్చి హై కమాండ్‌ యిన్నాళ్లకు స్వరం పెంచింది. గతంలో చిదంబరం నెలకోసారి చెప్పేవారు - తెలంగాణపై కదలిక లేదని. ఇప్పుడు వారానికి ముగ్గురు చెప్తున్నారు - తెలంగాణపై ఏమీ జరగదు... ఏకాభిప్రాయం కావాలి... అంత యీజీగా తేలదు... 2014 టైముకి చూసుకుందాం.. తెలంగాణా అనగా నేమి? మ్యాప్‌లో ఎక్కడ వుండును?.. తెరాస మాతో విలీనమా? యూ మీన్‌ మెర్జర్‌? మాకు తెలియదు, కెసియార్‌ వచ్చి కలిసి కాఫీ తాగి పిచ్చాపాటీ మాట్లాడి వెళ్తున్నారు. విలీనం అంటే మాటలా?.. అయినా తెలంగాణ తప్ప మాకు వేరే పనులేం లేవనుకున్నారా? - ఇలా అడిగినా అడక్కపోయినా పిల్చి తెలంగాణ రాదని చెప్పేస్తున్నారు. ఈ అదను చూసుకుని కిరణ్‌ ఇవాళ ధైర్యంగా స్టేటుమెంటు యిచ్చేశారు - 'రాజకీయప్రయోజనాల కోసం రాష్ట్రాన్ని విభజించలేరు' అని. తెలంగాణపై సత్వర నిర్ణయం తీసుకోవాలని ఆయన పదవిలోకి వచ్చిన దగ్గర్నుంచి చెపుతూనే వున్నారు. ఇవాళ మళ్లీ అన్నారు. అంటూనే యీ ముక్క అన్నారు. ఈ మధ్యే యిలాటి స్టేటుమెంటు ఒకటి యిచ్చినందుకే తెలంగాణ వాదులందరూ మండిపడ్డారు. ఇవాళ మళ్లీ పడ్డారు - తెలుగే పూరనుకున్నాం, హిస్టరీలో కూడా సున్నా మార్కులే అంటూ.

అసలు యిప్పుడు కిరణ్‌పై తెలంగాణవాదులందరూ కారాలు, మిరియాలూ నూరుతున్నారు. తెలంగాణ కాంగ్రెస్‌ ఎంపీలు మరీనూ. పొన్నం ప్రభాకర్‌ వంటి వాళ్లు శ్రుతి మించారు. వివేక్‌ ఏకంగా కేంద్రానికి లేఖే రాశారు. ఈ పరిస్థితుల్లో కూడా కిరణ్‌ దడవలేదు. స్వరంలో తీవ్రత మరింత పెంచారు. మామూలుగా రాజకీయ నాయకులు యిలాటప్పుడు వెనకడుగు వేస్తారు. నన్ను అపార్థం చేసుకుంటున్నారు అంటూ సంజాయిషీలు చెప్పుకుంటారు. కిరణ్‌ అలాటిది ఏమీ లేకుండా ఢంకా బజాయించి చెపుతున్నారు. నేను బెదిరే రకం కాదు అని చాటి చెప్తున్నారు. గత మిలియన్‌ మార్చ్‌లో విగ్రహాలు పగలకొట్టినవార్ని కనిపెట్టి శిక్ష వేయించడం జరగలేదు. వారు చేశారట, వీరు చేశారట అన్న ట, ట కబుర్లే. ఈ సారి పెద్దగా ఏమీ జరగకపోయినా 'సిట్‌' (స్పెషల్‌ యిన్వెస్టిగేషన్‌ టీం) వేసి 35 కేసులు బుక్‌ చేసేశారు. ఉన్నంతకాలం, నన్ను పైవారు వుంచినంతకాలం యిలాగే గట్స్‌ చూపిస్తాను అని చెప్పకనే ప్రకటిస్తున్నారు. నిజానికి మిలియన్‌ మార్చ్‌ రోజున అందరూ కిరణ్‌ను తిట్టినవారే. పోలీసుల చేత అరెస్టులు చేయిస్తున్నారని పెద్ద గొడవ చేశారు. ఫిర్యాదులు చేశారు. ధర్నాలు చేశారు. ఇవన్నీ సొంతపార్టీ వాళ్లే చేశారు. అయినా కిరణ్‌ తొణకలేదు, బెణకలేదు. ఎందుకంటే ఆయనకు తెలిసిపోయింది - తను ఎంత హైదరాబాదీనని చెప్పుకున్నా తెలంగాణవాదులెవరూ తనని తెలంగాణ వాడిగా ఆమోదించడం లేదని.

ఇక మిగిలినది - కోస్తా, సీమవాళ్లే. సమైక్యరాష్ట్రం కోసం నిలబడినవాడిగా పేరు తెచ్చుకుంటే కోస్తా, సీమల్లో, తెలంగాణలో వున్న సమైక్యవాదుల్లో పేరు వస్తుంది. రాష్ట్రం సమైక్యంగా వుండాలని కోరుకునే వారి సంఖ్య ఎప్పుడూ మెజారిటీలోనే వుంది. కిరణ్‌కి యిప్పటిదాకా దేనిలోనూ మంచిపేరు రాలేదు. అవినీతి ఆరోపణలు లేవన్న కన్సిడరేషన్‌ ఒక్కటే వుంది. ఇప్పుడు 'విభజనవాదుల పట్ల 'టఫ్‌'గా వున్నాడు', 'తెలంగాణ వాళ్ల తిట్లు భరిస్తూ పాపం సమైక్యానికి నిలబడ్డాడు', 'పదవి వుంటుందో వూడుతుందో అన్న సందిగ్ధస్థితిలో మరొకరైతే రిస్కు తీసుకునేవారు కారు, కిరణ్‌ ఏమైనా ఫర్వాలేదని నిలబడ్డాడు, ఫర్వాలేదు' - అన్న ఆలోచనలు ప్రజల్లో వచ్చాయంటే అతనికి ఒక యుఎస్‌పి (యునీక్‌ సెల్లింగ్‌ పాయింట్‌ - తనకు మాత్రమే సొంతమైన గుర్తింపు) దొరికినట్లే. వైయస్‌కు గతంలో 'సమైక్యవాది' యిమేజి బాగా పనికి వచ్చింది. 'తెలంగాణకు అడ్డంగా నిలబడ్డాడు' అని విభజనవాదులు తిట్టినకొద్దీ కోస్తా, సీమల్లో పలుకుబడి మరింత పెరిగింది.

బొత్స, కిరణ్‌ల మధ్య ప్రచ్ఛన్నయుద్ధం నడుస్తోందని అందరికీ తెలుసు. బొత్స విభజనకు అనుకూలం అనే విషయం కూడా బహిరంగసత్యం. అతనికి ప్రతిగా 'కరడుగట్టిన సమైక్యవాది' అని ఇప్పుడు వస్తున్న యిమేజిని కిరణ్‌ కన్సాలిడేట్‌ చేసుకుంటే బొత్సపై అతనిదే పై చేయి అవుతుంది. సిఎంగా మరింతకాలం కొనసాగవచ్చు. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 11 వీక్లీకై ఎమ్బీయస్‌ : ప్రస్తుతం గ్రహణం**

కెసియార్‌ సిగ్నలో సిగ్నలో అంటూ ఢిల్లీలో కూర్చుని చివరకు డిష్‌ ఏంటెనా పీక్కుని యివాళో రేపో తిరిగి వచ్చేస్తున్నారు. మంత్రిగా చేసినా, ఎంపీగా వున్నా యిన్నాళ్లు ఢిల్లీలో వరసగా ఆయన ఎప్పుడూ వుండలేదట. మొత్తానికి తేలిందేమిటంటే - అక్కడ కూర్చుని తెలంగాణ సమస్యకు శుభం కార్డు పడిందని, విలీనం జరిగిపోతోందని, కెసియార్‌ సిఎం కాబోతున్నారని, మన తెలుగు మీడియాకు, మధ్యలో ఎన్‌డిటివికి ఫీలర్స్‌ వదిలినదంతా కెసియార్‌ వర్గమే. తూకానికి అమ్మకుండా వుంటే గత నెల్లాళ్ల తెలుగు పేపర్లూ ఓ సారి ముందేసుకుని చూడండి - మనల్ని చూసి మనకే నవ్వు వస్తుంది. 'మచ్‌ ఎడో ఎబౌట్‌ నథింగ్‌' అనిపిస్తుంది.

ఈ గాలికబుర్లు యింత భారీస్థాయిలో ప్రచారంలో పెట్టడం వలనే కేంద్రం కూడా అంతే ధాటీగా స్పందించవలసి వచ్చింది. పదిరోజుల వ్యవధిలో కేంద్ర హోం మంత్రి రెండుసార్లు చెప్పవలసి వచ్చింది - తెలంగాణ గురించి ఏమీ జరగటం లేదు, యింతకుమించి ముందుకు జరగదు.. అని! ఊగిసలాటకు స్వస్తి చెప్పి యింత స్పష్టంగా ఎందుకు చెప్పారా అనుకుంటున్నారా? గతంలో చేసిన పొరపాట్లు యిప్పటికి వాళ్లకు స్పష్టంగా తెలిసి వచ్చాయి. ఆంధ్రజ్యోతి రాధాకృష్ణగారు రాసినట్టు - 'రాష్ట్రంలో అధికారంలో వున్న కాంగ్రెస్‌ నాయకులను కనీసం సంప్రతించకుండా, వాళ్లను కూడా ఆశ్చర్యపరుస్తూ డిసెంబరు 9 నాటి ప్రకటన చేయడం ఢిల్లీ చేసిన ప్రధాన తప్పిదం. దానివలన కెసియార్‌ హీరోగా ఎదిగారు. ఇది కాంగ్రెస్‌, టిడిపి తెలంగాణ నాయకులకు, కోస్తా, సీమ నాయకులకు కంటగింపుగా తయారైంది. అందరూ కలిసి తెలంగాణ ఏర్పాటును అడ్డుకున్నారు.'

ఇది కెసియార్‌ గ్రహించి అందర్నీ కలుపుకుని వెళ్లి వుంటే పరిస్థితి మెరుగుపడేది. 2009 డిసెంబరు 23 న ఏర్పరచిన టి-జాక్‌ను చిత్తశుద్ధితో నడిపించి వుంటే అది బలమైన సంస్థగా ఎదిగేది. కానీ ఆయనకు తన గ్లోరీని యితరులతో పంచుకోవడం యిష్టం లేదు. తను ప్రాణాలను పణంగా పెట్టి (!?!) తెలంగాణను సాధించానని యితరులకు చెప్పడమే కాదు, ఆయనా నమ్మాడు. ఖమ్మం నుండి 'ఫ్రెండ్లీ' నిమ్స్‌కు తరలించడంలో, ఆయన అనారోగ్యాన్ని యింతకింత చేసి చూపడంలో, అడావుడి పెట్టి ప్రకటన చేయించడంలో కాంగ్రెస్‌లోని తన మిత్రులు చేసినదంతా విస్మరించాడు. తెలంగాణ మొత్తం ఆయన జేబులో వున్నట్టు ప్రవర్తించాడు. ఒంటెత్తు పోకడతో తెలంగాణకై పోరాడే పార్టీలన్నిటితో సఖ్యంగా వుండి, పొత్తు పెట్టుకుని పోరాడితే బాగుండేది. కానీ ఆయన అందరూ తమ పార్టీలోకే రావాలనీ, తను చెప్పినట్టే వినాలనీ షరతులు పెట్టారు.

వామనుడైన కెసియార్‌ యిలా త్రివిక్రముడై పోవడంతో ఆయన వ్యతిరేక శక్తులు తమ తడాఖా చూపించాయి. తెలంగాణ యిచ్చి కాంగ్రెస్‌ ఏమీ బావుకోదు అన్న సంగతి ఢిల్లీకి తెలిసి వచ్చేట్టు చేశాయి. కాస్త నిదానిస్తే అవేశాలు చల్లారుతాయి అని ఢిల్లీ ఆగింది. 'తెలంగాణలో కెసియార్‌ ప్రభావం, కోస్తా, సీమల్లో జగన్‌ ప్రభావం తగ్గాయని యిటీవలే కేంద్రానికి నివేదికలు అందా'యని రాధాకృష్ణ రాశారు. దాంతో ఢిల్లీ తెలంగాణపై ఏమీ చేయకుండా కూర్చోవడానికి నిశ్చయించుకుంది. కెసియార్‌కు యీ నివేదికల సారాంశం అంది వుంటుంది. మరీ తాత్సారం చేస్తే అసలుకే మోసం వస్తుందని భయపడి ఢిల్లీకి ప్రయాణం కట్టారు. 'మేం కాంగ్రెస్‌లో విలీనమా? తెలంగాణలో కాంగ్రెస్సే మాలో విలీనం కావాలి' అని కబుర్లు చెప్పిన కెసియార్‌ కాంగ్రెస్‌లో విలీనానికి తహతహ లాడారు. విలీనం కాబోతోందని లీకులిచ్చి తెలంగాణ కాంగ్రెస్‌ నాయకుల్లో ఆశలు రేకెత్తించారు. వాళ్లు అదేదో విలీనమట, అది జరిగిపోతే మనకు మంచిది కదా, కెసియార్‌తో పోట్లాడవలసిన అవసరం లేదు కదాని ఢిల్లీపై ఒత్తిడి తెస్తారు కదాని ఆయన ఆశ. ఒత్తిడి తెచ్చేవుంటారు కానీ ఢిల్లీ మొండికేసి కూర్చుని మొండి చెయ్యి చూపించింది.

తెలంగాణ రాదుగాక రాదు అని ఢిల్లీ ఘంటాపథంగా చెప్తోంది పలుగొంతుకలతో పలుమార్లు చెప్తోంది. తెలంగాణవాదులందరూ ఆశలు వుడిగి కూర్చున్నవేళ అప్పుడు ప్యాకేజీ యిస్తామని ప్రకటిస్తుందనుకుంటాను. అదే ప్రకటన ముందు చేస్తే వీరంతా 'ప్యాకేజీలతో మమ్మల్ని కొనలేరు' అని హుంకరించేవారు. ఇప్పుడు 'ఎక్కడికక్కడే ఎంకటలచ్మీ' అన్నట్టు ఒప్పుకోవచ్చు. కాంగ్రెస్‌ వరకూ యీ స్ట్రాటజీ బాగానే వుంది కానీ మధ్యలో కెసియార్‌ని దెబ్బ తీశారు. పార్టీల విలీనం గురించి జరిగే చర్చలు రహస్యంగా జరుగుతాయి. ఇలా బహిరంగంగా దాని గురించి మాట్లాడడం వలన పని జరగలేదు కానీ కెసియార్‌ యిమేజి డామేజి అయింది. గతంలో చెన్నారెడ్డి చేసినది యిదే కదా అని జనాలందరికీ గుర్తు చేసినట్టు అయింది. ప్రస్తుతానికి చంద్రశేఖరరావు గారికి గ్రహణకాలమే. కానీ ఆయన తెలివైన నాయకుడు కాబట్టి అతి కొద్దికాలంలోనే తెలంగాణ కాంగ్రెస్‌ నాయకస్నేహితుల సాయంతో రాహువు నోట్లోంచి బయటపడతారని సులభంగా ఊహించవచ్చు. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 17 ఎమ్బీయస్‌ : ఇట్స్‌ పే-బ్యాక్‌ టైమ్‌**

టి కాంగ్రెస్‌ ఎంపీలు కొందరు చాలాకాలంగా హై కమాండ్‌ను యిబ్బంది పెడుతూనే వున్నారు. పార్లమెంటులో ప్లకార్డులు పట్టుకోవడం, నినాదాలు యివ్వడం, బహిష్కరించడం, బయటకు వచ్చి దీక్షలు చేయడం...! సోనియా ఆదేశాలను ధిక్కరించి ప్రణబ్‌ ఆగ్రహానికి గురయ్యాక కూడా పద్ధతి మార్చుకోలేదు. రాష్ట్రానికి వస్తే ఆంధ్రప్రాంతపు నాయకులనే కాదు, సిఎంనూ తిడతారు. తెలంగాణ మంత్రుల గురించి నిరసనగా మాట్లాడతారు. ఒక్కముక్కలో చెప్పాలంటే వీళ్లంతా తెరాస భాష మాట్లాడతారు. అయితే యీ కోర్‌ గ్రూపు కోర్‌గానే వుండిపోయింది. కొత్తగా ఎవరూ వచ్చి చేరలేదు. తెలంగాణ మంత్రులు, ఎమ్మెల్యేలు, ఎమ్మెల్సీలు ఎవరూ వీళ్ల బాట పట్టలేదు. తెలంగాణ గురించి చర్చిద్దాం అంటూ వీళ్లు సమావేశం ఏర్పాటు చేస్తే వాళ్లు రారు. అయినా వీళ్లు టీవీ చర్చల్లో ధాటీగా మాట్లాడుతూనే వుంటారు. తెలంగాణ యివ్వకపోతే కాంగ్రెస్‌ ఛస్తుంది అని శాపనార్థాలు పెడుతూనే వుంటారు.

వీళ్లల్లో మంద జగన్నాథం, గుత్తా సుఖేందరరెడ్డి మొన్నటిదాకా టిడిపితో ఊరేగినవారే. మధు యాష్కీ స్టూడెంటుగా వుండగా ఏదో చేశానని అంటూంటారు కానీ, 2004కు ముందు ఆయన గురించి ఆయన జిల్లాలోనే రాజకీయవేత్తగా ఎవరికీ తెలియదు. ఇక వివేక్‌, వెంకటస్వామి కుమారుడిగా అందరికీ తెలుసు. వెంకటస్వామి కూడా కాంగ్రెస్‌ వీడి తెలంగాణ ప్రజా సమితిలోకి వెళ్లి కాంగ్రెస్‌ అభ్యర్థిని ఓడించి, ఆ తర్వాత చెన్నారెడ్డితో బాటు కాంగ్రెస్‌లోకి వచ్చారు. వివేక్‌ చిన్నపుడు కాంగ్రెస్‌లో వున్నానని అంటారు కానీ అందరికీ ఆయన పారిశ్రామికవేత్తగానే తెలుసు. ఇటీవలే, 46 ఏళ్లు వచ్చాకనే రాజకీయాల్లో చురుగ్గా కనబడుతున్నారు. పొన్నం ప్రభాకర్‌ 2004లో కాంగ్రెస్‌ అభ్యర్థిపై ఇండిపెండెంటుగా పోటీ చేసి ఓడిపోయినవారే. ఇక కేకే రాజకీయచరిత్ర చాలా కాంప్లికేటెడ్‌. కాంగ్రెస్‌లో ఎప్పుడు వున్నారో, ఎప్పుడు బయటకు వెళ్లారో, మళ్లీ ఎప్పుడు వచ్చారో చప్పున చెప్పడం ఆయనకీ కష్టమే. వీళ్లందరూ కలిసి 125 ఏళ్ల కాంగ్రెస్‌ తన మనుగడ సాగించాలంటే ఏం చేయాలో, తమ మాట వినకపోతే ఎంత ముప్పో సలహాలు యిస్తూ వుంటారు.

తమ తమ నియోజకవర్గాలకు వీళ్లు ఎంత సేవ చేశారో ప్రచారం కాలేదు కానీ, తెలంగాణ ఏర్పాటు గురించి వీళ్లు సమావేశాలు జరిపి, ముఖ్యమంత్రిని, తమ పార్టీ తాలూకు ఆంధ్రప్రాంతపు నాయకుల్ని ఎంతెంత తిట్టారో మాత్రం ప్రచారంలోకి వచ్చింది. వీళ్ల నియోజకవర్గం కింద వచ్చే అసెంబ్లీ నియోజకవర్గాలకు ప్రాతినిథ్యం వహించే ఎమ్మెల్యేలు సైతం వీరి వెంట నడవలేదు. వీరి జిల్లాలలో ఉపయెన్నికలు జరిగినపుడు వీరు తమ పార్టీ తరఫున ప్రచారమూ చేయలేదు, అభ్యర్థులనూ నెగ్గించలేదు. వీరికి వచ్చినదల్లా ఒకటే దంపుళ్లపాట - ప్రత్యేకరాష్ట్రం ఏర్పడాలి ! ఏర్పడేదాకా నియోజకవర్గం బాగోగులు పట్టించుకోవాలి కదా. అయినా అది ఏర్పడ్డాక రాజెవరో, రంగడెవరో. వీళ్లకు టిక్కెట్టు యిస్తారో, ఆ స్థానం తెరాసకి కట్టబెడతారో ! పదవిలో వున్నంతకాలమైనా సేవ చేస్తే జనాలు హర్షిస్తారు కదా. ఏది ఏమైనా మూడేళ్లగా బండి యిలాగే సాగిపోయింది. ఈ మధ్య శ్రుతి మించి పాకాన పడింది. పొన్నం ప్రభాకర్‌ కన్నూమిన్నూ కానక ముఖ్యమంత్రిని తిట్టేశారు. మీడియా వక్రీకరించింది అనైనా అనలేదు. ఇక ఎంపీలందరూ కలిసి మిలియన్‌ మార్చ్‌ వేళ సిఎం ఛాంబర్‌ ఎదుట ధర్నా చేసి సిఎం పరువు, పార్టీ పరువు తీశారు. చాలాసార్లు తీశారు కానీ ఇక యిప్పుడు హై కమాండ్‌ పే-బ్యాక్‌ చేయడానికి సమకట్టినట్టుంది.

తృణమూల్‌ ధర్మమాని సోనియాకు హఠాత్తుగా ధైర్యం వచ్చేసింది. ఉపయెన్నికలకు ఏ పార్టీ సిద్ధంగా లేదు కాబట్టి తన సర్కారు పడిపోదన్న విషయం బాగా గ్రహించిన కాంగ్రెస్‌ చేద్దామనుకున్నది చేయడమే అన్నట్టుగా మమతాకు గుడ్‌బై చెప్పేసింది. తాము రిజైన్‌ చేస్తే ప్రభుత్వం కూలిపోతుందన్న ధైర్యంతో వున్న టికాంగ్రెస్‌ ఎంపీల ధీమాను చెదరగొట్టడానికి నిశ్చయించుకుంది. అయినా వీళ్ల వెర్రి కానీ అణు ఒప్పందం వేళ అవతలిపార్టీలోంచి కాంగ్రెస్‌కు సపోర్టు చేసినవారిలో తను కూడా ఒకణ్నని మంద జగన్నాథం గారికి గుర్తు లేదా? ఇవాళ గట్టెక్కించడానికి వాళ్లకి యింకో నాథుడు దొరుకుతాడు. అది గ్రహించకుండా మరీ దూకుడుగా వెళ్లారు. హై కమాండ్‌ తను డైరక్టుగా రంగంలోకి దిగకుండా, ఏ సిఎంనైతే వీళ్లు ఏడిపించారో ఆ సిఎం ద్వారానే ఎదురుదాడి చేయిస్తోంది. ఆయన తెలంగాణ మంత్రులను, తెలంగాణ ఎమ్మెల్యేలను చేరదీసుకున్నాడు. తెలంగాణ మంత్రులు రాజీనామా చేస్తే నిమిషంలో తెలంగాణ వస్తుంది అని తెరాస, వారి మిత్రులైన టికాంగ్రెస్‌ ఎంపీలు అంటారు కానీ రాజీనామాలు చేస్తే ఏమీ జరగదని కోమటిరెడ్డి వెంకటరెడ్డి, జూపల్లి కృష్ణారావు సర్టిఫై చేయగలరు. అందువలన తెలంగాణ మంత్రులందరూ కిరణ్‌ జట్టు విడవడం లేదు - హై కమాండ్‌ సపోర్టు ఫుల్‌గా వున్నట్టు తోస్తోంది కనక. మేం రాజీనామా చేస్తే తెలంగాణ రాదు, ఉపయెన్నికలు వస్తాయి అంటున్నారు.

ఈ ఎంపీలు తెలంగాణ మంత్రులకు, ఎమ్మెల్యేలకు మోరల్‌ సపోర్టు కూడా చేయడం లేదు. శ్రీధర్‌బాబు తండ్రి పేరెత్తి కోదండరాం అలా మాట్లాడితే వీళ్లల్లో ఒక్కరు ఖండించారా? కెసియార్‌ సోనియాను అంత తిడుతూ వుంటే ఖండించారా? పైకి మూడురంగుల్లో కనబడుతున్నా వీళ్ల రక్తం రంగు గులాబీయే అని కిరణ్‌ హై కమాండ్‌ను నమ్మించినట్టుంది. అయితే చూసుకో అన్నట్టున్నారు. ఇక కిరణ్‌ యీ ఎంపీలందరికీ చెక్‌ పెట్టనారంభించారు. వివేక్‌పై ప్రేమ్‌సాగర్‌రావు అనే ఎమ్మెల్సీ, సక్కు అనే ఎమ్మేల్యే విరుచుకుపడ్డారు. వెంటస్వామి తెలంగాణ ఉద్యమాన్ని తాకట్టు పెట్టేసిన విషయం దగ్గర్నుంచి గుర్తు చేసి ఉతుకుతున్నారు. డికె అరుణ జగన్నాథంకు వ్యతిరేకంగా సమావేశం ఏర్పాటు చేశారు. పొన్నం, మధు యాష్కీలకు వ్యతిరేకంగా ఆయా జిల్లాలలో సిఎం అనుయాయులు సమావేశాలు పెట్టి విరుచుకుపడబోతున్నారట. సిఎం చాంబర్‌ ఎదుట ధర్నా చేసి ఎంపీలు వీధి రౌడీల్లా వ్యవహరించారంటూ ఢిల్లీ నాయకత్వానికే లేఖలు రాశారు ముగ్గురు ఎమ్మెల్సీలు.

గత పదిరోజులుగా వస్తున్న స్టేటుమెంట్స్‌లోని ఘాటు చూస్తే అసలు వీళ్లంతా ఒక పార్టీకి చెందినవారా, వేర్వేరు పార్టీల వాళ్లా అన్న అనుమానం వస్తుంది. వీటిపై ఎంపీలు ఎవరికి వెళ్లి ఫిర్యాదు చేస్తారో చూడాలి. మహా అయితే జయపాల్‌ రెడ్డి ఒకరు వున్నారు. అయిన గోడు వినగలడు కానీ సోనియాకు వెళ్లి గట్టిగా చెప్పగల వ్యక్తి కాదు. పోనీ కాంగ్రెస్‌ విడిచిపెట్టి తెరాసలో చేరిపోదామా అంటే ప్రస్తుతం తెరాస పరిస్థితి బాగాలేదు. పరకాల తర్వాత తెరాస బలంపై సందేహాలు కలిగాయి. జగన్‌ బయటకు వచ్చి తెలంగాణలో రౌండ్స్‌ కొడితే ఎంత ప్రభావం వుంటుందో చూసుకున్నాకే రిజైన్‌ చేస్తే మేలు. కెసియార్‌ జాక్‌-తెరాసల మధ్య అగాధం పెరుగుతోందని అందరికీ తెలిసిపోయింది. ప్రజలకు కెసియార్‌పై, తెలంగాణ ఏర్పాటుపై ఆశలు సన్నగిల్లాయి. హైదరాబాదులో స్థలాల రిజిస్ట్రేషన్లు కూడా పుంజుకున్నాయట. రాజకీయ పరిస్థితిపై ప్రజలు ఏమనుకుంటున్నారు అన్నదానికి యిదొక కొలమానం.

సిఎం ఎదురుదాడితో హై కమాండ్‌ మనోగతం అవగతమైన టికాంగ్రెస్‌ ఎంపీలు ప్రస్తుతానికి నిదానిస్తారని నా ఉద్దేశం. ఇక చూడవలసినది - ఎగిరెగిరి పడుతున్న ఉపముఖ్యమంత్రి దామోదర రాజనరసింహ ఏం చేయబోతున్నారు అన్నది ! **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 22 వీక్లీకై ఎమ్బీయస్‌ : కుమ్మ్కయినట్టా? కానట్టా?**

వైకాపావారు రాష్ట్రపతి ఎన్నికల్లో కాంగ్రెస్‌ అభ్యర్థికి ఓటేయగానే టిడిపివారు పాట మొదలుపెట్టారు - ఇదంతా జగన్‌ బెయిల్‌ కోసమే అని. విజయలక్ష్మిగారు తన క్యాడర్‌కు ధైర్యం చెపుతూ జగన్‌ ఇంకో పదిహేను రోజుల్లో బయటకు వచ్చేస్తాడు అని అన్నా, కేంద్రంలో కాంగ్రెస్‌కు మద్దతిస్తారా? అని విలేకరులు అడిగినప్పుడు కాలమే చెపుతుంది అని సమాధానం చెప్పినా - టిడిపికి దానిలో బెయిల్‌కోసమే యిదంతా చేస్తున్నారు అనే అనిపించింది. సిబిఐ తన న్యాయవాదిని మార్చినపుడు కుమ్మక్కే కనబడింది. వైకాపా కాంగ్రెస్‌తో విలీనం కావడం ఖాయం, మేమొక్కరమే ప్రతిపక్షం, మీకు కాంగ్రెస్‌ వ్యతిరేకత వుంటే మాకు తప్ప ఇంకెవరికీ వేయకండి, వేస్టు. వీళ్లంతా దానిలో కలిసిపోయేవారే ! అని ప్రచారం చేసుకుంటున్నారు. ఆ లెక్క ప్రకారం జగన్‌కు బెయిల్‌ వచ్చేసి వుండాలి. కానీ రాలేదు. వచ్చేవారం, పై నెల అనే ఆశలు చిగురించనీయకుండా 'మార్చి 2013 వరకు..' కోర్టువారు కట్టుదిట్టం చేసేశారు. ఓ రకంగా చెప్పాలంటే ఆర్నెల్ల శిక్ష వేసేశారనే అనాలి. సిబిఐవారు అప్పటిదాకా విచారణ ముగించకపోయినా తప్పులేదన్నమాట. ఆ తర్వాత పొడిగించడానికి సిబిఐకు ఇంకో కేసు దొరక్కపోదు.

అంటే రాష్ట్రపతి ఎన్నికల వేళ ఏ బేరమూ కుదరలేదన్నమాట. ఒకవేళ కుదిరి వుంటే కాంగ్రెస్‌వారు మాట తప్పారన్నమాట. కాంగ్రెస్‌వారి చేతిలో ఏముంది, కోర్టు వారే కదా బెయిల్‌ గురించి నిర్ణయించేది అనుకునేవాణ్ని అమాయకుడిగా చూడాలి. ఎందుకంటే కోర్టు బెయిల్‌ యిచ్చేదీ, యివ్వనిదీ సిబిఐ తరఫు న్యాయవాది వాదనలపై ఆధారపడి వుంటుంది. సిబిఐ ఎలా కావాలంటే అలా వాదించగలదు. స్టాఫ్‌ లేరంటూ ఏళ్లూ, పూళ్లూ అయినా కేసు చేపట్టకపోవచ్చు, లేకపోతే ఆగమేఘాల మీద నడిపించవచ్చు - ఓ కేసులో ఎంతకీ చార్జిషీటు వేయకపోవచ్చు, మరో దానిలో షీటుమీద షీటు వేసుకుంటూ పోవచ్చు - విచారణకు పిలిచి అరెస్టు చేయవచ్చు, మరో దానిలో విచారణకే పిలవకపోవచ్చు. కొందరి బెయిలుకు అభ్యంతరం చెప్పకపోవచ్చు, మరి కొందరు బయటకు వస్తే చాలు, కొంపలు మునిగిపోతాయని వాదించవచ్చు. ఈ సిబిఐను నడిపించేది కేంద్రంలో వున్న ప్రభుత్వం. అది ఎన్నో ఏళ్లగా ఋజువైన సత్యం. అయితే సిబిఐ వంటి పెద్ద ఆర్గనైజేషన్‌లో అందరూ ప్రభుత్వాన్ని నడిపే రాజకీయనాయకుల, పై అధికారుల మాట వింటారని అనుకోవడానికి లేదు. కొందరు అప్పుడప్పుడు స్వతంత్రంగా వ్యవహరించి పైవాళ్లకు చిక్కులు తెచ్చిపెడుతూ వుంటారు. అప్పుడు కథ అడ్డం తిరగడం, కనీసం మలుపులు తిరగడం జరుగుతూ వుంటుంది. అలాటివి చూసినప్పుడే మనకు ఆశ, ఉత్సాహం వంటివి కలుగుతాయి. ఇంతలోనే పాలకులు కాస్త అవస్థపడి దాన్ని తమ దారికి తెచ్చుకుంటూ వుంటారు.

జగన్‌ కేసులో సిబిఐ మొదటినుండి పట్టుదలగానే వ్యవహరిస్తోందని గ్రహిస్తూ వచ్చాం. ఏ కేసులోనూ లేని విధంగా మీడియాకు లీకులు యివ్వడమూ గమనించాం. చివరకు సిబిఐ జెడిగారి సెల్‌ఫోను కాల్‌లిస్టు మీడియాకు లీకయితే తప్ప ఆ లీకులు ఆగలేదు. చాలా బిజీగా వుండే జెడిగారు అన్నేసి గంటలు ఒక వ్యక్తితో మాట్లాడుతూ వుండడం భావ్యమా అన్న మన సందేహాలు నివృత్తి చేయకుండా సర్కారువారు 'అసలు మా సంగతులన్నీ కూపీ లాగడమేమిటి? వాడి పనిబడతాం' అనే పనిలో పడ్డారు. జగన్‌ అనే ఒక వ్యక్తి బయటకు వస్తే మా సాక్ష్యాలు తారుమారు చేస్తాడు అని సిబిఐ కోర్టులో వాదించడం, కోర్టు దాన్ని నమ్మడం - జగన్‌ వెనక వున్న ఆర్థిక సామ్రాజ్యం, పార్టీ వ్యవస్థ సంగతి తెలిసున్నవాళ్లకి వింతగా తోస్తుంది. జగనే వచ్చి స్వయంగా సాక్షులను బెదిరించాలా? అతనొక్కడు బయటకు రాకపోతే ఫర్వాలేదా? జగన్‌ కంపెనీలో పెట్టుబడులు పెట్టినవాళ్లలో యివి మాచేత బలవంతంగా పెట్టించారని ఒక్కరైనా చెప్పారా? లేదా క్విడ్‌ ప్రో కో కింద పెట్టామని ఒప్పుకున్నారా? ఏది ఏమైనా కోర్టువారు యీ వాదనలు నమ్మారు.

తమాషా ఏమిటంటే యీ తీర్పు రాగానే వైకాపావారు బాబు పాదయాత్రకు జగన్‌ అడ్డురాకుండా వుండడానికి టిడిపి, కాంగ్రెస్‌ కుమ్మక్కయ్యాయని ఆరోపణలు మొదలుపెట్టారు. కుమ్మక్కు కావలసినంత అవసరం ఏముంది? సోనియాకు జగన్‌పై తక్కువ కసి వుందా? మధ్యలో టిడిపి సాయం ఎందుకు తీసుకోవాలి? తన పార్టీ ఎమ్మెల్యే రాసిన లేఖే చాలనుకుని కేసు మొదలుపెట్టలేదా? అయినా జగన్‌ బయటకు వచ్చినా బాబు పాదయాత్రకు వచ్చే లోటేముంది? జగన్‌ అదే రూటులో, వెనకో ముందో నడుచుకుంటూ వెళతాడా? ఎవరికి ఎక్కువమంది జనాలు వచ్చారా అని ప్రజలు పోల్చి చూస్తారనా? టిడిపికి క్యాడర్‌ లేదా? డబ్బు లేదా? మీడియా సపోర్టు లేదా? ఈ కుమ్మక్కు అనే పదం ఎంత ధారాళంగా అందరూ వాడుతున్నారంటే - ఇదంతా చూస్తే నాయకులంతా సఖ్యతతో ఒకరితో మరొకరు కలిసి పనిచేసి 'భిన్నత్వంలో ఏకత్వం' అనే సిద్ధాంతాన్ని పాటిస్తున్నారని సంతోషం వేస్తుంది. వీరందరిలో ప్రజలతో కుమ్మక్కయ్యేవారు మాత్రం ఎవరూ కనబడటం లేదు, అదీ విషాదం.

బెయిల్‌పై తీర్పు సందర్భంగా కోర్టువారు కొన్ని ఆశ్చర్యాలు వ్యక్తం చేశారు. ఇంత తక్కువ టైములో యిన్ని కోట్లు ఎలా సంపాదించారు? అని. ఆ ప్రశ్నకు సమాధానం ఏ న్యాయవాది మాత్రం చెపుతాడు? ఆయనా అలాగే సంపాదించి వుండవచ్చు. ఐదేళ్ల క్రితం చెట్టుకింద ప్లీడరులా వున్నవాడు ఏ పెద్ద క్లయింటునో ఒడ్డున పడేసి రోజుకి పదిలక్షలు సంపాదించే స్థాయికి వచ్చాడేమో. షేరుమార్కెట్‌లో ఎద్దు కాలుదువ్వితే కోట్లు పెరుగుతాయి, ఎలుగుబంటి కౌగిలిలో చిక్కితే కోట్లు కరిగిపోతాయి. ఐదేళ్లలో మూడు సినిమాలు హిట్టయితే ఓ హీరో రేంజ్‌ 5 లక్షల నుండి 5 కోట్లకు పెరుగుతుంది. స్పెక్ట్రమ్‌లో ఓ ముక్కని వేలంలో పాడుకుంటే ఏడాదిలో వందకోట్లు లాభం వస్తుంది. టీచరు కొడుకైన ధీరూభాయ్‌ అంబానీ పదేళ్లలో ఎంత రేంజ్‌కి వెళ్లాడో చూశాం. కొడుకుల దగ్గరకి వచ్చేసరికి పదేళ్లు కూడా అక్కరలేకపోయింది. కోర్టు వారు ఆశ్చర్యపడిన రోజే వధేరా-డిఎల్‌ఎఫ్‌ ఉదంతం కూడా బయటకు వచ్చింది. ఆయన గురించీ యిలాటి ఆశ్చర్యమే ప్రకటించవచ్చు.

పాదయాత్రలో నిత్యం యితరుల ఆస్తిపాస్తుల గురించి ప్రస్తావించే చంద్రబాబుగారు మాత్రం తక్కువ సంపాదించారా? వినయం కొద్దీ ఆయన చెప్పుకోవడం లేదు. ఇదేముంది, నేను పుట్టినప్పటినుండే శ్రీమంతుణ్ని అని చెప్పుకుంటున్నా రీమధ్య. 2000 సం||రంలో నామిని ఆంధ్రజ్యోతి వీక్లీకై 'అమ్మకు జేజే' అని వ్యాసాలు రాయిస్తే దానిలో బాబు తామెంత దారిద్య్రంలో బతికామో, తమ తల్లి కష్టపడుతూనే తమకెలా ధైర్యాన్ని నూరిపోసిందో రాసుకున్నారు. చంద్రబాబుకు ఆత్మీయులు, ఆయన జీవితచరిత్రను గ్రంథస్తం చేసిన ఐ వెంకట్రావుగారు పెళ్లివేళకు 'చంద్రబాబుకు కుటుంబపరంగా ఆర్థిక స్తోమత లేకున్నా హోదా, పలుకుబడి వున్నాయి' అని రాశారు. ఇది 1980 మాట. ఇప్పుడు బాబు కోట్లకు పడగెత్తారు. అంతమాత్రం చేతనే అవినీతిపరుడని అనగలమా? న్యాయాధిపతి ''30 ఏళ్లలో నాకు వున్నది ఊడ్చుకుపోయింది. ఈయనకు మాత్రం యింతెలా వచ్చిందో'' అని ఆశ్చర్యపడితే పాపం బాబు ఏం చేయగలరు? ఖాతా పుస్తకాలు చూసుకుని తేడాలుంటే అడగండి అంటారు. వచ్చేవాడికి వస్తోంది, పోయేవాడికి పోతోంది. ఆశ్చర్యాలు మాని కోర్టువారు ఓపిగ్గా గత పదేళ్లలో పదిరెట్లు కంటె ఎక్కువ గడించినవారందరి జీవితచరిత్రలూ సేకరించి, ప్రచురింపచేస్తే అందరం ఆ చిట్కాలు తెలుసుకుని బాగుపడతాం.

చూస్తూ వుంటే సిరి కూడా కొందరితో కుమ్మక్కవుతోంది, కొందరితో కావటం లేదు. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 23-24 వీక్లీకై ఎమ్బీయస్‌ : డాక్టర్‌ అజిత్‌ సింగ్‌**

'తుమ్‌హీతో దర్ద్‌ దియా హై, తుమ్‌హీ దవా దేనా' అని ఓ హిందీ పాటలో ప్రేమికుడు ప్రేయసిని దండిస్తాడు. ప్రేమ అనే బాధను రగిలించావు కాబట్టి ఆ బాధకు ఉపశమనం కలిగించే బాధ్యత నీదే, అందువలన నన్ను వరించు అని అతని భావం. కాంగ్రెస్‌ హై కమాండ్‌ వారిని టి-కాంగ్రెస్‌ ఎంపీలు యిలాగే నిలదీసి వుంటారు.

''డిసెంబరు 9 న మాతో చెప్పకుండా తెలంగాణ ప్రకటించి, కెసియార్‌ను హీరోను, మమ్మల్ని జీరోలను చేశారు. పోన్లే సర్దుకుందాం అనుకుంటే తెలంగాణ యివ్వకుండా వెనక్కి తగ్గారు. మేం వెళ్లి మొత్తుకున్నా వినలేదు. దాంతో కెసియార్‌ మమ్మల్ని దద్దమ్మలన్నాడు. ప్రజలు అది విన్నారు. తప్పంతా మాదే అంటున్నారు. పదవులకోసం వేళ్లాడుతున్నామంటున్నారు. రాజీనామా చేయకపోతే లాభం లేదంటున్నారు. చేసినా లాభం లేదని మీరు చెప్తున్నారు, చేతల్లో చూపిస్తున్నారు. తెలంగాణ వస్తే కెసియార్‌కి క్రెడిట్‌, రాకపోతే మాకు అక్షింతలు. మీ నిర్వాకమే యిది. మిమ్మల్ని నమ్మి నట్టేట మునిగాం. నియోజకవర్గాల్లోకి వెళితే నిలదీస్తున్నారు. ఆ పోరు భరించలేక పార్టీలోంచి బయటకెళ్లిపోతే మీరూరుకోరు. వెళ్లకుండా గట్టిగా గొడవచేస్తే వచ్చే ఎన్నికల్లో టిక్కెట్టివ్వరు. తెలంగాణ కాష్టం యిలాగే రగులుతూంటే మీరు టిక్కెట్టిచ్చినా ప్రజలు ఓట్లేయరు. మేం చేసిన తప్పేమిటి? మిమ్మల్ని ఎదిరించినట్టు ఎంతకాలం నాటకం ఆడగలం చెప్పండి. మీరే దీనికి మార్గం చూపాలి.''

ఇది విని హై కమాండ్‌వారు తలలు పట్టుకున్నారు. ఈ పరిస్థితిలో తెలంగాణ యిచ్చినా ఆ ఘనత కెసియారే తన్నుకుపోతారు కాబట్టి కాస్త నిదానించాలనుకున్నారు. తమవారిని కాపాడుకోవాలి, వారిని బలోపేతం చేయాలి. అప్పుడు తెలంగాణపై ఆలోచించాలి. ఎలా? మార్గాలు అన్వేషించారు. మొదటగా చేయవలసినది కెసియార్‌ను హీరో నుండి జీరోకి తేవడం. తామే గాలి కొట్టి బెలూన్లా ఉబ్బేశారు. రెండు, మూడు జిల్లాల కెసియార్‌ను పదిజిల్లాల మొనగాడిగా చేశారు. ఇప్పుడు ఆ బుడగకు బెజ్జం పెట్టాలి. ఏదో మాయమాటలు చెప్పి కెసియార్‌ను ఢిల్లీ రప్పించారు. ఏవో చర్చల్లో పెట్టి నెల్లాళ్లు కూర్చోబెట్టారు. ఒకరి తర్వాత మరొకరు చర్చలే చర్చలు. చివరకు తేల్చిందేమిటి? ఏమీ లేదు! ఆలోచిస్తున్నాం, సున్నితమైన దశకు చేరుకున్నాం, ఒక స్పష్టత వచ్చింది - యిలాటి స్టేటుమెంటు ఒక్కటీ లేదు. తెలంగాణ యిప్పట్లో లేదు, రాదు, అందరూ ఒప్పుకోవాలి, 50 ఏళ్లగా తేలనిది యిప్పటికిప్పుడు తేలుతుందా?.. యిలా అడిగినా అడగకపోయినా నెగటివ్‌ కామెంట్స్‌ యిచ్చి తెలంగాణ ఉత్తుత్తిదే అని తెలంగాణ ప్రజలందరికీ తెలిసేట్టు చేశారు. ఇవాళ హోం మంత్రి అఖిలపక్షసమావేశం కూడా యిప్పట్లో లేదు పొమ్మన్నారు.

అది తెలియగానే వచ్చిన మొదటి సందేహం - అయితే కెసియార్‌ యిన్నాళ్లూ అక్కడ ఏం చేస్తున్నట్టు? అని. ఈ విధంగా కెసియార్‌ విశ్వసనీయతపై, సామర్థ్యంపై అనుమానం నెలకొనేట్లు చేశారు. ఆయనతో చర్చలేవో జరుగుతున్నాయి లెండి అని అహ్మద్‌ పటేల్‌ అంటే అబ్బే అదేమీ లేదన్నారు షిండే. అంటే జరిగే చర్చలని పెద్ద సీరియస్‌గా తీసుకోవడం లేదని అర్థం. ఇలాటి చర్చల పేరు చెప్పి కెసియార్‌ హంగు చేస్తున్నారు అని అందరికీ అనిపించేట్లా చేశారు. అంతేకాదు కెసియార్‌ లేకుండానే మిలియన్‌ మార్చ్‌ ముందుకు సాగేటంతగా కాంగ్రెస్‌ వారు జాక్‌ను ఎగదోశారు. యువత కెసియార్‌వైపు కాకుండా కోదండరామ్‌ వైపు చూసేట్లు చేశారు. ఇలా కెసియార్‌ యిమేజికి తూట్లు తూట్లు పొడిచి వదలిపెట్టారు. ఇప్పుడు కెసియార్‌ వెనక్కి వచ్చి ఫామ్‌హౌస్‌లో సేదదీరుతున్నారు. ప్రజల్లోకి వచ్చి చర్చలు విఫలమయ్యాయి, మనం పోరాటానికి సిద్ధం కావాలి అనే పిలుపు యివ్వడానికి కూడా తటపటాయిస్తున్నారు.

ఇలా కార్యక్రమంలో మొదటి అంకం పూర్తయింది. రెండో అంకంలో కాంగ్రెస్‌వారి యిమేజి పెంచాలి. తెలంగాణ మంత్రులను చురుగ్గా కదలమన్నారు. మిలియన్‌ మార్చ్‌కు అనుమతికోసం ముఖ్యమంత్రితో రాయబారాలు నడిపి, చివరకు తెప్పించినది మేమే అని చాటుకున్నారు. ఇప్పుడు డికె అరుణ ఢిల్లీకి వెళ్లి వాళ్లనూ వీళ్లనూ కలవ నారంభించారు. రాజీనామాలు చేయడం తప్ప తక్కినవన్నీ చేయడానికి సిద్ధపడుతున్నారు. రేపోమాపో ధర్నా చేసినా ఆశ్చర్యపడవద్దు. ఇక అందరికంటె పెద్ద సమస్య టి కాంగ్రెస్‌ ఎంపీలది. అరడజనుమంది వున్నారు. పోరాటయోధులుగా పేరు తెచ్చుకుని పార్లమెంటునుండి సస్పెండ్‌ కూడా అయ్యారు. మంత్రులను తిట్టారు, ముఖ్యమంత్రిని తిట్టారు. వాట్‌ నెక్స్‌ట్‌? అని అడిగితే సమాధానం వాళ్లకీ తెలియదు. కాంగ్రెస్‌లోనుండి బయటకు వెళ్లడం తప్ప చేయడానికి వేరేదీ మిగలని స్టేజికి వచ్చి కూర్చున్నారు. ఇప్పుడు పార్టీలోంచి వెళ్లాల్సిందే.

వెళితే యుపిఏ ప్రభుత్వం పడిపోతే..? ఎన్నికలు వస్తాయి. కాంగ్రెస్‌వాళ్లు టిక్కెట్టు యివ్వరు. తెరాసవాళ్లు యిస్తారో లేదో తెలియదు. ఇచ్చినా గెలుస్తామో తెలియదు. తెలంగాణకోసం త్యాగం చేసిన త్యాగధనులుగా పేరు తెచ్చుకున్నారు కాబట్టి యిండిపెండెంటుగా గెలవగలమన్న ధీమా వుండవచ్చు. అంతా బాగానే వుంది కానీ యుపిఏ ప్రభుత్వం పడిపోకపోతే..? ఇప్పట్లో ఎన్నికలంటే భయపడే పార్టీలు యిష్టం లేకపోయినా కొమ్ము కాస్తే..? ఎన్నికలెప్పుడు వస్తాయో తెలియదు, వచ్చాక పరకాలలోలా అరడజను పార్టీలు తలపడి ఓట్లు చీల్చుకుంటే ఏమౌతుందో అస్సలు తెలియదు. అందువలన పార్టీలోంచి బయటకు వెళ్లినట్టు వుండాలి, కానీ యుపిఏకు మోసం రాకూడదు.

బాపుగారి కార్టూన్‌ ఒకటుంది. ఒక వీధి మొగలో రెండు బోర్డులు కనబడుతూంటాయి. హోటల్‌ - ప్రొ|| వడనాయగం అని వుంటుంది. పక్కనే క్లినిక్‌ - డా|| వడనాయగం అని వుంటుంది. అంటే ఆ హోటల్లో తినగానే జబ్బు వస్తే వైద్యానికి పక్కనే వున్న క్లినిక్‌కి వెళ్లవచ్చన్నమాట. హోటలూ, క్లినిక్కూ రెండిటికి ఓనరు ఒకడే - వడనాయగం. (ఈ అరవపేరులో 'వడ'పై బాపుగారు పన్‌ చేశారు, వడనాయగం అంటే ఉత్తరనాయకుడని అర్థం) కాంగ్రెస్‌ హై కమాండ్‌ వారు ఇప్పుడు అజిత్‌ సింగ్‌ను డా|| వడనాయగం పాత్రలో దింపారు. ఆయనవీ రెండు బోర్డులు - తెలంగాణావాది, యుపిఏ సపోర్టరు. తెలంగాణావాదిగా కెసియార్‌తో చేతులు కలుపుతూ వచ్చారు. తెరాస సమావేశం అంటే యీయనా, రాజా బుందేల్‌, స్వామి అగ్నివేష్‌ గ్యారంటీ కాండిడేట్స్‌గా వుండేవారు. అలాటి అజిత్‌ తన పార్టీ శాఖ రాష్ట్రంలో పెట్టడానికి వచ్చి కెసియార్‌ను కలవలేదు, ఆయన్ని పిలవలేదు. వేదికపై ఆయన్ని స్మరించలేదు. పైగా తెరాస వాళ్లను తప్ప అందర్నీ కలిశారు, ముఖ్యంగా కెసియార్‌ కత్తినూరుతున్న కోదండరామ్‌ను, శ్రీనివాస గౌడ్‌ను ! ఏం చిత్రం !

ఇంకో చిత్రం కూడా వుంది. ఏదైనా జాతీయపార్టీ రాష్ట్రంలో శాఖ పెడుతుంది కానీ కొన్ని జిల్లాలకంటూ ఓ బ్రాంచ్‌ పెట్టదు. ఇప్పుడు చేసినదదే. రాష్ట్రీయ లోక్‌దళ్‌ తెలంగాణ విభాగమంటూనే 'తెలంగాణ రాష్ట్రీయ లోక్‌దళ్‌' అన్నారు. తెలంగాణ రాష్ట్రం ఏర్పడ్డాక యిలా పెడితే అదో దారి. ఇప్పటికైతే ఆంధ్రప్రదేశ్‌ శాఖ అనే పెట్టాలి. ఆ పేరు పెడితే తెలంగాణ ఉద్యమానికి వత్తాసు పలికినట్టు అవదు. అందువలన యీ ఫిటింగ్‌. అయినా ఇదేం పేరు? కేరళలో వున్న కాంగ్రెస్‌ పార్టీని కేరళకాంగ్రెస్‌ అంటారా? (ఆ పేరుతో అక్కడో పార్టీ వుంది), బెంగాల్‌లో కాంగ్రెస్‌ పార్టీ శాఖను బంగ్లా కాంగ్రెస్‌ అంటారా? (ఆ పేరుతో అక్కడో పార్టీ వుండేది) తెలంగాణ విడిపోతే ఆంధ్ర వేరే రాష్ట్రం అవుతుంది కదా, అదీ చిన్న రాష్ట్రమేగా? దానికీ మద్దతు పలకవచ్చుగా! అక్కడ ఆర్‌ఎల్‌డి పార్టీ అక్కరలేదా? అక్కడ రైతులు లేరా? అయినా యీ హైదరాబాదు సభలో ఎంతసేపూ తెలంగాణ గురించి చెప్పారు తప్ప పార్టీ సిద్ధాంతాల గురించి, రైతు సంక్షేమాలకై వాళ్లు ఉత్తరప్రదేశ్‌లో ఉద్ధరించేసినదాన్ని గురించి, ఉద్ధరించబోతున్నదాని గురించి చెప్పలేదేం?

అసలు అర్జంటుగా ఈ పార్టీ పెట్టనేల? పెడితిరిబో టి-కాంగ్రెస్‌ ఎంపీ మధు యాష్కీ యింటికి బ్రేక్‌ఫాస్ట్‌కి వెళ్లి అక్కడ ఆయన బ్యాచ్‌ వాళ్లనందరినీ కలవనేల? రేపు ఎన్నికలలో వాళ్లతోనే కదా తలపడవలసినది! యుద్ధం ప్రారంభించబోయేముందు ధర్మరాజు భీష్మద్రోణులకు నమస్కారాలు పెట్టి, ఆ తర్వాత వధించినట్టా? పార్టీ ఆవిష్కరణ సభలో అజిత్‌ సింగ్‌ చేసినదేమిటి? ఢిల్లీలో తెలంగాణపై ఓ నిర్ణయం తీసేసుకున్నారని అక్టోబరులో ప్రకటించబోతున్నారనీ కెసియార్‌ చెపుతున్న మాట అబద్ధమని చాటి చెపుతూ కేంద్రంలో ఆ ఉద్దేశమే కనబడటం లేదని చెప్పడం ! తెలంగాణ ఏర్పడుతోందని 20-30 ఏళ్లగా వింటూనే వున్నామని వ్యాఖ్యానిస్తూ ఈ పోరాటం చాలాకాలం సాగుతుందని చెప్పడం, ఎన్నికల బరిలో దిగుతామని ప్రకటించడం! దీన్ని బట్టి అర్థమయ్యేదేమిటంటే టి-కాంగ్రెస్‌ ఎంపీలు కాంగ్రెస్‌ నుండి బయటకు రావలసిన తరుణం వచ్చినపుడు వాళ్లు వేరే పార్టీ పెట్టనక్కరలేకుండా ఈ పార్టీలో వచ్చి చేరవచ్చు. ఆ పార్టీ హెడ్‌క్వార్టర్సు యుపిఏకు మద్దతు యిస్తోంది కాబట్టి యుపిఏకు వచ్చే నష్టం ఏమీ లేదు. రేపు 2014 ఎన్నికలలో కాంగ్రెస్‌కు ఓటేయదలచని కెసియార్‌ వ్యతిరేకులు (వాళ్ల సంఖ్య పెరుగుతూన్నట్టుంది) ఓటేయడానికి వీలుగా వీళ్లను నిలబెడతారు.

ఎకనామిక్స్‌లో ప్రోడక్ట్‌ డిఫరెన్షియేషన్‌ అని ఒక సూత్రం చెప్తారు. ఒకే కంపెనీవాడు రకరకాల పేర్లతో ఒకే ప్రోడక్టును అమ్ముతాడు. రెక్సోనా బాగా లేదు, హమామ్‌ కొందాం అనుకుంటాం. రెండూ ఒకలాటివే, ఒక కంపెనీవే. మొదటి సబ్బును శిక్షించామన్న తృప్తి మనకు మిగులుతుంది, కస్టమర్‌ చేజారిపోలేదన్న తృప్తి కంపెనీవాడికి మిగులుతుంది. ఇప్పుడు కాంగ్రెస్‌ రెక్సోనా అయితే, తెలంగాణ ఆర్‌ఎల్‌డి హమామ్‌ అనుకోవాలన్నమాట. ఇది యిలాగే జరగబోతోందని ఎవరు నమ్మినా నమ్మకపోయినా తెరాస మాత్రం నమ్ముతోందని నాకనిపించింది. పార్టీ ఆవిర్భావం రోజున జరిగిన టీవీ చర్చలో ఈ కొత్త పార్టీకి సంధానకర్త అయిన దిలీప్‌ కుమార్‌ను సహచరుడు ప్రకాష్‌ ఘాటుగా విమర్శించారు. దిలీప్‌ కులాన్ని ప్రస్తావిస్తూ 'కరణం నెత్తి (బుర్ర) తేనెపూసిన కత్తి' అన్నారు. అందరం తెలంగాణాసోదరులమే అంటూనే కులాలవారీగా విడిపోయి ఎన్నికలలో ఒకర్ని ఒకరు ఓడించుకునే ప్రమాద సూచనలు యిప్పుడే కనబడుతున్నాయి.

టియుఎఫ్‌

నా మట్టుకు నాకు యీ దిలీప్‌ కుమార్‌ కాంగ్రెస్‌ మిత్రుడిగానే తోస్తున్నారు. ఈయన తెలంగాణ మేధావిగా వెలిగారు. కెసియార్‌తో విభేదించాక మరుగున పడ్డారు. ఢిల్లీలో అజిత్‌ సింగ్‌ను డాక్టరుగా దింపడానికి నిర్ణయమయాక యిక్కడి క్లినిక్‌ చూసుకునేందుకు యీయన్ని ఎంచుకున్నారని నా అనుమానం. ఆయన భార్యే దీనికి అధ్యక్షురాలు. ఇక దీన్ని నడుపుకోవలసిన భారం కూడా కాంగ్రెస్‌దే కాబోలు. ఎందుకంటే పార్టీకి నిధులిచ్చేవాడెవడూ కనబడటం లేదు. పెద్దతలకాయలేవీ చేరలేదు. అజిత్‌ సింగ్‌ పేరుకి తెలంగాణలో ఓట్లు రాలవు. చాలామందికి ఆయనెవరో, ఎలాటివాడో తెలియదు కూడా. ప్రస్తుతానికి యుపిఏ ఆయనకు డాక్టర్‌ వడనాయగం పాత్ర యిచ్చింది. ఆయన అవధుల మేరకు పాత్రపోషణ చేశారు. అంతే ! **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 32 ఎమ్బీయస్‌ : ఢిల్లీలో కాళ్లా? గల్లీలో రాళ్లా?**

మొన్న వైకాపాకు చెందిన కొందరు తెలంగాణ రాష్ట్రీయ లోకదళ్‌లో చేరుతూ ప్రెస్‌ క్లబ్‌లో ఏర్పాటు చేసిన సభలో మాట్లాడుతూ దిలీప్‌ కుమార్‌ ఢిల్లీలో కాళ్లు పట్టుకోవడం కాదు.. గల్లీలో రాళ్లు పట్టుకుంటే తెలంగాణ వస్తుందని అన్నారు. ప్రాస కుదిరింది కదాని యీ పదబంధాన్ని భవిష్యత్తులో కూడా ఆయన పదేపదే వాడబోతారని నాకు అనుమానంగా వుంది. ఢిల్లీ వెళ్లినవాళ్లందరూ కాళ్లు పట్టుకోవడానికే వెళతారని ఎందునుకుంటున్నారో నాకు అర్థం కాకుండా వుంది. రేపు తెలంగాణ ఏర్పడినా, కేంద్రం నుండి నిధులు తెచ్చుకోవడానికి మంత్రులు ఢిల్లీకి చక్కర్లు కొట్టాల్సిందే. దివంగతమంత్రి మాధవరెడ్డిగారి వద్ద పిఏగా పనిచేసిన దిలీప్‌కు ఆ మాత్రం తెలియకుండా వుండదు. ఇది కెసియార్‌ను కించపరచడానికి ఉపయోగించిన పదమని నాకు తోస్తోంది. ఎందుకంటే మిలియన్‌ మార్చ్‌ వేదికపై విమలక్క ఢిల్లీ మాట ఎత్తగానేే తెరాస వాళ్లందరూ మండిపడ్డారు.

కెసియార్‌ ఢిల్లీలో కూర్చుని చేస్తున్నదేమిటి అని అందరూ అనేవాళ్లే. ఏం చేస్తారు? రకరకాల మనుష్యులతో చర్చలు చేస్తూండవచ్చు. రాజకీయప్రక్రియ ద్వారా మాత్రమే తెలంగాణ ఆవిర్భవించాలి అనేది ఆయన దృఢవిశ్వాసం. ఉద్యమం పేరిట దుకాణాలు మూయించేసినా, వాహనాలు ఆపేసినా, బస్సులు తగలేసినా నష్టపోయేది తెలంగాణ ప్రజే. విద్యార్థుల చేత స్కూళ్లు, కాలేజీలు ఎగ్గొట్టించి రోడ్లమీదకు లాక్కుని వచ్చి, చదువులు చెడగొట్టి, పోటీ పరీక్షల్లో దెబ్బ తీసి.. వాళ్ల తలిదండ్రుల చేత తిట్లు తినడం తప్ప జరిగేది ఏముంది? మిగతాప్రాంతాల వాళ్లందరూ ఆ సమయంలో చకచకా చదివేసుకుని పరీక్షల్లో ర్యాంకులు తెచ్చేసుకుంటున్నారు. ఇక్కడి పిల్లలు మాత్రం 'ఈ ఊరు మాదిరో' అనే పాటలు పాడుకుంటూ, డాన్సులు చేసుకుంటూ అదే వూరిలో వుండిపోవాల్సి వస్తోంది. ఉద్యోగాలు మార్కుల బట్టి యిస్తారు కానీ డాన్సుల బట్టి కాదు కదా, నీళ్లు తాగుతూ, కేసుల్లో యిరుక్కుని వుంటే కోర్టుల చుట్టూ తిరుగుతూ వుండాల్సి వస్తోంది.

ఇవన్నీ చూసే కెసియార్‌ మిలియన్‌ మార్చ్‌ వద్దు, సకలజన సమ్మె వద్దు, బందులూ వద్దు, ఓపిక పడదాం, చర్చల ద్వారా సాధిద్దాం అంటున్నారు. చర్చలనేవి ఏళ్ల తరబడి సాగే కార్యక్రమం. ఓసారి ఒకరిది పై చేయి, మరొకసారి యింకొకరిది. ఓ పట్టాన తేలదు. కెసియార్‌తో యిబ్బందేమిటంటే ఆయన ఇదిగో తెలంగాణ వచ్చేసింది, అదిగో వచ్చేసింది అంటూ వుంటాడు. అలా అంటే ఉద్యమకారుల ఉత్సాహం నీరుకారకుండా, ఉద్యమం తన చేతిలోంచి జారిపోకుండా వుంటుందని. దాంతో అందరూ ఆయన్ను వెక్కిరిస్తున్నారు. అలా అయితే మహాత్మా గాంధీని వెక్కిరించాలి. ఆయన 1919లో దేశమంతా తిరిగి ప్రచారం చేశాడు - 'ఒక్క ఏడాదిలో స్వాతంత్య్రం తెస్తాను, నాతో కలిసి రండి' అని. తెచ్చాడా? ఇంకో 27 ఏళ్లు పట్టింది. అదీ దేశం ముక్కచెక్కలై ఓ ముక్క మన చేతికొచ్చింది. దిలీప్‌ కుమార్‌ వంటి వారికి చరిత్ర తెలియక కాదు, కెసియార్‌ను కిందకు లాగితే తప్ప తాము పైకి ఎదగలేమని తెలుసు కాబట్టి యిలాటి ఘాటు వ్యాఖ్యలు చేస్తున్నారు. వీటన్నిటి వెనుక నాకు ఒక వ్యూహం గోచరిస్తోంది. తప్పో రైటో మీరే చెప్పాలి. ఈ కింది అంశాలు గమనించండి -

01. దిలీప్‌ కుమార్‌ కెసియార్‌తో కలిసి పనిచేసి, ఆయనతో విభేదించి తెలంగాణ విమోచన సమితి పెట్టారు. గతవారంలోనే తెలంగాణ రాష్ట్రీయ లోక్‌దళ్‌ పెట్టించి తన భార్యను గౌరవాధ్యక్షురాలు చేయించారు. ఆ పార్టీ కాంగ్రెస్‌ మద్దతుతోనే వెలిసి వుంటుందని ''డాక్టర్‌ అజిత్‌సింగ్‌'' అనే వ్యాసంలో ప్రతిపాదించాను. (అది చదవనివారికై - 'తెలంగాణ కాంగ్రెస్‌ ఎంపీలు స్థానికమైన ఒత్తిళ్లు భరించలేక రాజీనామా చేయవలసి వస్తే తెరాసలో చేరే బదులు అజిత్‌ పార్టీలో చేరేందుకు వీలుగా యిక్కడ పార్టీ బ్రాంచ్‌ పెట్టి ఓ 'ఎస్కేప్‌ రూట్‌' ఏర్పాటు చేశారు. అజిత్‌ కూడా యుపిఏ భాగస్వామే కాబట్టి, ఆ విధంగా యుపిఏకు మద్దతు తగ్గకుండా వుంటుంది. ఇన్నాళ్లుగా కెసియార్‌కు మిత్రుడైన అజిత్‌ పార్టీ ఏర్పాటు చేసినపుడు కెసియార్‌ను పిలవలేదు, వేదికపై స్మరించలేదు. కాగా కాంగ్రెస్‌ ఎంపీలతో విందు కుడిచారు. వేదికనుండి తెలంగాణ విషయం తప్ప పార్టీ ఆశయాలేవీ ప్రచారం చేయలేదు.')

02. తెలంగాణ విమోచన సమితి విడిచి పెట్టి, తెలంగాణ రాష్ట్రీయ లోక్‌దళ్‌లో చేరడానికి మధ్య దిలీప్‌ తెలంగాణ యునైటెడ్‌ ఫ్రంట్‌ (టియుఎఫ్‌) నాయకుడిగా కనబడ్డారు. ఆయన ఏడాదిన్నర క్రితం టియుఎఫ్‌ పెట్టినట్టున్నారు. 'అరుణోదయ', జనశక్తి వంటి అతివాద సంస్థ సభ్యురాలైన విమలక్కతో ఎడ్మినిస్ట్రేటర్‌గా వున్న దిలీప్‌ చేతులు కలపడం ఒక విశేషం. విమలక్క టియుఎఫ్‌లో ఎప్పుడు చేరారో తెలియదు కానీ పరకాలలో టియుఎఫ్‌ తరఫున విమలక్క పోటీ చేస్తారని దిలీప్‌ ప్రకటించారు. తెలంగాణ ఓట్లు చీల్చడానికి, తద్వారా తెరాస అభ్యర్థి ఓటమికి తప్ప వేరే ఎందుకు ఉపయోగపడుతుందది? కానీ విమలక్క పోటీ చేయననేశారు. అయినా పరకాల ఉపయెన్నిక ఫలితం తెరాస స్థయిర్యాన్ని దెబ్బ తీసింది. వాళ్ల పరపతి తగ్గిందని అందరికీ ఋజువు చేసినట్టయింది.

03. తర్వాత ప్రభుత్వం మొన్న సెప్టెంబరు 30 నాటి మిలియన్‌ మార్చ్‌తో ఎలా వేగాలా అని సతమతమవుతున్నపుడు ఈ టియుఎఫ్‌ వాళ్లకు పరోక్షంగా సాయపడింది. ప్రజాస్వామ్యంలో నిరసన తెలిపే హక్కును హరించకూడదు, శాంతియుతంగా చేస్తానంటున్నారు కదా పాపం మిలియన్‌ మార్చ్‌ జరుపుకోనీయండి అని హక్కుల ఉద్యమ కార్యకర్తలు, మేధావులు ఢిల్లీవారికి విజ్ఞప్తి చేసి పత్రికలకు ఎక్కుతున్నపుడు టియుఎఫ్‌ కెబియార్‌ పార్కు వద్దనున్న బ్రహ్మానందరెడ్డి విగ్రహాన్ని పగలగొట్టింది. పగలగొట్టినది తామే అని చూపుకోవడానికి అక్కడ కరపత్రాలు పడేసింది, ప్రకటనా చేసింది. లేకపోతే 'ఏ తాగుబోతులో తగలబెట్టి వుంటారు, దాన్ని ఉద్యమకారులపై నెట్టకండి' అని మేధావులు వాదిస్తారని వారి భయం. వెంటనే 'చూశారా, సమైక్యవాదుల విగ్రహాలపై ఎలా దాడి చేస్తున్నారో, గత మిలియన్‌ మార్చ్‌లో కూడా యిలాగే విగ్రహభంజనం జరిగింది' అని మామూలు ప్రజలు అనుకునేట్లా చేశారు.

04. నిజానికి గత మిలియన్‌ మార్చ్‌లో కూడా అప్పటి రాష్ట్రప్రభుత్వం కావాలనుకుంటే ట్యాంక్‌ బండ్‌పై విగ్రహధ్వంసాన్ని ఆపగలిగి వుండేది. కానీ దాన్ని అలా జరగనిచ్చారు - 'తెలంగాణ వస్తే పరిస్థితి యింత హింసాత్మకంగా వుంటుంది' అనే సందేశాన్ని తటస్థులకు పంపడం కోసం! 'ఇచ్చేస్తే పోతుంది కదా' అనేవాళ్లు కూడా తెలంగాణ వస్తే యిలాటి అరాచకం రాజ్యమేలుతుందని తోచి జంకారు. తెలంగాణ యివ్వకుండా నానుస్తూ కేంద్రప్రభుత్వం మంచి పని చేస్తోంది అనే అభిప్రాయాన్ని ప్రజల్లో కలిగించారు. ఈ విగ్రహవిధ్వంసం చేపట్టినది, ప్రభుత్వ ఉదాసీనతతో (మద్దతు అని కూడా అనవచ్చు) పూర్తి చేసినది - న్యూ డెమోక్రసీ, ఆరెస్సెస్‌ వర్గాలనే బయటకు వచ్చింది. వారిపై కేసులు పెట్టి వుంటే స్పష్టంగా తెలిసేది. కానీ కేసులు పెట్టినట్టు, పెట్టినా వాటికి ప్రచారం కల్పించినట్టు నాకు తెలియదు. తెలుగు సంస్కృతికి మచ్చ తెచ్చిన వీరి పట్ల ప్రభుత్వం ఉదారంగా వుండడం దేనికి? వారి చెప్పినట్టు చేశారనా !?

05. గత మిలియన్‌ మార్చ్‌కానీ, ఈ మిలియన్‌ మార్చ్‌కానీ కెసియార్‌ అభీష్టానికి విరుద్ధంగానే జరిగాయన్నది లోకవిదితం. విగ్రహవిధ్వంసాన్ని ఖండించకపోవడానికి ఆయనకుండే యిబ్బందులు ఆయనకుండవచ్చు కానీ ఆయనే ప్రోత్సహించారని మాత్రం అనలేం. ఆయన దగ్గర 'భాగో' వంటి బెదిరింపులే తప్ప, ఆచరణకు దిగడాలు వుండవు. గత మిలియన్‌ మార్చ్‌లో కోదండరాం హీరోగా వెలిగారు. కెసియార్‌ ఆయనకోసం గంటపాటు వెయిట్‌ చేయవలసి వచ్చింది. ఈసారి మార్చ్‌లోనూ కోదండరామే స్టార్‌. కెసియార్‌ ఎక్కడా లేరు. ఆయన పార్టీవారు కూడా అంతంతమాత్రంగానే వున్నారు. మార్చ్‌ కొనసాగించాలన్న నిర్ణయం తీసుకునేటప్పుడు కోదండరాంకి వాళ్లెవరూ గుర్తు రాలేదు. దాంతో వాళ్లు వెళ్లిపోయారు. న్యూ డెమోక్రసీవారు యీ మిలియన్‌ మార్చ్‌లోనూ మెరిశారు.

06. మిలియన్‌ మార్చ్‌ తేదీ దగ్గరపడే కొద్దీ రాష్ట్రప్రభుత్వంపై అనుమతికోసం ఒత్తిడి పెరిగింది. ఆ అనుమతి సంపాదించవలసిన భారం టి-మంత్రులపై పడింది. శాంతియుతమైన మార్చ్‌ను అడ్డుకోకూడదని అందరూ అనసాగారు. మార్చ్‌కు ముందురోజు నానక్‌రామ్‌గూడాలో ఔటర్‌ రింగ్‌ రోడ్‌ మీదున్న టోల్‌ ప్లాజాను దగ్ధం చేశారు. ఎవరు? ఇంకెవరు, టియుఎఫ్‌వారు. కెబియార్‌ పార్కు దగ్గర విగ్రహాన్ని ధ్వంసం చేసిన కేసులో విమలక్కను అరెస్టు చేశారు కానీ సాయంత్రానికల్లా బెయిలు మీద బయటకు పంపించేశారు. ఆవిడ చేత కావలసిన పనులు చాలా - మార్చ్‌కి ముందు రోజు ఈ ప్లాజా తగలేయడం, మార్చ్‌ రోజున వేదికపై కెసియార్‌ను దునుమాడడం - వున్నాయి కదా మరి ! ఇంతమందిని అరెస్టు చేసి లోపల పడేయగా లేనిది, తలచుకుంటే యీవిణ్ని మాత్రం లోపలే వుంచలేకపోయారా?

07. ఉంచలేదు. ఎందుకంటే తెలంగాణ ఉద్యమకారులు ఎంత హింసాత్మకంగా వున్నారో చూడండి, యిలాటి పరిస్థితుల్లో టాంక్‌ బండ్‌ వద్ద మార్చ్‌కు ఎలా అనుమతి ఎలా యిస్తామండి? అని పోలీసులు మధ్యవర్తుల దగ్గర అనేందుకు విమలక్క మంచి సాకు అందించాలి కదా! ఈ సంఘటన చూపించి కిరణ్‌ ప్రభుత్వం అనుమతికి చాలా పరిమితులు విధించారు. రాజకీయ కారణాల వలన అనుమతి యిచ్చినట్టే యిచ్చి అరెస్టులు చేశారు. చేసినా తప్పులేదు, పరిస్థితి యింత వోలటైల్‌గా, వయోలెంట్‌గా వున్నపుడు... అని అందరిచేతా అనిపించారు. ఇలా చూస్తే టియుఎఫ్‌ ప్రభుత్వానికి ఉపయోగపడిందని అనిపిస్తోంది కదూ.

08. టియుఎఫ్‌ తరఫున విమలక్క వేదిక మీద మాట్లాడిన తీరు తెలంగాణ పోరాటానికి బీటలు వేయడానికి ఉద్దేశించినదే. జాక్‌ అంతర్గత సమావేశాలలో తెరాసను విమర్శించినా తప్పు లేదు కానీ యిలా బహిరంగవేదికపై కెసియార్‌ను ఉద్దేశించి అలా మాట్లాడడం ఏమాత్రం భావ్యం కాదు. కెసియార్‌ నెల్లాళ్లపాటు ఢిల్లీలోనే వుండి చర్చల్లో భంగపడి తిరిగి వచ్చినవేళ యిలా పుండుపై కారం రాచినట్లు మాట్లాడడం, ప్రజల దృష్టిలో ఆయనను చులకన చేయడానికే తప్ప మరొకటి కాదు. ఓ పక్క ఢిల్లీలో కాంగ్రెస్‌ నాయకులు అక్కణ్నుంచి కెసియార్‌ యిమేజి డామేజి చేస్తూ పోతున్నారు - చర్చలా? తెలంగాణాయా!? విలీనమా!!?? అంటూ హాశ్చర్యపడిపోతూ, కనుబొమ్మలు ఎగరేస్తూ పోతున్నారు. ఇక్కడ క్షేత్రస్థాయిలో విమలక్క దిగలాగుతోంది. దీనివలన కెసియార్‌ స్థాయిని దిగజార్చగలిగిందో లేదో తెలియదు కానీ ఆయనకూ, తెరాసకూ కోపం మాత్రం తెప్పించగలిగింది. కోదండరాంను యిరకాటంలోకి నెట్టగలిగింది. కోదండరాంకు, తెరాసకు దూరం పెంచింది. తను సృష్టించిన జాక్‌ అంటే తెరాస మండిపడేట్లు చేయగలిగింది.

తెలంగాణపై యిప్పట్లో ఏ నిర్ణయం ప్రకటించడానికి సిద్ధంగా లేని ఢిల్లీ యిక్కడి తెలంగాణ ఉద్యమాన్ని నీరుకార్చడానికి శతథా ప్రయత్నిస్తోందని, తన ఎంపీలకు, ఎమ్మెల్యేలకు ఉద్యమసెగ తగలకుండా కాపాడుకుందా మనుకుంటోందనీ అందరికీ తెలుసు. టియుఎఫ్‌ వంటి హింసావాద, న్యూ డెమోక్రసీ వంటి అతివాద సంస్థలతో కాంగ్రెస్‌ పొత్తు పెట్టుకుంటుందా అని సందేహించవద్దు. బెంగాల్‌లో సిపిఎంను అణచడానికి నక్సలైట్లను చేరదీసింది. ఆ పని జరిగాక నక్సలైట్లను మట్టుపెట్టింది. రాజకీయాల్లో ఏదైనా సాధ్యమే. పైన చెప్పిన సంఘటనలన్నీ గుదిగుచ్చి చూస్తే దిలీప్‌ కుమార్‌, విమలక్క, వారి టియుఎఫ్‌ ఆ ప్రయత్నంలో ఢిల్లీకి సాయపడుతున్నారని అనిపిస్తోంది. గల్లీలో రాళ్లని పైకి చెపుతున్నారు కానీ లోపాయికారీగా ఢిల్లీవారితో చేతులు కలుపుతున్నారని నా సందేహం. దిలీప్‌ ఓ పక్క కాంగ్రెస్‌ను నిందిస్తున్నట్టు కనబడుతూనే యుపిఏ భాగస్వామి ఐన అజిత్‌ సింగ్‌ పెట్టిన పార్టీలో చేరారు. మొన్న టివి9 ''వారధి'' కార్యక్రమంలో కూడా కెసియార్‌పై విమర్శలు గుప్పించారు.

ఈ నా తర్కంలో ఏదైనా లోపం కనబడితే తెలియచెప్పండి, సవరించుకుంటాను. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 36 వీక్లీకై ఎమ్బీయస్‌ : పులుల జనాభా పెరుగుతోంది...**

చంద్రబాబు పాదయాత్ర మొదలుపెట్టగానే వైకాపావారు ఎద్దేవా చేశారు - 'వైయస్‌ అప్పటి పాదయాత్రను చూసి బాబు యిప్పుడు మొదలుపెట్టారు. పులిని చూసి నక్క వాత పెట్టుకున్నట్టుంది' అంటూ. అప్పుడు టిడిపివారు కౌంటర్లు వేశారు - 'పాదయాత్రలు వైయస్‌తో ప్రారంభం కాలేదు, గతంలో చాలామంది చేశారు' అంటూ గాంధీ, వినోబా భావే.. అని పేర్లు వల్లించారు. పాదయాత్ర కాకపోయినా చైతన్యరథయాత్ర వంటి కాన్సెప్ట్‌ మా వ్యవస్థాపకుడు ఎన్టీయార్‌తోనే ప్రారంభమైంది అంటూ గుర్తు చేశారు. పాదయాత్రలపై వైయస్‌కు పేటెంటేమీ లేదని, రాష్ట్రప్రజలకు అది తప్ప వేరేదీ గుర్తులేదనుకోవడం పొరబాటనీ ఎత్తిచూపారు. చంద్రబాబు పాదయాత్ర సాగుతూండగానే యిప్పుడు షర్మిల పాదయాత్ర మొదలుపెడుతున్నారు. షర్మిల పాదయాత్ర ప్రకటన రాగానే టిడిపి వారు 'మా పులిని చూసి మీ నక్క వాత పెట్టుకుంటోంది' అని యాగీ మొదలుపెట్టారు. ఆ మాట కొస్తే మేమే ఒరిజినల్‌ పులులం, వైయస్‌ ఎప్పుడో చేశారు కాబట్టి అని వీళ్ల కౌంటర్‌!

ఈ వాదన నమ్ముతామో లేదో అని కాబోలు - మీడియాలో ఓ కథనం వెలువడింది. 'బెయిలు వస్తుందన్న నమ్మకంతో వున్న జగన్‌ బయటకు రాగానే ఓదార్పుకి స్వస్తి చెప్పి పాదయాత్ర ప్లాను చేశారట. ఆ విషయం లీకై పోయి బాబు జగన్‌ బెయిలు తీర్పు కంటె ముందే, మంచిరోజులు కాకపోయినా ఫర్వాలేదని పాదయాత్ర ప్రకటించేశారట!' జగన్‌కు బెయిల్‌ రాలేదని తెలిశాక, విజయలక్ష్మి గారి పాదయాత్ర అనుకున్నారు. ఆవిడ నాకు మోకాళ్ల నొప్పులంది. దాంతో షర్మిలపై భారం పడింది. హిందువైన బాబు గాంధీ జయంతికి ఎక్కువ ప్రాముఖ్యత నిచ్చి మహాలయపక్షాల్లో మొదలుపెట్టగా క్రైస్తవురాలైన షర్మిల దసరాల్లో మొదలుపెట్టడం ఓ తమాషా! ఉపయెన్నికల టైములో షర్మిలలో తండ్రి పోలికలు కనబడి జనం బాగా వచ్చారని అన్నారు కాబట్టి వైకాపావారికి ఆశగా వుంది.

షర్మిల చంద్రబాబులా గణాంకాలు అప్పచెపుతారని నేను అనుకోను. మా అన్నయ్య, జెయిలు, బెయిలు, టిడిపి కుమ్మక్కు .. యివే మాట్లాడవచ్చు. మా నాన్నని సోనియా చంపించింది అనే పాట కూడా ఉపయెన్నికల్లో పాడేశాక అటకెక్కించినట్టున్నారు. హత్య-కుట్ర కోణంపై విచారణ జరిపించమని ఉద్యమాలు ఏవీ జరగటం లేదు. 2014 ఎన్నికల్లోనే ఆ ఆయుధాన్ని శమీవృక్షం పైనుండి దింపుతారేమో ! షర్మిల ఏం మాట్లాడినా మాట్లాడకపోయినా పాదయాత్ర దిగ్విజయంగా సాగుతుందనడంలో సందేహం లేదు. ఇక్కడ దిగ్విజయం అనే మాటకు జనం రావడమనే అర్థం మాత్రమే తీసుకోవాలి. వచ్చినవాళ్లు ఓట్లేస్తారా? కన్నీరు కార్చి వూరుకుంటారా? లాటి ప్రశ్నలు అడిగినా లాభం లేదు. జగన్‌ జైల్లో వుంటే ఎన్నికల్లో వైకాపాకు లాభమా? నష్టమా? అని కూడా చెప్పలేం. ఆ సబ్జక్టు వేరే, యిది వేరే. ఓట్లేద్దామనుకున్నవారు జైల్లో పెట్టారు కదాని మానేయరు, వేయదలచుకోనివారు జైల్లో వున్నాడు కదా పాపం అని జాలిపడి వేయరు. జైల్లో వుండి ఎన్నికలలో గెలిచినవారు చాలామంది వున్నారు. అంతా ఎన్నికలనాటి పరిస్థితిని బట్టి వుంటుంది.

ఈ పాదయాత్ర వలన నాయకులకు లాభం చేకూరుతుందో లేదో చెప్పలేం, ఓటర్లకు కూడా ఏమైనా ఒనగూడుతుందని గట్టిగా చెప్పలేం. వచ్చినవాళ్లు స్థానిక పరిస్థితులు గమనించి, విషయాలు తెలుసుకుంటూ వుంటే తర్వాత పదవిలోకి వచ్చినపుడు యీ పరిశీలన ఎక్కడో మనసులో మెదలి పదిమందికీ ఉపయోగపడేది నిర్ణయం తీసుకుంటారు. మార్క్‌ ట్వేన్‌ ''ప్రిన్స్‌ అండ్‌ ద పాపర్‌'' నవల వుంది. దానిలో ఒకే పోలికతో వున్న యువరాజు, ఒక పేదింటి కుర్రవాడు అనుకోని పరిస్థితుల్లో తారుమారు అయిపోతారు. యువరాజును రాజప్రాసాదం నుండి తరిమేస్తారు. అతను కొంతకాలం పాటు పేదవాడిగా బతకాల్సి వస్తుంది. బిచ్చగాళ్లతో, దొంగలతో సహవాసం చేయవలసి వస్తుంది. పన్నుల భారంతో ప్రజలు ఎలా కృంగిపోతున్నారో, అసాంఘిక శక్తులుగా ఎలా మారుతున్నారో, అవినీతిపరులైన అధికారులు వ్యవస్థను ఎలా కుళ్లబెడుతున్నారో స్వయంగా అనుభవించి తెలుసుకుంటాడు. కొన్నాళ్లకు విధివిలాసం చేత అతని సింహాసనం అతనికి దక్కుతుంది. అప్పుడు సామాన్యుల కష్టాలను బాపుతాడు. ఈనాటి నాయకులకు కూడా అధికారం, పలుకుబడి పోగుపడగానే చుట్టూ వందిమాగధులు చేరి కళ్లకు గంతలు కట్టేస్తారు. మీరు చేసేది ప్రజలు మెచ్చుతున్నారని యిచ్చకాలు చెప్పి ఏమారుస్తారు. అవి నమ్మి వీళ్లు ఎన్నికలలో ఓడిపోతూ వుంటారు.

అధికారంలో లేనివాళ్లు యిలాటి పాదయాత్రలు చేసినపుడు రోజుకి ఎన్ని కిలోమీటర్లు నడిచామన్నది లెక్క పెట్టుకోకుండా, ఎంత లోతుగా అధ్యయనం చేశామన్నది చూసుకోవాలి. ఏ జిల్లా కెళ్లినా చుట్టూ అనుచరగణం మారకుండా వుంటే ఏం లాభం? బాబు అనంతపురం జిల్లా పర్యటన పూర్తి చేశారు. 'ఈ వయసులో కష్టపడి నడిచినందుకుగాను యీ పర్యటనలో ఫలానా విషయం కొత్తగా గమనించాను' అని వుంటే నేనెంతో సంతోషించేవాణ్ని. అలా కాకుండా ఎక్కడకి వెళ్లినా యీయన మాట్లాడేదే పేపర్లో వస్తోంది. రోజురోజుకి ఘాటు పెరుగుతూ పోతోంది. జనవరి వచ్చేటప్పటికి ఆ ఘాటు ఏ చేటు తెస్తుందో తెలియదు. ఈ మాటలు షర్మిలకు కూడా వర్తిస్తాయి. ఆవిడ కూడా తక్కువ మాట్లాడి ఎక్కువ వింటే, ఎక్కువ గమనిస్తే మంచిది. 'సీయింగ్‌ యీజ్‌ బిలీవింగ్‌' అంటారు. ఆమె కూడా రాజకీయాల్లో చురుకైన పాత్ర పోషించే మాటైతే యీ జ్ఞానం ఎప్పటికైనా పనికి వస్తుంది. లేకపోతే యీ పాదయాత్రల వలన లాభం ఏమీ లేదు. ఏర్పాట్లకు, అట్టహాసాలకు బోల్డు ఖర్చవుతోంది. మీడియాలో బోల్డు స్పేస్‌ దీని వార్తలకే పోతోంది. కొత్త న్యూస్‌ ఏమీ వుండదు. అవే ఆరోపణలు. 'మధ్యలో కాస్త అలిసినట్టు కనబడినా, చివరకు ఉత్సాహంగా వున్నారు, బంతిపూలు పడ్డాయి కాబట్టి కళ్లకలక వచ్చింది...' యిలాటి న్యూసే ! ఇదంతా వృథా ఖర్చే.

బాబు కంటె షర్మిలకు ఎక్కువమంది జనం వస్తారని నా అంచనా. పార్టీ తరఫునుండి చేసే ఏర్పాట్లూ ఎలాగూ వుంటాయి. స్వచ్ఛందంగా వచ్చే జనం ఎక్కువమంది వుంటారు. పిన్నవయసు మహిళ కావడం, ఎక్కువగా ఎవరికీ తెలియకపోవడం - ఆమెకున్న ఎడ్వాంటేజిలు. బాబుని 40 ఏళ్లగా చూస్తూనే వున్నారు కదా. టీవీలు వచ్చాక మరీ చూశారు, విన్నారు. షర్మిల పట్ల ఆసక్తి ఎక్కువ వుంటుంది - ముఖ్యంగా యూత్‌కి! అదే జరిగితే టిడిపిలో అంత్మరథనం ప్రారంభమవుతుంది. బాబుతో బాటు లోకేష్‌ను కూడా దింపితే మంచిది అని కొందరైనా అంటారు. లోకేష్‌ దిగగానే అప్పుడు వైకాపావాళ్లు మొదలెడతారు - షర్మిలను చూసి లోకేష్‌ రావడం పులిని చూసి నక్క వాత పెట్టుకున్నట్టుందని. ఈ విధంగా పాదయాత్రలు పెరిగేకొద్దీ ప్రతివాళ్లూ నక్క స్థాయినుండి పులి స్థాయికి ఎదుగుతున్నారు. దేశంలో పులుల జనాభా పెంచాలని ప్రభుత్వం ఎంతో ప్రయత్నిస్తోంది. మన రాష్ట్రంలో మాత్రం పథకం యిలా విజయవంతమయినట్టే వుంది **! - ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 39 వీక్లీకై ఫిల్లర్‌ ఎమ్బీయస్‌ : ఎంత వినయం!**

రాజకీయనాయకులందరూ తమవల్లనే జగమంతా నడుస్తోందంటారు. మేం తలచుకుంటే ప్రభుత్వాన్ని కూల్చగలం, ప్రపంచాన్ని మార్చగలం అంటారు. కానీ తెలంగాణ కాంగ్రెస్‌ నాయకుల్లో మాత్రం అధైర్యం వ్యాపిస్తోంది. తెలంగాణ మంత్రులు రాజీనామా చేస్తే చాలు, తెలంగాణ వచ్చేస్తుంది అంటూంటారు తెలంగాణ ఎంపీలు. వీళ్లు రిజైన్‌ చేయగానే రాష్ట్రప్రభుత్వం కుప్పకూలుతుంది కాబట్టి ఆ భయంతో రాష్ట్రప్రభుత్వం భయపడిపోయి తెలంగాణ యిచ్చేస్తుందని వాళ్ల వాదన. ఈ మధ్య డికె అరుణ ''మేం చేస్తే ఏమొస్తుంది, నా మొహం, ఉపయెన్నికలు వస్తాయంతే.. చేసినా మానినా తెలంగాణ ఎంపీలు చేయాలి'' అనసాగారు. వాళ్లు చేస్తే వెధవది రాష్ట్రంలో ఏమిటి, కేంద్రంలో ప్రభుత్వమే ఢామ్మంటుంది. ఆ భయం కొద్దీ తెలంగాణ యిచ్చేస్తారు అని ఈవిడ వాదన. ఇది విని మధు యాష్కీకి ఒళ్లు మండిపోయింది. మేం రిజైన్‌ చేస్తే ఎవరూ పట్టించుకోరు. గతంలో పార్లమెంటులో అల్లరి చేసి సస్పెండ్‌ కూడా అయ్యాం, ఏం లాభం. మేమంతా ఒట్టి నస్మరంతిగాళ్లం. మేం వున్నామో లేమో అన్నది ఎవరూ పట్టించుకోరు. మా వలన ఏమీ కాదు, అరుణగారే రిజైన్‌ చేయాలి. ఆవిడ చేస్తేనే ఫలితం వుంటుంది అనసాగారు.

ఈ వినయం, పరస్పర గౌరవం బహుముచ్చటగా వుంది. ఎవరైనా తమ పార్టీ ప్రభుత్వాన్ని నిలబెట్టడానికి నానా గడ్డీ కరుస్తారు. కానీ వీళ్లకు అటువంటి వ్యామోహం ఏ మాత్రం లేదు. పోతే పోయింది మన ప్రభుత్వం అనుకోవడమే కాదు, దాన్ని ఎలా నేలపాలు చేయాలా అని ప్లాన్లు వేస్తూ, చేవ వుంటే దింపి చూపించు చూదాం అని ఛాలెంజ్‌లు విసురుతూ ఒకరినొకరు రెచ్చగొట్టుకుంటున్నారు. ఎంత నిస్వార్థం, ఎంత నిర్మోహత్వం! మొన్నటిదాకా వీళ్లంతా మేం పదవీత్యాగాలు చేయడానికి సిద్ధంగా వున్నాం, ప్రాణాలు అర్పించడానికి సిద్ధంగా వున్నాం అంటూ ప్రకటించినవారే. ఇప్పుడు ఆ ఛాన్సు యితరులకు యివ్వడానికి సిద్ధపడుతున్నారు. అన్ని అవకాశాలూ మేమే తీసుకుంటే ఎలా? ఇతరులకు కూడా పేరు రావాలి కదా అన్న ఔదార్యం ప్రకటిస్తున్నారు. ప్రజలు యింకా ఉదారంగా వున్నారు. మీలో మీరు యిలా ఆఫర్లు యిచ్చుకునే బదులు శుబ్భరంగా అందరూ కలిసి రిజైన్‌ చేసేసి, మీ కొంపలు మీరే కూల్చేసుకుంటే మాకు దరిద్రం వదిలిపోతుంది కదా అనుకుంటున్నారు.

**అక్టోబరు 40 ఎమ్బీయస్‌ : ఎందుకీ వివక్షత?**

ప్రధాని హైదరాబాదు వచ్చినపుడు కొన్ని టీవీ ఛానెళ్ల (వి6, టి, జనతా న్యూస్‌, మున్సిఫ్‌, ఎచ్‌ఎమ్‌టివి) ప్రతినిథులను ''నమస్తే తెలంగాణ'' పత్రికా ప్రతినిథిని రానివ్వకపోవడం అక్రమం, అన్యాయం, పత్రికా స్వేచ్ఛకు భంగకరం. వారినే ఎందుకు ఆపారో నాకు అర్థం కాలేదు. ఆ ఛానెళ్లు తెలంగాణకు అనుకూల ఛానెల్స్‌ అంటున్నారు. తక్కినవి కావా? ఛానెల్‌ అనుకూలమైనది అంటే మేనేజ్‌మెంటా? లేక ప్రతినిథిగా వెళ్లిన రిపోర్టర్లా? నాకు తెలిసి ఏ ఛానెలూ సమైక్యవాదానికి అండగా నిలబడలేదు. తెలుగు ఛానెల్సన్నీ తెలంగాణ ఉద్యమం పట్ల సానుకూలంగానే వున్నాయి. కొన్ని తెరాసను తరచుగా విమర్శించవచ్చు, మరికొన్ని మెచ్చుకోవచ్చు. తెరాస, తెలంగాణా ఉద్యమం ఒక్కటి కాదు కదా. ఆంధ్రజ్యోతి పత్రిక, ఎబిఎన్‌ ఛానెల్‌ రెండూ తెలంగాణ ఉద్యమానికి మద్దతు ప్రకటిస్తున్నవే. పత్రిక ఎడిటర్‌ నుండి, ఛానెల్‌ సిఇఓ దాకా తెలంగాణ ఇవ్వాల్సిందనేవారే. మరి వారందరినీ ఎందుకు రానిచ్చారు?

ఛానెల్‌ ఓనర్ల ప్రాంతీయత లెక్కలోకి తీసుకున్నా బయటకు కనబడే అనేకమంది తెలంగాణవాసులే. తెలంగాణలో స్థిరపడినవారే. అయినా ఓనర్‌ అనేవాడు ఒకడే వుండడు కదా. ఓనర్‌షిప్‌ ప్రైవేటు లిమిటెడ్‌ కంపెనీది కావచ్చు, పబ్లిక్‌ లిమిటెడ్‌ కంపెనీది కావచ్చు, మల్టీనేషనల్‌ దైనా కావచ్చు. వారిలో భాగస్వాములందరి జాతకాలు తిరగేశారా? వారిలో తెలుగువారెవరో, తెలుగేతరులెవరో చూశారా? ఎవరిది మెజారిటీ? సంఖ్యాపరంగానా? పెట్టుబడి పరంగానా? అయినా తెలుగువారిలో కూడా ఎవరు ఆంధ్ర, ఎవరు తెలంగాణ అన్నది ఎలా తేలుస్తారు? ఎక్కడుంది కొలబద్ద?

ఓనర్‌షిప్‌ విడిచిపెట్టి ఉద్యోగులను బట్టి వివక్షత చూపించారనుకుందామా? అలా అయితే కనీసం నూరు మంది పత్రికా ప్రతినిథులుంటారు కదా? వారిలో యీ గుప్పెడుమందే తెలంగాణావారా? తక్కినవారందరూ ఎవరు? ఆంధ్రప్రాంతీయులా? అన్యప్రాంతీయులా? మీడియాలో అధిక సంఖ్యాకులు తెలంగాణ ఉద్యమం పట్ల సానుభూతి చూపిస్తున్నారని ఎన్నాళ్లగానో గమనిస్తున్నాం. అంటే తక్కిన 90% మంది సమైక్యవాదులా? లేక సమైక్యవాదులు చెప్పినట్టు ఆడేవారా? ఉద్యమం పట్ల వారి నిబద్ధత ప్రశ్నార్థకమా? నాకేం అర్థం కావటం లేదు. అంతా గందరగోళంగా వుంది. శాంతంగా ఆలోచించాలి.

ప్రధాని పర్యటన సందర్భంగా పోలీసులు ఏమాత్రం రిస్కూ తీసుకోదలచలేదని అర్థమౌతోంది. కోదండరాం వచ్చి విజ్ఞాపన యిస్తానన్నా ఒప్పుకోలేదు. ప్రధానిని హైదరాబాదు రోడ్లపై కాలు పెట్టనివ్వలేదు. గాల్లోనే తిప్పారు. ఎయిర్‌పోర్టులో వీడ్కోలు చెప్పినపుడు పార్లమెంటులో నినాదాలిచ్చిన టీకాంగ్రెస్‌-ఎంపీలను రప్పించలేదు. ఆందోళన చేయని టీ-ఎంపీనే రానిచ్చారు. దేశవిదేశ ప్రతినిథుల ఎదుట ప్రధానికి వ్యతిరేకంగా ఎవరూ ప్రదర్శన యివ్వకుండా జాగ్రత్తపడ్డారు. అందుకే రాబోతున్న పాత్రికేయులందరినీ బాగా స్క్రీన్‌ చేసి వారి గతచరిత్రలన్నీ పరీక్షించి వుంటారు. గోలచేస్తారని అనుమానం వున్నవారిని పక్కన పెట్టేసివుంటారు. ఉద్యమం పట్ల సానుభూతి వుండడం వేరు, దాని గురించి ఆందోళనకు దిగడం వేరు. ఆందోళనకారులందరూ ఒకలా వుండరు. కొందరు వేదిక చూసుకుని నిరసన తెలుపుతారు. కొందరు ఏ వేదిక దొరికినా నిరసన తెలుపుతారు.

ఆ మధ్య 2009 టీవీ నంది అవార్డులు యిచ్చినపుడు మెహబూబ్‌నగర్‌లో బహుమతిప్రదాన సభ పెట్టారు. టీ-ఛానెల్‌ న్యూస్‌ రీడర్‌ రాణి రుద్రమ - అవార్డు తీసుకోవడానికి వచ్చి అవార్డులు యివ్వడంలో తెలంగాణవారికి అన్యాయం జరిగిందని ఉపన్యాసం యిచ్చి వెళ్లింది. ఏ ఆధారంగా ఆవిడ అలా అందో నాకు తెలియదు. అవార్డు గ్రహీతల మూలాలన్నీ తరచి తరచి చూసిందా? ప్రాంతీయత బట్టి అవార్డులు యిచ్చారా? కార్యక్రమాల నాణ్యత బట్టి యివ్వాలా? ప్రాంతం బట్టి యివ్వాలా? అసలు ఆవిడే గతంలో ఈటీవీ, టీవీ9, సాక్షి, ఎబిఎన్‌లలో పనిచేసింది. వాళ్లంతా యీవిడ ప్రతిభ చూసి ఉద్యోగం యిచ్చారా? లేక ప్రాంతీయత చూసి యిచ్చారా?

నా విషయమే తీసుకోండి. ఆ ఎవార్డుల్లో నేను వనితా టీవీకై చేసిన ''ఇదీ అసలు కథ'' ఫీచర్‌కు రజిత నంది అవార్డు వచ్చింది. దానికి కాన్సెప్ట్‌, రచన, వాయిస్‌-ఓవర్‌, యాంకరింగ్‌ అన్నీ నావే. అయితే ఎవార్డు తీసుకోవడానికి నేను వేదికపైకి వెళ్లలేదు. ఆ కార్యక్రమ నిర్మాణాన్ని పర్యవేక్షించినాయన డైరక్టరు హోదాలో ఎవార్డు తీసుకున్నారు. ఆ ఛానెల్‌ యాజమాన్యం తరఫున సిఇఓ నిర్మాత హోదాలో ఎవార్డు తీసుకున్నారు. రుద్రమ ఆరోపణలో నిజానిజాలు నిర్ధారించాలంటే మాలో ఎవరి ప్రాంతీయతను లెక్కలోకి తీసుకోవాలి? అసలు ప్రాంతీయతకు కొలబద్ద ఏమిటి?

ఇవేమీ చూడకుండానే ఆవిడ ఆరోపణ చేసేశారు. పైగా ఇలాటి అసంబద్ధమైన ప్రసంగం చేయడానికి ఆవిడ ప్రభుత్వ వేదికను ఉపయోగించుకున్నారు. డి కె అరుణగారు అవన్నీ యిక్కడ మొదలుపెట్టకు అంటూ సుతారంగా మందలించి వదిలేశారు. అంతర్జాతీయ వేదిక మీద వ్యవహారం అంత సుతారంగా వుండదు కదా. నినాదాలతో ఆగుతారన్న నమ్మకం ఏముంది? చెప్పుతీసి విసిరేస్తే..? తెలంగాణ యిచ్చేది లేదని, ప్రపంచంలో వున్న కోట్లాది సమస్యల్లో అది ఒకటి మాత్రమే అనీ, రోజూ అడిగి విసిగించవద్దనీ, అడక్కపోయినా ఒకళ్ల తర్వాత మరొక కాంగ్రెస్‌ నాయకులు క్యూ కట్టి మరీ చెపుతున్న యీ తరుణంలో ఉద్యమంలో తీవ్రభావాలున్నవారికి కడుపుమండి వుండడంలో ఆశ్చర్యం ఏముంది?

అలాటి ప్రమాదమే ప్రధాని వేదిక వద్ద కూడా జరుగుతుందన్న రహస్య సమాచారం పోలీసులకు చేరిందా? ప్రవేశం నిషేధించిన జర్నలిస్టులు ఆ కోవకు చెందినవారా? అంత్యనిష్ఠూరం కన్నా ఆదినిష్ఠూరం మేలనే పద్ధతిలో వాళ్లను ఆపేశారా? పోలీసులు పెదవి విప్పితే తప్ప ఏమీ తెలియదు. కానీ విప్పరు. సారీ, మళ్లీ యిలాటివి జరగకుండా చూస్తాం అంటారు తప్ప మా చర్యకు యిదీ కారణం అని అనరు. వాళ్ల కారణాలు వాళ్లకు వుండవచ్చు. కానీ ఈ లోపున రాజకీయవాతావరణానికి చాలా హాని జరుగుతుంది. 'కొందరు జర్నలిస్టులను ఒకలా, కొందర్ని మరొకలా చూడడం అన్యాయం. ప్రభుత్వం పక్షపాతంతో వ్యవహరిస్తోంది' అన్న భావం ఎల్లెడలా వ్యాపిస్తుంది. తటస్థంగా వున్నవారు కూడా నొచ్చుకునే సందర్భం యిది. దాన్ని రిపేరు చేయగలిగిన వారెవరు? **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 41 ఎమ్బీయస్‌ : చేతిలో బైబిలు ఎవరి డొక్కలో గుచ్చుకుంటోంది?**

ప్రధాన ప్రతిపక్షంగా వున్న టిడిపి అధికారపక్షమైన కాంగ్రెస్‌ను తిట్టడానికి చేతికందిన ప్రతి ఆయుధాన్నీ ఉపయోగించడం సహజమే. 'ఆ సీట్లో మేమే ఉంటేనా..?' అని చెప్పడమూ సహజమే. కానీ దానితో బాటు సాటి ప్రతిపక్షాన్నీ తిట్టడమే వింత. నిజానికి సాటి ప్రతిపక్షాలు చాలా వున్నాయి - సిపిఐ, సిపిఎం, బిజెపి, మజ్లిస్‌, తెరాస..! కానీ టిడిపి వైకాపాపై విరుచుకు పడినంతగా వాటిపై పడదు. తెరాస వాళ్లు - చిన్నాపెద్దా నాయకులందరూ - నిత్యం టిడిపిని తిడుతూనే వుంటారు. అయినా టిడిపిలో ముగ్గురు నలుగురు తెలంగాణ నాయకులు తప్ప తక్కినవారు తెరాసను తిట్టరు. అది కూడా షిఫ్టులు మారుతూ వుంటారు. గతంలో మోత్కుపల్లి ఎక్కువ తిట్టేవారు. ఇప్పుడు ఎర్రబెల్లిని డ్యూటీ ఎక్కించారు. వాళ్లు కూడా కెసియార్‌ను తిడతారు తప్ప కెటియార్‌, హరీష్‌ తదితరుల జోలికి వెళ్లరు. అయితే టిడిపిలో ప్రాంతంతో సంబంధం లేకుండా ప్రతీ నాయకుడూ వైకాపాలోని ప్రతీ నాయకుణ్నీ బండబూతులు తిడుతూనే వుంటారు. (తిట్లు ఆపారంటే ఆ పార్టీలోకి జంప్‌ చేస్తున్నారన్న డౌటు వచ్చేస్తుంది)

వైకాపా కూడా టిడిపిని వదిలిపెట్టదు లెండి. కాంగ్రెస్‌ను తిట్టిన ప్రతీసారి టిడిపిని తిడుతూ వుంటుంది. ఇద్దరూ కుమ్మక్కయ్యారంటుంది. దానికి తోడు ఉపయెన్నికలలో కొన్ని నియోజకవర్గాల్లో టిడిపి ఓట్లు కాంగ్రెస్‌కు ట్రాన్స్‌ఫర్‌ కావడం వాళ్లకు కలిసి వచ్చింది. ఏమైనా అంటే అది చూపిస్తూ వుంటారు. ప్రధాన ప్రతిపక్షమైన టిడిపి ఆంధ్రప్రాంతంలో వైకాపా చేత, తెలంగాణలో తెరాస చేత యిలా నీరసింపబడడం కంటె కాంగ్రెస్‌కు కావలసినదేముంది? అదే విధంగా టిడిపి చేతిలో వైకాపా పరువు బజారు కెక్కినా అదీ సంతోషమే కదా. కాంగ్రెస్‌-టిడిపి-తెరాస-వైకాపా యీ నాల్గిటి మధ్య యిచ్చిపుచ్చుకుంటున్న తిట్లను లెక్కేసి చూస్తే టిడిపి వాళ్లు అధికారంలో వున్న కాంగ్రెస్‌ కంటె వైకాపాను తిట్టినది ఎక్కువని తేలుతుంది.

అలా తిట్టడానికి వాళ్లకు అత్యంత అనువుగా దొరికిన ఆయుధం - అవినీతి ! వైయస్‌ హయాంలో జరిగిన అవినీతి దెబ్బకు ఐయేయస్‌లు, మంత్రులు - అందరూ విలవిల లాడుతున్నారు. అతి తక్కువ సమయంలో జగన్‌ అన్ని ఆస్తులు ఎలా కూడబెట్టారని కోర్టువారు విస్తుపోతున్నారు. సిబిఐవారు సరేసరి, వైయస్‌ హయాంపైనే దృష్టిపెట్టి అప్పట్లో మెరిసినవారందర్నీ జైల్లో పెట్టి కేసులమీద కేసులు బనాయిస్తూనే పోతున్నారు. ఏదో జరిగే వుంటుంది అని ప్రజలకు భావం కలిగించారు. దీన్ని సరిగ్గా ఎన్‌క్యాష్‌ చేసుకుంటే చాలు - టిడిపికి. కానీ చాలదనిపిస్తోంది టిడిపికి. వైయస్‌ హయాంలో అవినీతి గురించిన ప్రస్తావన వచ్చినపుడల్లా బాబు హయాంలో అవినీతి గురించి చర్చ వస్తోంది. 'బాబు కిటికీలు తెరిస్తే వైయస్‌ ద్వారాలు తెరిచారు' అన్నది తెలుగునాట నానుడిగా మారింది. జాతీయస్థాయిలో చూస్తే ఆ కేజ్రీవాల్‌ ధర్మమాని - వాధ్రా నుండి గడ్కరీదాకా - ఎడాపెడా అందరికీ మొట్టికాయలు పడుతున్నాయి. అవినీతి కారణంగా కాంగ్రెస్‌ని గద్దె దింపి బిజెపిని ఎక్కిద్దామనుకుంటే ఎడం చెయ్యి తీసి పుౖర్రచెయ్యి పెట్టమన్నట్టు వుంటోంది.

అందువలన అవినీతి అంశం మాత్రమే కాకుండా మరోటి కూడా గట్టిగా వెతకాలి అనుకున్నారు టిడిపి వారు. అలా వెతగ్గా దొరికినదే విజయమ్మ చేతిలో బైబిలు ! అసలు తాపీగా ఆలోచిస్తే వాళ్లకే తట్టేది - దాన్ని ఓ అంశంగా చేయడం ఎంత సిల్లీయో! విజయమ్మ బైబిలు చేత్తో పట్టుకుందట, అందువలన మతప్రచారం చేస్తున్నట్టు లెక్కట. రాజకీయ నాయకుల్లో ఎంతోమంది బొట్లు పెట్టుకుంటారు, మెళ్లో రుద్రాక్షమాలలు వేసుకుంటారు. విజయం కోసం మొక్కుకుని జుట్టు పెంచుకుంటారు, గుండు చేయించుకుంటారు. సిక్కు రాజకీయనాయకులు పూర్తి సిక్కు వేషధారణతోనే వుంటారు, ముస్లిము నాయకుల్లో కొందరు ఇస్లామ్‌కు అనుగుణమైన దుస్తులు ధరిస్తారు. అనేకమంది ధైర్యం కోసం చేతికి కాశీతాడు కట్టుకుంటారు, మెళ్లో దేవుడి లాకెట్లు వేసుకుంటారు, భుజానికి తాయెత్తులు కట్టుకుంటారు. వీరందరినీ తప్పు పట్టగలిగితేనే ధైర్యం కోసం చేతిలో బైబిల్‌ పట్టుకునే విజయమ్మను తప్పుపట్టాలి. ఆవిడ పాపం చెప్పుకుంది - 'ప్రస్తుతం వున్న కష్టాల్లో నాకిలా పట్టుకోవడం అవసరం, యితర మతాలనూ గౌరవిస్తాను' అని. అలా అనగానే యలమంచిలి రాజేంద్రప్రసాద్‌గారు తగులుకున్నారు - అలా అయితే బైబిల్‌తో పాటు భగవద్గీతనూ పట్టుకోమను అను. అది పట్టుకున్నాక కొరాన్‌ అనవచ్చు, జెండ్‌ అవెస్టా అనవచ్చు, జాతకకథలు అనవచ్చు.. ఇవన్నీ ఓ గోనుబస్తాలో వేసి భుజాన వేసి తిరగమనవచ్చు, ఆయనకేం పోయింది?

ఆవిడ ఒక మతప్రచార సభకు వెళ్లిందట, అందువలన రాజకీయాల్నీ, మతాన్నీ కలిపేస్తోందట. టిడిపివారు 'సహజ స్నేహితుల'ని చెప్పుకునే కమ్యూనిస్టులు బెంగాల్‌లో ఏం చేస్తారో కనుక్కుని రమ్మనండి, దుర్గాపూజలో అందరూ పాల్గొంటారు, అకాలీవాళ్లు గురుద్వారాలలో ఫుల్‌ స్వింగ్‌లో పనిచేస్తారు. బిజెపి, మజ్లిస్‌ వాళ్ల సంగతి సరేసరి. విశ్వహిందూ పరిషత్‌వాళ్లు బిజెపి ఎంపీలుగా చాలామంది వున్నారు. స్వాతంత్య్రోద్యమ కాలం నుండి సిక్కులు గురుద్వారాలలో ఆంగ్లేయులకు వ్యతిరేకంగా పోరాడమని బోధించేవారు, అక్కడనుండే ప్రదర్శనలు ప్రారంభించేవారు. ఎమర్జన్సీ తర్వాత ఢిల్లీ జామా మసీదులో షాహీ ఇమామ్‌ బుఖారీ కాంగ్రెస్‌కు వ్యతిరేకంగా ఉపన్యాసాలిచ్చి జనతాపార్టీ గెలిచేట్టు చేశాడు. అయోధ్యలో శిలాన్యాస్‌ జరిపాక కరసేవకులు 'శిలాన్యాస్‌ హోగయా, కాంగ్రెస్‌కా సత్యనాశ్‌ హోగయా' అని నినాదాలిచ్చారు. ఇలా మతాన్ని రాజకీయాన్ని ఎప్పటినుండో కలగలుపుతున్నారు.

పాతకథలెందుకు, తాజాగా మధ్యప్రదేశ్‌లోని బిజెపి ప్రభుత్వం గత నెల నుండి 'ముఖ్యమంత్రి తీర్థయాత్రా దర్శన్‌ యోజనా' అని మొదలుపెట్టింది. 50 ఏళ్లు దాటిన పెద్దలందరినీ ప్రభుత్వ ఖర్చుపై తీర్థయాత్రలకు (హరిద్వార్‌, వైష్ణోదేవి, పూరి, వారణాశి, ద్వారకా, షిర్ది, తిరుపతి.. యిలా) తిప్పుతారు. సెప్టెంబరు 3 న భోపాల్‌నుండి రామేశ్వరానికి తొలి ప్రత్యేక రైలు వెళ్లింది. వెయ్యిమంది ప్రయాణీకులకు సహాయం అందించడానికి డాక్టర్లు, నర్సులు, యితర సిబ్బంది కలిసి 170 మంది తోడుగా వెళ్లారు. ప్రయాణం, తిండి, వసతి అన్నీ ప్రభుత్వమే చూసుకుంటుంది. తీసుకెళ్లే పుణ్యక్షేత్రాలన్నీ హిందూ క్షేత్రాలే అయితే బాగుండదని ఒక ముస్లిం (అజ్మీర్‌), ఒక సిక్కు (అమృతసర్‌), ఒక క్రైస్తవ (వేలాంకణ్ని), 2 జైన్‌ (శిఖర్‌, శ్రావణబెళగొళ) కూడా చేర్చారు. మొత్తం లక్ష మందిని యిలా తిప్పాలని ప్లాను. మార్చి 2013 నాటికి 60 వేలమందిని యిలా తిప్పుతారట. ఈ స్కీముకిి తొలివిడతగా కేటాయించిన ప్రజాధనం మొత్తం 39 కోట్ల రూ.లు. స్కీము ప్రారంభించాక బౌద్ధులకు ఏదీ పెట్టలేదని గుర్తు వచ్చింది. బుద్ధగయను చేర్చారు. అన్నీ దేశంలోనే వుంటే హుషారు వుండదని శ్రీలంకలో సీతామ్మవారు అగ్నిపరీక్షకు గురైన చోటులో ఓ గుడి కట్టి అక్కడికీ పంపిద్దామనుకుంటున్నారు.

మనం స్వయంగా తీర్థయాత్రకు వెళ్లడం కంటె యింకోర్ని పంపిస్తే యింకా పుణ్యం అంటారు. అందుకే తిరుపతి వెళుతున్నామంటూ పచ్చబట్టలు కట్టుకుని వచ్చినవారి హుండీలో డబ్బులేస్తాం. మధ్యప్రదేశ్‌ ముఖ్యమంత్రి శివరాజ్‌కు పుణ్యం గురించి అంత చింత లేదు, ఏడాది తర్వాత రాబోయే ఎన్నికల గురించే చింత. అందుకని రైలు బయలుదేరబోతూండగా ఆయన స్టేషన్‌కి వచ్చి అందరికీ పాదాభివందనాలు చేసి ''మా పిల్లలు పంపలేకపోయినా నువ్వు పంపుతున్నావు, శ్రవణ్‌కుమారుడు తర్వాతి స్థానం నీదే నాయనా' అనిపించుకుంటున్నాడు వారి చేత! దీని గురించి గట్టిగా అడిగితే హజ్‌ యాత్రికులకు ప్రభుత్వం సబ్సిడీ యివ్వటం లేదా అని అడుగుతారు. ఇస్లాం సిద్ధాంతం ప్రకారం స్వయంగా స్తోమత వున్నవారే హజ్‌కు వెళ్లాలి, ప్రభుత్వం డబ్బుతో వెళితే పుణ్యం రాదు. ఈ విషయం సుప్రీం కోర్టు కేంద్రానికి గుర్తు చేసి 'ఈ సబ్సిడీ పదేళ్ల వ్యవధిలో క్రమేపీ ఎత్తేయండి' అని చెప్పింది. న్యాయాధిపతులకు ఎన్నికల గోల వుండదు కాబట్టి ఏమైనా చెప్పగలరు, నాయకులు అలా కాదు కదా. అందుకని యిలాటి స్కీములు యింకా వస్తున్నాయి. తమిళనాడు ప్రభుత్వం ఇంకో స్కీము ప్రకటించింది - మానస సరోవరం వెళ్లేవాళ్లకు ఖర్చులో సగం భరిస్తుందట. పోనుపోను ఎన్ని ప్రభుత్వాలకు యిలాటి బుద్ధులు పుడతాయో!

వైకాపా అధికారంలోకి వచ్చి క్రైస్తవులకు ప్రజాధనం దోచి పెడుతూంటే రాజేంద్రప్రసాద్‌ గారు యాగీ చేసినా బాగుండేది. వ్యక్తిగతంగా ధరించే మతచిహ్నాల గురించి అల్లరి చేస్తే ఆయనే అల్లరిపడతారు. ఎన్నికల సభల్లో కృష్ణుడి వేషంలో ఎన్టీయార్‌ కటౌట్లు పెట్టి ఓట్లు సంపాదించుకున్నపుడు టిడిపి మతాన్ని ఉపయోగించుకున్నట్టు కాదా అని ప్రజల ఎద్దేవాకు గురవుతారు. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 42 ఎమ్బీయస్‌ : పాదయాత్రలూ - పదబంధాలూ**

పాదయాత్ర ప్రారంభించబోయేముందు ప్రధానంగా చూసుకోవలసినది - పాదాలు అనే అనుకుంటూ వచ్చాను. పాదాలతో బాటు అతి ముఖ్యమైనది పదసంపద కూడా అని అర్థమైంది. పాతకాలం కంటె యిప్పుడు యిది మరీ అవసరమై పోయింది. ఎన్టీయార్‌ చైతన్యరథంపై తిరిగే రోజుల్లో మీడియా పెద్దగా వుండేది కాదు. ఎలక్ట్రానిక్‌ మీడియా ప్రభుత్వం చేతిలో వుంది కాబట్టి వాళ్లు వెంటపడి వేధించలేదు సరికదా, పట్టించుకోనే లేదు. గెలిచాకనే యింటర్వ్యూకై వెళ్లారని గుర్తు. ఇక పేపర్లలో ప్రముఖంగా వున్నది ''ఈనాడు'' మాత్రమే. వాళ్లు ఫుల్లుగా సపోర్టు చేస్తున్నారు కాబట్టి ఎన్టీయార్‌ తప్పు మాట్లాడినా, ఒప్పు మాట్లాడినా, అసలేమీ మాట్లాడకపోయినా సోమాజీగూడా ఆఫీసులో కూర్చుని అల్లేయగల నైపుణ్యం వున్నవాళ్లు బోల్డుమంది వున్నారు స్టాఫ్‌లో.

ఇలా రాస్తే చాలామందికి కోపం రావచ్చు. చాంతాడంతటి పౌరాణిక డైలాగులను అనర్గళంగా మాట్లాడగలిగిన ఎన్టీయార్‌ అంతటి మహావక్త గురించి యిలా అంటారేం? అని. రాజకీయాల్లోకి వచ్చాక ఆయన యిచ్చిన మొదటి ఇంటర్వ్యూకి ''ఈనాడు'' తరఫున వెళ్లిన జర్నలిస్టులు ఎమ్వీయార్‌ శాస్త్రి, ఎస్‌ఎన్‌సిఎస్‌ ఆచార్యులు (ఇద్దరూ ప్రస్తుతం ''ఆంధ్రభూమి''లో వున్నారు) తమ ప్రశ్నలను అర్థం చేసుకోలేక ఎన్టీయార్‌ ఎలా అసంబద్ధంగా జవాబిచ్చారో, ఆఫీసుకి తిరిగి వచ్చి తాము వాటిని ఎలా సంబాళిస్తూ తిరగరాశామో చిరంజీవి రాజకీయాల్లోకి ప్రవేశించినపుడు వ్యాసాలు రాశారు. ఏదైనా త్వరగా నేర్చుకోగల ప్రజ్ఞ వున్న ఎన్టీయార్‌ తరువాతి కాలంలో రాటు దేలి వుండవచ్చు. కొత్తలో మాత్రం యిలాటి పొరపాట్లు చేయడం సహజం.

చెప్పవచ్చేదేమిటంటే - తెలుగులో మీడియా ఎక్స్‌ప్లోజన్‌ ఎక్కువై పోయి యీ స్థాయికి చేరాక యిలా పొరపాట్లు చేసి సరిదిద్దుకునే అవకాశం బాగా చిక్కిపోయింది. వాయలార్‌ రవి సంగతే చూడండి. అవే ప్రశ్నలు మళ్లీమళ్లీ వేసివేసి పోనుపోను ఆయన్ను మనవాళ్లు పిచ్చెక్కిస్తున్నారు. తెలంగాణ అని వినగానే నిద్రలో కూడా ఉలిక్కిపడేట్టు చేశాం. పాత కథ ఒకటుంది - ఒకాయన కాశీనుండి తిరిగి వచ్చాట్ట. వెళ్లి ఒకడు అడిగాట్ట - ''ఏం వదిలేశారండీ?'' అని. ''కోపం'' అన్నాట్ట ఆయన నవ్వుతూ. ఆ తర్వాత మరొకడు, యింకాస్సేపటికి యింకోడు, యిలా ఇరవై మంది వరసగా వెళ్లి అడిగేసరికి ఆయనకు చిర్రెత్తుకొచ్చింది. ''కోపం వదిలేశానని ఎన్నిసార్లు ఎంతమందికి చెప్పాల్రా లం-కొడకా'' అని కర్ర పుచ్చుకున్నాట్ట. కథ మాటెలాగున్నా మనకేదైనా వెహికల్‌ యాక్సిడెంటు అయినపుడు చూడండి - మొదట అడిగినవాడికి విపులంగా ''అసలు ఆ రోజు బజార్లోకి వెళ్లవద్దనే అనుకున్నానండి..'' దగ్గర మొదలెడతాం. ఇలా చెప్పిచెప్పి సాయంత్రానికి ఓపిక హరించి ''అసలు అలాఎలా జరిగిందండి?'' అని అడిగినవాడిని కొరకొరా చూస్తూ ''..ఖర్మకాలి! అడ్డమైనవాడిచేత యిలా అడిగించుకోవాలని నుదుటిమీద రాసి వుండి...'' అంటాం! ఇప్పుడు వాయలార్‌ రవిని 'తెలం..' అనగానే ఆయన మీదపడి పిక్క కరిచేసేట్లా చేసే స్థాయికి తెచ్చేశాం. ఇదీ మీడియా మహిమ.

మీడియా ఎప్పుడూ ఆవురావురు మంటూ వుంటుంది. వాళ్లకు ఏదో ఒకటి పడేస్తూ వుండాలి. నెల్లాళ్లకోసారి ప్రెస్‌ మీట్‌ పెడితే, బహిరంగసభ పెడితే ఏవైనా కొత్త విషయాలతో మాట్లాడవచ్చు. మీడియా బాగానే కవర్‌ చేస్తుంది. మీటింగుకి రానివాళ్లు పేపర్లో చదివి సంతోషిస్తారు. కానీ రోజుకి మూడు ఊళ్లు తిరుగుతూ వుంటే 'పెతీ' మీటింగులోనూ కొత్త విషయాలేం వూరతాయి? పాతవే మళ్లీ మళ్లీ చెప్పాలి. ఊరు మారుతుంది, శ్రోతలు మారతారు కాబట్టి వాళ్లకు కొత్తగానే వుంటాయి కానీ అదే న్యూస్‌, పేపర్లో చదివేవాడికి ఎంత బోరుగా వుంటుంది చెప్పండి. అవే రైతు సమస్యలు, చేనేత సమస్యలు, విద్యుత్‌ సమస్యలు... పాడిందే పాటరా పాచిపళ్ల దాసరీ అన్నట్టు వుంటుంది.

రాజకీయాలే కాదు, ఏ ఉపన్యాసమైనా అంతే. ఓ సారి ఇటలీ నుండి ఓ మతప్రవక్త అమెరికాకు వచ్చి వరసగా అనేక వూళ్లల్లో ఉపన్యాసాలు యివ్వడానికి ప్లాను చేశాట్ట. మొదటి సభ కవర్‌ చేయడానికి వచ్చిన పాత్రికేయులతో ప్రాధేయపడ్డాడట. ''నేను చెప్పిన విషయాలన్నీ మీరు రేపు పేపర్లో వేసేయకండి. ఇవే విషయాలు మిగతా వూళ్లల్లో కూడా చెప్పాలి కదా. అందుకని ఏవో కొన్ని పాయింట్లు మాత్రమే వేయండి..'' అని. వాళ్లు సరే అని ఒప్పుకుని మర్నాడు పేపర్లో వేశారట - ''ఫలానా మతాచార్యుడు గంటసేపు ఉపన్యసించారు, కానీ దానిలో చాలా భాగం అచ్చువేయదగినది కాదు (అన్‌ప్రింటబుల్‌)'' అని! మీడియానా మజాకానా!!

బాబుగారికి ప్లానింగ్‌ ఎక్కువ. పాదయాత్ర మొదలుపెట్టేటప్పుడు యివన్నీ లెక్క వేసుకునే ఎందుకైనా మంచిదని సినిమారైటర్స్‌ను నియమించుకున్నారు. డైరక్టర్లను సంప్రదించారు. రోజురోజూ కొత్త ఐడియాలను సరికొత్త పదబంధాలతో చెప్పడమే వాళ్ల పని. ఆ వరసలో వచ్చినదే మొన్న చంద్రబాబు చెప్పిన - ''కాంగ్రెస్‌ దోమ కుడితే డెంగ్యూ వస్తుంది, వైకాపా దోమ కుడితే చికెన్‌ గున్యా వస్తుంది'' (కోట్‌ చేయడంలో తప్పు వస్తే మన్నించాలి, బాబుగారినే మళ్లీ చెప్పమన్నా ఆయనా అటుదిటుగా చెప్పవచ్చు, ఎందుకంటే యిది శాస్త్రసమ్మతంగా నిరూపించబడిన వైద్యసూత్రాలు కావు) వ్యాఖ్య. నా అనుమానం యీ కామెంట్‌ వెనకాల రాజమౌళి హస్తం వుందని! ఆయన ''ఈగ'' సినిమాకు సీక్వెల్‌గా ''దోమ'' ప్లాన్‌ చేసి వుంటారనీ, దానికి ప్రి-రిలీజ్‌ పబ్లిసిటీగా యిలాటివి బాబు చేత చెప్పిస్తున్నారని అనుకుంటున్నాను. లేకపోతే దోమల్లో కూడా పార్టీలు, పార్టీ ఫిరాయింపులూ వుంటాయా? ఏదైనా దోమ కాంగ్రెస్‌లో వుండగా ఓ సారి కుట్టి, వైకాపాలోకి మారి యింకోసారి కుడితే మనకు రెండు రోగాలూ జమిలిగా రావూ!? ఏది ఏమైనా మన తెలుగు రాజకీయాలను పశువులకు, కీటకాలకూ కూడా అంటించే స్థితికి వచ్చినందుకు ఆనందించాలో, బాధపడాలో తెలియటం లేదు.

షర్మిలగారు కూడా పాదయాత్ర మొదలుపెట్టారు. ఆవిడకీ వారం పదిరోజులు పోయాక పదబంధాల కొరత ఏర్పడకపోదు. ఆవిడా యిలాటి జోకులు పేల్చి మనల్ని నవ్వించకపోరు అనే ఆశాభావంతో వున్నాను. **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 45 వీక్లీకై ఎమ్బీయస్‌ : నడకా ఆగదు.. దూకుడూ ఆగదు...**

చంద్రబాబుగారి పాదయాత్ర ఓ పక్క సాగిపోతోంది. 'దిగ్విజయంగా' అనడానికి కాస్త తటపటాయింపు. జనాలు బాగా వస్తున్నారు. అంతవరకూ బాగుంది. ప్రజల స్పందన కూడా బాగానే వుంది. 'టిడిపికి వున్న క్యాడర్‌ బేస్‌ని లెక్కలో తీసుకుంటే ఆ పాటి జనసమీకరణ, ఆ మాత్రం స్పందన వుండడం విశేషం కాద'ని నిరాశావాదులు కొట్టి పారేయవచ్చు. నేను అలా అనుకోను. 8 ఏళ్లగా ప్రతిపక్షంలో వున్నా, మూడేళ్లగా ఒక్క ఉపయెన్నికా గెలవకపోయినా క్యాడర్‌ యింకా స్థిరంగా వుందని తేలడం కూడా గొప్ప విషయమే కదా. బాబు ఊరట చెందడానికి యీ ఒక్క విషయమైనా దొరికింది. తక్కినవి చూస్తే అయ్యోపాపం అనిపిస్తోంది. పాదాలు నొప్పి పెడుతున్నాయి. డాక్టర్లు తారు రోడ్డుపై నడవద్దంటున్నారట. ఇది చాలనట్టు వేదిక కూలడం ఒకటి. అందరూ వచ్చి ఆయనపై పడ్డారు. నడుం దెబ్బతింది. డాక్టర్లు వద్దంటున్నారు. రెస్టు తీసుకోమంటున్నారు. అయినా నడక ఆపలేదు. ఎందుకలా?

మనలాటి గట్టుమీద వున్నవాళ్లు ఏమనుకుంటాం! 'అసలు కాస్త రెస్టు తీసుకుని నడిస్తే కొంపలు మునుగుతాయా? ఇప్పట్లో ఎన్నికలు ఏమీ లేవు. ఫలానా రోజుకల్లా ఫలానా వూళ్లో వుండకపోతే ఆ వూరివాళ్లు బెంగ పెట్టుకుంటారన్న దిగులూ లేదు. ఎవరికోసం యింత రిస్కు? 'ఎంత దెబ్బ తగిలినా నేను లెక్క చేయను, నేనేదో వయసుడిగిపోయిన వాణ్ని అనుకుంటున్నారు కాబోలు, ఐ యామ్‌ యంగ్‌, నా పార్టీకి యువనాయకత్వం అంటూ వేరే అక్కరలేదు. నేనే యంగ్‌, నేనే ఎక్స్‌పీరియన్స్‌డ్‌' అని చాటి చెప్పడానికి బాబు కుంటూకుంటూ అయినా పాదయాత్ర చేసేస్తున్నారు.' అనుకుంటాం. ఔనా?అంత సింపుల్‌ వ్యవహారం కాదిది.

పాదయాత్రీకులకు యిలాటి ఆక్యుపేషనల్‌ హజార్డ్‌స్‌ వుంటాయి. పార్టీ ఆఫీసులో వుండి మాట్లాడితే ఫర్వాలేదు, బహిరంగసభల్లో మాట్లాడితే ఫర్వాలేదు. కానీ యిలా రోడ్‌సైడ్‌ మీటింగుల్లోనే వచ్చిపడుతుంది ప్రమాదం. చేనేత నాయకులమంటూ అంతమంది ఒక్కసారి వేదిక ఎలా ఎక్కారో చూడండి. అసలు ఎలా అనుమతించారండీ?. అక్కడ ఎవరైనా వుండి 'ఎక్కడానికి వీల్లేదు' అని ఆపవద్దా? బాబు జెడ్‌ క్యాటగిరీ లీడర్‌. ఆ వేదిక వీడియో క్లిప్పింగ్‌ చూడండి. అవేళ ఏదైనా ఎటాక్‌ జరిగితే ఆపగలిగేవారా? అసలు ఆయనమీద పడినవారిలో ఎవరి జేబులోనో మారణాయుధాలు వుంటే, ఏ తుపాకీయో లోడ్‌ చేసి వుండి పేలితే..? అసలు నాయకులకు అంత రిస్కు అవసరమా? రాజీవ్‌ గాంధీ సీరియల్‌లో రాశాను కదా, పోలీసు ప్రొటక్షన్‌ యివ్వబోతే నాయకులు పోలీసుల్నే తిడతారు. స్థానిక నాయకులు గొప్ప కొద్దీ అందర్నీ వేదిక ఎక్కిస్తారు. వేదిక ఎంత గట్టిగా వుందో ఎవడైనా టెస్ట్‌ చేశాడా? బాబుకి చిన్నదెబ్బతో పోయింది. అదే పెద్ద దెబ్బ తగిలి ఓ ఆర్నెల్లు బెడ్‌రెస్ట్‌ అని వుంటే ఏమై వుండేదో ఊహించండి.

వైకాపావారు టిడిపి ఎమ్మెల్యేలను పట్టుకుపోతున్నారు. వైకాపావారు ఎవరినైనా పట్టుకుపోతారు సరే, కానీ వీళ్లు ఎందుకు వెళుతున్నట్టు? జగన్‌ చూడబోతే జైల్లో వున్నాడు, యివతల టిడిపి పాదయాత్ర సాగిపోతోంది. జనం స్పందన అపూర్వంగా వుందని పేపర్లు రాస్తున్నాయి, బాబు వరాల జల్లు.. కాదు, శాండీ హరికేన్‌ కురిపిస్తున్నారు. అయినా వీళ్లు గోడదూకుతున్నారంటే వింతగా లేదా? పాదయాత్రకు వస్తున్న జనం నిజం జనం కాదు, గ్రాఫిక్స్‌ వర్క్‌ అనుకుంటున్నారా? లేక వీళ్లు యిప్పుడు వచ్చినా ఎన్నికల వేళ ఓట్లు వేయరని సందేహమా? పార్టీ ఫిరాయిస్తే ఎన్నికలో మళ్లీ నిలబడాలని, జనం ఓట్లేయకపోతే ఓడిపోతారనీ వీళ్లకు తెలియదా? అవినీతి ఆరోపణలపై జగన్‌ జైల్లో వున్నా, ఆ విషయం పట్టించుకోకుండా జనం తమకు ఓట్లేస్తారన్న నమ్మకం ఎలా కలుగుతోంది? అంతా చిత్రంగా వుంది. జైల్లో వుండే జగన్‌ యితరులను తనవైపు ఆకర్షించగలుగుతున్నాడు, బయట వుండి కూడా బాబు సొంత మనుష్యులను కూడా పోగొట్టుకుంటున్నాడు. బాబు నాయకత్వ పటిమ ఎక్కడకు పోయింది?

అసలు టిడిపిపై యితర పార్టీల దండయాత్రలు ఎప్పుడైనా జరగవచ్చు, కానీ అవి యిప్పుడే జరగడమేం? పాదయాత్రకు వస్తున్న రెస్పాన్స్‌ చూసి మురవాలా? లేక ఎమ్మేల్యేలు జంప్‌ చేసేస్తూన్నందుకు బాధపడాలా అని టిడిపి అభిమానులు మథన పడేట్లా ఆర్గనైజ్‌ చేస్తున్నారు యీ గోడదూకుళ్లు. ఈ దూకేవాళ్లందరూ యిప్పుడే అర్జంటుగా నిశ్చయించుకున్నారని నేను నమ్మను. వాళ్లను ముందే ఐడెంటిఫై చేసి 'సరైన సమయంలో సరైన నిర్ణయం' టైమింగ్‌ కోసం యిస్తోకులా దాచి పెట్టుకున్నారు వైకాపావారు. పాదయాత్రకు చూస్తున్న రెస్పాన్స్‌ చూసి 'బాబు పని అయిపోలేదు, గ్రాస్‌ రూట్‌ లెవెల్లో ప్రజలకు ఆయనపై అభిమానం పోలేదు' అని టిడిపి అభిమానులు చంకలు గుద్దుకుంటూన్న సమయం చూసి యీ డిఫెక్షన్స్‌ ఆర్గనైజ్‌ చేశారు.

వైకాపా వారు మాత్రమే కాదు, తెరాస వారు కూడా. హరీశ్వర్‌ రెడ్డి, వేణుగోపాలాచారి ఎప్పుడో టిడిపి కంచెలో నుండి బయటకు వచ్చేసి జంక్షన్‌లో నిలబడ్డారు. అయితే నాగం వెంట నిలిచిపోవాలి, లేదా తెరాస వైపు వెళ్లాలి. తెరాస వైపే వెళతారని అందరికీ తెలుసు. విడిగా నిలబడే సత్తా లేదు. తెరాస వాళ్లు ఎప్పుడో వాళ్లను కలుపుకుని వుండవచ్చు. కానీ యిప్పుడే కలుపుకున్నారు. టిడిపి నైతిక స్థయిర్యాన్ని దెబ్బ తీసే ప్రయత్నాలే యివి. టిడిపికి కలుగుతున్న వరుస పరాజయాలతో టిడిపి అభిమానులు కూడా 2014 నాటికి టిడిపికి ఆర్థిక, హార్దిక సహాయాలు చేద్దామా వద్దా అని సందిగ్ధంలో పడితే ఆ సందేహాలు దూరం చేసి 'ప్రజలు టిడిపితో వున్నారు' అని చూపించడానికే, నమ్మకం కలిగించడానికే బాబు యింత కష్టమైన యాత్ర మొదలుపెట్టారు.

ఆయన ప్రయత్నాలు వమ్ము చేయడానికే యీ డిఫెక్షన్ల కుట్ర జరుగుతోంది. టిడిపి హెడాఫీసులో ఎవరూ లేకుండా చూసి తక్కిన పార్టీలు టిడిపిపై దండయాత్ర చేసి కొల్లగొడుతున్నాయి. దీన్ని ఆపాలంటే ఆయన చేయాల్సిన పనేమిటి? ఎవరినైనా నెంబర్‌ టూగా గుర్తించి హెడ్‌ క్వార్టర్సులో కూర్చోబెట్టి, గోడ దూకబోతున్న వారిని కాంటాక్ట్‌ చేసి ఏవేవో ప్రామిస్సులు చేసి ఆపాలి. ఎవరైనా నెంబర్‌ టూ అలా ప్రామిస్‌ చేయగలగాలంటే బాబు 'పవరాఫ్‌ ఎటార్నీ' యివ్వాలి. 'ఆయన ప్రామిస్‌ చేస్తే నేను చేసినట్టే' అనే కలరింగ్‌ యివ్వాలి. కానీ ఎవరినైనా నెంబర్‌ టూగా నియమించి వెళ్తారా ఈయన? అబ్బే! బాబుకి నెంబర్‌ టూ అంటే భయం. ఇక్కడ 'ఒరులేయవి ఒనరించిన..' అనే మహాభారత పద్యాన్ని కాస్త మార్చి చదువుకోవాలి. 'ఇతరులకు తాను చేసినది పరులు తనకు చేస్తారేమో'నని బాబుకి భయం. అందుకని 'నేను తప్ప యిక్కడ ఎవరూ లీడర్లు లేరు, నేను చెప్తేనే ఆ మాటకు విలువ. పార్టీలో తక్కినవారు మాట్లాడడం ఏదో సరదాకే తప్ప, నేను చెప్పినదే ఖరారు' అని చెప్తూ వుంటారు. అందువలన ఆయనే నెంబర్‌ వన్నూ, టూ, .. టెన్నూ. అందువలన కావాలంటే సెల్‌ఫోన్లో మాట్లాడి చూస్తా అంటారు. తన పాదయాత్ర ఓ వారం రోజులు వాయిదా వేసి ఈ డిఫెక్షన్స్‌ ఆపడానికి వేదిక కూలడం అనువుగా కలిసి వచ్చింది. డాక్టర్ల సలహా అంటూ యింట్లో వుంటూ గోడదూకే వాళ్లకు కౌన్సిలింగ్‌ సెషన్‌ నిర్వహించవచ్చు.

కానీ బాబు అలా చేయలేదు. ఎందుకంటే యిప్పుడు బాబు నడుం నొప్పి అనో, మోకాలు నొప్పి అనో పాదయాత్రకు విరామం ప్రకటించారనుకోండి. వెంటనే 'బాబు ధైర్యం నీరుకారిపోయింది. తను పాదయాత్ర అంటూ తిరుగుతూ వుంటే వున్న ఎమ్మెల్యేలు కూడా జారిపోతారు. ఆ స్థానాల్లో మళ్లీ గెలవకపోతే యిమేజి మరింత దెబ్బతినిపోతుంది. అందుకని పాదయాత్ర అటకెక్కించి ఆయన హెడాఫీసుకి వచ్చి కూర్చున్నారు' అనేయగలరు. అందువలన ఆయన పాపం ఎన్ని అవస్థలున్నా నడవాల్సిందే, ఈ యాత్ర సాగాల్సిందే..! బాబు నడకా ఆగదు, ఆయన అనుచరుల గోడదూకుడూ ఆగదు..! **- ఎమ్బీయస్‌ ప్రసాద్‌ (అక్టోబరు 2012)**

**అక్టోబరు 46, 47 వీక్లీకై ఎమ్బీయస్‌ : ఏం ఉద్ధరిస్తారో చూదాం...**

కేంద్ర కాబినెట్‌లో మనవాళ్లకు పదిమందికి మంత్రి పదవులు దక్కాయి. యుపిఏ2 కు 33 మంది ఎంపీలు యిచ్చి అది ప్రభుత్వం ఏర్పరచడానికి మూలాధారంగా నిలబడిన మనకు దక్కినదేమిటి అంటూ యిన్నాళ్లూ రెచ్చిపోయాం - మంత్రి పదవులు యిస్తేనే మన ప్రజలకు ఉపకారం చేసినట్టు, లేకపోతే అపకారం చేసినట్టు ! ఇప్పుడు ఏకంగా పదిమంది మంత్రులు తయారయ్యారు కాబట్టి ఆ లెక్కప్రకారం మన రాష్ట్రం దరిద్రం తీరిపోవాలి. మనకు ప్రాజెక్టులు కురవాలి. నిధులు ప్రవహించాలి. పక్క రాష్ట్రాల నోరు మూయించి, మనకే అన్ని పథకాలూ కట్టబెట్టాలి. కొత్త రైలు మార్గాలు రావాలి, యిక్కడో రైలింజన్ల ఫ్యాక్టరీ పెట్టాలి, మనం అడిగినట్టు బాబ్లీ ప్రాజెక్టు కూల్పించేయాలి, ఆల్‌మట్టి నోట మట్టి కొట్టాలి, ఒడిశాను గయ్‌మని కసిరి పోలవరం కట్టేయాలి. ఇవన్నీ , అన్నీ కాకపోతే కొన్నయినా.. జరుగుతాయని మీలో ఏ ఒక్కరికైనా నమ్మకం వుందా?

యునైటెడ్‌ ఫ్రంట్‌ ప్రభుత్వాలు కానీయండి, ఎన్‌డిఏ ప్రభుత్వాలు కానీయండి, యిటీవలి యుపిఏ ప్రభుత్వాలు కానీయండి... అనేక ప్రభుత్వాలు మన రాష్ట్రప్రభుత్వాల మద్దతుపై మనుగడ సాగించాయి. మన ఎంపీలు వ్యక్తిగతంగా కాంట్రాక్టులు తెచ్చుకున్నారు, వ్యాపారాలు పెంచుకున్నారు, డబ్బు సంపాదించుకున్నారు. రాష్ట్రానికి ఒరగబెట్టినది అతి తక్కువ. ఇదే కాలంలో తమిళనాడులో ఏ ప్రభుత్వం వున్నా, వాళ్లు ప్రభుత్వానికి మద్దతు యిచ్చినా యివ్వకపోయినా - బెదిరించో, బతిమాలో ప్రాజెక్టులు పట్టుకుపోతూనే వున్నారు. మనం వాళ్లమీద పడి ఏడుస్తూనే వున్నాం. ఇప్పుడు హఠాత్తుగా మనకు మంచి జరిగిపోతుందంటే నాకైతే నమ్మకం లేదు. మంత్రులైనవారిలో 'ఇదిగో మా రాష్ట్రానికి యిది చేయకపోతే నేనూరుకోను సుమా, రిజైన్‌ చేసి పారేస్తాను' అని అనగలిగేవాళ్లు ఒక్కరూ లేరు. రిజైన్‌ చేయడందాకా ఎందుకు, గట్టిగా నోరెత్తి విమర్శించేవారున్నారా?

చిరంజీవిగారున్నారు. పార్టీ ఎప్పుడో గంగలో కలిపేసి కూర్చున్నారు. ఆ డీల్‌ ప్రకారం యీయనకు అప్పుడే కేంద్రమంత్రి పదవి దక్కాలి. దక్కిందా? లేదు. ఊరించి వూరించి, మధ్యలో ఉపయెన్నికలు జరిపి, 'నీకు బలమంతా పోయింద'ని ఆయనకే నిరూపించి, గట్టిగా నోరెత్తలేని పరిస్థితి కల్పించి, చివరకు పర్యాటక శాఖ యిచ్చారు. అదో గొప్ప శాఖ అని ఎవరూ అనుకోరు. ఈయనకు ముందు ఆ శాఖను నిర్వహించిన మంత్రి ఎవరు అని అడిగితే నైనేతే చప్పున చెప్పలేను. 'నావైపు నుండి ఒప్పందం అమలు చేసి, పార్టీ విలీనం చేశాను కదా, మీ వైపు నుండి చేయాల్సింది చేయలేదేం?' అని చిరంజీవి యిన్నాళ్లుగా నోరెత్తి అడగగలిగారా? ఢిల్లీ వెళితే సోనియా ఎపాయింట్‌మెంట్‌ యిస్తే చాలు, ఆయనకు ఖుషీ. ఇలాటాయన రేపు రాష్ట్రంలో ఐదారు స్థలాలను టూరిస్టు స్పాట్‌లుగా గుర్తించి, కేంద్రనిధులతో వాటిని అద్భుతంగా తీర్చిదిద్దేస్తారంటే నమ్మగలమా?

జయపాల్‌రెడ్డి గారున్నారు. పెట్రోలియం వంటి ముఖ్యమైన శాఖనుండి తరలించేశారు. ముకేశ్‌ అంబానీయే కారణం అని అరవింద్‌ అంటే నమ్మబుద్ధేస్తోంది. ఈ దేశాన్ని పాలిస్తున్నది రిలయన్సు వారే అని నాకూ ఓ గుడ్డినమ్మకం. ఇప్పుడే కాదు, ధీరూభాయ్‌ రోజుల్నుండి అన్ని రూల్సూ వారికి మేలు చేసే విధంగానే మార్చడం గమనించాను. జయపాల్‌ను పట్టుకెళ్లి సైన్సు, టెక్నాలజీ శాఖకు వేశారు. నా దృష్టిలో అది చాలా అవసరమైన గొప్ప శాఖే. కానీ రాజకీయపరంగా చూస్తే మాత్రం అప్రధానమైనదే. జయపాల్‌ను దానికి వేస్తే ఆయన కిమ్మన్నారా? 'పెట్రోలియంలో వేసినప్పుడూ అడగలేదు, తీసేసినప్పుడూ అడగలేదు, నాకు సంజాయిషీ చెప్పవలసిన అవసరం మన్‌మోహన్‌కు లేదు.' అని సర్దిచెప్పుకున్నారు. పెద్దమనిషి అని అనిపించుకున్నారు. అది చాలా?

రిలయన్సువారు ఒత్తిడి చేశారు కాబట్టి పెట్రోలియం నుండి మార్చారనుకుందాం, ఆయనవంటి సమర్థుడికి మరో మంచి శాఖే యివ్వవచ్చుగా. ఇవ్వడానికి వీల్లేదని ముకేశ్‌ పట్టుబట్టారా? అబ్బే, అంత దూరం పోరు. మాకు అడ్డు రాకుండా వుంటే చాల్లెండి అంటారు. ఇక్కడ తెలంగాణ కోణం కనబడుతోంది నాకు. కేంద్రం తెలంగాణ విషయంలో అటూ, యిటూ నోరెత్తిన వారందర్నీ ఓ వరస వాయించేసింది. 'మేం మాకు కావలసిన స్పీడులో వెళుతున్నాం. మీరేదో మమ్మల్ని తొందరపెట్టి, వెంటనే నిర్ణయం తీసుకోవాలని యిరకాటంలో పెడితే మాత్రం వూరుకోం' అని గుణపాఠం చెప్పడానికి తెలంగాణ గురించి గొంతుచించుకున్న వారందర్నీ ఏరి పక్కకు పడేసింది. కేకేకు రాజ్యసభ సీటు మళ్లీ యివ్వనపుడే వీళ్లు అర్థం చేసుకోవలసినది. చేసుకోలేదు. గుత్తా, పొన్నం, యాష్కీ, మంద, వివేక్‌ యిత్యాదులు యింకా యింకా రెచ్చిపోతూనే వున్నారు. వీళ్లందరినీ కాదని సర్వే సత్యనారాయణకు, బలరాం నాయక్‌కు యిచ్చారు. 'హై కమాండ్‌ ఎంత చెపితే అంత, అన్నీ వారికే తెలుసు' అనేవారికే తాయిలాలు అని ఢంకా బజాయించి చాటారు. ఢిల్లీ వెళ్లిన తెలంగాణ వారందరికీ టీ, బిస్కెట్లు యిస్తున్నందుకు జయపాల్‌ రెడ్డికి యీ సత్కారం జరిగిందని అనిపిస్తోంది. ఈ మాట ఆయన్నే అడిగారు పాత్రికేయులు. 'అబ్బే, తెలంగాణపై నేను చెప్పాల్సిందంతా ఎప్పుడో చెప్పాను' అన్నారు జయపాల్‌. చెప్పి వూరుకోలేదనీ, టి-ఎంపీలకు పెద్దదిక్కుగా తయారవుతున్నారని హై కమాండ్‌ చెవిలో ఎవరో వూది వుంటారు.

దీని ప్రభావం తెలంగాణకై ఆందోళన చేస్తున్నవారిపై పడిందనే కనబడుతోంది. తెలంగాణ ఉద్యమం కొనసాగించి ప్రయోజనం లేదన్న నీరసం ఆవహించినట్టు తోస్తోంది. చంద్రబాబు పాదయాత్ర నిరాటంకంగా, రాయలసీమలో కంటె ఘనంగా సాగిపోతోంది. వైకాపా వారిదీ నడుస్తోంది, తెలంగాణ అనగా ఏమి? ఎట్లుండును? అని అడిగిన కాంగ్రెస్‌ తాలూకు ముఖ్యమంత్రిగారి బాటా అడ్డు, అదుపూ లేకుండా నడుస్తోంది. మిలియన్‌ మార్చ్‌ తర్వాత జాక్‌ చప్పబడింది. తెరాస వారు మెత్తబడ్డారు. ఢిల్లీ నుండి మెసేజ్‌ ఏమీ రాలేదంటున్నారు కెసియార్‌. (ఆ విషయం మాకు ఎప్పుడో తెలుసు సార్‌, మీ సెల్‌ఫోనే సెప్టెంబరులో రాంగ్‌ సిగ్నల్స్‌ రిసీవ్‌ చేసుకుని మిమ్మల్ని ఢిల్లీలో కూర్చోబెట్టి తిప్పలు పెట్టింది) 2014 ఎన్నికలలో సీట్ల సంఖ్య పెంచుకుని కాంగ్రెస్‌, టిడిపిలను ముప్పుతిప్పలు పెట్టడం గురించే మాట్లాడుతున్నారు. అప్పటిదాకా 'నో తెలంగాణ' అని చాటి చెప్పినట్టు అయింది. ఇదంతా చూస్తే ఢిల్లీ హై కమాండ్‌ వారు -కాంగ్రెస్‌ నాయకుల ప్రకటనల ద్వారా, కాబినెట్‌ కూర్పు ద్వారా - తెలంగాణ ఉద్యమం గాలి తీసేసినట్టే కనబడుతోంది. ఇది ప్రస్తుతానికి వున్న పరిస్థితి. కొత్త మలుపు వచ్చి ఉద్యమం మళ్లీ వూపిరి పోసుకుంటే పోసుకోనూ వచ్చు.

ఇక్కడ మంత్రుల పేర్లు, శాఖలపై ఓ చిన్న అబ్జర్వేషన్‌. 'సర్వే' వారికి 'రోడ్లు, రహదారులు' యిచ్చారు ! అలాగే 'సామాజిక న్యాయం' 'బలరామ్‌'కి యిచ్చారు. ''మాయాబజారు'' సినిమా చూసి బలరాముడిపై పక్షపాతి అనే అభిప్రాయం ఏర్పరచుకోకండి. అది కట్టుకథ. భారతంలో బలరాముడు న్యాయబుద్ధి కలవాడు. కురుక్షేత్రం జరుగుతూంటే ఈ యుద్ధం అనవసరం అని తీర్థయాత్రలకు వెళ్లిపోయాడు. తిరిగివచ్చాక భీమ, దుర్యోధనుల యుద్ధం ఆయన సమక్షంలో జరిగింది. భీముడు దుర్యోధనుణ్ని తొడల కింద కొడితే అది అధర్మం అని వారించాడు, నిరసించాడు. కృష్ణుడికి పక్షపాతం వుంది కానీ బలరాముడికి లేదు. రోడ్లు, రహదారులు మంచి శాఖే. సర్వేవారు రాష్ట్రానికి.. కనీసం తెలంగాణ ప్రాంతానికైనా... ఏం చేస్తారో చూడాలి.

తెలంగాణ గురించి గట్టిగా మాట్లాడినవారికీ యివ్వలేదు, సమైక్యం గురించి మాట్లాడినవారికీ యివ్వలేదు. లగడపాటి, కావూరి, రాయపాటి.. ఎవ్వరికీ ఛాన్సు లేదు. వాళ్లకు యిచ్చి వుంటే టి-కాంగ్రెస్‌ ఎంపీలు మరింత భగ్గుమనేవారు. 'ఎందుకొచ్చిన గొడవ? ఊరుకుంటే ఉత్తమం' అన్న ఆలోచన వీళ్లందరికీ రప్పించారు. అందుకే ఎవ్వరూ తిరుగుబాటు చేయలేదు. ఒక్క కావూరి తప్ప. ఆయన స్పీకరుకు రాజీనామా పంపారని లీకులు యిచ్చి వూరుకున్నారు. రెండు రోజులు పోయాక అడిగితే 'రాజీనామా యిచ్చానని మీకెవరు చెప్పారు?' అని ఎదురు ప్రశ్నించారు. ఎంతైనా ఆయన వ్యాపారవేత్త. కేంద్రంలో అధికారంలో వున్నవారిని రెచ్చగొడితే తన వాణిజ్యప్రయోజనాలకు ముప్పు అన్న సంగతి ఎరిగినవారు. కాస్త హంగామా చేసి చల్లబడతారు.

కోట్ల వారికి రైల్వే సహాయమంత్రి పదవి యిచ్చారు. అందరి కంటె మంచి శాఖ. మన రాష్ట్రానికి దశాబ్దాలుగా అన్యాయం చేస్తున్న శాఖ. మనకు యిప్పటికైనా ఏదైనా మంచి జరుగుతుందా? ఈయన మన్‌మోహన్‌తో గట్టిగా పోట్లాడి దక్షిణమధ్య రైల్వేకు జరుగుతున్న అన్యాయాన్ని సరి చేయగలరా? నా కైతే నమ్మకం లేదు. అసలాయనకు ఆ పోస్టు యిచ్చినది ఎందుకు? రాయలసీమ రెడ్డి అనే కదా! అదేమిటో కాంగ్రెస్‌వారు యీ కులసమీకరణాల నుండి ఎప్పటికి బయటపడతారో తెలియదు. జగన్‌కు రాయలసీమ రెడ్లు అండగా నిలుస్తున్నారు కాబట్టి ఎవరో ఒక రాయలసీమ రెడ్డికి కేంద్రంలో మంత్రిపదవి యిస్తే చాలు అందరూ యిటు తిరుగుతారు అనే కాలిక్యులేషన్‌ ఎలా వేస్తారు? కోట్ల వారికి మంత్రిపదవి వస్తే ఆయన కుటుంబసభ్యులకు ఆనందం, ఆయన అనుయాయులకు ఆనందం. రాయలసీమలో రెడ్లందరూ తమను సన్మానించినట్టు ఫీలయిపోతారా? ఈ మంత్రిపదవి చేతిలో పెట్టుకుని కోట్లవారు తన కులం వారెవరూ జగన్‌వైపు వెళ్లకుండా ఆపగలరా? అసలాయన మాట ఎవరైనా వింటారా? ఆయన పాదయాత్రకు బయలుదేరితే వెంట ఎన్ని వేలమంది జనం వస్తారట? ఈయనకు మంత్రి పదవి యిచ్చాక కూడా ప్రవీణకుమార్‌ రెడ్డి (రాయలసీమ రెడ్డి) టిడిపి నుండి వైకాపాకు వెళ్లాడు తప్ప కాంగ్రెస్‌లో చేరలేదే!

అసలు యిచ్చిన మంత్రిపదవులన్నీ యిలాటి కులాల లెక్కలపైనే యిచ్చినట్టుంది. ఒక కాపు, ఒక బిసి, ఒక మాదిగ, ఒక ట్రైబల్‌.. యిలా. చిరంజీవికి మంత్రి పదవి యిచ్చారు కాబట్టి కాపులందరూ కాంగ్రెస్‌కు ఓటేసేస్తారని అనుకుంటారా? టిడిపి వర్గీకరణకు అనుకూలమని ప్రకటించింది కాబట్టి మాదిగలందరూ అటు తిరిగిపోతారు కాబట్టి వాళ్లను సంతృప్తి పరచడానికి సర్వేకు మంత్రి పదవి యిచ్చారని ఓ విశ్లేషణ. ఎవరైనా మాదిగ యువకుడికి వర్గీకరణ ప్రధానం తప్ప సర్వేకు మంత్రిపదవి దక్కడం ప్రధానం కాదు. అంత సీనియరైనా కావూరికి పదవి ఎందుకు దక్కలేదు? అని అనుకోవచ్చు. అసలిక్కడ సీనియారిటీ ఎవరు గణిస్తున్నారు? కులం బట్టే కదా. 'జనాభా (ఓటర్లు అని తాత్పర్యం) నిష్పత్తి ప్రకారం కమ్మలకు ఒక కాబినెట్‌ పదవి చాలు, పురంధరేశ్వరి ఆల్‌రెడీ యిక్కడున్నారు కాబట్టి ఈయనకు మొండి చేయి చూపాలి' అని సోనియా అనుకున్నారన్నమాట. అంటే యీ లెక్కన ఆయన సమైక్యవాదం అన్నా అనకపోయినా ఒకటే అనుకోవాలా? అయితే యీయన చేసిన గలభాకు ఫలితం కనబడింది. పురంధరేశ్వరికి కాబినెట్‌ స్థాయి దక్కకుండా ఆగింది. ఇదీ మనకు జరిగిన ఉపకారం!?

మళ్లీ మొదటికి వస్తే మనవాళ్లల్లో చాలామందికి మంచి శాఖలే యిచ్చారు. రోడ్లు, రైల్వే, జౌళి, ఐటీ, టెలికాం, వాణిజ్యం, పరిశ్రమలు, సైన్సు, టెక్నాలజీ, పంచాయితీ రాజ్‌, హ్యూమన్‌ రిసోర్సెస్‌.. యిలా ! వీరిలో బాగా చదువుకున్నవారే ఎక్కువగా వున్నారు. వయసు రీత్యా కూడా అనువైన వయసులో వున్నారు. చేయదలచుకుంటే రాష్ట్రానికి మేలు చేయగలరు. కానీ చేస్తారో, లేక 'మాకు ఆలస్యంగా పదవులు యిచ్చారు కదండీ, సమయం చాలలేదు' అని సాకులు చెప్తారో చూదాం. **- ఎమ్బీయస్‌ ప్రసాద్‌ (అక్టోబరు 2012)**

**నవంబరు 01, 02 వీక్లీకై ఎమ్బీయస్‌ : కోతిపుండు బ్రహ్మరాక్షసైంది...**

''దేనికైనా రెడీ'' సినిమా వ్యవహారం చూస్తే పై సామెత గుర్తు రాక మానదు. సినిమా నిర్మాత అనేవాడు చాలా బాధ్యతతో మెలగాలి. 'నా డబ్బు, నా యిష్టం వచ్చినట్టు తీస్తాను, నా యిష్టం వచ్చినట్టు మాట్లాడతాను, పోట్లాడతాను' అనుకోవడం చాలా తప్పు. ఆ సినిమాపై ఎన్నో కుటుంబాలు ఆధారపడతాయి. ఎందరో కళాకారుల పనితనం, భవిష్యత్తు ఆధారపడుతుంది. 'ఈ సినిమా ఆడితే నా పనికి గుర్తింపు వచ్చి యింకో సినిమాలో పని దొరుకుతుంద'ని ఆశించేవారు అనేకమంది. 'ఎన్నో సినిమాలు ఫెయిలౌతున్నాయి. కనీసం యిదైనా జనాలకు నచ్చి హాలు నిండితే చాలు. అంతేకాదు.. ఎలాటి ఆవేశాలూ, కావేషాలూ రగిలించకుండా సినిమా సరదాగా సాగాలి కూడా..' అని డిస్ట్రిబ్యూటరూ, సినిమాహాలు యజమానీ, హాల్లో క్యాంటీను కాంట్రాక్టరూయే కాదు, హాలు బయట వేరుశెనక్కాయలు అమ్ముకునేవాడు సైతం ఆశిస్తాడు. ఎందుకంటే సినిమాలో ఏవైనా అభ్యంతర సన్నివేశాలు పెడితే హాల్లో సీట్లు చిరుగుతాయి, కాంటీనులో కప్పులు పగులుతాయి, శెనక్కాయలు అమ్మేవాడి జంగిడీ గాల్లోకి ఎగిరిపడుతుంది. సినిమా నిర్మించేటప్పుడు, విడుదల చేసేటప్పుడు వాళ్లందరినీ దృష్టిలో పెట్టుకుని వ్యవహరించాలి. కానీ యీ సినిమా విషయంలో అది జరగలేదు.

సినిమా నిర్మాతలందరికీ సెన్సారువారిపై అభ్యంతరాలుంటాయి. అలాగే సెన్సారు వారికీ నిర్మాతలపై ఫిర్యాదులుంటాయి. 'ఇంకో సినిమా పట్ల ఉదారంగా వ్యవహరించి, మా సినిమాలో ఎక్కువ కట్స్‌ విధించార'ని నిర్మాతలు వాపోతూ వుంటారు. 'రిలీజ్‌ డేట్‌ ప్రకటించేసి, రెండు రోజుల ముందు సినిమా పట్టుకుని వచ్చి చూడమని ఒత్తిడి చేస్తారు.., ప్రింటు బాగుండదు.., సౌండు వినబడదు.., కట్స్‌ చెప్తే అమలు చేయరు.. అప్పటికే ప్రింట్స్‌ ఊళ్లకు చేరిపోయి వుంటాయి.. ఏమైనా అంటే వ్యక్తిగతంగా దాడి చేస్తారు..' అని సెన్సారు వాళ్లు అంటారు. దీనికి అందరం అలవాటు పడ్డాం కానీ మోహనబాబుగారు మాత్రం పడలేదు. 'ఈ సినిమా మలయాళం వెర్షన్‌ నా అనుమతి లేకుండా సెన్సారు ఆఫీసరు చూశారు' అంటూ రచ్చకెక్కారు. ఇది నాకు అర్థం కాలేదు. నిర్మాతలు సినిమా రీళ్లు పట్టుకుని వచ్చి షో ఏర్పాటు చేయందే సెన్సారు వాళ్లు ఎలా చూడగలరు? ల్యాబ్‌కి వచ్చి దొంగతనంగా ముసుగేసుకుని చూస్తారా? అయినా ఆ సినిమా బహిరంగ ప్రదర్శనకు ఉద్దేశించినదే కదా, ఆబాలగోపాలం చూడగల సినిమా తీస్తున్నాం అనేగా వీళ్లు చెప్పుకుంటారు, అలాటిది గుప్పెడు సెన్సారు సభ్యులు చూసినంత మాత్రాన కొంపలేం మునుగుతాయి? ఇక సెన్సారు అధికారిణి ధనలక్ష్మిగారి మాతృభాష గురించి వివాదం లేవనెత్తడం దేనికి? తెలుగు వచ్చా? రాదా? అన్నది ప్రశ్న తప్ప మాతృభాష ఏదైతేనేం? తెలుగు మా మాతృభాష అంటూనే అమెరికన్‌ యాసలో మాట్లాడేవారు మోహనబాబుగారికి తారసిల్లలేదా?

సరే ఎలాగోలా సినిమా రిలీజైంది. ''ఢీ'' తర్వాత అటువంటి సినిమా యిదే అని ప్రచారం చేసుకున్నారు. పత్రికలలో, వెబ్‌సైట్లలో సమీక్షలూ బాగా వచ్చాయి. నిజానికి ''ఢీ'' అంత హాస్యభరితంగా లేదీ సినిమా. దానిలో సునీల్‌, శ్రీహరి, జయప్రకాశ్‌ రెడ్డి.. వీళ్లందరూ కలిసి దున్నేశారు. ఇక్కడ వాళ్లెవరూ లేరు, ఉన్న బ్రహ్మానందానికి పెద్ద పాత్రా లేదు. ఏదో ఫర్వాలేదులే అన్న స్థాయిలో వుంది సినిమా. అయితే ప్రేక్షకులకు ఎందుకోగాని నచ్చింది. ఆదరించారు. సినిమా చూడసాగారు. ''హమ్మయ్య'' అని అందరూ ఊపిరి పీల్చుకుంటున్న సమయంలో సినిమాలో బ్రాహ్మణులను అవమానించారన్న వివాదం ప్రారంభమైంది. సినిమా చూసినవారందరికీ అర్థమౌతుంది - అలాటిదేమీ పెద్దగా లేదని. ఎన్నో సినిమాలలో బ్రాహ్మలను యింతకంటె నీచాతినీచంగా చూపించారు. ఐరన్‌లెగ్‌ శాస్త్రి పాత్ర పేరు పెట్టి పురోహితవృత్తిని హేళన చేశారు, తన్నులు తన్నారు, హేయమైన పనులు చేయించారు. ''అదుర్స్‌'' సినిమాలో బ్రహ్మానందం పాత్ర ద్వారా భ్రష్టుడైన పురోహితుణ్ని చూపించారు. అప్పుడు రాని ఆందోళన యిప్పుడు ఎందుకు వచ్చింది అన్నదే ప్రశ్న.

నిజానికి బ్రాహ్మణులలో పురోహితులు ఎంత శాతంమంది వుంటారు? ఒకటి రెండు శాతం మంది కాబోలు ! వాళ్లను హీనంగా చూపిస్తే బ్రాహ్మణులందరినీ అగౌరవపరిచినట్లా? సంస్కృత నాటకాల దగ్గర్నుంచి చూడండి - రాజు పక్కన 'వయస్యా' అంటూ తిరిగే యిష్టసఖుడిి పాత్రలను బ్రాహ్మలగానే చూపిస్తారు. అతడు చమత్కారంగా మాట్లాడతాడు, కానీ తిండిపోతు, తెలివితక్కువవాడు, కానీ రాజుకి ఆప్తుడు, ప్రేమవ్యవహారాల్లో సాయపడతాడు. అతడు బ్రాహ్మడు కాబట్టి రచయిత బ్రాహ్మలను ఆటపట్టించాడు అనగలమా? ఎందుకంటే అదే నాటకంలో రాజుగారిని కాపాడగలిగే ప్రజ్ఞాధురీణుడైన మహామంత్రి కూడా బ్రాహ్మణుడేగా! లెక్చరర్లపై, డాక్టర్లపై, నర్సులపై హాస్యం పుట్టించినట్టే పురోహితులపై కూడా హాస్యం పుట్టించడానికి చూస్తారు సినిమావాళ్లు. అయితే లెక్చరర్లు, డాక్టర్లు వేర్వేరు కులాలవారై వుండవచ్చు కానీ పురోహితులందరూ ఒకే కులానికి చెందినవారు కావడంతో యిది బ్రాహ్మణులను వుద్దేశించినది అని ఫిర్యాదు చేయడానికి అవకాశం వస్తోంది. ఇప్పుడు పౌరోహిత్య వృత్తిలోకి అన్యకులాలవారు కూడా వస్తున్నారు కాబట్టి కొన్నేళ్ల తర్వాత దీనికి కులపరమైన కోణం తొలగిపోవచ్చు కానీ ప్రస్తుతానికి మాత్రం వర్తిస్తుంది. నిజాయితీపరులు కాని పురోహితులను వెక్కిరించడం అనేక ప్రహసనాలలో కూడా కనబడుతుంది. అవి రాసినవి బ్రాహ్మణులే. లోపాలను ఎత్తిచూపడం వారి ఉద్దేశం. ఆటపట్టించడం యిక్కడి ఉద్దేశం.

ఈ సినిమాలో బ్రాహ్మణులు పొట్టేలు హలీమ్‌ తిన్నట్టు, కోడి మాంసం తిన్నట్టు చూపించారని కొందరు ఆందోళనకారులు ఆరోపించారు. 'పొట్టేలుదని అబద్ధం చెప్పాను కానీ కాద'ని సినిమాలో చిన్నపిల్ల చేతే చెప్పించారు. కోడి మాంసం తినబోయి మానేసినట్టే చూపారు. ఒక బ్రాహ్మణ ముత్తయిదువు చపలత్వంతో కనబడ్డ ప్రతీ మగాణ్నీ మా ఆయనలా వున్నారంటూ దగ్గరకు రాబోవడం చూపడం మాత్రం బాగాలేదు. కానీ మహిళలను అలా చూపడం ఎన్నో సినిమాలలో జరుగుతోంది. ఇవివి సత్యనారాయణ కడప రెడ్డెమ్మ అనే పాత్రను రూపొందించిన విధానం చూసి రెడ్లు ఎంత అభ్యంతరం చెప్పి వుండాలి? కానీ ఇదంతా వినోదం అనే పేరుతో సాగిపోతోంది. ..సాగాలని నా ఉద్దేశం కాదు. చేస్తే అన్ని సినిమాలనూ నియంత్రించాలి. కులాలే కాదు, ప్రాంతాలనూ దుర్మార్గంగా చూపడం ఆపించాలి. ఈ సినిమాకు వస్తే బ్రాహ్మణులపై కంటె హిందూమతంపై ఎక్కువ చులకన కనబడింది నాకు. హాస్యం కోసం అన్నపుడు ఏదో ఉత్తుత్తియాగం పేరు పెడితే పోయేది. హీరోని వెనకాల వుండి మంత్రాలకు పెదాలు కదిల్చే ఉత్తుత్తి బ్రాహ్మడిగా చూపితే సరిపోయేది. చండీయాగం అని అనడం, ప్రధాన ఋత్వికుడిగా ముస్లింను చూపడం, మంత్రాలకు బదులు సినిమాపాటలు పాడినా ఆ యాగం ఫలించి మంచి పరిణామాలు కలిగాయని చూపడం - యివన్నీ బాగా లేవు. అదే సినిమాలో నమాజ్‌ సక్రమంగా చేసినట్టు చూపారు, క్రైస్తవ ప్రార్థన శిలువతో సహా చక్కగా చేసినట్టు చూపారు. హిందూమతం దగ్గరకు వచ్చేసరికి ఏం చేసినా చెల్లిపోతుందన్న ధైర్యం చూపించారు. మోహన్‌బాబుగారికి బ్రాహ్మణుల పట్ల గౌరవం వుండవలసిన అవసరం ఏమీ లేదు, కానీ హైందవమతం పట్ల మర్యాద వుంటే బాగుండేది.

ఇదే కాదు, యింతకంటె యింకా ఎక్కువగా హిందూమతాన్ని, బ్రాహ్మణులను వెక్కిరించినా చెల్లిపోయేది - అది మోహన్‌బాబు సినిమా కాకపోయినా, మోహన్‌బాబు తన సమైక్యవాదాన్ని చాటిచెప్పకపోయినా ! తెలంగాణావాదులు మోహన్‌బాబు కుటుంబంపై పగబట్టి వున్నారు. గతంలో కూడా ఆ కుటుంబం తీసే సినిమా షూటింగులపై దాడులు జరిగాయి. ఈ సినిమా రాగానే ఉద్యమించినది తెలంగాణా బ్రాహ్మణ సంఘాలే. ఇది కేవలం బ్రాహ్మణగౌరవానికి సంబంధించిన అంశమే అయితే కోస్తా, సీమల్లో బహుళ సంఖ్యలో వున్న బ్రాహ్మణులు వెంటనే తిరగబడవలసినది...బడలేదు. గొడవ తెలంగాణలోనే ప్రారంభమైంది. నిరసన తెలపడానికి మోహన్‌బాబు యింటికి కొందరు బ్రాహ్మణసంఘాల వాళ్లు వెళ్లారు. ఇంటికి ఎందుకు వెళ్లాలి? అని అడుగుతున్నారు మోహన్‌బాబు, కుటుంబసభ్యులు, చిత్రమండలి వారు. ఇంటిని, వృత్తికి దూరంగా వుంచాలన్న యింగితం వున్నవారే యిలా అడగగలరు. సినిమా రిలీజైతే తారల యింటి వద్ద హోర్డింగులు ఎందుకు పెట్టాలి? జన్మదినాలైతే అభిమానులు యింటిదగ్గరకు వచ్చి పూలగుచ్ఛాలెందుకు యివ్వాలి?

నిరసన తెలపడానికి వెళ్లినవారి గురించి మోహనబాబు చులకనగా మాట్లాడడమే గొడవలను పెంచింది. వచ్చినవాళ్లు బ్రాహ్మణులు కారు, చందా యిచ్చేవాణ్ని, సంభావన యిచ్చేవాణ్ని వంటి వ్యాఖ్యలు బాధ్యత తెలిసిన నిర్మాత చేయవలసినవేనా? వాతావరణం గమనించుకోవలసిన అవసరం లేదా? ''ఉమెన్‌ యిన్‌ బ్రాహ్మణిజం'' సినిమా చేసిన గాయంపై యిది కారం చల్లినట్టు లేదా? ఆ సినిమా నిర్మాత ఎవరో ఎక్కడా కనబడటం లేదు. తెలంగాణ ఉద్యమకారులు అభ్యంతరం చెప్పిన ''రాంబాబు'' సినిమాపై వెంటనే కమిటీ వేసిన ప్రభుత్వం యీ సినిమా గురించి కమిటీ వేయడానికి తాత్సారం చేస్తోంది. (చివరకు కమిటీ వేస్తే ఆ సినిమాలో ఒకటీ రెండూ కట్స్‌ కాదు, మొత్తం సినిమానే కట్‌ చేయాలని చెప్పేటంత నీచంగా వుందని తేల్చిందది, అలాటి చెత్త సినిమాపై కమిటీ వేయడానికి ప్రభుత్వం ఓ పట్టాన పూనుకోలేదు). రెండు సినిమాలపై రెండు వేర్వేరు ధోరణులు ప్రదర్శించడానికి కారణం - మన చేతకానితనమే అని బ్రాహ్మణులు ఫీలవుతున్న సందర్భంలో వచ్చింది యీ వ్యాఖ్య. నిజానికి బ్రాహ్మణులంటే దక్షిణ పుచ్చుకునే పురోహితులు మాత్రమే కాదు, దక్షత కలిగిన అధికారులు, పాలకులూ, రచయితలు, పాత్రికేయులూ కూడా. సమాజంపై ప్రభావం చూపగల మేధావివర్గంలో ఎందరో బ్రాహ్మణులున్నారు. వారితో ఏరికోరి వైరం తెచ్చుకోవడం విజ్ఞుల లక్షణం కాదు.

వాతావరణం క్లిష్టంగా వుందని గ్రహించడానికి ''రాంబాబు'' సినిమా వివాదం కూడా ఓ ఉదాహరణ. మామూలు రోజుల్లో అయితే జాతీయ సమైక్యత గురించి, ఎవరైనా ఎక్కడైనా నివసించవచ్చు, వ్యాపారం చేసుకోవచ్చు అని డైలాగులు పడితే హాల్లో చప్పట్లు పడతాయి. కానీ వేర్పాటువాదంతో ఉద్యమం నడిచేరోజుల్లో సమైక్యత అన్న పదం బూతుమాటగా ధ్వనించింది. అభ్యంతరాలు వచ్చాయి. ఆఫీసులపై దాడులు జరిగాయి. నిర్మాత, దర్శకుడు వెంటనే సర్దుబాటు చర్యలు మొదలుపెట్టారు. పంతాలకు పోకుండా స్వయంగా కొన్ని కట్స్‌ వేశారు. అవి చాలవని కమిటీ వాళ్లంటే ఓకే అని యింకా కట్‌ చేశారు. సమయకాలజ్ఞత ప్రదర్శించారు. సినిమా దానిపాటికి అది ఆడింది. ''రాంబాబు'' దర్శకనిర్మాతల కంటె సినిమా రంగంలో ఎంతో సీనియరైన మోహనబాబుకి యీ పాటి తోచలేదు. ''సినిమా బాగా ఆడుతోంది'' కదాన్న ఉత్సాహంలో నిరసనకారులను తృణప్రాయంగా, కరక్టుగా చెప్పాలంటే దర్భపుల్లలా తీసిపారేశారు. దాంతో తక్కిన చోట కూడా దర్భలు లేచి నిలబడ్డాయి. కోస్తా, సీమల్లో కూడా నిరసనగళాలు లేచి ఏకమయ్యాయి. ఇక టీవీ వాళ్ల చర్చలు ప్రారంభం. అలాటి చర్చలో పాల్గొని వస్తున్న కొందరు బ్రాహ్మణులు మోహనబాబు యింటిపై నిరసన తెలపడానికి వెళితే తండ్రిని మించిన తనయుడు వాళ్లను తన్నించారు. మొన్న పత్రికల్లో అరపేజీ యాడ్‌ యిస్తూ విష్ణు 'సినిమాను సినిమాగా చూడాలి' అని ఉద్బోధ చేశారు కానీ ఆయన నిరసనను నిరసనగా చూడలేకపోయారు. దాడిగా చూశారు. కంచుకోటలాటి వాళ్లింట్లో ఎక్కడో లోపల వున్న వాళ్ల మాతృమూర్తిపై చేతిలో ఏ ఆయుధమూ లేని పురోహితులు దాడి చేసినట్లుగా చిత్రీకరించబోయారు.

ఒక్క ''సాక్షి'' విలేకరికి తప్ప తక్కినవారందరికీ అది పురోహితులపై దాడిగానే కనిపించింది. వీడియో సాక్ష్యాలు కూడా అవే చెప్తున్నాయి. ఈ దాడి ఎల్లెడలా జ్వాలలు రగిలించింది. విచక్షణ నశించిన పురోహితులు కొందరు మోహనబాబుపేర పిండప్రదానాలు చేశారు. పురజనుల హితం కోరేవాడే పురోహితుడు తప్ప బతికున్నవారికి శ్రాద్ధాలు పెట్టేవాడు కాడు. ఆ ముక్క చెప్పకుండా 'అలా పెట్టినవాడి ఆయువు క్షీణించి మోహనబాబుకి వచ్చి చేరుతుంది, వారు మరింత పరిశుద్ధులవుతా'రని పానగల్లు పార్కు పండితులు శ్లోకాల సహాయంతో సెలవిచ్చారు. వారికొచ్చిన సంస్కృతం రాక, యీ దేవరహస్యం గ్రహించక చాలామంది డబ్బున్నవాళ్లు అర్ధాయుష్కులుగా చనిపోతున్నారు. దక్షిణిచ్చో, దండం చూపో పేదబ్రాహ్మణులచేత తమకు పిండాలు పెట్టించేసుకుని వారి ఆయుర్దాయం గుంజుకోవడం ఎంత సులభం! మామూలుగా చలించని బ్రాహ్మణవర్గం తండ్రీకొడుకుల దాడులతో కలతపడిందని గ్రహించగానే ఆ వర్గం పట్ల ప్రేమ కనబరుస్తూ రాజకీయపక్షాలు గోదాలోకి దిగాయి. అన్ని పార్టీలూ తమ నాయకులలో బ్రాహ్మల చేత స్టేటుమెంట్లు యిప్పించాయి. బిజెపి నాయకుడు ఇంద్రసేనారెడ్డి, మాదిగ పోరాటసమితి, మాల నాయకుడు జూపూడి.. అందరూ గళం కలిపారు.

మోహనబాబు శిబిరంలో కలవరం పుట్టి డామేజ్‌ కంట్రోలు మొదలుపెట్టారు. ఆ సినిమా రచయితల్లో ముగ్గురు బ్రాహ్మణులున్నారని ప్రకటించారు. అది పూర్‌ డిఫెన్సు. ఉంటే ఏమైంది? వాళ్లు డబ్బుకోసమో, పేరు కోసమో రాసి వుండవచ్చు. వాళ్లు రాయకపోయినా వీళ్లు చొప్పించవచ్చు. ఇంకో డిఫెన్సు ఏమిటంటే - ఇది 14 ఏళ్ల క్రితం నాటి మలయాళం సినిమాపై ఆధారపడిందని ! కావచ్చు. మూలంలో ఏముందో మాకేం తెలుసు? మీరెంత మార్చారో? పైగా కేరళ సమాజంలో ఒప్పయినది యిక్కడ కాకపోవచ్చు. మూడో డిఫెన్సు - 'మాకు బ్రాహ్మణులపై భక్తి వుంది, హైందవంలో నమ్మకం వుంది' అనే ప్రకటనలు! ఉంటే యీ చందాల వ్యాఖ్యలు ఎలా వచ్చాయి? ఈ లాఠీదెబ్బలు ఎలా పడ్డాయి? అసలీ కన్ఫెషన్లు దేనికి? 'నిజానికి నా సినిమాలో బ్రాహ్మణ వ్యతిరేక దృశ్యాలు ఏమీ లేవు' అని మనస్సుకు తోస్తున్నా 'మనోభావాలు దెబ్బతీసినందుకు క్షమించండి. మీకు నచ్చని సీన్లు తీసేస్తాం' అని ఒక్క మాట అంటే గోటితో పోతుంది కదా. దానికి అహం అడ్డువస్తుందనుకుంటే వ్యాపారవేత్తగా పనికిరారనే చెప్పాలి. ఇది ఎన్నో కుటుంబాలతో ముడిపడి వున్న సమస్య. ఇలా సూదితో తీయడం మానేసి దబ్బనం వెతుకుతూ వెళ్లారు. అడ్డంగా వాదించసాగారు. చిత్రమండలి వాళ్ల చేత విజ్ఞప్తులు చేయించారు (ఆ సుద్దులేవో మోహన్‌బాబుకి చెప్పండి అన్నారు ఇంద్రసేనారెడ్డి) ఈ లోగా యూనిట్‌పై కేసులు పడ్డాయి. సినిమా ప్రదర్శన ఆపాలని గొడవలు చెలరేగాయి. చివరకు ఆ సినిమాపై కమిటీ వేయడం జరిగింది.

ఆ కమిటీ యీ సమస్యను ఎలాగోలా త్వరగా పరిష్కరించబడి సినిమా సజావుగా ప్రదర్శించబడాలని నా అభిలాష. హైందవమతాన్ని చులకనగా చూపించిన సినిమా యింకా ఎక్కువమంది చూడాలని నా అభిమతం కాదు కానీ, ఏదో సినిమా జనాలకు నచ్చింది కదా, అది ఆడితే నాలుగు కుటుంబాలు బాగుపడతాయని ఆశ. సినిమాహాలు బయట శెనక్కాయలవాడి గురించే నా చింత. వాడికి కల్పవృక్షం లాటి కళాశాలా లేదు, విదేశాల్లో విరాళాలు పోగేసే పలుకుబడీ లేదు పాపం**. - ఎమ్బీయస్‌ ప్రసాద్‌ (నవంబరు 2012)**

**నవంబరు 03 వీక్లీకై ఎమ్బీయస్‌ : ఎలక్కి పిల్లి సాక్ష్యం**

మనవాళ్లు పుట్టించిన కొన్ని సామెతలు అర్థం, పర్థం లేనివిగా అనిపిస్తాయి - అలాటి ఘట్టాలు ఎదురయ్యేదాకా ! ఆ తర్వాత నాలిక కరుచుకుంటాం, ఓహో యిలాటి ఘట్టాలు కూడా మనవాళ్లు వూహించారన్నమాట అని!

''దేనికైనా రెడీ'' సినిమా వ్యవహారంలో మోహనబాబుగారికి యిక్కడి బ్రాహ్మలు చాలలేదు. చెన్నపట్ణం నుండి అశ్వినీశాస్త్రి, భరణీశాస్త్రి అనే వేదపండితులను తెప్పించారు. వారు వచ్చి మోహనబాబు గారికి బ్రాహ్మణభక్తి వుందని, వారింట్లో, వారి సినిమా ఆఫీసులో ఎన్నో యాగాలు, వ్రతాలు శ్రద్ధగా చేస్తారని సాక్ష్యం చెప్పారు.

మద్రాసులో తెలుగు సినీపరిశ్రమ వుండే రోజుల్లో 'సినిమా శాస్తుర్లుగారు' అని పిలవబడే తాండ్ర సుబ్రహ్మణ్యశాస్త్రిగారనే వేదపండితుడు వుండేవారు. 1945 ప్రాంతాల్లో ఏలూరు నుండి మద్రాసు వచ్చి స్థిరపడి నాగయ్యగారి ప్రాపు సంపాదించారు. వాహినీ స్టూడియోలో మొదటి ఫ్లోరుకు శంకుస్థాపన వీరి మంత్రాలతో జరగడంతో యీయన ఖ్యాతి పెరిగింది. దాంతో బాగా బిజీ అయిపోయారు. ఆయన వద్ద ముగ్గురు అసిస్టెంట్లు, పాతికమంది సాధకాచార్లు (సంభావన బ్రాహ్మణులు) వుండేవారు. సినిమా ప్రారంభం నాడు యీయన్ని పిలిపించి పూజ చేయించడం ఆనవాయితీ. అయితే మంచిరోజులు తక్కువగా వుంటాయి కాబట్టి ఒకే రోజు ముహూర్తాలు పెట్టవలసి వచ్చేది. మరి సినిమా కంపెనీలు ఊళ్లో వేర్వేరు పేటల్లో ఎక్కడెక్కడో వుంటాయి. ప్రతీ చోటికీ యీయనే వెళ్లాలి. ఎలా? అందుకని ముహూర్తాలు అరగంట తేడాలో పెట్టేవాడు. కొన్నింటికి అసిస్టెంట్లను పంపి పూజ ప్రారంభించమనేవాడు. హారతి యిచ్చి, మంత్రపుష్పం చెప్పి, ఆశీర్వచనం పనస చదవవలసిన వేళకి ప్రతి ముహూర్తానికి అందుకునేవారు. పెంకులెగిరేట్టు గట్టిగా మంత్రాలు చదివి నిర్మాతలను తృప్తి పరచేవాడు. అయితే యిక్కడ ఒకటే చిక్కు - ఆయన టైముకి రాలేకపోతే..? ఆయన వచ్చేవరకూ అసిస్టెంట్లు మంత్రాలు చదువుతూ యిక్కడేదో జరిగిపోతోందన్న యింప్రెషన్‌ నిర్మాతలకు కలిగించాలి. పూజ పూర్తి చేసి, గురువుగారు రాలేదు కదాని మంత్రాలు చదవకుండా కూర్చుంటే నిర్మాతలకు పెెద్దాయన సరైన టైముకి రాలేదన్న ఫీలింగు వచ్చేస్తుంది, తొలిపూజ యిలా జరిగితే సినిమా గతి ఏమవుతుందోనన్న భయం పుడుతుంది. అందుకని తను వచ్చేవరకూ నోటికి వచ్చిన మంత్రాలు చదువుతూ ఏదో తంతు చేస్తూ, హంగు సాధించాలని యీ శాస్తుర్లుగారు తన అసిస్టెంట్లకు స్టాండింగ్‌ యిన్‌స్ట్రక్షన్‌ యిచ్చి వున్నారు.

ఓ సారి జెమినీ రికార్డింగు థియేటర్‌లో ఓ సినిమా ముహూర్తం వుంది. పాటల రచయితగా ఆరుద్రగారు హాజరయ్యారు. శాస్తుర్లుగారు లేరు. నాలుగైదు ముహూర్తాలున్నాయి, తిరుగుతున్నారు. రెగ్యులర్‌ అసిస్టెంట్లు కూడా బిజీయే. ఇంకొకణ్ని ఎవర్నో పంపించారు. అతను మంత్రాలు చదువుతున్నాడు... మళ్లీమళ్లీ చదువుతున్నాడు. ఈ సందర్భంలో చదవాల్సినవన్నీ అయిపోయాయి. కారు చెడిపోయి శాస్తుర్లు గారు రావడం లేటైంది. ''దేనికైనా రెడీ'' సినిమా హీరో అయితే 'సారొత్తారొత్తారా..' పాడి వుండేవాడు. అప్పటికి ఆ పాట రిలీజు కాకపోవడం చేత, మరో పాట పాడినా మూడు నిమిషాల్లో అయిపోతుంది కనకా ఆ బ్రాహ్మడు పెళ్లిమంత్రాలు చదవడం మొదలుపెట్టాడు. పెళ్లంటే బోల్డు మంత్రాలు కదా, అలా సాగుతూనే వున్నాయి. చదువుతున్నవి పెళ్లిమంత్రాలో, శ్రాద్ధమంత్రాలో తెలియనివారేగా చుట్టూ వుండేది! 'బ్రాహ్మడుగారు భలే భేషుగ్గా చదువుతున్నారు, సినిమా ఖచ్చితమైన హిట్‌' అనుకుని సంబరపడుతున్నారు. అయితే ఆరుద్రగారికి మంత్రాల గురించి తెలుసు కాబట్టి పట్టేశారు. తెగ నవ్వు వచ్చేసింది. నవ్వాపుకోలేక దూరంగా వెళ్లిపోయారు.

ఎట్టకేలకు శాస్తుర్లుగారు వచ్చారు. వస్తూనే తారస్థాయిలో నాలుగు మంత్రాలు చదివి ఆశీర్వచనం అమోఘంగా చేసేసి నిర్మాతను, యూనిట్‌ సభ్యులను సంతోషపెట్టారు. అంతా అయ్యాక ఆరుద్రగారు ఆయన్ని పక్కకు లాక్కెళ్లి ''ఇదేం విడ్డూరం శాస్త్రిగారూ! మీ వాడు సమయం, సందర్భం లేకుండా పెళ్లిమంత్రాలు ఏకరువు పెట్టేడేమిటి?'' అని అడిగారు. ఆయన తొణకలేదు, బెణకలేదు. పాండిత్యంతో బాటు లౌక్యం కూడా తెలిసిన మనిషాయన. ''మీకు తెలియనిదేముంది, సినిమా కూడా లోకకల్యాణం కోసమేగా'' అనేశాడు తేలిగ్గా. 'లోకకల్యాణం' అంటే లోకహితం, సంక్షేమం అని అర్థం. దాన్ని ఆయన విడగొట్టి పెళ్లి అనే అర్థంలో ఉపయోగించి ఆరుద్రగార్ని నిరుత్తరుణ్ని చేశాడు. ఈ ఉదంతాన్ని 1993లో తన ''సినీమినీ కబుర్లు'' శీర్షికలో ఆరుద్ర తెలిపారు. దరిమిలా పుస్తకరూపంలో వచ్చింది కూడా.

శాస్తుర్లుగారి కుమారులు కూడా తండ్రి అడుగుజాడల్లోనే సినిమారంగాన్ని, ఆ రంగంలోని వ్యక్తులను అంటిపెట్టుకుని వున్నారు. మంచి డిమాండ్‌లో వుంటూ, వెనక్కాల చాలామంది అసిస్టెంట్లను మేన్‌టేన్‌ చేస్తూ పెద్ద స్థాయి పురోహితులుగా వున్నారు. పైన చెప్పినలాటి ఉదంతాలు వారి కెరియర్లో ఎన్నో వుండి వుండవచ్చు. మంత్రాలు రాకపోయినా, చాలకపోయినా ఏదో ఒకటి చదివేసి పురోహితులుగా చలామణీ అయిపోతూ అమాయక గృహస్తులను మోసం చేసే దొంగ బ్రాహ్మల గురించి తీసిన ''దేనికైనా రెడీ''లో పాత్రల గురించి వారి కంటె యింకెవరికి బాగా తెలుస్తుంది? ఎలక గురించి సాక్ష్యం చెప్పాలంటే వాటి రుచి మరిగిన పిల్లే చెప్పాలి మరి! అందుకే ఆ సినిమాను వెనకేసుకుని రావడానికి వారు చెన్నపట్నం నుండి వచ్చి మరీ చెప్పారు.

అవును, పైన చెప్పిన సినిమా శాస్తుర్లు గారి కుమారులే అశ్వినీ శాస్త్రి, భరణీ శాస్త్రి ! **- ఎమ్బీయస్‌ ప్రసాద్‌ (నవంబరు 2012)**

**నవంబరు 05, 06 వీక్లీకై ఎమ్బీయస్‌ : ఇన్నాళ్లకు కిరణ్‌కు ఓ పరివారం దొరికింది!**

కిరణ్‌ ఎవరినీ కలుపుకుపోరనీ అందరూ అంటూంటారు. 'ఆయనది ఒంటెద్దు పోకడ, అందర్నీ కలుపుకుని పొమ్మనమని అధిష్టానం ఆదేశించింది' అని మీడియా తరచుగా రాస్తూ వుంటుంది. ఏ పార్టీవారు కిరణ్‌ను ఎంత దుమ్మెత్తి పోసినా ఆయన మంత్రివర్గ సహచరులతో సహా ఎవరూ కిమ్మనరు. టీవి చర్చల్లో రంగారెడ్డి అనే ఎమ్మెల్సీ ఒకరే ఆయన తరఫున గట్టిగా మాట్లాడతారు. ఆయనను తిట్టిపోసే డియల్‌ రవీంద్రారెడ్డిలాటి కాంగ్రెస్‌వారితో పోలిస్తే యీ సపోర్టు సముద్రంలో కాకిరెట్ట లాటిది. తనను నమ్ముకున్నవారికి కూడా కిరణ్‌ ఏమీ చేయరని, దానికి ధర్మాన, పార్థసారథి వంటి వారిపై కేసులే ఉదాహరణలని అంటారు. అందుకే ఎవరూ ఆయనకోసం త్యాగాలు చేయరని, ఆయన తరఫున గట్టిగా నిలబడరని కూడా ప్రజల నమ్మకం. ఢిల్లీవారు ఆయన్ను దింపేద్దామని అనుకున్నారనుకోండి, 'లేదు, కంటిన్యూ చేయాల్సిందే' అని స్టేటుమెంటు యిచ్చే నాయకులు గుప్పెడుమంది కూడా వుండరని మనందరికీ తెలుసు. అలాటి కిరణ్‌కు ఓ పరివారాన్నే అంటగట్టారు ఒవైసీ! హిందూపరివారం (బిజెపి, ఆరెస్సెస్‌, భజరంగ్‌దళ్‌, విశ్వహిందూ పరిషత్‌ - యిత్యాది సంస్థలన్నమాట) యివన్నీ కిరణ్‌ వెనక్కాల వున్నాయని, కిరణ్‌ వాటికి మద్దతు యిస్తున్నారని ఒవైసీ ఆరోపణ. పనిలో పనిగా కిరణ్‌ను పరిపాలనాదక్షుడిగా పేరు పొందిన పివి నరసింహారావుగారితో పోల్చేశారు కూడా.

కిరణ్‌ వెనక్కాల పరివారం వున్న సంగతి ఒవైసీ ఎలా కనిపెట్టారో తెలుసా? ఆయన ఆ పరివారంపై కేసులు పెట్టించలేదట. బక్రీద్‌ సందర్భంగా ఖుర్బానీ లివ్వబోతూ వుంటే 30 గ్రామాల్లో పశువధ చేయబోతూ వుంటే అడ్డుకున్నారట. అభిమాన సినిమా నటుడి సినిమా విడుదల ఐతేనే వేటపోతులను బలి యిచ్చే మన రాష్ట్రంలో యిలా అడ్డుకోవడమేమిటో, దీనిలో నిజానిజాలేమిటో, దీనికీ కిరణ్‌కు లింకేమిటో నాకైతే అర్థం కాలేదు. అసలు కేసులు పెట్టి, జైల్లో పెట్టించవలసి వస్తే మజ్లిస్‌ నాయకులలో ఎంతమంది బయట వుంటారో సందేహం. మునిసిపాలిటీ అధికారులే కానీయండి, ఆసుపత్రిలో డాక్టర్లే కానీయండి, ప్రభుత్వోద్యోగులే కానీయండి - ఎవరిపైన అయినా - ఓ పక్క మీడియా, ప్రభుత్వం వీడియోలు తీస్తూ సాక్ష్యాలు సేకరిస్తున్నా - దాడి చేయడానికి సంకోచించని పార్టీ మజ్లిస్‌! అలా దాడి జరగగానే కేసులు పెట్టాలని డిమాండ్‌ చేసి వూరుకుంటారు తక్కిన నాయకులు. ఆ వీడియో సాక్ష్యాలతో వారిని జైలుకి పంపండి, యిటువంటివి మళ్లీ జరగకుండా చూడండి అని ఉద్యమించే దమ్ము ఎవరికీ లేదు. ఆ మధ్య కొంతకాలం పాతబస్తీలో మజ్లిస్‌కు ముకుతాడు వేయడానికి సిపిఎం లీడరు మధు ప్రయత్నించినపుడు వీళ్లెవరూ ఆయనకు కలిసి రాలేదు. అలాటి మజ్లిస్‌ పార్టీ తక్కినవాళ్లపై కేసులు పెట్టలేదని కోపగించుకుంటోందంటే వింతగా వుంది.

ప్రస్తుతం మజ్లిస్‌ తీసుకున్న తీవ్రమైన చర్యకు ప్రేరేపణ ఏమిటంటే - భాగ్యలక్ష్మి గుడి వివాదం. గుడి అనేది ఊరికి దూరంగా ప్రశాంతమైన వాతావరణంలో, విశాలమైన ప్రాంగణంతో, పక్కన ఓ కొలనుతో, చెట్టూ చేమాతో సహా కట్టాలని శాస్త్రం. పండగల వేళ వేలాదిమంది వచ్చేట్లా, ఉత్సవమూర్తులను గుడిలోనే ఊరేగించేందుకు వీలుగా లోపల కూడా బోల్డంత చోటు వుండాలి. అయితే యిప్పుడా శాస్త్రం పక్కన పడేశారు. 'రోడ్డు మీద అడ్డంగా.., అందరికీ యిబ్బంది కలిగేట్లు కడితేనే గుడి' అన్న నిర్వచనానికి వచ్చేశారు. రోడ్డు మీద ఏ దసరాకు మాత్రమో యాక్టివేట్‌ అయ్యే టైపు జానెడెత్తు అమ్మవారి బొమ్మ పూజా పునస్కారం లేకుండా కనబడిందనుకోండి, అది చాలు. దాన్ని విస్తరింపచేసి, గోపురం పెట్టేస్తారు. ఓ పూజారిని కూర్చోబెడతారు. ఓ ధ్వజస్తంభం వుండదు, వాహనానికి విగ్రహం వుండదు. ఏం లేకపోయినా ఫర్వాలేదు, దానికి గుడి అని పేరు పెడతారు. ఇక దాని ముందు స్కూటర్‌ పార్కింగులూ, కొబ్బరికాయ కొట్లూ, ముష్టివాళ్లూ అందరూ చేరతారు. రోడ్డు సగానికి మూసుకుపోతుంది. మసీదులు, దర్గాలు కూడా యిదే రీతిలో వెలుస్తున్నాయి. ప్రార్థన అనేది ప్రశాంతమైన వాతావరణంలో చేసుకోవాలి తప్ప నడిరోడ్డుమీద వాహనాల రొదలో కాదన్న సంగతి వీళ్లెవరికీ తెలియదా?

అయినా వీళ్లు రోడ్లమీద గుళ్లు, మసీదులు పెడుతూనే వుంటారు. వాటిని ఆధారం చేసుకుని పోట్లాడుతూనే వుంటారు. నలభై ఏళ్ల క్రితం చార్మినార్‌ ఫోటోలు చూస్తే భాగ్యలక్ష్మి గుడి ఎలా వుండేదో, యిప్పుడు ఎలా తయారు చేశారో అర్థమవుతుంది. ఆ గుడిపేరు మీదుగానే భాగ్యనగరం అనే పేరు వచ్చిందని స్వామి పరిపూర్ణానందగారు కొత్తగా సెలవిస్తున్నారు. భాగ్యమతి కథ ఏమైందో మరి! ప్రాచీన దేవాలయాలలో దీపాలు పెట్టేవారు లేరు, పూజార్లకు అన్నపానాదులు లేవు, దేవాలయభూములన్నీ అన్యాక్రాంతం అయిపోయాయి, గోపురాలు కూలిపోతున్నాయి, గోడలు శిథిలమవుతున్నాయి. హిందూదేవాలయాలపై ప్రభుత్వ పెత్తనం నడుస్తూంటుంది. వీటిపై ఉద్యమిస్తే సంతోషిస్తాం కానీ ఈ భాగ్యలక్ష్మి గుడి మరమ్మత్తు గురించి పాదయాత్రలు చేయాలా? అసలు ఆ గుడికి ఏం జరుగుతోందో నాకైతే అర్థం కాలేదు. కొందరు విస్తరణ అంటారు, కొందరు మరమ్మత్తు అంటారు, మరికొందరు ముస్తాబు అంటున్నారు. ఏం చేశారో ఏమో కానీ కోర్టువారు యథాతథ స్థితి అన్నారు. పనులు అడ్డిపోయాయి అనుకుంటే 'దీపావళి సందర్భంగా పైన కప్పారు' అని మజ్లిస్‌ వారంటారు. కప్పు అంటే ఆర్సీసీదా? కాదు టార్పాలిన్‌ కప్పాం అంటారు ప్రభుత్వం వారు.

గుడిపై టార్పాలిన్‌ కప్పితేనే ప్రభుత్వాన్ని కూల్చేయాలా? అయినా మజ్లిస్‌వారికి దీనివలన జరిగిన నష్టమేమిటట? ఆ గుడి జుమ్మామసీదు ప్రాంగణంలో వుంటే మా ప్రార్థనాస్థలాన్ని కబ్జా చేశారని గోల చేయవచ్చు. చార్మినార్‌ మతపరమైన కట్టడం కాదు. దానికి నష్టం వాటిల్లితే పురావస్తుశాఖ చూసుకుంటుంది. మధ్యలో వీళ్లకేమిటి? కిరణ్‌ ప్రభుత్వం గుడిపై టార్పాలిన్‌ కప్పగానే ఒవైసీ మహోశయులకు పివి హయాంలో బాబ్రీ మసీదు కూలిన సంఘటన గుర్తుకు వచ్చేసి రాష్ట్రంలో, కేంద్రంలో కాంగ్రెస్‌ ప్రభుత్వాలకు మద్దతు వుపసంహరించారు. టార్పాలిన్‌ కప్పింది రాష్ట్రమా? కేంద్రమా? కేంద్ర ప్రభుత్వాన్ని మధ్యలో లాక్కుని రావలసిన అవసరం ఏమొచ్చింది? అయినా బాబ్రీ కూలినది కాంగ్రెస్‌ హయాంలోనే కదా, మరి దశాబ్దాలుగా దానితోనే అంటకాగుతూ, దానికే 'సెక్యులర్‌' అనే బిరుదు కూడా యిచ్చారు కదా!

ఏ విధంగా చూసినా మజ్లిస్‌ చేసినది తర్కబద్ధంగా తోచదు. ఇవన్నీ ఉత్తుత్తి కారణాలే అని స్పష్టంగా తేలుతోంది. దీని వెనుక రాజకీయ కారణాలున్నాయని చిన్నపిల్లాణ్ని అడిగినా చెప్తాడు. ఏమిటవి? జగన్‌వైపు వెళ్లడమా? కాంగ్రెస్‌ పట్ల ప్రజలకు విముఖత పెరిగి, జగన్‌కు ఆదరణ పెరుగుతోంది కాబట్టి అటువెళితే లాభం అనుకున్నారా? అనుకోవచ్చు, తప్పు లేదు. కానీ యిప్పట్లో ఎన్నికలేవీ లేవే! ఇప్పుడంతా కాంగ్రెస్‌తో వుండి, సరిగా ఎన్నికలకు ముందు అటు వెళితే భావ్యంగా వుండదని ముందే గెంతారు అనుకోవడానికి ఏమీ లేదు. ఇలాటి నైసిటీస్‌ పట్టించుకునే రకం కాదు మజ్లిస్‌! వాళ్లు ఏం చేసినా వాళ్లకు ఓట్లేసేవారు ఓట్లేయడం ఖాయం!

కిరణ్‌ పాత స్నేహితుడు, జగన్‌ కొత్త స్నేహితుడు అనడంలో ఏదైనా గూఢార్థం వుందా ? అన్నది మరో ప్రశ్న. మజ్లిస్‌తో చేతులు కలిపితే జగన్‌కు ఏమిటి లాభం? వైయస్‌ విషయంలో ఆయన క్రైస్తవుడు అన్న విషయం జనాల్లో పెద్దగా నాటుకోలేదు కానీ జగన్‌ విషయంలో మాత్రం అది గట్టిగానే నాటుకుంది. తిరుపతి గుడిలో జగన్‌ సంతకం పెట్టకపోవడం, విజయలక్ష్మిగారు బైబిల్‌ చేతిలో పెట్టుకుని సభలకు వెళ్లడం, బ్రదర్‌ అనిల్‌ చేస్తున్న మతప్రచారం - వీటిపై జరిగిన వాదోపవాదాలవలన ప్రజలందరిలో వీళ్లు క్రైస్తవులు అనే స్పృహ బాగా వచ్చింది. ఓట్లు వేయడానికి అదేమీ పెద్ద అభ్యంతరం కాబోదు. ఎందుకంటే క్రైస్తవులకు, హిందువులకు జరిగిన మతఘర్షణలు చాలా చిన్నవి. ఇటీవలి కాలానికి చెందినవి. పైగా కొందరు దళితులు అటు హిందువులుగా, యిటు క్రైస్తవులుగా చలామణీ అయిపోతారు. ముస్లిముల విషయంలో అలాటి వెసులుబాటు లేదు. ఏకకాలంలో హిందువుగా, ముస్లిముగా వుండేవాళ్లు ఎవరూ లేరు. మజ్లిస్‌కు మతఘర్షణల నేపథ్యం వుంది. జగన్‌ మజ్లిస్‌తో ఓపెన్‌గా పొత్తు పెట్టుకుంటే యిది మైనారిటీల పార్టీ అని చాటి చెప్పినట్టు అవుతుంది. దానివలన కొన్ని ఓట్లు గంపగుత్తగా పడినా, మెజారిటీ హిందువులు దూరం కావచ్చు.

పైగా మజ్లిస్‌తో పొత్తు పెట్టుకుంటే కోస్తా, సీమల్లో ముస్లిముల ఓట్లు గుత్తగా పడతాయన్న హామీ ఎక్కడుంది? పాతబస్తీలో తప్ప ముస్లిములు వేరెక్కడా గుత్తగా ఓట్లేసిన దాఖలాలు లేవు. తక్కిన ఓటర్లంతా ఎటు వుంటే వాళ్లూ అటే వున్నారు. పాతబస్తీలో కూడా ముస్లిములందరూ మజ్లిస్‌కి వేయలేదు. వేసేవాళ్లు మజ్లిస్‌కు మినహా తక్కిన ముస్లిం పార్టీలకు (ఎంబీటీ వంటివి) వేయలేదు. దీని అర్థమేమిటి? మజ్లిస్‌కు పాతబస్తీలోని కొన్ని ముస్లిము ఓట్లు (ఇటీవలి కాలంలో హిందువుల ఓట్లు కూడా వచ్చి చేరాయి) తప్ప తక్కినచోట్ల ఓట్లు వేయించుకునే శక్తి లేదు. 40 ఏళ్లగా రాజకీయాల్లో వుంటూ 7 ఎసెంబ్లీ సీట్లు మాత్రం తెచ్చుకున్నారంటేనే తెలుస్తోంది - వారి పరిమితులేమిటో! వీళ్ల మద్దతు తీసుకుంటే కోస్తా, సీమల్లో ముస్లిములు ఓట్లేస్తారనుకునే భ్రమ జగన్‌కు లేదు.

ఇది లేకుండా కూడా వైయస్‌ అంటే ముస్లిముల కుండే గౌరవం వలన ఆ పాటి ఓట్లు వస్తాయన్న ధైర్యం అతనిది. అలాటప్పుడు పొత్తు పెట్టుకుని కొన్ని సీట్లు వాళ్లతు ధారాదత్తం చేయడం దేనికి? ఇక జగన్‌తో పొత్తు వలన మజ్లిస్‌కు ఏం లాభం? వాళ్లకు పాతబస్తీలో వచ్చే సీట్లు ఎలాగూ వస్తాయి. తెలంగాణలో తక్కిన ముస్లిం ప్రాంతాల్లో సీట్లు తెచ్చుకోవడానికై జగన్‌ వుపయోగపడతాడని అనుకుందామంటే జగన్‌కు తెలంగాణలో వున్న బలమెంతో యింకా తేలలేదు. అక్కడ ఒక్క ఉపయెన్నికా నెగ్గలేదు. మజ్లిస్‌ సమైక్యవాదానికి నిలబడిందని అందరికీ తెలుసు. జగన్‌ ఎటూ తేల్చకుండా వున్నాడని తెలుసు. మజ్లిస్‌తో చేతులు కలిపితే ప్రత్యేక తెలంగాణాకు జగన్‌ వ్యతిరేకం అనే అర్థం వస్తుందన్న భయం జగన్‌కు తెలియదా? పైగా మజ్లిస్‌ వ్యతిరేకత తెలంగాణలో చాలా బలంగా వుంది. జగన్‌ వాళ్లతో చేతులు కలిపాడనగానే బిజెపివాళ్లు యాగీ చేయకమానరు. హిందువులకు జగన్‌ వ్యతిరేకి అనే ప్రచారం ఊపందుకుంటుంది.

అందువలన మజ్లిస్‌ వైకాపావైపు యిప్పట్లో వెళ్లదనే అనుకోవాలి. ఎన్నికల వేళ మాత్రమే ఆలోచిస్తుందని, అదీ బాహాటంగా పొత్తు పెట్టుకోదనీ అనుకోవాలి. ఎవరు అధికారంలో వుంటే వారికే మద్దతిచ్చి లాభాలు పొందడం వారికి వెన్నతో పెట్టిన విద్య. మహావీర్‌ ఆసుపత్రి మూసేసి మజ్లిస్‌కు ఆ స్థలం అప్పగిస్తారని పుకార్లు వచ్చాయి. ఆ తర్వాత కిరణ్‌ యివ్వననేసినట్టున్నారు. ఇప్పుడు మజ్లిస్‌ ఉపసంహరణకు కారణం కూడా అదే అంటున్నారు. కావచ్చు. కిరణ్‌కు అదోరకమైన మొండి మనిషి. తన మంత్రులు జైలుకెళ్లినా చిరునవ్వు చిందించి ఎప్పటిలాగా తన పని చూసుకుంటున్నారు. మజ్లిస్‌ వెళ్లిపోతానన్నా అలాగే అని వూరుకున్నారు. రాష్ట్రంలో కాంగ్రెస్‌ ప్రభుత్వం పడిపోదని కిరణ్‌కు బాగా తెలుసు. ఉపయెన్నికలకు సిద్ధంగా లేని టిడిపి ఏదో కారణం చెప్పి అవిశ్వాస తీర్మానం వీగిపోయేట్లు చేస్తుందని ధీమా. మజ్లిస్‌ చెప్పినంత మాత్రాన ఢిల్లీ తనను మార్చదు. మారిస్తే గీరిస్తే తెలంగాణ కారణాల బట్టి మార్చాలి. మజ్లిస్‌కు లొంగకుండా వుంటే కనీసం హిందువుల చేతనైనా శభాష్‌ అనిపించుకుంటాడు. ప్రజలు మానసికంగా 'టఫ్‌ రూలర్‌'ను అభిమానిస్తారు. మొన్న మిలియన్‌ మార్చ్‌ విషయంలో తన కాఠిన్యం చూపిన కిరణ్‌, యిప్పుడు మజ్లిస్‌ విషయంలో కూడా దిగి రాకుండా కూర్చున్నారు కాబట్టి ఆయన గ్రాఫ్‌ మరింత పెరుగుతుంది.

ఈ విషయం మజ్లిస్‌కూ తెలుసు. గట్టిగా లాగితే తాడు తెగుతుందనే ఎఱికా వుంది వాళ్లకు. కాంగ్రెస్‌తో పూర్తిగా తెగతెంపులు చేసుకున్న జగన్‌పై ఎన్ని కేసులు చుట్టుముట్టాయో చూశాం కదా. అవి కొన్ని సాంకేతిక కారణాలతో ముడిపడ్డవి కాబట్టి విచారణకు ఆలస్యం కావచ్చు. మజ్లిస్‌ నాయకులపై వున్నవి కల్తీ లేని క్రిమినల్‌ కేసులు. అధికారులను కొట్టి వీడియోల కెక్కిన కేసులు. తలచుకుంటే నిమిషాల్లో అరెస్టు చేసి జైల్లో పడేయవచ్చు. పైగా మజ్లిస్‌ నాయకులు పోగేసిన ఆస్తులు తక్కువేమీ కావు. ఇన్‌కమ్‌ టాక్స్‌ వాళ్లను తగిలిస్తే చాలు, సంజాయిషీలు చెప్పుకోవడానికే వాళ్లకు నెలలు పడుతుంది. పైగా ఉగ్రవాదం లింకు పెట్టి కొందరు అనుచరులను మూసేస్తే అదో గోల! ఇవన్నీ మనసులో పెట్టుకునే మజ్లిస్‌వారు మరీ దూకుడుగా వెళ్లరని నా అభిప్రాయం. మరి యీ బెదిరింపులేమిటని అడక్కండి. శరద్‌ పవార్‌ ట్రిక్కులివి. మద్దతు ఉపసంహరిస్తున్నామని నానా హంగామా చేసి, చివర్లో మతవాదులు అధికారంలోకి రాకుండా వీళ్లతో రాజీ పడుతున్నాం అని చెప్పుకుని చల్లారడం చూస్తున్నాం. మజ్లిస్‌ది కూడా అదే బాట కావచ్చు. **- ఎమ్బీయస్‌ ప్రసాద్‌ (నవంబరు 2012)**

**నవంబరు 07 వీక్లీకై ఎమ్బీయస్‌ : వ్యక్తిగత హోదా సరిపోదు...**

కోదండరాం గారు అప్పుడప్పుడు నోరు జారుతూ వుంటారు. పేపర్లో ఎక్కాలంటే ఆ మాత్రం జారాల్సిందే ! కొందరు మామూలు మాటలు చెప్పినా ఎంతో ఉద్రేకంతో ఆకట్టుకునేట్టు మాట్లాడగలరు. కోదండరాంగారి వాయిస్‌ చాలా పీలగా వుంటుంది. హెచ్చుతగ్గులు లేకుండా, ఏ ఎమోషన్‌ పలకకుండా సాఫీగా (నిజం చెప్పాలంటే నీరసంగా) వుంటుంది. పాఠాలు చెప్పే అయ్యవారు అలా జోకొడుతున్నట్టు మాట్లాడితే క్లాసులో నిద్ర రావడం ఖాయం. విద్యార్థులు నిద్రపోయినా ఫర్వాలేదు కానీ ఓటర్లు మాత్రం నిరంతరం మేల్కొని వుండేట్లు చూడాలి. వారిని ఆట్టుకుని, ఉత్సాహపరిచేే లక్షణం ఉపన్యాసంలో కొరవడుతోంది కాబట్టి కోదండరాం మధ్యలో ఏదో ఒక అసమంజసమైన మాట ఏదో వదిలి అందరి దృష్టినీ ఆకర్షిస్తారు. దానిపై చర్చ జరుగుతుంది. ఓహో కోదండరాం గారు యాక్టివ్‌గానే వున్నారు, కెటియార్‌ నుండి ఫోన్లు అందుకుంటూనే వున్నారు, కెసియార్‌తో త్వరలో చర్చలు జరపబోతారు అని అనుకుంటాం.

తాజాగా ఆయన గీతారెడ్డిగారి గురించి పోరాటయోధురాలు ఈశ్వరీబాయితో పోలిక తెస్తూ అన్న మాటలు వివాదమయ్యాయి. తల్లి పంథా వేరు, కూతురు పంథా వేరు అనేసి వుంటే ఎవరూ అభ్యంతర పెట్టేవారు కారు. గీతారెడ్డిగారే చెప్పుకున్నారు - ''నేను కాంగ్రెస్‌లో చేరడం మా అమ్మకు సుతరామూ యిష్టం లేదు, తిట్టింది' అని. ఈయన ఆ భావాన్ని 'ఆ తల్లికి యీమె ఎలా పుట్టిందో..' అని వెలిబుచ్చడంతో వచ్చింది చిక్కు. వేదికలపై అంత కాజువల్‌గా మాట్లాడడం ఎవరికీ తగదు. ఉపాధ్యాయవృత్తిలో వున్నవారికి మరీ తగదు. దానిపై అందరూ అభ్యంతరం తెలిపారు. మామూలుగా అయితే 'అది మా తెలంగాణ సంస్కృతిలో భాగం, మా యాస మీకు అర్థం కాదు' అని దబాయించి వుండేవారు - గీతారెడ్డి కూడా తెలంగాణ ఆడపడుచు కాకపోతే! ఇలా అసభ్యంగా మాట్లాడడంతో బాటు 'గీతమ్మకు కర్రు కాల్చి వాతలు పెట్టాలి, అప్పుడే తెలంగాణ వస్తుంది' అని కూడా అన్నారు.

దీన్ని ఖండిస్తూ టీవీలో చర్చలు జరుగుతూంటే కోదండరాం స్వయంగా లైన్‌లోకి వచ్చి తన వ్యాఖ్యలు సమర్థించుకున్నారు - 'ఈశ్వరీబాయిలాగానే గీతారెడ్డి వుండాలని నా కోరిక. ఆ అభిప్రాయం వెలిబుచ్చానంతే. వేదిక మీద వుండగా ఏదో మాట్లాడతాం..' అంటూ ! మాట వెనక్కి తీసుకోలేదు. 'వెయ్యిమంది చనిపోయినా (హైదరాబాదు ఆటోవాడి మీటరులా తెలంగాణ ఆత్మహత్యల సంఖ్య సడన్‌సడన్‌గా జంప్‌ అయిపోతూ వుంటుంది. ఏడు వందల దగ్గర తచ్చాడే అంకె హఠాత్తుగా రౌండ్‌ ఫిగర్‌కు చేరుకుంది. నెక్స్‌ట్‌ రౌండ్‌ - రెండు వేలో, పదివేలో చూడాలి) తెలంగాణ మంత్రులు రాజీనామా చేయలేదు, దానికి ఒత్తిడి చేయాలనే ఉద్దేశంతో అలా అన్నాను' అని చెప్పుకున్నాడు. పశ్చాత్తాపం అన్నది ఏ కోశానా కనబర్చలేదు.

గీతారెడ్డి వ్యక్తిగత హోదాలో దీనికి అభ్యంతర పెడితే ప్రయోజనం లేకపోయేది. అందుకే కులం కార్డు బయటకు లాగారు. 'దళిత మహిళ కాబట్టి అలా అన్నారు' అని ట్విస్టు యిచ్చారు. 'బిడ్డను అవమానిస్తే తల్లి మనసు క్షోభించదా? ఆవిణ్ని అవమానించినట్టు కాదా? మా అమ్మ జయంతి ఎప్పుడో, వర్ధంతి ఎప్పుడో తెలుసా? ఎప్పుడైనా ఆవిడ విగ్రహానికి దండ వేశారా?' అని పట్టుకుని ఝాడించేశారు. ''కర్రు కాల్చి నాకు వాతలు వేయాలా? వేస్తే తెలంగాణ వస్తుందా? మాపై హింసకు ఉసిగొల్పుతారా? గతంలో తప్పు చేస్తే, దొంగతనం చేస్తే దళితులను అణచివేస్తూ వాతలు పెట్టేవారు. ఇప్పుడు కోదండరాం దాన్ని గుర్తు చేసి తన పెత్తందారీతనాన్ని మనకు గుర్తు చేశారు. జాక్‌ చైర్మన్‌గా యీయన వాతలు పెట్టే తెలంగాణను, దళితులను అణచివేసే తెలంగాణను తెస్తారా?'' అంటూ అలా అలా అల్లుకుపోయారు. దెబ్బకి కోదండరాం దిగి వచ్చారు. క్షమాపణ చెప్పారు. చెపుతూనే ఆంధ్రజ్యోతి తప్పుగా రిపోర్టు చేసింది అంటూ మెలిక పెట్టారు. మేమేమీ మార్చలేదు, అక్షరాలా మీరన్నదే మేం రాశాం, కావాలంటే వీడియో సాక్ష్యం వుంది అని ఆంధ్రజ్యోతి తగులుకుంది. ఇప్పుడేమంటారో ప్రొఫెసరు గారు?

గతంలో యీయన మరో మంత్రి శ్రీధరబాబు గురించి చాలా అన్యాయంగా, బ్లాక్‌మెయిలింగ్‌ ధోరణిలో మాట్లాడారు. మీ నాన్నకు ఏం జరిగిందో గుర్తు చేసుకో అంటూ మావోయిస్టుల చేతిలో హత్యకు గురైన శ్రీపాదరావుగారి గురించి ప్రస్తావించారు. దానికి శ్రీధర్‌బాబు బాధపడి, అభ్యంతరం తెలుపుతూనే 'దీనికి క్షమాపణ చెప్తారో లేదో కోదండరాం విజ్ఞతకే వదిలేస్తున్నాను' అన్నారు. కోదండరాం క్షమాపణ చెప్పలేదు. ఎందుకంటే శ్రీధర్‌బాబు వ్యక్తిగత హోదాలోనే నిరసన తెలిపారు. గీతారెడ్డి అలా కాకుండా 'దళిత మహిళ..' అనే యాంగిల్‌ కలపడంతో కథ మారింది. దళిత సంఘాలు కూడా గొంతు కలిపాయి. కోదండరాం ఒక మేరకైనా దిగి వచ్చారు. గీతారెడ్డికున్న అవకాశం పాపం శ్రీధర్‌బాబుకి లేదు. ఆయన దళితుడు కాదు, మైనారిటీ కాదు, కనీసం బిసియైనా కాదు. దీని అర్థం ఏమిటంటే మనం వ్యక్తులుగా గుర్తింపబడినంత కాలం ఎవర్నీ ప్రభావితం చేయలేం. ఏదో ఒక కులంతో మనను మనం ఐడెంటిఫై చేసుకుని 'నన్ను అంటే మా కులం వాళ్లనందరినీ అన్నట్టే..' అన్న బిల్డప్‌ యివ్వాలి. ఆ కులం వాళ్లందరికీ కట్టు వుండాలి. వాళ్లకు రాజకీయంగా వాయిస్‌ వుంటారు. అప్పుడే మన గోడు వింటారు, కాస్త మర్యాద యిస్తారు. **- ఎమ్బీయస్‌ ప్రసాద్‌ (నవంబరు 2012)**

**నవంబరు 10 వీక్లీకై ఎమ్బీయస్‌ : కిరణ్‌ను మార్చం మహాప్రభో...**

మన తెలుగువాళ్లకు బొత్తిగా పనీపాటా లేదని ఢిల్లీ వాళ్లకు పూర్తిగా అర్థమై పోయి వుంటుంది. మనకు రెండు మూడు విషయాలపై తప్ప తక్కినవాటిపై ఏ ఆసక్తీ లేదని మన మీడియాకు పరిపూర్ణ నమ్మకం. అందువలన వాళ్లు వాటి గురించి ఏదో ఒకటి రాస్తూ వుంటారు. రాసినదే రాయాలంటే కష్టం కదా అందుకని కొత్తగా ఏదో విషయం బయటకు వచ్చినట్టు భ్రమ కల్పిస్తారు. ఇంత వుంటే అంత వండి వారుస్తారు. మనం లొట్టలేసుకుంటూ ఆరగిస్తాం. రెండు రోజులకల్లా అది అరిగిపోతుంది. మళ్లీ ఆకలి ఆకలి అంటాం. ఆగండాగండి అంటూ విలేకరులు మళ్లీ బయలుదేరతారు. ఏ కేకేయో, ఏ డియల్లో దొరక్కపోరు. ఇవాళ్టికి చాలు పేపరు నింపేయగలం అనుకుంటారు. ఢిల్లీ నాయకులు ఒక్కోప్పుడు మైకు ముందుకు వస్తారు. ఇక చూసుకోండి, అడిగినదే అడిగి, తిప్పి తిప్పి అదే అడిగి.. కూపీ లాగేశాం అని గర్వించేస్తారు. మనల్ని మభ్యపెడతారు. ఇంట్లో నాలుగు నెలల పాతపేపర్లు పడి వుంటే, ఒక్కసారి తిరగేయండి. తెలంగాణ వచ్చేస్తోంది.. కిరణ్‌ను మార్చేస్తున్నారు.. అనే న్యూస్‌ ఎన్నిసార్లు వచ్చిందో ఓపికుంటే లెక్కపెట్టండి. లెక్కపెట్టాక భోరున ఏడుపు వస్తుంది. ఈ అబద్ధాలన్నీ ఎలా నమ్మాన్రా బాబూ, అంత బుర్ర లేకుండా ఎలా వున్నాన్రా భగవంతుడా అని.. !

తెలంగాణ వచ్చేస్తోందని తెలంగాణ ఉద్యమకారులు వూరిస్తూన్నట్లే కిరణ్‌ను మార్చేస్తున్నారని వైకాపా, తెరాసలు ఊరిస్తాయి. కాంగ్రెస్‌నుండి ఫిరాయింపులు ప్రోత్సహించాలి కదా పాపం. 'ఈ ముఖ్యమంత్రి వచ్చే వారం వుండడు, తనకు మద్దతుగా నిలిస్తే మీకేదో చేస్తానని ఆయన మీకు యిచ్చే హామీలు నిలవవు, పార్టీ మారాలంటే యిదే తరుణం. రండి, వచ్చేయండి, తలుపులు బార్లా తెరిచి వుంచాం, ఆలస్యం చేస్తే మూసేస్తాం. వాళ్లు తటపటాయిస్తున్నారని మీరు శంకిస్తున్నారా? ప్రభుత్వంపై అవిశ్వాస తీర్మానం రావడం ఖాయం, కిరణ్‌ సర్కారు కూలడం ఖాయం. ఢిల్లీ వాళ్లు తీసేయకపోయినా, ప్రజలే యింటికి పంపించివేస్తారు. ముఖ్యమంత్రిపై అందరూ కక్ష కట్టి వున్నారు. ఆయన పొగరుబోత్తనం చూసి అందరికీ అసహ్యం. ఎవరితోనూ కలవడు. ఢిల్లీ వాళ్లే యితని వ్యవహారశైలితో విసిగిపోయారు. అందరినీ కలుపుకు పొమ్మనిమని చెప్పినా వినడేమిట్రా బాబూ అనుకుంటూ ఎప్పుడు తీసేద్దామా అని చూస్తున్నారు. అతను మొదలుపెట్టిన ప్రాజెక్టులు ఏవీ పూర్తి కావు. అతనితో ఏ బేరసారాలూ కుదుర్చుకోకండి. భంగపడతారు' - అని తెగ ప్రచారం చేస్తున్నారు.

ఇవన్నీ పట్టుకెళ్లి మన పాత్రికేయులు - ఔనా? నిజమేనా? అని ఢిల్లీవాళ్లని అడుగుతారు. 'అబ్బే అదేమీ లేదు, కిరణ్‌ను మార్చం, బొత్సనూ మార్చం' అని వాళ్లంటారు. అలాగా అని వూరుకుని మర్నాడు పొద్దున్నే వెళ్లి మళ్లీ యిదే ప్రశ్న అడుగుతారు. వాళ్లు మళ్లీ చెప్తారు. మర్నాడు మళ్లీ అడుగుతారు, మళ్లీ చెప్తారు.. చివరకు ఢిల్లీ వాళ్ల చేత 'కిరణ్‌ను మార్చంగాక మార్చం' అని యింపోజిషన్‌ రాయించేదాకా మనవాళ్లు వదలరు. అడగడానికి వీళ్లకు, చెప్పడానికి వాళ్లకు విసుగు లేదేమోకానీ వినడానికి నాకు సిగ్గుగా వుంది. అసలు కిరణ్‌ను ఎందుకు మార్చాలండి? మారిస్తే ఏమొస్తుందండి? మారిస్తే - ఎడం చెయ్యి తీసి పుర్రచెయ్యిని పెట్టినట్టే కదా. ఆ వచ్చినవాడు ఓటు బ్యాంక్‌ పెంచగలడా? ఫిరాయింపులు ఆపగలడా? తెలంగాణపై నిర్ణయం తీసుకోగలడా? డియల్‌, కేకే, పొన్నం, బొత్స యిత్యాదులను కట్టడి చేయగలడా? చంద్రబాబుచేత తిట్లు తినకుండా వుండగలడా? సాక్షి చేత మెప్పులు పొందగలడా? ఢిల్లీకి యివన్నీ తెలియవా? మార్చి బావుకునేది లేనప్పుడు ఎందుకు మారుస్తారు?

ఇక అవిశ్వాస తీర్మానం ద్వారా కిరణ్‌ దిగిపోవడం గురించి - యావన్మంది ప్రజలకూ తెలుసు ! అవిశ్వాస తీర్మానం పెట్టరని, పెట్టినా వీగిపోతుందని. ఎవరికి కావాలండీ ఉపయెన్నికలు? ఎన్నికలకు ఎవరు సిద్ధంగా వున్నారు చెప్పండి? కాంగ్రెస్‌ పక్షాన కిరణ్‌ తనేదో గొప్పగా పరిపాలించేస్తున్నాననీ, ఇందిరమ్మ బాటల ద్వారా ప్రజల్లో కూడా పాప్యులర్‌ అయిపోతున్నాననీ అనుకుంటున్నారు. అన్ని జిల్లాలు పర్యటించాకనే ఎన్నికలు రావాలనుకుంటారు. హై కమాండ్‌కు కూడా అవే రిపోర్టులు పంపుతారు. ఇక జగన్‌ పార్టీ - అసలు నాయకుడు వూచలు లెక్కపెడుతూ వుంటే బయట టిక్కెట్ల పంపిణీ ఎలా? నిధుల పంపిణీ ఎలా? ఎన్నికల నిర్వహణ ఎవరు చేస్తారు? ఎవరికైనా అప్పగిస్తే సరిగ్గా జరగకపోతే? మహామహా పార్టీలలోనే టిక్కెట్ల పంపిణీ వేళ నాయకుల మధ్య కలహాలు వస్తాయి. తమ అనుయాయులకు యివ్వకపోతే పార్టీ విడిచి వెళ్లిపోతామని బెదిరిస్తారు. అధినాయకుడు కూర్చుని పంచాయితీ తీరిస్తే తప్ప ఓ పట్టాన తేలవు. మామూలు పార్టీలకే యిది తప్పనపుడు అధికారంలోకి వచ్చే అవకాశం మెండుగా వుందని తోస్తున్న వైకాపా విషయంలో యీ సమస్యలు పదిరెట్లు వుంటాయి. అందువలన తను జైల్లోంచి బయటకు వచ్చాక మాత్రమే ఎన్నికలు జరగాలని జగన్‌ కోరుకుంటారు.

తెరాస విషయానికి వస్తే - ప్రస్తుతం కెసియార్‌ తారాబలం అంత బాగా లేదు. లాబీయింగ్‌ అంటూ ఢిల్లీలోనే కూర్చుని ఉద్యమానికి దూరంగా వున్నాడని, జాక్‌ను తనకిష్టం వచ్చినట్టు ఆడిద్దామని చూస్తున్నాడని ఉద్యమసానుభూతిపరులైన మేధావి వర్గం కోపంతో వుంది. కెసియార్‌ మాటిమాటికీ ఆశలు చూపించి, అవి నిరాశ కావడంతో తెలంగాణ ప్రజ నీరసించిందని, రేపు వాళ్లు ఎవరినీ నమ్మని పరిస్థితి వస్తోందని వాళ్లు వాపోతున్నారు. కెసియార్‌ తను మాత్రమే ఎదిగే క్రమంలో బిజెపిని దూరం చేసుకున్నారు, జాక్‌ను విడగొడుతున్నారు. ఆ చర్యలకు బ్యాక్‌లాష్‌ తప్పదు. అది చల్లారేవరకు కెసియార్‌ ఎన్నికలు కోరుకోరు.

ఇక టిడిపి - అందరికీ తెలుసు ఆయన పార్లమెంటు, అసెంబ్లీ ఎన్నికలు ఒక్కసారి జరగకూడదని కోరుకుంటున్నారని. 2004లో అసెంబ్లీ ఎన్నికలు ముందస్తుగా జరిపించాలని ప్లాను వేస్తే ఎన్నికల కమీషనర్‌ పట్టుదల వలన అవి వాయిదా పడ్డాయి. ఇంతలో బిజెపికి కూడా ప్రజలంతా తమ వెంట వున్నారనీ, ఇండియా వెలిగిపోతోందన్న భ్రమలో వున్నారనీ ఓ మహత్తర ఐడియా వచ్చి వాళ్లూ ముందస్తు ఎన్నికలన్నారు. రెండూ కలిపి జరిగాయి. రెండు చోట్లా టిడిపి దెబ్బ తినేసింది. 2009లో మళ్లీ అదే కథ. 2014 కైనా ఆ బాధ తప్పాలని బాబు తాపత్రయం. మన్‌మోహన్‌ సర్కారు ముందస్తు ఎన్నికలకు సిద్ధమవుతోందన్న వార్తలు వస్తున్నాయి కాబట్టి ఆ ముచ్చటేదో 2013లోనే తీరిపోతే, 2014 అసెంబ్లీ ఎన్నికలు విడిగా జరిగితే తాము లాభపడవచ్చని బాబు ఆలోచన. ఇలాటి పరిస్థితుల్లో వాళ్లు అవిశ్వాసతీర్మానం పెడతారా? పెడితే ఏం లాభం? గతంలో పెడితే ఏం బావుకున్నారు? ఉపయెన్నికలు తెచ్చిపెట్టి వైకాపాకు బలం పెంచి పెట్టారు. వాళ్లకు నైతికబలం చేకూర్చారు. ఒక్క స్థానంలో కూడా గెలవలేక టిడిపి అభిమానుల స్థయిర్యాన్ని చెడగొట్టారు. ఆ తప్పు మళ్లీ ఎందుకు చేస్తారు?

టిడిపి అంచనా ప్రకారం - ప్రస్తుత పరిస్థితుల్లో ఆంధ్రప్రాంతంలో ముక్కోణపు పోటీలు తీవ్రంగా ఉండబోతున్నాయి. తెలంగాణలో చతుర్ముఖ పోటీలుంటాయి. ఎవరు గెలుస్తారో ఏమో ఎవరికీ తెలియదు. ఎవరి బలాబలాలు వాళ్లకున్నాయి. కొంతకాలం పోతే పరిస్థితి మారవచ్చు. జగన్‌పై కేసులు దృఢపడవచ్చు. అప్పుడు వైకాపా నాయకుల్లో అధైర్యం కలగవచ్చు. అది తమకు ఎడ్వాంటేజి కావచ్చు. లేదా జగన్‌ కేసుల్లోంచి నిర్దోషిగా బయటపడి కాంగ్రెస్‌నంతా తనవైపుకి లాక్కోవచ్చు, లేదా జగన్‌ ధైర్యం దిగజారి కాంగ్రెస్‌లో చేరవచ్చు లేదా వారితో పొత్తు కుదుర్చుకోవచ్చు. ఏది జరిగినా కాంగ్రెస్‌ వ్యతిరేక ఓటర్లకు టిడిపి మాత్రమే దిక్కుగా మారవచ్చు.

ఈ విధంగా లెక్కవేసి చూస్తే ఎన్నికలు ఎంత ఆలస్యంగా అయితే టిడిపికి అంతమంచిది. దానికోసం టిడిపి ఏదైనా చేస్తుంది. ప్రభుత్వంపై తొడగొట్టినట్టు నటించినా, అసలు టైము వచ్చేసరికి ఓటింగుకు గైరుహాజరు కావచ్చు. అదీ చాలకపోతే కాంగ్రెస్‌కు అనుకూలంగా కూడా ఓటేయడానికి సిద్ధపడవచ్చు. అన్ని సీట్లున్న టిడిపి సహకరించకపోతే వైకాపా, తెరాస ఏం చేయగలవు? అవిశ్వాస తీర్మానం నెగ్గనపుడు కాంగ్రెస్‌ ప్రభుత్వం పడిపోయే ప్రశ్న ఎక్కడిది? **- ఎమ్బీయస్‌ ప్రసాద్‌ (నవంబరు 2012)**

**నవంబరు 11 వీక్లీకై ఫిల్లర్‌ ఎమ్బీయస్‌ : ఈ పాదయాత్ర సక్సెస్‌...**

మన రాష్ట్రవాసులకు పాదయాత్రలంటే బాబు, షర్మిల పాదయాత్రలే గుర్తుకు వస్తాయి. దేశంలో నడుస్తున్న తక్కిన పాదయాత్రల గురించి పట్టించుకునే తీరిక మనకు లేదు. చంద్రబాబు తన పాదయాత్ర మొదలుపెట్టిన అక్టోబరు రెండునే పివి రాజగోపాల్‌ అనే గాంధేయుడు గ్వాలియర్‌ నుండి ఢిల్లీకి 50 వేల మందితో పాదయాత్ర మొదలుపెట్టారు. ఆయన లక్ష్యం తను ముఖ్యమంత్రి కావడమో, సోదరుణి చేయడమో కాదు. భూమిలేని నిరుపేదలకు భూమి యిప్పించడం! 26 రోజుల్లో అక్టోబరు 28 నాటికి 350 కి.మీ.లు నడిచి ఢిల్లీకి చేరాలని లక్ష్యం పెట్టుకుంటే 11 రోజుల్లోనే కేంద్రప్రభుత్వం దిగి వచ్చి ''మీరు ఢిల్లీ రానవసరం లేదు. ఇలా భూమి పంచే పాలసీపై ఓ టాస్క్‌ ఫోర్సు వేస్తున్నాం'' అంది. అందువలన ప్రస్తుతానికి ఆ పాదయాత్ర విజయవంతమైనట్లే అనుకోవచ్చు.

ఎవరీ రాజగోపాల్‌? 1948లో కేరళలోని కన్నూరు జిల్లాలో పుట్టారు. కథాకళి డాన్సు చేయడంలో తర్ఫీదు పొందారు. అయితే తండ్రి యితన్ని వార్ధాలోని గాంధీ ఆశ్రమానికి పంపి గాంధేయవాదిగా మార్చారు. రాజగోపాల్‌ అక్కడే వుంటూ 1969లో తన గురువుగారైన ఎస్‌.ఎన్‌.సుబ్బారావు గారి వెంట రైల్లో భారతయాత్ర తలపెట్టాడు. రైలు మధ్యప్రదేశ్‌ చేరేసరికి అక్కడి దారిద్య్రం అతన్ని కలచివేసింది. రాయపూర్‌ వద్దనున్న తిల్దా గ్రామంలో దిగిపోయి అక్కడ పెట్రోలు పంపు వద్ద ఓ చిన్న గది అద్దెకు తీసుకుని అక్కడే స్థిరపడిపోయి స్థానికులకు సేవలందించన నారంభించాడు. జయప్రకాశ్‌ నారాయణ్‌ ఆ రోజుల్లో మధ్యప్రదేశ్‌లోని చంబల్‌ లోయలోని బందిపోట్లను సంస్కరించే పనిలో తిరుగుతున్నారు. రాజగోపాల్‌ ఆయనతో బాటు తిరుగుతూ 564 మంది బందిపోట్లు లొంగిపోవడంలో తన వంతు కృషి చేశాడు.

''హింస మాని జనజీవితంలో కలిసిపోవాలని వారికి నచ్చచెప్పడం, వెట్టి చాకిరీనుండి 6 వేలమందికి విముక్తి కల్పించడం, 2 వేల కి.మీ.ల పాదయాత్ర చేయడం, భూమిలేని వారిలో చైతన్యం తెచ్చి సత్యాగ్రహ పద్ధతుల్లో పోరాడడం నేర్పడం.. యివీ నా జీవితంలో నేను గుర్తుంచుకునేే విషయాలు'' అంటాడు రాజగోపాల్‌. 1991లో ఏక్‌తా పరిషత్‌ అని స్థాపించి గాంధీపద్ధతుల్లో పోరాటాలు చేస్తున్నాడు. 2007లో 25 వేల మందితో ఢిల్లీకి పాదయాత్ర నిర్వహించాడు. అయితే అప్పుడు కూడా యిలాగే 'మీ డిమాండ్లు ఒప్పుకుంటున్నాం, భూసంస్కరణలకై జాతీయ కౌన్సిల్‌ వేస్తున్నాం' అంటూ కేంద్రం ప్రకటించడంతో పాదయాత్ర నిలిపివేశాడు. తర్వాత మన్‌మోహన్‌ అధ్యక్షతన ఆ కౌన్సిల్‌ వేయడం, దానిలో రాజగోపాల్‌ సభ్యుడిగా చేరడం కూడా జరిగాయి. అయితే అప్పణ్నుంచి యిప్పటిదాకా ఒక్క సమావేశం కూడా జరగలేదు. దానిలో రాజగోపాల్‌కు మన్‌మోహన్‌పై కూడా విశ్వాసం పోయింది.

ఈ సారి పాదయాత్ర మొదలుపెట్టబోయే ముందు కేంద్రంతో 10 సార్లు సమావేశమై భూమిలేని పేదలకు కొంతైనా భూమి కల్పించాలని కోరాడు. ఎవరూ పట్టించుకోకపోవడంతో ఒత్తిడి పెంచాలని యీ యాత్ర నిర్వహించాడు. రాజగోపాల్‌కు గాంధీవాదంలో పరిపూర్ణ విశ్వాసం వుంది. అనేక దేశాలు పర్యటించి సత్యాగ్రహ పద్ధతుల్లోనే లాటిన్‌ అమెరికా, ఆఫ్రికా దేశాలు పోరాడాలని ఉద్బోధించాడు. అతని జీవనవిధానం చూసి యిష్టపడి కెనడాలో పుట్టిన జిల్‌ కార్‌ హారిస్‌ అనే ఆమె అతన్ని పెళ్లాడింది. ''మధ్యభారతంలోని పర్వత, గ్రామీణ ప్రాంతాల్లో నెలకొన్న ప్రస్తుతం వున్న వ్యవస్థ లోపభూయిష్టమైంది. దీనిలో కార్పోరేట్లు సహజవనరులను దోపిడీ చేస్తున్నారు. ఆధునిక జమీందార్లుగా మారుతున్నారు. దీన్ని ఎవరైనా మార్చాలని ప్రయత్నిస్తే ప్రభుత్వాధికారులు వెంటనే వారిపై మావోయిస్టు ముద్ర కొట్టేస్తున్నారు. ఇది తప్పు. సైలెన్సుకి, వయోలెన్సుకి మధ్య నాన్‌-వయోలెన్సు కూడా వుందని గుర్తించాలి.'' అంటాడతను.

అన్నా హజారే-అరవింద్‌ కేజ్రీవాల్‌- బాబా రామ్‌దేవ్‌ అవినీతి వ్యతిరేక ఉద్యమంతో కొంతకాలం కలిసి పనిచేసినా త్వరలోనే దానిలోంచి తప్పుకున్నాడు. కారణం అడిగితే ''నా సంస్థకు ఎక్కువ సమయాన్ని కేటాయించాలి.'' అన్నాడు. రాజగోపాల్‌కు రాజకీయ ప్రయోజనాలు ఏమీ లేవని అంటారు. వివాదరహితుడు కాబట్టే ప్రభుత్వం వెంటనే దిగి వచ్చినట్టు కనిపిస్తోంది. ప్రస్తుతానికి కేంద్ర ప్రభుత్వం అక్టోబరు 12న అతనితో ఒక 10 అంశాల ఒప్పందం చేసుకుంది. భూసంస్కరణల గురించి ఒక పాలసీ తయారుచేయడానికి ముసాయిదా రూపొందించేందుకు ఒక టాస్క్‌ ఫోర్సు ఏర్పరుస్తామని వాగ్దానం చేసింది. దానిలో ప్రభుత్వాధికారులతో పాటు, సామాజిక సంస్థలు కూడా భాగస్వాములుగా వుంటాయిట. ఈ వాగ్దానమైనా నిలబెట్టుకుంటారో లేదో వేచి చూదాం. **- ఎమ్బీయస్‌ ప్రసాద్‌ (నవంబరు 2012)**

**నవంబరు 13 ఎమ్బీయస్‌ : అవే మొహాలూ - అవే కప్పలూ**

డిసెంబరు మాసమంతా ఫిరాయింపుల మాసం అంటున్నారు. వైకాపా, తెరాసలోకి కాంగ్రెస్‌, టిడిపివాళ్లు దూకుతారనీ, కాంగ్రెస్‌లోకి కొందరు దూకుతారనీ వార్తలు వస్తున్నాయి. కాంగ్రెస్‌ అయితే అధికారపక్షం. దానిలోకి వస్తే నామినేటెడ్‌ పోస్టులో, మరో రకమైన లాభాలో కలగవచ్చు. దానిలోకి వెళ్లకుండా ప్రతిపక్షాల్లోకి వెళుతున్నారంటే దాని అర్థం - వచ్చే ఎన్నికల్లో కాంగ్రెస్‌ ఓడిపోతుందన్న వారి నమ్మకమే. కానీ ఆ ఎన్నికలు కూడా 2014 దాకా వుండవు కదా. వాటికోసం యిప్పుడే ఎందుకు వెళుతున్నట్టు? మధ్యంతర ఎన్నికలు వస్తాయని వారి నమ్మకమా? వస్తే మాత్రం యిప్పుడే వస్తాయా? రావు కదా, టిడిపి రానీవదు కదా. టిడిపి తలచుకోనిదే 2014 లోపున ఎన్నికలు రానపుడు యిప్పుడు అర్జంటుగా ఎందుకు గోడ దూకుతున్నట్లు? ఎన్నికలు వచ్చేవరకూ అధికార పార్టీలో ఎంజాయ్‌ చేసి జస్ట్‌ ఎన్నికల ముందు ఫిరాయిస్తే టిక్కెట్టు యివ్వం అని వైకాపా, తెరాస చెప్తున్నాయని అనుకోవచ్చునేమో. ఆఖరి క్షణంలో వెళితే టిక్కెట్టు యివ్వరన్న భయం కొద్దీ యిప్పుడే వెళుతున్నారని అర్థం చేసుకోవడం సబబు. అంటే యిప్పుడు పార్టీ ఫిరాయించేవాళ్లందరికీ 2014 ఎన్నికల్లో సదరు పార్టీల టిక్కెట్లు ఖాయం అన్నమాట.

ఈ ఆలోచనే నాలో నిరాశ పెంచుతోంది. కొత్త పార్టీ వస్తోందంటే కొత్త ఆలోచనలు తెస్తుందని, కొత్త రకమైన దృక్పథం ప్రదర్శిస్తుందని, కొత్త తరాన్ని ముందుకు తోస్తుందని ఆశిస్తాం. అటువంటి ఆశలేవీ పెట్టుకోవద్దని వీళ్లు చాటి చెప్తున్నారు. ఈ కప్పల తక్కెడలోని కప్పలు యిక్కడుంటే ఏమిటి, అక్కడుంటే ఏమిటి? కాంగ్రెస్‌లోనూ అవే మొహాలు, వైయస్సార్‌ అనే మూడు అక్షరాలు ముందు తగిలించుకున్న కాంగ్రెస్‌లోనూ అవే మొహాలు. ఆ అక్షరాలు తగిలించుకున్నంత మాత్రాన వీళ్ల ఆలోచనాధోరణి మారుతుందా? వ్యవహారాలు మారతాయా? వీళ్లంతా ఒకప్పుడు వైయస్సార్‌ అనుయాయులు కాబట్టి యిప్పుడు వాళ్లని తమలో కలుపుకోవడాన్ని వైకాపా సమర్థించుకోవచ్చు. వైయస్సార్‌ బొమ్మకు సలాం కొట్టడమొకటే అర్హత అనుకుంటే ఎలా? ప్రజలకు ఏం చేశారు? ఏం చేయబోతారు అన్నదే అసలైన అంశం. ఓటర్లం ఎవరూ ఏమీ చేయరనుకుని అనుకుంటూనే కొత్తగా వచ్చినవాళ్లపై ఆశలు పెట్టుకుంటాం. వీళ్ల విషయంలో నావెల్టీ ఫ్యాక్టర్‌ కూడా లేదు. వీళ్లందరికీ తమ రాజకీయాలు తప్ప వేరేమీ పట్టవని మనందరికీ తెలుసు. కోమటిరెడ్డి బ్రదర్స్‌ ఎలా మాట్లాడతారో, కావూరి ఎలా మాట్లాడతారో, ఏం చేశారో అన్నీ తెలుసు. వీళ్లందరినీ జగన్‌ ఓ సారి టచ్‌ చేయగానే పునీతులై పోతారా? యూత్‌ అయిపోతారా?

కాంగ్రెస్‌ మొరేల్‌ను దెబ్బతీయాలనే తాపత్రయంలో వైకాపా తనకంటూ కొత్త యిమేజి లేకుండా చేసుకుంటోంది. ఆంధ్రదేశ రాజకీయ చరిత్ర చూడండి. కాంగ్రెస్‌లో నాయకత్వం దక్కని ప్రతీ కోపిష్టి నాయకుడూ బయటకు వచ్చి ఓ కొత్త పార్టీ పెట్టాడు. మాతృసంస్థ నుండి కొందరు వచ్చి దానిలో చేరారు. కొన్నాళ్లకు ఆ పార్టీ అనుకున్నంత విజయాలు సాధించలేదని నిరాశ చెంది మళ్లీ కాంగ్రెస్‌కు వెళ్లిపోయారు. అందుకే జనాలకు వీళ్లంటే నమ్మకం పోయింది. జనతా పార్టీ ప్రయోగం టైములో ఆశలు గట్టిగా కలిగాయి. కానీ అవీ నీరుకారాయి. ఇక కాంగ్రెస్‌తోనే మన బతుకు తెల్లవారిపోతుందని నిరాశానిస్పృహలలో వున్నపుడు 1982లో ఎన్టీయార్‌ వచ్చి కాంగ్రెస్‌ వ్యతిరేకతను ఎన్‌క్యాష్‌ చేసుకున్నారు. తాను ఎప్పటికీ కాంగ్రెస్‌లో కలవనని ప్రజలకు నమ్మకం కలిగించారు. ఆయన రాజకీయాల్లోకి కొత్తగా వచ్చారు కాబట్టి, వచ్చి రాజకీయాల్లోకి అప్పటిదాకా రాని విద్యాధికులైన యువతీయువకులను పార్టీలో తీసుకుని వచ్చి ప్రముఖ స్థానాలు యిచ్చారు కాబట్టి అది నవతరంగంలా అనిపించి కొత్త పార్టీ అని కూడా సంశయించుకుండా మూడింట రెండు వంతుల కంటె ఎక్కువ సీట్లిచ్చి గెలిపించారు. అప్పటినుండీ ఎన్టీయార్‌ కాంగ్రెస్‌ వ్యతిరేకతే తన ఎజెండాగా పెట్టుకుని, రాష్ట్రంలో 30% దాకా వున్న కాంగ్రెస్‌ వ్యతిరేక ఓట్లకు ఏకైక హక్కుదారుగా మారారు.

చిరంజీవి రాజకీయాల్లోకి వచ్చినపుడు కూడా కాంగ్రెస్‌ను బాగా తిట్టారు. కాంగ్రెస్‌కు ప్రత్యామ్నాయంగా మారతానని, యువతను, కొత్తవారిని ప్రోత్సహిస్తానని, యిలా హామీలు యిచ్చారు. జనాలు నమ్మారు. అయితే టిక్కెట్ల పంపిణీ దగ్గర అవకతవకలు జరగడం, పార్టీని నాయకులే విడిచి వెళ్లిపోవడం, దుష్ప్రచారం బాగా జరగడం, పార్టీ నిర్మాణం పట్ల శ్రద్ధ పెట్టకపోవడం .. వీటన్నిటివలనా రావలసిన ఓట్ల శాతం బాగా తగ్గిపోయింది. ఎంత తగ్గినా 17% ఓట్లు తెచ్చుకున్నారు. అధినాయకుడు అనుభవశూన్యుడైనా అన్ని ఓట్లు వచ్చాయంటే కారణం - కొత్త అనే మోజు. కొత్త కాబట్టి ఏదో చేస్తాడన్న ఆశ. ఇప్పుడు వైకాపా కాండిడేట్లపై అలాటి ఆశ ఏదైనా కలిగే ఛాన్సుందా? ఇక్కడ కొత్తవారెవరు? అన్నీ పాతముఖాలే. పార్టీ అధ్యక్షుడు జగన్‌ దగ్గర్నుంచి అందరూ కాంగ్రెస్‌లో నుండి వచ్చినవాళ్లే. వీలైనంత కాలం అక్కడ అన్నీ అనుభవించి, వాటాలు తెగక బయటకు వచ్చినవాళ్లే, వస్తూన్నవాళ్లే. ఇప్పుడు కావూరి వైకాపాలోకి వెళతారట. వైకాపా సిద్ధాంతాలు నచ్చి వెళుతున్నారా? ఏదో ఒక వూళ్లో వైకాపా చేస్తున్న పాలన నచ్చి వెళుతున్నారా? కాంగ్రెస్‌లో పదవి దక్కలేదని వెళుతున్నారు. అంతేగా! ఆయన దగ్గర్నుంచి ఏ కొత్తదనం ఆశిస్తాం?

ఉమ్మారెడ్డి వెంకటేశ్వర్లు వున్నారు. ఆయన పేరు చెప్పగానే టిడిపి తప్ప మరొకటి గుర్తు రాదు. అక్కడ అన్ని పదవులూ అనుభవించారు. ఇప్పుడు పార్టీ మారుతున్నారు. ఎందుకట? బాబు తనకి యివ్వాల్సిన గౌరవం యివ్వలేదట. ఇలా అలిగినవాళ్లు, ఆశతీరనివాళ్లు వస్తూన్నా సరిపోవడం లేదు. గోడమీద కూర్చున్న యింకా కొందర్ని హడలేసి తమ వైపు దూకించుకోవడానికి వైకాపావారు మైండ్‌ గేమ్‌ మొదలుపెట్టారు. 'వాళ్లు వచ్చేస్తున్నారు, వీళ్లు వచ్చేస్తున్నారు' అని హంగామా చేసి, ఆ నాయకుల అనుచరుల్లో కలకలం సృష్టించడం. ఆ తర్వాత ఆ నాయకులు మొర్రోమంటూ కన్నీరు కార్చడం. పోనీ వాళ్లూ వచ్చేశారనుకోండి. పాతవాళ్లతో కిక్కిరిసిపోయి వైకాపాలో ఫ్రెష్‌ ఎయిర్‌ కాస్తయినా చొరబారే అవకాశం వుంటుందా? ఉండకూడదనే వాళ్ల ఉద్దేశంలా వుంది. నడిబజారులో బస్సు నిలబెట్టి 'ఆఁ ఎవరండీ డిఫెక్టర్లు? రావాల, బేగీ రావాల, గాలి ఆడేటంత చోటుండిపోయినా మా ఓనరు ఒప్పుకోడు' అని క్లీనరు అరిచేే దృశ్యం కళ్లక్కడుతోంది. వైకాపా బస్సు కొత్తదే కావచ్చు. లోపలికి తొంగి చూస్తే పాతికేళ్లగా చూస్తున్న పాత డొక్కు మొహాలే! వీళ్లందరికీ టిక్కెట్లు యిచ్చి వైకాపా మనను ఏ మరోప్రపంచానికి తీసుకుపోబోతోంది? **- ఎమ్బీయస్‌ ప్రసాద్‌ (నవంబరు 2012)**

**నవంబరు 14 వీక్లీకై ఎమ్బీయస్‌ : మొండివాడు రాజైతే...?**

''మొండివాడు రాజు కంటె బలవంతుడు'' అని సామెత. రాజుగారు ఎన్ని ఆర్డర్లు వేసినా వాడు వినడు, పట్టించుకోడు, ఖాతరు చేయడు అని అర్థం. అదిలిస్తే బెదిరేవాణ్నే ఏమైనా చేయగలరు కానీ యిలా మొండికేస్తే రాజు కూడా నిస్సహాయంగా చూడాల్సిందే తప్ప ఏమీ చేయలేడని తాత్పర్యం. అలాటిది ఒకవేళ మొండివాడే రాజైతే ఏమవుతుంది? ఏమవుతుంది, కిరణ్‌లాగ రెండేళ్ల బండి లాగించేస్తాడు.

కిరణ్‌ ఏమైనా పార్టీ అధ్యక్షుడా? ప్రజాదరణ పొందిన నాయకుడా? అతని తండ్రి పేరు చెప్తే రాష్ట్రప్రజలు లేచి దణ్ణాలు పెడతారా? కన్నీళ్లు తుడుచుకుంటారా? ఓ వందమంది ఎమ్మెల్యేలు అతను నూతిలో దూకమంటే దూకడానికి రెడీగా వున్నారా? వాళ్ల బలం చూసుకుని అతను హై కమాండ్‌ను గడగడలాడించ గలడా? పోనీ ప్రతిక్షకుల్లో విభేదాలు సృష్టించి రాజకీయచదరంగంలో అందర్నీ చిత్తు చేయగల ప్రజ్ఞ గలవాడా? ఇవేమీ లేవు. ఢిల్లీవారు రేపు ఫోన్‌ చేసి సరదాగా 'దిగు బాబూ' అన్నా చాలు, నిమిషంలో దిగుతాడు. నిరసనగా పుంజీడు ఎమ్మెల్యేలు కాదు కదా ఆయన కూడా రాజీనామా చేయడు. 'నేను విధేయుడైన కార్యకర్తను, ఎప్పుడు ఎక్కమంటే అప్పుడు ఎక్కుతాను, ఎప్పుడు దిగమంటే అప్పుడు దిగుతాను, అధినాయకత్వం ఆదేశించిన ఏ పని చేయడానికైనా రెడీ' అని ఓ స్టేటుమెంటు యిచ్చి యింటికి నడుచుకుంటూ వెళ్లిపోతాడు.

ఇంత పరిమితులున్న కిరణ్‌కు మొండితనం వుండడమేమిటి? అదే తమాషా. ముఖ్యమంత్రి పదవికోసం అర్రులు చాస్తూ, తనకు రావడం తథ్యమని పేపర్లో రాయించుకుంటూ అనేకమంది నాయకులు ఢిల్లీలో ప్రదక్షిణాలు చేస్తూ వుండగా కిరణ్‌ చల్లగా, వినాయకుడు తన తలిదండ్రుల చుట్టూ రౌండు కొట్టి గణాధిపత్యం కొట్టేసినట్టు యీయన చిదంబరం వంటి ఒకరిద్దరికి సలాములు కొట్టి ముఖ్యమంత్రిత్వం కొట్టేశాడు. మంత్రిపదవికే పనికి రాడని వైయస్‌ తీర్మానించినవాడు ఏకంగా ముఖ్యమంత్రి అయ్యాడు. ఇక అప్పణ్నుంచి అన్నీ అపశకునాలే. రోశయ్య తర్వాత తనకే ఛాన్సు అనుకున్న జగన్‌ విడిగా వెళ్లిపోయి ఫిరాయింపుల పర్వం మొదలుపెట్టాడు. నానాటికీ బలపడుతున్నాడు. అతను బలపడడానికి కారణం కిరణే అని కొంతమంది నాయకులు రచ్చ చేస్తున్నారు. జగన్‌ విధేయులైన మంత్రులు సహకరించలేదు. ఢిల్లీవారు తెలంగాణ అంశం తేల్చలేదు. తెలంగాణవారు కిరణ్‌ను తెలంగాణ ద్రోహి అంటున్నారు. వీరందరినీ ఎదుర్కోవడానికి తన వద్ద ఏదైనా టీము వుందా అంటే అదీ లేదు. కాబినెట్‌ కొలీగ్స్‌ చాలాకాలం సెక్రటేరియట్‌కు రాలేదు. డియల్‌ రవీంద్రారెడ్డి వంటి వారు నిత్యం పొగ పెడుతూనే వున్నారు. సిఎం పోస్టుపై కన్నేసిన బొత్స పబ్లిగ్గా సిఎంను విమర్శిస్తూ, ఢిల్లీలో ప్రయత్నాలు చేస్తూనే వున్నాడు, కరువు వచ్చింది, 30 ఏళ్లల్లో రానంత వరదలు వచ్చాయి. విద్యుత్‌ కొరత పీడిస్తోంది.

అయినా కిరణ్‌ కొనసాగుతూనే వున్నారు. ముఖ్యమంత్రిగా యీయన ఆయుర్దాయం ఆర్నెల్లే, నాలుగో కృష్ణుడు చాటుతెరల్లో (వింగ్స్‌) వేచివున్నాడని పత్రికలు రాస్తూనే వున్నాయి. చూస్తూండగానే రెండేళ్లు గడిచిపోయాయి. తుమ్మితే వూడే ముక్కు అన్నవాళ్లు యిప్పుడు 'దినదినగండం, నూరేళ్లాయుస్సు' అంటున్నారు. ఈ గండాలు ఎడతెరిపి లేకుండా వస్తూనే వున్నాయి. అవిశ్వాసం పెట్టేస్తామని అంటూనే వున్నారు. కాబినెట్‌ మంత్రుల కుత్తుకలపై కేసుల కత్తులు వేలాడుతూనే వున్నాయి. వాటిని ఏం చేయాలో తోచటం లేదు. రాజీనామా చేసి వైకాపాలో చేరుతున్నవాళ్లు చేరుతూనే వున్నారు. గడువుకు ముందే ఇవాళ పెద్దిరెడ్డి రిజైన్‌ చేస్తున్నారు. అసెంబ్లీకి గైరుహాజరవుతానని డియల్‌ స్పీకరుకి చెప్పారు కానీ రూలు ప్రకారం చెప్పవలసిన సిఎంకు చెప్పటం లేదు. ఆయన అన్నిటిలోనూ పద్ధతులు మార్చేయదలచుకున్నారు. కాబినెట్‌ మీటింగులో డిసెంట్‌ (భిన్నాభిప్రాయం) నోట్‌ చేసే పద్ధతి పెట్టాలని డిమాండ్‌ చేస్తున్నారు. ముఖ్యమంత్రి నాయకత్వంపై ఒక్క విషయంలోనూ ఏకాభిప్రాయం లేని వ్యక్తి కాబినెట్‌లో ఎందుకు కంటిన్యూ అవుతున్నారో నాకు అర్థం కాదు. రేపు ఆయన సిఎం అయితే యిలాటివి అనుమతిస్తారో లేదో యింకా తెలియదు.

జైలు గోడలు బద్దలు కొట్టి జగన్‌ను బయటకు తెస్తామని ఎవరో ప్రకటన చేస్తే వార్ని జైల్లో ఎందుకు పెట్టలేదని వి హనుమంతరావు అంటారు. చంద్రబాబు తెలంగాణలో తిరుగుతూ వుంటే పోలీసులతో రక్షణ ఎందుకు కల్పించారని మరొకరు అంటారు. ముఖ్యమంత్రి ప్రోటోకాల్‌ పాటించలేదని పలువురు మంత్రులంటారు. నిన్ననే మంత్రి రామచంద్రయ్య వారిలో చేరారు. మెట్రో రైలు ప్రాజెక్టు రెండో విడత పనుల ప్రారంభానికి జైపాల్‌ను పిలవలేదని రచ్చ జరుగుతోంది. అన్నీ అధికారులు చేసిన పొరబాట్లే అంటున్నారు. అలా అని వాళ్లను ఏ నాయకుడూ మందలించినట్టు పేపర్లో రాదు. వారం తిరక్కుండా యిలాటి సంఘటనే మరొకటి జరుగుతుంది. కిరణ్‌ పట్టించుకోడు, ఎవర్నీ సంప్రదించడు, సంబంధిత మంత్రులకు చెప్పకుండా విధాననిర్ణయాలు తీసుకుంటాడు, ఒంటెత్తు పోకడ, గర్విష్టి, అహంభావి, కాప్టెన్‌గా అనర్హుడు, ఢిల్లీ పిలిచి బాగా మొట్టికాయలు వేశారు. తీసేస్తారట.. యిలా ప్రచారం సాగిపోతూనే వుంది. సిఎం మార్పూ లేదు, సిఎంలో మార్పూ లేదు.

మార్పు వస్తుందని చూస్తూండగానే రెండేళ్లు గడిచిపోయాయి. ఎలా? 6గురు ముఖ్యమంత్రుల రికార్డు అధిగమించడానికి కిరణ్‌లో వున్న ప్లస్‌ క్వాలిటీస్‌ ఏమిటి? గబుక్కున కనబడవు. నిదానించి ఆలోచిస్తే కొన్ని తడతాయి. కిరణ్‌ మొండితనం కొట్టవచ్చినట్టు కనబడుతుంది. దేనికీ చలించినట్టు కనబడడు. పదవి వుంటే వుంటుంది, పోతే పోతుంది, దాని గురించి మరీ శ్రమ పడడం, రాజీపడడం వేస్టు అన్న ధోరణితో వున్నట్టు తోస్తుంది. అనుకోకుండా వచ్చిన అవకాశాన్ని వినియోగించుకుని అధికారుల సహాయంతో మన పని మనం చేసుకుంటూ పోతే చాలు. తక్కినవి ఎంత పట్టించుకోకపోతే అంత మంచిది అనుకున్నాడేమో అనిపిస్తుంది. సెక్రటేరియట్‌కు ఎవరు వచ్చినా ఎవరు రాకపోయినా తను మాత్రం వెళుతూ పోయాడు. జగన్‌వైపు వెళ్లేవారిని ఉండమని చెప్పి చూశాడు, ఆపినంతకాలం ఆపగలిగాడు, ఆపలేనప్పుడు ఊరుకున్నాడు. వాళ్లపై ఎలాటి నిందలూ వేయలేదు, ఏ తిట్లూ తిట్టలేదు. రేపు వైకాపాలో టిక్కెట్టు దొరకకో, యిమడలేకో వెనక్కి వస్తే..?'' అనే ముందుచూపుతో తమాయించుకున్నాడు.

ఆ మాటకొస్తే కిరణ్‌ గబుక్కున ఎవర్నీ ఏదీ అనరు. ఏదో ఎలక్షన్‌ టైములో ఆ సమయానికి ఘాటుగా మాట్లాడడం తప్ప తక్కిన సమయాల్లో ప్రతిక్షకులపై చెణుకులు, వెటకారాలు, విమర్శలు చేయరు. మాట అనడం, తర్వాత ఎక్కడ అన్నానని బుకాయించడం, నిజమని తేలితే క్షమాపణ చెప్పడం - యివన్నీ లేవు. వ్యక్తిగతమైన అవినీతీ లేదు. అత్యాశాపరుడైన బొత్సను కంట్రోలు చేయడానికి ఎసిబి అస్త్రాన్నే ప్రయోగించాడు కదా. తనపై ఆరోపణలు వస్తే చేయగలిగేవాడా? రెండేళ్లలో యిలాటి ఆరోపణలు రావడానికి ఎంతో స్కోపు వుంది. అందునా నిప్పులేనిదే పొగ పుట్టించగల సామర్థ్యం వున్న తెలుగు మీడియా అందుబాటులో వుండగా ఎన్నో కథనాలు వెలువడే అవకాశం వుంది. కొడుకు, అల్లుడు, మేనల్లుడు, తమ్ముడు, బావమరిది - వీరిలో ఎవరైనా అవినీతికి పాల్పడినా కిరణ్‌కు ఆ బురద అంటే ప్రమాదం మెండుగా వుంది. ఇప్పటిదాకా అది జరగలేదు. (తమ్ముడి గురించి చూచాయగా అన్నారు కానీ గట్టిగా నిలవలేదు). జరగలేదు కాబట్టి మనం దాన్ని విశేషంగా చెప్పుకోవడం లేదు. అవినీతి ఆరోపణలు లేకుండా చూసుకోవడం ఎంత ముఖ్యమో గడ్కరీ ఉదంతం చూస్తే అర్థమవుతుంది. యుపిఏ అవినీతిని దుయ్యబట్టబోయిన బిజెపికి గడ్కరీ గతం బయటపడడంతో గొంతులో పచ్చివెలక్కాయ పడ్డట్టయింది. మింగలేరు, కక్కలేరు. జగన్‌ అవినీతిపరుడని ప్రచారం చేస్తూండగానే కిరణ్‌ అవినీతి బయటపడి వుంటే కాంగ్రెస్‌కు ఎంత ఎబ్బెట్టుగా వుండేదో ఊహించండి.

అంతమాత్రం చేత కిరణ్‌ పరిపాలనలో అవినీతిని పారద్రోలారని, పరిపాలన బ్రహ్మాండంగా నడుస్తోందని యిక్కడెవరూ సర్టిఫికెట్లు యివ్వటం లేదు. సిఎం వీక్‌ అనీ తీసేస్తారనీ రోజూ పేపర్లో పడుతూ వుంటే, కోట్లు తిన్నవారికి కూడా ఓ పట్టాన శిక్ష పడకుండా వుండడం చూస్తూంటే - ఏ ప్రభుత్వోద్యోగి బెదురుతాడు? ప్రభుత్వయంత్రాంగం లంచాలు తీసుకోకుండా పని చేస్తుందని ఎలా అనుకుంటాం? 'ప్రభుత్వ పనులు జరగటం లేదు, విద్యుత్‌ కొరతను ముందే వూహించాల్సింది, వరదలు ముందే నివారించాల్సింది, పాల వెల్లువను ఎలా తట్టుకోవాలో ముందస్తు ప్రణాళిక రచించవలసివుంది, జీవవైవిధ్య సదస్సు ఏర్పాట్లు సమయానికి పూర్తి కాలేదు, తిరుపతిలో ప్రపంచ తెలుగు మహాసభల ఏర్పాట్లు సరిగ్గా జరగడం లేదు..' యిలాటి విమర్శలు యీయన మీదే కాదు, అతి సమర్థులని యిప్పుడు చెప్పుకుంటున్న ముఖ్యమంత్రుల విషయంలో కూడా విన్నాను. కిరణ్‌ విషయంలో జరుగుతున్నదేమిటంటే - ఆయన దేనికీ స్పందించడు. తిరుగు సమాధానం చెప్పడు. నేను అది చేస్తున్నాను, యిది చేస్తున్నాను అని చెప్తాడు తప్ప తనను విమర్శించేవాళ్లను దుయ్యబడుతూ పోడు. కొద్దిమందిని పెట్టుకుని ఏదో ఒక స్థాయిలో పరిపాలన నడుపుతున్నాడు, వీధిన పడి ప్రజలతో మసలుతున్నాడు. అంతో యింతో గుర్తింపు తెచ్చుకుంటున్నాడు. వీటి వలన పార్టీకి మంచి జరిగితే జరగవచ్చు తప్ప చెడు జరగడానికి ఏమీ లేదు.

కిరణ్‌ గొప్పగా ఏదీ సాధించలేదు అనిపించవచ్చు కానీ యిన్నాళ్లు స్థిరంగా ఎవరో ఒకరు ముఖ్యమంత్రిగా వుండడమే గొప్పని నేను తలుస్తాను. రోశయ్యగారు ఎంతటి పాలనాదక్షుడైనా ఆయన తన నిరాశాజనకమైన మాటలతో పబ్లిక్‌ మూడ్‌ చెడగొట్టాడు. 'దారిన పోయే దానయ్యని', 'కుర్చీ అంచున కూర్చున్నాను, ఎప్పుడు దిగి పొమ్మంటే పోతాను' 'నాకేం ఆశలు లేవు, ఏదో ఉద్ధరించాలన్న కోరిక లేదు, జీవిత చరమాంకంలో యీ పని అప్పగిస్తే తప్పనిసరి తద్దినం పెడుతున్నాను' ఇలా టీము లీడరే మాట్లాడితే టీముకి ఏం ఉత్సాహం వుంటుంది చెప్పండి. కిరణ్‌ అలా మాట్లాడరు. తనే 2014 వరకు వుండబోతున్నట్టు నమ్మకం కలిగిద్దామని ప్రయత్నిస్తారు. రాజకీయ సుస్థిరత అనేది చాలా ముఖ్యం. కాంగ్రెస్‌ లుకలుకలు అంతంతమాత్రంగా వుంటేనే పరిపాలన యిలా కుంటుతూ నడుస్తోంది. ముఖ్యమంత్రి ఏవైనా పొరబాట్లు చేసి, దేనిలోనైనా యిరుక్కుని రాజకీయ అస్థిరత తెచ్చిపెడితే ఎంత అధ్వాన్నంగా వుండేదో వూహించి చూడండి. అలా చూస్తే కిరణ్‌ను అభినందించడమే కాదు, ధన్యవాదాలు చెప్పాలి కూడా. ఉన్న నాలుగురోజులూ కాసులు నొల్లేసుకుందామని చూడకుండా, పదవిని కాపాడుకోవడానికి ప్రతీ గల్లీ నాయకుడికీ సలాంలు కొడుతూ వాళ్లు చెప్పినట్టు ఆడకుండా, అనవసర ప్రతివిమర్శలతో కాలం వ్యర్థం చేయకుండా, ఉన్నంతకాలం ఏదో కాస్తయినా ప్రజలకు మంచి చేద్దామనే తపన కనబరిస్తే చాలు - అదే పదివేలు అనుకుని పదవీకాలం పూర్తి చేయాలని ఆశీర్వదిస్తాం కూడా**! - ఎమ్బీయస్‌ ప్రసాద్‌ (నవంబరు 2012)**

**నవంబరు 15, 16 వీక్లీకై ఎమ్బీయస్‌ : చలో తెలంగాణా!**

తెలంగాణను ప్రత్యేకవాదుల కంచుకోటలా ప్రొజెక్టు చేస్తూ వచ్చింది మీడియా. ప్రత్యేకవాదులు అది నిజమని నమ్మడమే కాక అలా ప్రచారం చేస్తూ వచ్చారు. ''ఆంధ్రప్రాంతంలో వేర్పాటు వాదులు స్వేచ్ఛగా తిరగగలుగుతున్నారు, ఏ అల్లరీ జరగకుండా సమావేశాలు పెట్టగలుగుతున్నారు. తెలంగాణలో సమైక్యవాదులు తిరిగే పరిస్థితి లేదు. చావగొట్టేస్తారు.'' అని చెప్తూ వచ్చారు. అవి నిజమని నిరూపించడానికి నల్లమోతు చక్రవర్తి వంటి వాళ్లు సమావేశాలు పెడితే మీడియా వారే గోల చేసి వదిలిపెట్టారు. ప్రభుత్వం కళ్లప్పగించి చూసింది.

దీన్ని కాంగ్రెస్‌, టిడిపిలలోని తెలంగాణ నాయకులు యీ బూచిని తమకు అనువుగా మలచుకుంటూ, తమ పార్టీ అధినాయకత్వాల దగ్గర్నుంచి రాజకీయప్రయోజనాలు పొందడానికి చూశారు. ''తెలంగాణ యిచ్చేస్తామని ప్రకటించకపోతే మేం ఊళ్లల్లో తిరిగే పరిస్థితి లేదు. తక్షణం రాష్ట్రాన్ని విడగొట్టేసి, ఆంధ్రప్రాంతం వాళ్లని వెడలగొట్టేసి మా అందరికీ మంత్రిపదవులు పంచేయండి.'' అని తెలంగాణ కాంగ్రెస్‌ నాయకులు చెప్పుకోసాగారు. వాళ్ల టిఏ, డిఏ బిల్లులు పరిశీలిస్తే యీ మూడేళ్లలో వాళ్లు ఎన్నిసార్లు తమ వూళ్లల్లో ఎన్ని ఫంక్షన్‌లకు హాజరయ్యారో, ఎన్ని దండలు వేయించుకున్నారో, ఎన్ని సత్కారాలు చేయించుకున్నారో లెక్క తేలిపోతుంది. తిరిగే పరిస్థితి వుందో లేదో వేరెవరూ చెప్పనక్కరలేదు. ఆ బిల్లులు చూసే అవకాశం మనకైతే లేదు కానీ తెలంగాణలో పాదయాత్రలు ఎలా సాగుతున్నాయో కళ్లారా చూస్తున్నాం. ఆ మధ్య చంద్రబాబు తెగించి యాత్ర చేస్తే ప్రభుత్వం వేలాది పోలీసులను రక్షణగా పంపవలసి వచ్చింది. ఇప్పుడా పరిస్థితి లేదు.

పాదయాత్ర సందర్భంగా బాబు హాయిగా తిరిగేస్తున్నారు. వైకాపా, కాంగ్రెస్‌లతో బాటు తెరాసను ధారాళంగా తిట్టేస్తున్నారు. బాబు దూకుడు చూసుకుని టి-టిడిపి నాయకులూ రెచ్చిపోతున్నారు. మోత్కుపల్లి అయితే మరీనూ..! కెసియార్‌ను కసబ్‌లా ఉరేయాలట. కేసియార్‌కు, కోదండరాంకు వాతలు పెట్టాలట. హైదరాబాదులో ప్రెస్‌ మీట్‌ పెట్టి విమర్శలు చేయడం యీజీ. కానీ టిడిపి నాయకుడు పాదయాత్ర పేర ప్రజల మధ్య నడయాడుతూండగా యిలా తిట్లు గుప్పించడానికి చాలా ధైర్యం కావాలి. 'మా కెసియార్‌ను యింత మాట అంటావా?' అని ప్రజలు తిరగబడితే చంద్రబాబు పాదయాత్ర రసాభాస కాదా? అలా అవుతుందన్న భయం లేకుండా పోయిందనే విషయం మనం గుర్తించాలి.

నామా నాగేశ్వరరావు కూడా ఖమ్మంలో పోటీ చేయమని కెసియార్‌కు ఛాలెంజ్‌ విసిరి తెరాసకు అక్కడ బలం లేదని గుర్తు చేశారు. దాన్ని స్వీకరించడానికి బదులు కెటియార్‌ 'నువ్వు సమైక్యవాదివి అని ప్రకటించుకుని అప్పుడు పోటీ చేస్తే..' అంటూ మెలిక పెట్టారు. 'ఉత్తర, దక్షిణ తేడా లేకుండా తెలంగాణలో ఎక్కడైనా సరే పోటీకి రెడీ' అని ప్రతిసవాలు విసరకపోవడంలోనే పార్టీ బలహీనత బయటపడింది. మూడేళ్ల క్రితం కెసియార్‌ నిరాహారదీక్ష టైములో ఖమ్మం ఆసుపత్రికి తరలిస్తే పలకరించే దిక్కు లేకపోయింది. తెరాసవాళ్లు ఒక్కళ్లూ లేకపోయారు. మావోయిస్టులను బతిమాలితే ఓ పదిమంది వచ్చి నిరసన తెలిపి అరెస్టయ్యారు. నిరాశకు గురై కెసియార్‌ దీక్ష విరమించేశారు. తెలంగాణ కాంగ్రెస్‌ నాయకులు పూనుకుని ఆయన్ను నిమ్స్‌కు మార్పించి అక్కడి డాక్టర్లతో మానిప్యులేట్‌ చేసి కెసియార్‌ ప్రాణానికి ముప్పుందన్న బిల్డప్‌ యిచ్చి డిసెంబరు 9 ప్రకటన సాధించారు. ఆ ప్రకటన తర్వాత కూడా ఖమ్మంలో తెరాస పరిస్థితి పుంజుకోలేదని నామా గాంభీర్యం చూశాక అనిపిస్తోంది.

ఇక షర్మిల పాదయాత్ర కూడా తెలంగాణలో ప్రవేశించింది. 'టిడిపి పరిస్థితి నానాటికీ తీసికట్టు నాగంభొట్లులా వుంది కాబట్టి బాబు కాళ్లరిగేలా, మోకాళ్లు వాచేలా తిరిగినా ఏమీ ఫర్వాలేదు, తెలంగాణపై లేఖ యిస్తున్నామంటూ వూరించి వూరించి, చివరకు అర్థం పర్థం లేని ఉత్తుత్తి లేఖ పంపిన టిడిపిని తెలంగాణ ప్రజలు నమ్మరు, ఓట్లేయరు' అని తెరాస అనుకుని బాబు పాదయాత్రను సహించవచ్చు. కానీ వైకాపా పరిస్థితి అలా కాదు. తెలంగాణ విషయంలో వైకాపాది కూడా తటస్థ వైఖరే అయినా టిడిపి కంటె కాస్త మెరుగు. కేంద్రం ఏం చెపితే అలా వింటాం అంటున్నారు. టిడిపి అలాటి బ్లాంకెట్‌ హామీ యివ్వటం లేదు. కేంద్రం తన ఉద్దేశం చెప్పాక అంగీకరిస్తామో లేదో చెపుతాం అంటూ మెలిక పెట్టారు. అందువలన తెలంగాణ కోరుకునేవాళ్లకు యిద్దరిలో వైకాపా పట్ల విముఖత తక్కువ వుండే అవకాశం వుంది.

పైగా ఉచితవిద్యుత్‌ వలన అన్ని ప్రాంతాల కంటె ఎక్కువగా లాభపడిన తెలంగాణ రైతాంగం వైయస్‌ పట్ల ప్రేమ పెంచుకుని, దాన్ని జగన్‌వైపు మళ్లించే ప్రమాదం వుంది. అనేకమంది తెలంగాణ నాయకులు వైకాపాలోకి ఫిరాయిస్తారని పుకార్లు వస్తున్నాయి. కులం కోణం కూడా ఒకటి చేరింది యిక్కడ. తెలంగాణలో రాజకీయనాయకత్వం వెలమ-రెడ్డిల మధ్య దోబూచులాడుతుంది. తెరాస వెలమనాయకత్వంలో నడుస్తోందన్న భయంతో రెడ్డి నాయకులు ప్రత్యామ్నాయం గురించి చూస్తూ వున్నారు. వైకాపా రూపంలో ఆ ప్రత్యామ్నాయం లభించేట్లు వుంది. కాంగ్రెస్‌పై అలిగిన రెడ్లు తెరాసవైపు వెళ్లే కంటె వైకాపా వైపుకి వెళ్లేందుకు మొగ్గు చూపేందుకు అవకాశం వుంది కాబట్టి, వైకాపా ప్రత్యేక తెలంగాణ కోరికపై తటస్థంగానే వుంది కాబట్టి తెలంగాణ ఉద్యమకారులు వైకాపా ఎదుగుదలను అడ్డుకోవాలని చూడడం సహజం.

ఇటువంటి ప్రతికూల పరిస్థితుల్లో కూడా షర్మిల పాదయాత్ర హాయిగా కొనసాగిపోతోంది. షర్మిలకే యింతమంది జనం వస్తే జగన్‌ వస్తే యింకెంత స్థాయిలో వుండేదో! అంటే మానుకోట రోజులు పాతబడినట్టేగా! షర్మిల ఏదో చల్లగా తన పాదయాత్ర తను చేసుకుంటూ పోవడం లేదు. తెలంగాణలోకి వచ్చాక ఆమె ఉధృతి పెరిగింది. మాటల్లో వేడి పెరిగింది. బాబుని, కిరణ్‌ను తిట్టడం వేరు, కెసియార్‌ను పట్టుకుని 'ఆరోపణ అబద్ధమని చూపిస్తే కాళ్లు పట్టుకుని క్షమాపణ చెప్తారా?' అనడం సాహసమే. దానికి ప్రతిగా కవితగారు పీక పట్టుకుంటామని కౌంటర్‌ యిచ్చారనుకోండి. ఏది ఏమైనా షర్మిల కూడా కెసియార్‌ను యింత ఘాటుగా విమర్శించగలిగారన్నది పాయింటు. ఆ పరిస్థితి ఎలా వచ్చిందన్నది క్వశ్చన్‌.

వినడానికి కటువుగా వున్నా రెండు వాస్తవాలు కళ్ల ఎదుట కనబడుతున్నాయి. మొదటిది - తెలంగాణ ప్రజల దృష్టిలో విభజన అనేది ఒక అంశమే తప్ప, అదే ఏకైక అంశం కాదు. విభజన జరిగినా మానినా - తక్కిన ప్రాంత ప్రజల్లాగానే - వాళ్లకున్న రాజకీయపరమైన యిష్టాయిష్టాలను ప్రదర్శిస్తున్నారు. అందుకే బాబు పాదయాత్ర, షర్మిల పాదయాత్ర దిగ్విజయంగా సాగుతున్నాయి. రెండో వాస్తవం ఏమిటంటే - కెసియార్‌ పరపతిలో చాలా పతనం వచ్చింది. వరవరరావుగారు 'కెసియార్‌ ఢిల్లీలో కొడుకుతో సహా కూర్చున్నది, తనకు సిఎం పోస్టు యిమ్మనమని అడగడానికే' అన్నారు. వాయలార్‌ రవి మరీను. 'కెసియార్‌ను ఢిల్లీ ఎవరు రమ్మన్నారో తెలియదు కానీ పాల్వాయి గోవర్ధన్‌రెడ్డి వచ్చి అడిగితే 'సరే రమ్మన'మన్నాను. ఏవో ప్రతిపాదనలు చేశారు కానీ ఏమీ జరగలేదు' అని చాలా తేలికగా మాట్లాడారు. పాల్వాయిని అడిగితే 'తెరాస పార్టీని కొనసాగించే ఉద్దేశం లేదు కాబట్టి పార్టీని విలీనం చేస్తా, నాకు ఏ పదవీ వద్దు' అని కెసియార్‌ అన్నారని చెప్పారు.

అయినా ఒప్పందం కుదరలేదట. పుష్కరం పాటు కష్టపడి నిర్మించిన పార్టీని పదవిసైతం కోరకుండా విలీనం చేస్తానంటే వద్దనడానికి కాంగ్రెస్‌కేం పోయేకాలం? ఓ పక్క ఎమ్మెల్యేలు వదిలి వెళ్లిపోతూ వుంటే, మరోపక్క మజ్లిస్‌ దోస్త్‌ కటీఫ్‌ చెప్పేస్తే యింతమంది తెరాస ఎమ్మెల్యేలు వచ్చి ఒళ్లో పడుతూంటే కాదనడమేం? దీనికి రెండు కారణాలు వుండవచ్చు - ప్రభుత్వం పోయినా ఫరవాలేదు కానీ కెసియార్‌ అడుగుతున్న ప్రత్యేక రాష్ట్ర ఏర్పాటుకు సమ్మతించకూడదన్న గట్టి పట్టుదల కాంగ్రెస్‌కు వుండవచ్చు లేదా పదవికి బదులుగా కెసియార్‌ కోరుతున్న కోరికేదో వాళ్లకు అంగీకారం కాకపోయి వుండవచ్చు. ఈ రెండింటిలో ఏది నిజమైనా కెసియార్‌ పరపతి తగ్గినట్లే. 2014 ఎన్నికలలో తన పార్టీకి ఎక్కువ సీట్లు తెచ్చుకోవాలన్న తపన తప్ప తెలంగాణ తేవాలన్న ఉద్దేశం కెసియార్‌కు లేదన్న యితర తెలంగాణావాదుల వాదన బలంగా ప్రజల్లోకి వెళుతోంది. తెలంగాణలో తాము తప్ప వేరే ఎవరూ ఎదగకూడదని కెసియార్‌ చూడడం కూడా ఉద్యమసానుభూతిపరులను బాధిస్తోంది.

జాక్‌ పట్ల, బిజెపి పట్ల కెసియార్‌ కోపం వెళ్లగక్కుతున్నారు. స్వామి గౌడ్‌ను అందలం ఎక్కించి, శ్రీనివాస్‌ గౌడ్‌ను దూరం పెట్టి ఉద్యోగుల సంఘంలో కూడా చీలిక వచ్చేట్లు చేస్తున్నారు. అంతటి బహిరంగసభ పెట్టికూడా ఢిల్లీలో నెల్లాళ్లపాటు ఆయన చేసినదేమిటో బహిరంగంగా చెప్పలేకపోయారు. ఉద్యమంలో తొలినుండీ తనతో వున్న మేనల్లుడు హరీష్‌రావును యిక్కడే వుంచేసి, మధ్యలో వచ్చి చేరిన కుమారుడు కెటియార్‌ను మాత్రం ఎందుకు వెంటబెట్టుకుని వెళ్లారో సమర్థించుకోలేక పోయారు. బాపూజీ అంత్యక్రియలకు, మిలియన్‌ మార్చ్‌కు ఎందుకు రాలేకపోయారో వివరణ యిచ్చుకోలేకపోయారు. బాబును, వైయస్సార్‌ను, జగన్‌ను పేరు పెట్టి తిట్టినాయన సోనియా వద్దకు వచ్చేసరికి జాగ్రత్తపడ్డారు. కాంగ్రెస్‌ పార్టీని తేలిగ్గా విమర్శించి వదిలేశారు. గతంలో సమైక్యవాదులను తరిమికొట్టండి అనేవారు. ఇప్పుడు సమైక్యవాద పార్టీలను తరిమి కొట్టండి అంటున్నారు. తాము తప్ప తక్కిన పార్టీలన్నీ అవే అని ఆయన భావం. కాంగ్రెస్‌ పట్ల కెసియార్‌ మెతక వైఖరి చూపిస్తున్నంతకాలం ఆయన పరపతి పెరగదు. ఇద్దరికీ మధ్య ఏదో వుందన్న అనుమానం సామాన్యప్రజలకూ కలిగింది.

అందుకని 'తెలంగాణ ఏర్పాటు కోరినంత మాత్రాన కెసియార్‌ అనుయాయులుగా లెక్క వేయకండి' అని వాదించే మేధావులు ఎక్కువయ్యారు. తెలంగాణలోనే కెసియార్‌ను ఎదిరించి మాట్లాడడానికి, వారి మీటింగులు భగ్నం చేయడానికి మంద కృష్ణ మాదిగ వంటి నాయకులు సిద్ధపడుతున్నారని మనం గమనించాలి. తెరాసకు అనుబంధంగా వున్న విద్యార్థి సంస్థను ఉస్మానియా కాంపెస్‌లో అనుమతించం అని కూడా మాదిగ విద్యార్థి సంఘం అంటోంది. ఇది గతంలో ఎన్నడూ వూహించనిది. తెలంగాణలో కెసియార్‌ బలహీనపడుతున్నారన్న సంకేతాలు నాటుకుంటున్న కొద్దీ తెలంగాణ వస్తుందన్న ఆశ, సమైక్యవాదుల పట్ల విముఖత రెండూ తగ్గుముఖం పడుతున్నాయి. రాబోయే రోజుల్లో రైతు సమస్యలనీ, ప్రాజెక్టు సమస్యలనీ, చేనేత సమస్యలనీ లేదా ఫలానా కులానికి అవమానం జరిగిందని, ఫలానా మతానికి గౌరవం తగ్గిందనీ - ఏదో ఒక పేరు చెప్పుకుని ఆంధ్రప్రాంతపు నాయకులు తెలంగాణలో పాదయాత్రలు ముమ్మరం చేయడం ఖాయం**. - ఎమ్బీయస్‌ ప్రసాద్‌ (నవంబ 2012)**

**నవంబరు 17 ఎమ్బీయస్‌ ః సమసి పోయిందట !**

నాయకులెందరున్నా లగడపాటిలా జోకులెయ్యగల నాయకులు బహు కొద్దిమందే ! ఏదో అప్పట్లో రాజ్‌ నారాయణ్‌ వంటి వారు వుండేవారు. ఎంత పెద్ద సమస్యనైనా తేలిగ్గా తీసిపారేసి, నోరు చప్పరించేసేవారు. ''ఇందిరా గాంధీని కోర్టులో ఓడించాను, అది చాలనట్టు ఎలక్షన్‌లో ఓడించాను. ఇంకేముంది ఆవిడ ఫినిష్‌!'' అని 1977లో మహా గొప్పలు చెప్పుకునేవాడు. 1980 ఎన్నికలు వచ్చేసరికి ఎవరు ఫినిష్‌ అయ్యారో యావద్భారతం చూసింది. ''తెలంగాణ సమస్య యింకా వేధిస్తోంది. అది ఒకళ్లిద్దరితో మాట్లాడితే తేలదు.... దేశంలో అన్ని పక్షాలతో చర్చించాలి, స్టేక్‌ హోల్డర్స్‌ అభిప్రాయాలన్నీ పరిగణనలోకి తీసుకోవాలి, ...సున్నితమైన సమస్య, దశాబ్దాలుగా నలుగుతున్న గొడవ యిది, ఓ పట్టాన తేలదు... ఓపిక పట్టాలి'' అని ఢిల్లీ నాయకులు పదేపదే ఓ పక్క చెప్తూనే వున్నారు. సోనియమ్మగారు ఎన్ని చోట్లకు వెళ్లినా యిటు మాత్రం తొంగి చూడటం లేదు. ప్రధానిగారు జీవవైవిధ్యసదస్సుకై హైదరాబాదు వచ్చి కాలు నేల మీద మోపకుండా జాగ్రత్తపడ్డారు. తెలంగాణ గురించి అడిగి సతాయిస్తారన్న భయంతో ఢిల్లీ నాయకులందరూ తెలుగు మీడియాను తప్పించుకుని తిరుగుతున్నారు.

''ఇలాటి పరిస్థితుల్లో తెలంగాణ సమస్యే లేదు, అదెప్పుడో సమసిపోయింది, అందుకే దానిపై నేను మాట్లాడడం మానేశా'' అని లగడపాటి అంటే దాన్ని మించిన జోక్‌ వుంటుందా? ఓ గురువుగారు వీధిలో నడుస్తూ శిష్యుడికి లగడపాటి స్టయిల్లో అద్వైతం బోధిస్తూ ''నాయనా బ్రహ్మ ఒకడే సత్యం. జగత్తెల్లా మిథ్య. మనకు కనబడేదంతా ఉత్తిదే..'' అని చెప్పాడట. శిష్యుడు మనలా తలవూపుతూ వెనక్కాల వెళుతున్నాడు. అంతలో ఓ ఏనుగు వీళ్లవైపు పరిగెట్టుకుని వచ్చింది. గురువుగారికి భయం వేసి నిమ్స్‌లో రాజగోపాల్‌లా పరిగెట్టాడు. శిష్యుడు మరొకవైపు పరిగెట్టాడు. నాలుగు వీధుల తర్వాత యిద్దరూ కలిసినపుడు శిష్యుడు అడిగాడు - ''గురువుగారూ, ఏనుగు వచ్చినపుడు అది మిథ్య అనుకోకుండా భయపడ్డారేం?'' అని. గురువుగారు నవ్వారు - ''అబ్బాయ్‌, యిధంతా ఓఠ్ఠి మాయ. ఏనుగు వచ్చిందనడమూ మాయే, మనం పరుగులు పెట్టామనడమూ మాయే. గజం మిథ్య, పలాయనం మిథ్య. ఇదంతా మన భ్రమ'' అని చెప్పగానే శిష్యుడి అజ్ఞానం పటాపంచలై పోయింది.

లగడపాటి యీ రోజు చేసిన వ్యాఖ్యకు స్పందనగా రేపు తెలంగాణలో ఆయన ప్రెస్‌ మీట్‌ పెడితే అక్కడ నిరసనలు, కేకలు, అరుపులు వినబడినా లగడపాటి గురువుగారిలాగే సమాధానం చెప్తారు. 'తెలంగాణ సమస్యే సమసిపోయినప్పుడు యింకా ఉద్యమకారు లుంటారనుకోవడం, వాళ్లు నిరసనలు చేస్తారనుకోవడం అంతా ఊహ మాత్రమే. సమసిపోయినవారు సమరాలు ఎలా చేస్తారు? మీకు అవి నిరసనల్లా వినబడుతున్నాయా? నాకు జై ఆంధ్రప్రదేశ్‌ అని వినబడుతున్నాయే!'' అంటారు. పార్లమెంటు సమావేశాల మొదటిరోజు టి కాంగ్రెస్‌ ఎంపీలు పార్లమెంటు గుమ్మానికి అడ్డంగా కూర్చుని ఎవర్నీ ఓ పట్టాన వెళ్లనివ్వకుండా సతాయించడం దీపావళి మామూళ్లకనుకున్నారేమో ఆయన! తెలంగాణ యిస్తానంటే తన పార్టీని విలీనం చేస్తానని కెసియార్‌ ఎవరితో మంతనాలు చేశారో, ఎవరి ప్రమేయంతో వాయలార్‌ని కలిశారో, ఏ షరతులు పెట్టారో రాష్ట్రంలో అందరూ చర్చిస్తూంటే అబ్బే కెసియార్‌ మంతనాలు జరిపినది తెలంగాణ కోసం కాదు, తెలుగు భాష అభివృద్ధికి అంటారేమో!

ఆయనకు సడన్‌గా యిలా ఎందుకు తోచి వుండవచ్చు? అని ఆలోచించాను. బహుశా యీ భ్రమకు వెనక్కాల మరొక భ్రాంతి కూడా వుండి వుండవచ్చు. తాను ఉస్మానియా యూనివర్శిటీ మూసేయమని యిచ్చిన సలహా అమలవుతుందని భయపడి తెలంగాణ ఉద్యమకారులు దుకాణం మూసేసి వుంటారని తోచి వుండవచ్చు. అసలు లగడపాటి సమాజానికి చాలాకాలంగా అనేక హితోక్తులు చెపుతున్నారు కానీ వాటన్నిటిలో తలమానికమైనది - ఉస్మానియా యూనివర్శిటీ మూసేయాలనడం! అక్కడ విద్యార్థులు గోల చేస్తున్నారట, అందుకని యూనివర్శిటీ మూసేయాలట. శభాష్‌ ! ఇదే సూత్రం గొడవలు జరిగిన యూనివర్శిటీలన్నిటికీ వర్తింపచేస్తే యితర దేశాల మాట ఎలా వున్నా భారతదేశంలో ఏ విద్యాలయమూ బతకదు. అంతెందుకు లగడపాటి చదువుకున్న సిద్దార్థ ఇంజనీరింగ్‌ కాలేజీకూడా మూసేసి వుండేవారు. అక్కడి గొడవలపై వివరాలు కావాలంటే లగడపాటి బెస్ట్‌ ఫ్రెండ్‌ రాంగోపాల్‌ వర్మ పుస్తకంలో దొరుకుతాయి.

లగడపాటి మామూలు విద్యాధికుడు, పారిశ్రామిక వేత్త మాత్రమే అయి వుంటే దేశంలో మరిన్ని విద్యాలయాలు రావాలనీ, వాటికి ఇన్‌ఫ్రాస్ట్రక్చర్‌ బాగుండాలని, వాటిలో సాంకేతిక అంశాల్లో పరిశోధన జరగాలని, ఆ విద్యాలయాల్లో విద్యాబోధన సరిగా జరిగి ఉత్తీర్ణులైనవారు వట్టి పట్టాదారులే కాకుండా చదువు వంటబట్టించుకుని ఉద్యోగార్హులై (ఎంప్లాయబుల్‌) వుండాలనీ, అటువంటివారు వచ్చి తన పరిశ్రమలో చేరి వాళ్లు బాగుపడి, తననూ బాగు చేయాలని కోరుకునేవారు. కానీ వచ్చిన చిక్కేమిటంటే ఆయన రాజకీయాల్లోకి కూడా వచ్చేశారు. తత్త్వవేత్త దృష్టిలో మనుష్యులంతా ఒకటే అన్నట్టు అలాగే రాజకీయవేత్తల దృష్టిలో మనుష్యులంతా ఓటర్లే! ఈ సదరు ఓటర్లు ఎంత చదువుకోకుండా వుంటే వాళ్లకు అంత మంచిది. అప్పుడే వాళ్లు తెలంగాణ సమస్య వుంది అంటే మనం 'అవును, బోల్డంత వుంది' అనుకుంటూ, లేదు సమసిపోయింది అంటే 'ఔనౌను, ఎప్పుడో సమసిపోయింది' అనుకుంటూ వుంటాం. చదువుకుని ఆలోచించడం మొదలుపెడితే వెధవది స్వతంత్రమైన ఆలోచనలు వస్తాయి. సందేహాలొస్తాయి. కుడీఎడమా ప్రశ్నించడం మొదలుపెడతాం.

ఆ ప్రమాదం రాకుండా వుండాలంటే మనం శుంఠలుగానే వుండాలి. మన వూళ్లో బార్లు, బెల్టు షాపులూ వుండాలి తప్ప స్కూళ్లు వుండకూడదు. ఉన్నా గోడలు వుండకూడదు, గోడలున్నా టీచర్లు వుండకూడదు, టీచర్లున్నా బ్లాక్‌ బోర్డులుండకూడదు, పాఠ్యపుస్తకాలు దొరక్కూడదు. ఇంకెందుకు స్కూలు అని మూసేయాలి, స్థలం కబ్జా చేసేయాలి. అడ్డమైన అనేకవాటికి సబ్సిడీలు యిస్తారు, పుస్తకాలకు, పేపర్లకు, పత్రికలకు కాగితంమీద మాత్రం యివ్వరు. రూపాయికి కిలో బియ్యం యిస్తారు కానీ దినపత్రిక యివ్వలేరు. లైబ్రరీలు మూసేస్తారు, పుస్తకాలు కొనరు, లైబ్రరీ సెస్సును యితరమార్గాలు పట్టిస్తారు. ఎందుకిదంతా? ప్రజలకు సమాచారం అందితే కొంపలు మునిగిపోతాయి. జ్ఞానం పెరిగిపోతే ప్రమాదం, కులం, మతం అంటూ విడగొట్టడం కష్టం. మూఢభక్తిలో ముంచడం కష్టతరం. అందుకని మూసేయ్‌, మూసేయ్‌, స్కూళ్లు మూసేయ్‌, యూనివర్శిటీలు మూసేయ్‌, మధ్యతరగతి వాడికి విద్య అందుబాటులో లేకుండా చేయి. టూ బెడ్‌ రూమ్‌ ఫ్లాట్‌లో యూనివర్శిటీ నడిపేసే ప్రయివేటు కాలేజీలు పెరగనీయ్‌. విశాలమైన ప్రాంగణంలో, అద్భుతమైన క్యాంపస్‌తో విరాజిల్లే ఉస్మానియాను మూసేయ్‌. ఆ స్థలం మాకు అమ్మేయ్‌, యింకో హిల్స్‌ కట్టేస్తాం.

లగడపాటి వంటి విద్యాధికుడు చేతనైతే తన ప్రాంతానికి ఉస్మానియాతో దీటైన యూనివర్శిటీ ఏర్పాటు చేసుకోవాలి. అంతేగాని వున్నది మూసేయమనకూడదు. యూనివర్శిటీలలో రాజకీయాలు నడవడం ఉస్మానియాతో ప్రారంభం కాలేదు, ఉస్మానియాతో అంతం కాదు. రాజకీయాలు నడిచిన యూనివర్శిటీల లిస్టు రాయబోతే ఆక్స్‌ఫర్డ్‌ దగ్గర మొదలవుతుంది. ఉస్మానియాలో శాంతిభద్రతలకు విఘాతం కలుగుతోంది అంటే దానికి బాధ్యత వహించాల్సింది ఘనత వహించిన కాంగ్రెస్‌ ప్రభుత్వంవారు. ఇంట్లో ఎలుకలు దూరితే యిల్లు కాల్చి పారేయమన్నట్టు వుంది లగడపాటి సలహా. ఉస్మానియా గొప్ప యూనివర్శిటీ, రాజకీయాల్లో చొరబడి గొడవలు చేసేవారు లేకపోలేదు కానీ ఫ్యాకల్టీ కూడా మంచిదే. సైకాలజీ డిపార్టుమెంటులో గట్టివాళ్లే వున్నట్టు వినికిడి. ఓ సారి వెళ్లి అడిగితే భ్రమలు, భ్రాంతులు ఎందుకు వస్తాయో, ఏం చేస్తే పోతాయో వివరంగా చెప్పగలరు. **- ఎమ్బీయస్‌ ప్రసాద్‌ (నవంబరు 2012)**

**నవంబరు 20 ఎమ్బీయస్‌ : విశ్వసనీయత అనగా...?**

చంద్రబాబు నాయుడి పాదయాత్ర జోరుగా సాగిపోతోంది. దానికి కారణం ఆయన పట్టుదలే. కాలియాత్ర కాదు, మోకాలియాత్ర చేసినా ఆయన్ను తెలంగాణ ప్రజలు నమ్మరు అని కెసియార్‌ ప్రకటించేశారు. బాబు పరిపాలనాదక్షుడు అని ఆయన ప్రతిక్షకులు కూడా ఒప్పుకుంటూనే 'అయితే ఆయనకు విశ్వసనీయత లేదు' అంటూంటారు. బాబుకు యిన్నాళ్లూ 'వెన్నుపోటు' అనే పదంపై పేటెంటు వుండేది. వైయస్సార్‌ పుణ్యమాని 'విశ్వసనీయత లేకపోవడం' అనే పదంపై కూడా పేటెంటు వచ్చేసింది. అందరు రాజకీయనాయకుల్లాగానే ఆయనా ఎన్నో ఎన్నికల వాగ్దానాలు చేస్తూ వచ్చారు. వాగ్దానభంగాలూ చేశారు. ప్రజలు పెద్దగా ఫీలవలేదు. ఇవి అందరికీ మామూలేలే అనుకున్నారు. మద్యనిషేధం ఎత్తివేసినా, కిలో బియ్యం రెండు నుంచి మూడున్నర చేసినా 'తప్పనిసరి పరిస్థితుల్లో చేసి వుంటారులే' అనుకుని వూరుకున్నారు. 2004 ఎన్నికలలో కూడా బాబు రైతులను, గ్రామీణ ప్రాంతాలను పట్టించుకోలేదని, ప్రపంచబ్యాంకు చెప్పినట్టల్లా ఆడి పేదలను నిర్లక్ష్యం చేశారనీ - యివే విమర్శలు. విశ్వసనీయత అనేది ఫ్యాక్టరే కాదప్పుడు. ఉచిత విద్యుత్‌ యిస్తాం అని వైయస్‌ అంటే అది ఆచరణసాధ్యం కాదని, అలాటి వాగ్దానాలు చేసినవారు అమలు చేయలేరనీ బాబు వాదించారు. 'విశ్వసనీయత లేదు' అనే పదం వాడలేదు కానీ దాదాపు అదే అర్థంలో ఓటర్లకు నచ్చచెప్పారు. విన్నవాళ్ల కంటె విననివాళ్ల సంఖ్య ఎక్కువ కావడంతో ఓడిపోయారు.

ఉచిత విద్యుత్‌ అసాధ్యం అనుకున్నది వైయస్‌ సాధ్యం చేసి చూపడంతో ప్రజలందరికీ అనిపించింది - 'హమ్మ, యివ్వగలిగి కూడా చంద్రబాబు యివ్వలేదన్నమాట' అని. అది గుర్తించిన బాబు 'మేం కష్టనష్టాలు, నిందలు భరించి అమలు చేసిన విద్యుత్‌ సంస్కరణల వలనే అది సాధ్యపడింది. ఇది మా గొప్పే తప్ప వాళ్లది కాదు' అని చెప్పుకోసాగారు. రావు గోపాలరావు చెప్పినట్టు ఆ ముక్క ముందే చెప్పాల్సింది. 'వైయస్‌ హామీ యిస్తున్న ఉచిత విద్యుత్‌ ప్రస్తుతం సాధ్యం కాదు, ఈ సంస్కరణలు పూర్తయాక 2006 నుండి ఉచిత విద్యుత్‌ యివ్వగలుగుతాం' అని చెప్పేసి వుంటే ఓహో అనుకునేవారు. కానీ బాబు అలా అనలేదు. ఎందుకంటే ఆయనకు యీ వుచిత విద్యుత్‌ కాన్సెప్టే నచ్చలేదు. చేప కాదు, గేలం యివ్వాలనే ఫిలాసఫీ ఆయనది. కానీ ఎత్తిపోతలకు మోటార్లపై ఆధారపడిన తెలంగాణ రైతాంగానికి ఉచిత విద్యుత్‌ ఎంతో లాభదాయకమైంది. ఆ పథకాన్ని అమలు చేసినందుకు వైయస్‌కు తెలంగాణ గ్రామీణ ప్రాంతంలో ఎంతో పేరు వచ్చింది. లేకపోతే అప్పటిదాకా వైయస్‌ తెలంగాణకు చేసినదేముంది? (ఆ మాటకొస్తే కడపకు తప్ప వేరే ఏ ప్రాంతానికీ చేసే అవకాశమే లేదు) వైయస్‌ పట్ల తెలంగాణ గ్రామీణప్రజలకు అభిమానం కలగడంతో 2009 ఎన్నికలలో మహాకూటమి అంటూ బలమైన కూటమి ఏర్పడినా కాంగ్రెస్‌కు 43% సీట్లదాకా తెచ్చిపెట్టింది.

2009 వచ్చేసరికే బాబు నాలిక కరుచుకున్నారు. ఉచిత విద్యుత్తే కాదు, చాలా చాలా హామీలు కురిపించారు. అవి అమలు కావని అందరికీ తెలుసు కానీ దాన్ని వైయస్‌ ఎన్‌క్యాష్‌ చేసుకున్నారు. 'బాబుకి విశ్వసనీయత లేదు. నేను చెప్పినది చేసే రకం. అందుకే అమలు చేయలేని వాగ్దానాలు చేయటం లేదు. కేవలం రెండే హామీలు యిస్తున్నాను. ఉన్న పథకాలను కొనసాగిస్తానని చెపుతున్నాను.' అని ప్రచారం చేసుకున్నారు. నిజానికి వైయస్‌ హామీలిచ్చి అమలు చేయని జలయజ్ఞం ప్రాజెక్టులెన్నో వున్నాయి. ఏదీ పూర్తి కాలేదు. అయినా బాబుతో పోలిస్తే నిజాయితీగా మాట్లాడుతున్నారన్న భావం కలిగి ఓటర్లు వైయస్‌ వైపు మొగ్గు చూపారు. బాబు దీనినుండి పాఠాలు నేర్చుకోలేదు. ఉపయెన్నికల్లో కూడా వాగ్దానాలు కురిపించారు. ఇప్పుడు పాదయాత్ర సమయంలో రోజుకో స్టేటుమెంటు యివ్వవలసిన అగత్యం పట్టింది కాబట్టి రోజుకో హామీ యిచ్చేస్తున్నారు. ఎందుకివ్వడం? 'ఉన్న పథకాలు చాలు. వాటినే పకడ్బందీగా అమలు చేస్తాను' అని అంటే చాలదా? ప్రజలు నమ్మేందుకు అవకాశం వుంటుంది కదా. వైకాపా వంటి కొత్త పార్టీ ఏదైనా చెప్పేసుకోవచ్చు, వాళ్లకు గతం లేదు కాబట్టి. బాబు వంటి వారు 'అగ్రవర్ణాలకు రిజర్వేషన్లు యిస్తాం' అని హామీ యిస్తే 'మీరు సిఎంగా వున్న 9 ఏళ్లల్లో ఆ దిశగా ఏం చేశారు?' అనే ప్రశ్న వెంటనే వచ్చి తగులుతుంది. 'ఇన్నేసి హామీలు యిస్తే విశ్వసనీయత లేదన్నమాట మరింత ప్రబలంగా ప్రజల్లోకి వెళుతుంది. వదిలేయండి.' అని సహచరులు చెపుతూనే వుండవచ్చు. కానీ దానికి బాబు వద్ద సమాధానం వుంది - 'విశ్వసనీయత అంటే వైయస్‌ దృష్టిలో 'నువ్వు దోచుకో, నేనూ దోచుకుంటా' అని. అది నా దగ్గర లేదు, నిజమే. నేను తినను, ఎవర్నీ తిననివ్వను' అంటారాయన.

ఇలా చూస్తే విశ్వసనీయతకున్న అర్థం గురించి ఆలోచించవలసి వస్తుంది - విశ్వసనీయత ప్రజల పట్లనా? అనుచరుల పట్లనా? అని. 'రాజకీయ బేతాళ పంచవింశతిక'లో రమణగారు ఓ కథ రాశారు. ఒకడు ప్రజలకు సేవచేసి ఒక స్థాయికి చేరుకుంటాడు. ఆహా పైకి రావడానికి యిదా మార్గం అనుకుని, ప్రజలకు యింకా యింకా సేవ చేసేస్తూ వుంటాడు. కానీ అక్కడే వుండిపోతాడు, ఎదగడు. ఎందుకూ అంటే - 'ఒక స్థాయికి వచ్చేవరకే ప్రజలను పట్టించుకోవాలి, ఆ తర్వాత అధినాయకుడి సేవ చేయాలి. రాకెట్‌ పైకి ఎగిరేటప్పుడు కొంతదూరం ఎగిరాక కొన్ని వదుల్చుకుంటుంది. అప్పుడే పైపైకి ఎగరగలుగుతుంది. అలాగే ప్రజాసేవ అనే భారాన్ని కూడా తొలిదశలోనే వదుల్చుకోవాలి' అని సమాధానం వస్తుంది. ప్రజల్ని నమ్మించడం ఎట్సెట్రా నాయకుడికి తొలిదశలో పనులు. తర్వాత మలిదశలో అధినాయకుణ్ని నమ్మి అంటిపెట్టుకుని వుండాలి. ఆ నాయకులను నమ్మించి తన చుట్టూ తిప్పుకునేవాడే అధినాయకుడు. వైయస్‌ అలాటి అధినాయకుడు. అతని పట్ల యితర నాయకులకు విశ్వసనీయత వుంది. తను చెప్పినమాట వింటే చాలు ఏ ఆపద వచ్చినా కాపాడతాడు అనే నమ్మకం వుంది. అందుకే వైయస్‌ నోటిమాటగా చెప్పినదాన్ని సుగ్రీవాజ్ఞగా పాటించి పనిచేశారు.

టిడిపి నాయకులకు బాబు పట్ల అలాటి విశ్వసనీయత కనబడదు. '2014 ఎన్నికల్లో మనకు టిక్కెట్లు యిస్తాడా లేక పాతమొహాలు మార్చాలనుకుంటున్నా అంటూ కొత్తవాళ్లను, డబ్బు పెట్టుబడి పెట్టేవాళ్లను తీసుకుని వస్తాడా? టిక్కెట్టిచ్చినా ప్రజలు యీయన మాట నమ్ముతారా లేదా? నమ్మి మనం గెలిచినా మనను సంపాదించుకోనిస్తాడా లేక 'పదేళ్ల తర్వాత అధికారంలోకి వచ్చాం, అవినీతి లేకుండా పాలించి యింకో టెర్మ్‌ గెలవాలి' అంటాడా? అలా అంటే ఎన్నికలు గెలవడానికి పెట్టిన ఖర్చు ఎవడిస్తాడు? ఆయనదైతే కడుపు నిండిన బేరం. మనకు పెట్టుబడి పెట్టినదైనా వెనక్కి రాకపోతే ఎలా..? మనంతట మనం ఏదైనా సాహసం చేసి సంపాదించి కేసులో యిరుక్కుంటే కాపాడతాడా? లేక నీ ఖర్మం అని వదిలేస్తాడా?' యిలా అనేక ప్రశ్నలు వస్తున్నాయి వాళ్లకు. అందుకే అనేకమంది నాయకులు టిడిపిని వదిలి వెళుతున్నారు. జగన్‌కు కూడా వైయస్‌ లక్షణాలే వుంటాయని, సర్వకాల సర్వావస్థలందు అనుచరులను కాపాడతాడనీ నమ్మకం వుండబట్టే అటువైపు వెళుతున్నారు. కాంగ్రెస్‌పై గతంలో అలాటి నమ్మకం వుండేది కానీ యిటీవల మోపిదేవి, ధర్మాన కేసులు చూశాక భయం పట్టుకుంది. అవసరమైతే మనల్ని బలి వేయడానికి కూడా జంకరు అనుకుంటున్నారు.

అందువలన విశ్వసనీయత అంటే ప్రస్తుతానికి 'నాయకులకు అధినాయకుడి పట్ల వున్న విశ్వసనీయత' అని చెప్పుకోవాలి. అది వుంది కాబట్టే వైకాపాకు అన్ని వలసలు! ఎన్నికల వేళ వచ్చేసరికి 'అధినాయకుడి హామీలపై ప్రజలకున్న విశ్వసనీయత' అనే అర్థం వస్తుంది. అదే ఎన్నికల ఫలితాలను నిర్ణయిస్తుంది. ప్రజల విశ్వసనీయత పొందితే అంతకంటె ఏం కావాలి? అప్పుడీ నాయకులు ఎటువున్నా ఏమీ కాదు. అయితే ప్రజల విశ్వసనీయత పొందాలంటే ఆచరణయోగ్యమైన హామీలు మాత్రమే యివ్వాలి. 'రేపు నిజంగా అధికారంలోకి వచ్చేస్తే ఎలా..?' అన్న సంకోచం సదా మనసులో మెదులుతూ వుంటే హామీలిచ్చేటప్పుడు కాస్త తమాయించుకుంటారు. 'అలా వచ్చే ప్రశ్నే లేదు..' అన్న ధీమా వుంటేనే రోజుకో హామీ లోపల్నుంచి తన్నుకుని వచ్చేస్తూ వుంటుంది. **- ఎమ్బీయస్‌ ప్రసాద్‌ (నవంబరు 2012)**

**డిసెంబరు 01 ఎమ్బీయస్‌ ః చిత్తశుద్ధి కనబడుతూనే వుంది...**

ఎస్సీ, ఎస్టీ సబ్‌ ప్లాన్‌ బిల్లు పాసయింది. ఈ దెబ్బతో దళితులందర్నీ ఉద్ధరించేయడం అయిపోయిందని, యిక బిసి, మైనారిటీల పని పడతామని కాంగ్రెస్‌ గొప్పలు చెప్పుకుంటోంది. చివర్లో అనూహ్యంగా ఓటింగుకి వచ్చినా బిల్లు నెగ్గించిన ఘనత తనదేనని కిరణ్‌కుమార్‌ అనుకుంటున్నారు. ప్రభుత్వాన్ని యిరకాటంలో పెట్టి కాస్సేపు వినోదించామని టిడిపి, వైకాపా చంకలు గుద్దుకున్నాయి. ఇదంతా చూస్తూంటే ఒక సగటు మనిషికి వచ్చే మామూలు ప్రశ్నలు చాలా వచ్చాయి.

ఎస్సీ, ఎస్టీల పేరు మీద చాలా రిజర్వేషన్లు, నిధుల కేటాయింపులు జరుగుతూ వుంటాయి. అయినా 'మా స్థాయి పెరిగింది' అని వాళ్లు ఛస్తే అనరు. 'అంతకంతకూ వెనక్కి పోతున్నాం, యింకా యింకా పెంచండి' అంటూనే వుంటారు. 'మొదట్లో పెట్టినపుడు 15 ఏళ్లకు కాబోలు పెట్టారు, స్వాతంత్య్రం వచ్చి 60 ఏళ్లయినా యింకా కొనసాగిస్తూనే వున్నారు. ఇంకా ఎన్నేళ్లు? కలియుగాంతం వరకు యీ రిజర్వేషన్ల గోల తప్పదా? ఒకళ్లని చూసి మరొకరు మొదలుపెట్టారు, ఇదివరలో ఎస్సీకి మాత్రం అనేవారు, యిప్పుడు బిసీలు, ఎంబిసీలు.. అది చాలనట్టు ఎస్సీల్లో వెనకబడిన ఎస్సీలు...! మా తరం నష్టపోయాం, మా పిల్లలు, మనుమలు, మునిమనుమలు కూడా యీ రిజర్వేషన్‌ విధానాలతో వేగవలసినదేనా?' అని యితరులు అంటారు. అనడమే కాదు, తమకు రావలసిన ఉద్యోగమో, ప్రమోషనో యీ కారణంగా తప్పిపోయినపుడు వీళ్లపై కసి పెంచుకుంటారు. అవకాశం వచ్చినపుడు దెబ్బ తీద్దామని అనుకుంటారు.

వీళ్ల కసి భరించినా దళితులకు ఏదైనా మేలు కలిగితే అదో అందం. ఈ పాలసీవలన దళితులలో కొందరు మాత్రమే బాగుపడుతున్నారని, చాలామందికి మేలు కలగడం లేదనీ తోస్తుంది. ఒకసారి రిజర్వేషన్‌ సౌకర్యం అనుభవించిన కుటుంబానికి మళ్లీ ఆ సౌకర్యం కల్పించే బదులు, యిప్పటిదాకా అనుభవించనివాళ్లకి యివ్వవచ్చు కదా అంటే వీళ్లు ఒప్పుకోవడం లేదు. దళితులలో 'క్రీమీ లేయర్‌' (ఒక పరిమితికి మించి ఎదిగినవారు) పెడతామంటే ఒప్పుకోరు. ఒక దళిత ఐయేయస్‌ ఆఫీసరు కొడుక్కి రిజర్వేషన్‌ కల్పించడం ఏ రకంగా సమర్థనీయం? అంతకంటె నిరుపేద దళితుడికి యివ్వవచ్చు కదా! దళితులలో పైకి వచ్చిన వర్గాలు యిది సాగనీయడం లేదు. అగ్రవర్ణాలు తమను అణగదొక్కాయంటూ వాపోయే యీ వర్గాలు తమలోనే వెనకబడిన వర్గాలకు యీ సౌకర్యాలు అందకుండా అణచడం న్యాయమా?

దళితులలో కూడా మాల వర్గం వారు ఎక్కువ సౌకర్యాలు పొందుతున్నారు కాబట్టి వర్గీకరణ చేసి తమకు సబ్‌-రిజర్వేషన్‌ కావాలని మాదిగలు ఇటీవలి కాలంలో పోరాటం మొదలుపెట్టారు. ఇతరుల నుండి తమకు రక్షణ కావాలని కోరుతూ రిజర్వేషన్‌ సమర్థించే మాలలు యీ విషయానికి వచ్చేసరికి 'ఏం వాళ్లనూ మాలా కష్టపడమను. వాళ్ల అభివృద్ధికి మేం అడ్డుపడుతున్నామా? మా మీద పడి ఏడవడం దేనికి? వర్గీకరణ చేయడం దేనికి?' అంటారు. ఏది ఏమైనా వర్గీకరణ అనేది చాలా విస్తృతమైన అంశం. దేశం మొత్తం ప్రభావితం చేసే అంశం. అందుకే ఉషా మెహ్రా కమిషన్‌ వేశారు. అదీ వివాదాస్పదం అయింది. అన్నీ చూసి చివరకు సుప్రీం కోర్టు వర్గీకరణ వద్దంది. మాదిగల పోరాటం సాగుతోంది. అది న్యాయబద్ధమని తోచిన టిడిపి వాళ్లకు వత్తాసు పలుకుతోంది. దీని వెనుక రాజకీయప్రయోజనం వుంటే వుండనీయండి. ఆ మాటకొస్తే ఏ రిజర్వేషన్‌ పెట్టినా ఓట్లకోసమే కదా.

ఇలా ఎస్సీ, ఎస్టీలకు సంబంధించినది ప్రతీదీ వివాదాస్పదం అవుతూనే వుంది. అందరూ వాళ్లకోసమే పుట్టామంటారు. ఎన్టీయార్‌ ఒకసారి 'కమ్మవాడినై పుట్టాను, దళితుడనై పుట్టి వుంటే బాగుండేది' అంటూ వాపోయారు. ఇవాళ మోత్కుపల్లి బాబును 'పెద్దమాదిగ' చేశారు. వీళ్లంతా నిజంగా అవే వర్గాలకు చెంది వుంటే మంత్రులుగానే వుండేవారు తప్ప ముఖ్యమంత్రులయ్యేవారు కారని మనందరికీ తెలుసు. అసెంబ్లీలో సిపిఎం నాయకుడు చెప్పిన 'దేవుడి కథ' అక్షరాలా నిజం. దళితులను దేవుళ్లలా చూసుకుంటున్నాం. వాళ్ల పేరు చెప్పి, వాళ్లకు నైవేద్యం ఓ సారి చూపించి మనమే ఆరగించేస్తున్నాం. ఇది నాణానికి మరో పార్శ్వం. ఎందుకంటే దళితుల పేర రిజర్వేషన్‌ సౌకర్యాలు పొందేవారిలో చాలామంది దళితులు కారని మనకు తెలుసు. కాలేజీల్లో, ఆఫీసుల్లో చెవులు కొరుక్కుంటూనే వుంటారు - వీడిది బోగస్‌ సర్టిఫికెట్టు అని. నూటికి ఓ యిరవై మంది అటువంటివాళ్లున్నా ఆ మేరకు దళితులకు అన్యాయం జరిగినట్టే కదా.

అదే విధంగా దళితుల క్షేమం కోసం ఎలాట్‌ చేసిన నిధులు దారి మళ్లడం గురించి వింటాం. ఇవాళ ప్రభుత్వం తనే ఒప్పుకుంది. 25 వేల కోట్ల రూ.లు అలా దారి మళ్లాయని. ఇది ఒక రోజులో జరిగినది కాదు కదా, ఒకరి హయాంలో జరిగినది కాదు కదా, 'దళితులకోసం ప్రాణాలు అర్పించడానికి కూడా మా నాయకుడు సిద్ధం' అని చెప్పుకునే పార్టీ నాయకులు మంత్రులు, ముఖ్యమంత్రులుగా వున్నపుడే జరిగింది కదా. దీని అర్థం - ఎవరికీ ఎస్సీ, ఎస్టీ నిధులను వాడుకోకూడదన్న యింగితం లేదు. 'వాళ్ల పేరు పెట్టి బజెట్‌లో నిధులు పక్కన పెడుతున్నామంటే ఎవరూ నోరెత్తరు. (ఎత్తితే దళితవ్యతిరేకిగా ముద్ర పడుతుందన్న భయం) ఆ తర్వాత ఆ నిధులను చిత్తం వచ్చినట్టు వాడుకోవచ్చ'న్న దురూహే కదా. ఇన్నాళ్లూ ఏదో జరిగిపోయింది. ఇన్నాళ్లకు సిఎం దీనిపై దృష్టి పెట్టి ఆ నిధులకు రక్షణ కల్పిద్దామని ప్రయత్నిస్తున్నారు. తప్పేముంది?

అయితే యిది యింత సింపుల్‌గా జరగనిస్తే మన ప్రజ్ఞేముంది అనుకున్నారు ప్రతిపక్షాలు. చివరి నిమిషంలో వర్గీకరణ అంశం లేవనెత్తారు. ఇక వైకాపా నాయకురాలు విజయలక్ష్మి కాంగ్రెస్‌కు చిత్తశుద్ధి వుంటే జాతీయస్థాయిలో అన్ని రాష్ట్రాలలో పెట్టకుండా యిక్కడ మాత్రమే పెడుతోందేమని అడిగారు. ఇదేం ఆర్గ్యుమెంటు? ఇక్కడ పెడుతున్నారు, సంతోషించవచ్చు కదా. అన్ని రాష్ట్రాల అసెంబ్లీలలోనూ బిల్లు పెట్టి పాస్‌ చేయించేదాకా ఆగి అప్పుడు యిక్కడ పెట్టాలా? సాక్షి పేపరు 'ఇప్పటికే దారి మళ్లిన నిధులపై స్పష్టత లేదు' అని విమర్శించింది. ఇదేదో సవ్యంగా అమలవుతే పాత వాటిని తర్వాత తీరిగ్గా తవ్వవచ్చు. ఇక ఓటింగు - టిడిపి సరే, మాదిగ ఓట్లకోసమే అనుకోండి, మరోటనుకోండి ఒక తీర్మానం చేసింది, దానికి అనుగుణంగా సవరణ ప్రతిపాదించింది. ఓటింగు కోసం పట్టుబట్టింది. వైకాపా అలాటి తీర్మానం ఏమీ చేయలేదు కదా, మరి యీ బిల్లులో మాత్రం వర్గీకరణ ఎలా అడిగింది? దానిలోనూ తటపటాయింపే. మొదట టిడిపితో చేతులు తలపలేదు. రెండోసారి కౌంటింగు సమయంలో మాత్రం విజయలక్ష్మి మద్దతు ప్రకటించారు. అంటే కాంగ్రెస్‌ సభ్యులు తక్కువగా వున్నారన్న విషయం గమనించి వాళ్లను యిరకాటంలో పెట్టాలన్న తపన తప్ప వర్గీకరణ విషయంలో స్పష్టత లేదన్నమాట.

వీళ్ల చిత్తశుద్ధి కంటె టిడిపి చిత్తశుద్ధి ఎక్కువేమీ కాదు. ఓటింగుకి పట్టుబట్టాలన్న ఐడియా అప్పటికప్పుడు వచ్చి వుండదు. కనీసం ఓ పూట ముందైనా అనుకుని వుంటారు. అలా అనుకున్నపుడు 86 మంది సభ్యుల్లో 26 మంది మాత్రమే అప్పుడుండమేమిటి? అంటే మీకోసం ఏదో చేశామని మాదిగలకు చూపించుకోవాలి. కానీ మాలలకు కోపం రాకుండా చూసుకోవాలి. లేకపోతే ఏకంగా 70% మంది సభ్యులు గైరుహాజరేమిటి? ఈ ఓటింగు ధర్మమాని యింకో విషయం వెలుగులోకి వచ్చింది. ఇంత ముఖ్యమైన బిల్లు పాస్‌ చేసే సమయంలో సభలో వున్నది కేవలం 116 మంది. అంటే సభలో 60% మంది గైరుహాజరన్నమాట. ఈ బిల్లు చారిత్రాత్మకమైనది, దీని ఘనత నాదంటే నాదని చెప్పుకునే ముఖ్యమంత్రి, ఉపముఖ్యమంత్రి కూడా పాలకపక్షం ఎమ్మెల్యేలను యింటికి వెళ్లిపోకుండా వుండండ్రా బాబూ అని చెప్పలేకపోయారన్నమాట. అసెంబ్లీ రెండు, మూడు రోజులే పెట్టడమేమిటి యింకా పొడిగించాలి అని స్టేటుమెంట్లు గుప్పించే వాళ్లలో చాలామంది ఆ మూడు రోజుల్లో కూడా సవ్యంగా రారన్నమాట. వీళ్ల చిత్తశుద్ధి యిలా బయటపడ్డాక కూడా యీ బిల్లు నూటికి నూరుపాళ్లు అమలవుతుందని ఎవరైనా ఆశిస్తూంటే ఆ ఆశాజీవికి శతకోటి వందనాలు. **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 04 వీక్లీకై ఎమ్బీయస్‌ : ఎలకైనా దొరికింది...**

'కొండను తవ్వి ఎలకను పట్టినట్టు వుంది' అంటున్నారు టికాంగ్రెస్‌ ఎంపీలు అఖిలపక్షసమావేశంపై హామీ సంపాదించడం గురించి. ఎలకైనా దొరికింది కదా, దానికి సంతోషించరాదా? అంటాను నేను. ఈ మధ్య ఢిల్లీ దొరతనం వారు తెలంగాణ గురించి ఏ మాత్రం ఆశ కల్పించడం లేదు. 'తెలంగాణ యివ్వం.., యిప్పట్లో యివ్వం.., ఏకాభిప్రాయం లేనిదే ఏమీ చేయం.., దానికోసం ఏమీ చేయం, ఏం చేయాలో కూడా ఆలోచించలేదు, ఆలోచించడానికి టైమే లేదు, ఎవరితో ఆలోచించాలో కూడా ఆలోచించలేదు..' అని యిన్ని రకాలుగా టీవీ కెమెరాల ముందు హోం మంత్రి, రాష్ట్ర కాంగ్రెస్‌ ఇన్‌చార్జిలు, కాంగ్రెస్‌ అధికారప్రతినిథులు కుండలు కొనుక్కుని వచ్చి మరీ బద్దలు కొట్టారు. అయినా తెలుగు జర్నలిస్టులు అది అర్థం కానట్టు ప్రశ్నమీద ప్రశ్న వేస్తూనే వచ్చారు. వేసివేసి 'తెలంగాణ లేదు, గాడిదగుడ్డూ లేదు, పోండెహెయ్‌' అని ఎవరిచేతో అనిపించుకునేదాక వదలలేదు. 'ఆ తర్వాత తెలంగాణను గాడిదగుడ్డుతో పోల్చిన ఆ నాయకుణ్ని మార్చాలి' అని వ్యాసాలు రాసి, పేపర్లు నింపారు. 'ఆయన అలా అన్నా ఆయనకేం తెలుసు, నిమ్మకాయ పులుసు, మాకు సిగ్నల్‌ వచ్చింది, పావురాయి టపా వచ్చింది, ఆ టపాలో తెలంగాణ వస్తోంది.. వచ్చేస్తోంది, సంబరానికి సిద్ధం కండి' అని ఉద్యమ నాయకులు తమ క్యాడర్‌ను హుషారు చేస్తూ వచ్చారు.

ఇవన్నీ చూశాక తెలంగాణ అన్నది ఒక ఎండమావి మాత్రమే, ఢిల్లీ వాళ్లు ఏమీ చేయరు అన్న ఉద్దేశానికి చాలామంది వచ్చేశారు. ఆశాభావం హెచ్చుపాళ్లల్లో వున్నవాళ్లు ఇప్పుడు కాదు కానీ, 2014కి ముందు ఏదో చేస్తారు అంటూ వచ్చారు. అలాటిది అఖిలపక్షసమావేశం ఏర్పాటు చేయడమనేది చీకట్లో చిరుకాంతిగానే చెప్పుకోవాలి. ఈ కాంతికి టి-కాంగ్రెస్‌ ఎంపీలను అభినందించాలి. కీలెరిగి వాత పెట్టినట్టు, సమయానికి చిక్కుల్లో పెట్టి చేతనైనంత రాబట్టారు. ఇప్పుడు కూడా షిండే ఓ పట్టాన ఒప్పుకున్నారా? చీఫ్‌ వ్హిప్‌ పిలిచినా వెళ్లకుండా నిలబడినవారిని పిలిచి బుజ్జగించారు. డిసెంబరు 9 లోగా తెలంగాణపై ఏదో ప్రకటన చేయండి అని వీళ్లడిగి వుంటారు. 'చెయ్యం.' 'పోనీ, డిసెంబరు 23..?' 'అదీ లేదు.' 'పోనీ, అఖిలపక్షం..?' 'సరే చూదాం.' 'చూదామంటే కాదు తేదీ చెప్పాలి'. 'చెప్దాం లెండి..' విలేకరులు అడిగితే షిండేగారు చెప్పినది అదే. సమావేశం వుంటుంది కానీ తేదీ ఖరారు కాలేదు అన్నారు. అప్పుడు వీళ్లు మళ్లీ వెళ్లి గోల చేశారు. చివరకు పార్లమెంటు సమావేశాలైన వారానికి డిసెంబరు 28 ఉదయం 10 గంటలకు కూర్చుందాం అన్నారు. అయితే ఓటేస్తాం లెండి అన్నారు వీళ్లు. తెలంగాణ గురించి ప్రస్తావించడానికే యిష్టపడని హై కమాండ్‌ను అదను చూసి మెడలు వంచారు వీళ్లు.

ఈ పరిస్థితి ఎందుకు వచ్చింది? నిజానికి టీ-ఎంపీలు తమ ఓట్లు వేయకపోయినా ఎఫ్‌డిఐ బిల్లు ఓడిపోయేదని ఓటింగు తర్వాత తెలిసింది. కానీ ఛాన్సు తీసుకోలేరు కదా. పైగా వీళ్లల్లో ముగ్గురు నలుగురు తెరాసవైపు వెళతారన్న ప్రచారం జోరుగా సాగింది. కెసియార్‌ వివేక్‌ యింటికి వెళ్లడం కూడా పై వాళ్లలో భయం పుట్టించింది. కెసియార్‌ మనవాడే కదా, ఎటు తిరిగీ మన పార్టీలో చేరేవాడే కదా, అతనివైపు వెళ్లినా నష్టమేముంది అని వాళ్లు అనుకోలేదు. ఫైనల్‌గా ఎఫ్‌డిఐపై కెసియార్‌, విజయశాంతి ఎన్‌డిఏ వైపే మొగ్గు చూపారు. మజ్లిస్‌లా గైరుహాజరు కూడా కాలేదు. అందువలన కెసియార్‌ను కాంగ్రెస్‌వాళ్లు మిత్రుడిగా పరిగణించడం మహా కష్టం. ఆయన మమతా బెనర్జీలా ఎప్పుడైనా ఎటైనా మళ్లవచ్చు అనుకుని కాంగ్రెస్‌వారు తన పార్టీ ఎంపీలనే నమ్ముకున్నారు. నయానో, భయానో వంచారు... లేదా వంగారు. ఈ సమావేశ ప్రకటన చారిత్రాత్మకమైనది అని టి-కాంగ్రెస్‌ ఎంపీలు గంతులేస్తున్నారు. ఆ సమావేశంలో ఒక పార్టీ తరఫున ఒకరినే పిలిచి ఒకే అభిప్రాయం చెప్పమంటారని వీళ్లు చెపుతున్నారు కానీ ఆధికారకంగా అలాటి ప్రకటన యింకా వెలువడలేదు. సంప్రదించడానికి పాదయాత్రలో వున్న చంద్రబాబు ఓ పట్టాన దొరికి వుండరు.

ఒక్కర్నే పిలవమంటే - ఎవర్ని పంపాలో, ఏం చెప్పించాలో ముందుగా తేల్చవలసినది కాంగ్రెస్సే. వాళ్లు తేల్చుకుంటే ఒక్కళ్లు చాలు అని చెప్తారు. వాళ్లు సందిగ్ధంగా వుంటే యిద్దరు రావచ్చు అనేస్తారు. అలా అంటే కథ మళ్లీ మొదటికి వచ్చినట్లే. ఏదో ఒకటి తేల్చాల్సిన తరుణం వచ్చేసింది అని కాంగ్రెస్‌ అనుకుంటేనే ఒక్కర్ని పంపితే చాలంటుంది. వచ్చిన ఆ ఒక్కడూ ఏం చెప్తాడన్నది ఊహించుకోవాలి. వైకాపానుండి వచ్చినవారు కేంద్రం ఏం తేలిస్తే అదే మా నిర్ణయం అని వూరుకుంటారనుకోవచ్చు. ఎందుకంటే తెలంగాణలో బలపడే దశలో వున్న వైకాపా తెలంగాణ వద్దని గట్టిగా చెప్పదు. కావాలని చెప్పి కోస్తా, సీమల్లో చెడగొట్టుకోదు. కేంద్రంమీదకు నెట్టేస్తే సరి అనే అనుకుంటుంది. ఇక టిడిపి. తెలంగాణ గురించి యింత హైప్‌ తెచ్చిన తర్వాత తెలంగాణ వద్దని చెప్పగలదా? వైకాపాలా కేంద్రం మీదకు పూర్తిగా నెట్టేసి వూరుకోలేదు. అందువలన కాంగ్రెస్‌ చెప్పాక మేం చెప్తాం అని మెలిక పెట్టి వూరుకోవచ్చు. ఇక కాంగ్రెస్‌ ఏం చెప్తుంది? తెలంగాణ యిస్తాం అంటే ఇప్పటికే వీక్‌గా వున్న కోస్తా, సీమల్లో సంపూర్ణ మటాష్‌. తెలంగాణలో బలపడడానికి అవి త్యాగం చేసినా ఫర్వాలేదు అనుకుంటే - తెలంగాణలో గెలుస్తుందా లేదా అన్నది ప్రశ్న.

డిసెంబరు 9 ప్రకటన చేసి తెలంగాణపై ఆశలు రేకెత్తించినది కాంగ్రెస్‌ అని అందరికీ తెలుసు. 9 నాటి ప్రకటనను రివర్స్‌ చేస్తూ డిసెంబరు 23న మరో ప్రకటన చేసేవరకూ సమైక్యవాదుల దృష్టిలో కాంగ్రెస్‌ విలన్‌ అయింది కానీ వేర్పాటువాదుల దృష్టిలో హీరో కాలేకపోయింది. డిసెంబరు 9-23 మధ్య కెసియారే హీరో. ప్రాణాలు ఒడ్డి తెలంగాణ సాధించారు అని అందరూ ఆయన్ని మెచ్చుకున్నారు తప్ప కాంగ్రెస్‌ నాయకులను నెత్తిన పెట్టుకోలేదు. కాంగ్రెస్‌ నాయకులు వాళ్లంతట వాళ్లే సోనియా దేవత, పుట్టినరోజు కానుక అంటూ టపాకాయలు కాల్చుకున్నారంతే. ఇది చూశాకనే సోనియా మనసు మారిపోయింది. తెలంగాణ యివ్వడం వలన పార్టీకి నష్టం తప్ప లాభం కలగదని. అది జరిగి మూడేళ్లయింది. అప్పటికీ యిప్పటికీ పరిస్థితిలో మార్పు వచ్చిందా లేదా అన్నది ఇప్పణ్నుంచి డిసెంబరు 28 లోపున జరిగేది చూస్తే ఆవిడకీ ఓ ఐడియా వస్తుంది. ఈ అఖిలపక్షం ఏర్పాటు చేయడం చూసి తెలంగాణవాదులందరూ కాంగ్రెస్‌ను అభినందించి, తెలంగాణ సాధనకు వాళ్లే కారకులని భావించినట్టు తోస్తే అప్పుడు సమావేశానికి ఒక్కర్నే రమ్మనమని అనవచ్చు. లేకపోతే ఎప్పటిలాగా ఏవో డ్రామాలాడి పంపేయవచ్చు.

మరి సమావేశం ఏర్పరస్తున్నందుకు తెలంగాణావాదులందరూ కాంగ్రెస్‌ని పొగుడుతున్నారా? అదను చూసి మెడలు వంచినందుకు టి కాంగ్రెస్‌ ఎంపీలను కెసియార్‌గానీ, యితర పార్టీలలోని తెలంగాణ నాయకులుగాని అభినందిస్తున్నారా? లేదు. (టి జాక్‌ అభినందించింది కానీ దాని ప్రకటనలకు విలువేముంది? రేపు కెసియార్‌ కళ్లెర్ర చేస్తే వూరుకుంటుంది) తప్పనిసరి పరిస్థితుల్లో పిలుస్తోంది అంటూ కాంగ్రెస్‌ హైకమాండ్‌ను నిందించి వూరుకుంటున్నారు. ఆ సమావేశంలో యిలా మాట్లాడాలి, అలా మాట్లాడాలి, ఫలానావార్ని పంపాలి.. అంటూ యితర పార్టీలకు హితోపదేశాలు చేసే ధోరణిలో మాట్లాడుతున్నారు, తెలంగాణ యివ్వకపోతే చచ్చేది కాంగ్రెస్సే అనే శాపనార్థాలు పెడుతున్నారు, తప్ప కాంగ్రెస్‌కు మార్కులు వేయడం లేదు. తనేం చేసినా మెప్పు (అనగా ఓట్లు) రాకపోతే కాంగ్రెస్‌కు తెలంగాణ యివ్వాలన్న హుషారేముంటుంది? 'అఖిలపక్షం అంటే - రాష్ట్రంలో 8 పార్టీలు మాత్రమే కాదు, ఈ నిర్ణయం దేశం మొత్తం మీద ప్రభావం కలిగిస్తుంది కాబట్టి దేశంలోని పార్టీలన్నిటితో మరో సమావేశం పెట్టి అప్పుడు ఏకాభిప్రాయ సాధనకు కృషి చేస్తాంణ అంటూ కొత్త ఎత్తు ఎత్తవచ్చు.

మూడు వారాల టైముంది కాబట్టి యీ లోగా చాలా వింతలే చూడబోతాం. **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 06 ఎమ్బీయస్‌ ః గుడివాడ ఒకటే అబ్బసొత్తా..?**

బాలకృష్ణగారు విరుచుకుపడ్డారు - ''గుడివాడ నా అబ్బసొత్తు. నేను కృష్ణాజిల్లావాణ్ని. ఈ కొడాలి నాని ఎవరు? పార్టీ బలంతో ఎదిగి యీ రోజు అధినాయకత్వాన్నే ప్రశ్నించడానికి?'' అని. అంతా బాగానే వుంది కాని 'అబ్బసొత్తు'ను గుడివాడకే పరిమితం చేయడం బాధగా వుంది. బాలకృష్ణను పార్లమెంటుకి పంపుతారని పుకార్లు వచ్చినకొద్దీ ఆయనకు దడగా వుంది. 'ఇంట గెలిచి రచ్చగెలవాలి కదా, అసెంబ్లీకి వెళతాను' అని 2009 ఎన్నికలప్పుడే అన్నారు. కానీ వియ్యంకుడు నెయ్యముతో ఏం చెప్పారో తెలియదు కానీ ఎన్నికల ప్రచారానికే పరిమితమయ్యారు. ఇటీవల మళ్లీ ఆ కోరిక తలెత్తింది. అసెంబ్లీకి పోటీ చేసి తనూ ఓ ప్రజానాయకు డనిపించుకోవాలని. టిడిపి పార్టీకి ఆయన తండ్రి వ్యవస్థాపకుడైతే కావచ్చు కానీ ప్రస్తుతానికి ఆయన పని ప్రచారకర్తే కానీ వ్యూహకర్త కాదు. ఎన్నికలప్పుడు కావాలంటే తనవాళ్లనుకున్న ఒకరిద్దరికి టిక్కెట్లు యిప్పించుకోగలరు. ఈ పరిస్థితి మారాలనే కోరికతో తను అసెంబ్లీకి వెళ్లాలనుకుంటున్నారు.

టిడిపి నుండి జరుగుతున్న ఫిరాయింపులు చూస్తూ వుంటే చంద్రబాబు నాయకత్వంపై టిడిపి క్యాడర్‌కు నమ్మకం సడలుతోందని తెలుస్తోంది. 2014 ఎన్నికల్లో పార్టీని అధికారంలోకి తేలేకపోతే ఆయన పరపతి తగ్గిపోయి శాసనసభానాయకుడిగా, ప్రతిపక్షనాయకుడిగా ఆయన కొనసాగనక్కరలేదని కొందరు తిరుగుబాటు చేసినా చేయవచ్చు. అలాటప్పుడు ఆయన స్థానంలో బాలకృష్ణ వస్తే ఉభయతారకంగా వుంటుంది. ఆయన ఎన్టీయార్‌ కుమారుడు కాబట్టి పార్టీలో అందరికీ గౌరవం వుంటుంది. వియ్యంకుడు కాబట్టి చంద్రబాబు వెనకనుండి చక్రం తిప్పవచ్చు.

ఇవన్నీ జరగాలంటే బాలకృష్ణ ఎసెంబ్లీకి వెళ్లాలి. వెళ్లాలంటే ఏది అనువైన నియోజకవర్గం అంటే గుడివాడే కనబడుతోంది ఆయనకు. గతంలో అయితే హిందుపురం అనుకునేవారు కానీ జగన్‌ వచ్చిన తర్వాత రాయలసీమను ఎంతవరకూ నమ్ముకోవచ్చో తెలియకుండా పోయింది. గుడివాడ అయితే ఎన్టీయార్‌ జన్మస్థలం అనే సెంటిమెంటు తోడవుతుంది. అయితే ఆ సీటుపై రావి కుటుంబం ఆశ పెట్టుకుని వుండవచ్చు. జూనియర్‌ సిఫార్సుతో కొడాలి నాని ఆ సీటు ఎగరేసుకు పోయారు కాబట్టి యీసారి మళ్లీ తమకు ఛాన్సు వస్తుందని వాళ్లు అనుకుంటూ వుండవచ్చు. 'మీరేమీ అలాటి ఆశలు పెట్టుకోవద్దు, నేనే అక్కణ్నుంచి పోటీ చేస్తాను' అని బాలకృష్ణ సందేశం కావచ్చు. కొడాలి నానిని ఉద్దేశించి చెప్తున్నారు కాబట్టి కాస్త ఘాటుభాష, నాటుభాష వాడారు. అంతా బాగానే వుంది మధ్యలో అబ్బను తీసుకురావడం దేనికి? ఆయన ఒట్టి గుడివాడ ఎమ్మేల్యేనే అయితే పోనీ అనుకోవచ్చు. ఆయన రాష్ట్రాన్ని ఏలిన ముఖ్యమంత్రి. ఇప్పటికీ ప్రజలు మర్చిపోలేని మహానాయకుడు. ఆయన పోయిన 16 ఏళ్ల తర్వాత కూడా రాజకీయంగా ఆయన్ను వ్యతిరేకించినవాళ్లు సైతం విమర్శించడానికి జంకే పరిస్థితి వుంది. రాష్ట్రంలో ఊరూరా ఆయన విగ్రహాలు స్వచ్ఛందంగా వెలిశాయి. ఆయన కొడుకులు పెడితే వెలిసినవి కావవి.

ప్రజల్లో వున్న పరపతి, అభిమానం, నెలకొల్పిన పార్టీ - యివన్నీ అబ్బసొత్తని బాలకృష్ణ అనుకోవడం లేదా? తండ్రిని వెన్నుపోటు పొడిచి, అవమానించిన బావగారికి పార్టీని అప్పచెప్పినపుడు అబ్బసొత్తు గుర్తుకు రాలేదా? ఎట్‌లీస్ట్‌ హరికృష్ణ తండ్రి పేర 'అన్న తెలుగుదేశం' పార్టీ పెట్టి ఎన్నికల్లో పోటీ చేశారు. ఓడిపోయి, మళ్లీ బావ గూటికి చేరవచ్చు. కానీ తండ్రి వారసత్వం నిలపడానికి కాస్తయినా ప్రయత్నం చేశారన్నది గమనార్హం. బాలకృష్ణ చేసినదేముంది? కొడుకులందరిలోకీ ఆయనకే కదా నటవారసత్వం వచ్చింది. ఆయన 'నటరత్న' అయితే యీయన 'యువరత్న' కదా? కళాకారుడిగా తండ్రి పేర ఎవార్డు ఏమైనా పెట్టారా? జయంతి, వర్ధంతి ఏటేటా జరిపి నాటకపోటీలో, మరో పోటీలో నిర్వహిస్తున్నారా? అన్ని పౌరాణిక చిత్రాలు తీసిన రామకృష్ణా స్టూడియోస్‌ పేర ఒక భారీ పౌరాణికం ఏమైనా తీశారా? పిల్లల్లేని ఎమ్జీయార్‌ పేర మద్రాసులో మ్యూజియం వెలిసిందే! మరి యిందరు పిల్లలున్న ఎన్టీయార్‌ అలాటి మ్యూజియానికి తగరా? తక్కినవాళ్ల సంగతి వదిలేయండి, అందరి కంటె పబ్లిక్‌ ప్రొఫైల్‌ హెచ్చుగా వున్న బాలకృష్ణ ఏం చేస్తున్నారు?

ఇవాళే న్యూస్‌ వచ్చింది. ఎన్టీయార్‌ విగ్రహస్థాపనకు పార్లమెంటు అనుమతించిందని. ఇంతకాలానికి.. అదీ మురసొలి మారన్‌ విగ్రహానికి ఎదురుగా! మురసొలి మారన్‌ పార్టీ స్థాపించాడా? ముఖ్యమంత్రిగా చేశాడా? నెంబర్‌ వన్‌ స్థానంలో ఎప్పుడైనా వున్నాడా? కరుణానిధి వెనక్కాల తిరిగాడు. కేంద్రమంత్రిగా చేశాడు. వందలాది మంది కేంద్రమంత్రులుగా చేశారు. అయితే ఆయన విగ్రహం మాత్రం ఎందుకు వెలిసింది? కొడుకులు కళానిధి 'సన్‌' టీవీ అధినేత కాబట్టి, మరో కొడుకు దయానిధి కేంద్రమంత్రి కాబట్టి! కొడుకులు పూనుకోబట్టి కరుణానిధికి చెప్పి, చేయించుకోగలిగారు. వ్యాపారాలు చూసుకుంటున్న ఎన్టీయార్‌ కొడుకులకు ఆ శ్రద్ధ లేకపోయింది. రాజకీయవారసత్వం ఎలాగూ బావకి అప్పగించేశారు. ఎన్టీయార్‌ విగ్రహం ఫైలు పార్లమెంటులో మూలపడి వుంది. కూతుళ్లలో ఒకరికి శ్రద్ధ పుట్టబట్టి ఫైలు కదిలింది. కుటుంబంలోని అందరి దగ్గర్నుంచి విరాళాలు సేకరించి యిస్తామన్న టిడిపి ప్రతిపాదనకు బదులుగా 'అంతా నేనే భరిస్తాను' అంది. ఆ మాట వాళ్లింటి ఎదుట తొడగొట్టిన బాలకృష్ణ అనలేకపోయారు. ఆయన పెద్ద స్టార్‌, డబ్బుకి లోటున్నవాడు కాదు. కూతుర్ని కూడా పెద్దింట్లో యిచ్చారు. అయినా ఖర్చు మొత్తం భరిస్తానని ఎన్నడూ అనలేదు. ఏ విషయంలో పురంధ్రేశ్వరితో పోటీ పడదామనుకుని తొడగొట్టారో తెలియదు కానీ ఆమె, ఆమె పార్టీ నెగ్గాయి. బాలకృష్ణ పోటీ చేయలేదు, ఆయన పార్టీ ఓడిపోయింది. చివరకు విగ్రహం విషయంలో కూడా పురంధ్రేశ్వరే ఎన్టీయార్‌ అభిమానుల గౌరవాన్ని చూరగొన్నారు. 'అబ్బసొత్తు' ఖాతాలో విగ్రహాన్ని వేసుకోలేదు కాబట్టి బాలకృష్ణ దీనిపై స్టేటుమెంటు ఏమీ యివ్వలేదు.

తెరపై పరుచూరి బ్రదర్స్‌ డైలాగులు చెప్పిచెప్పి బాలకృష్ణ నిజజీవితంలో కూడా యిలాటి డైలాగులు చెప్తున్నారు, మాటిమాటికీ తొడ గొడుతున్నారు. ఈ లక్షణాన్ని ఆయన అదుపులో వుంచుకోవాలి. హుందాతనం చెడగొట్టుకోకూడదు. మనందరికీ తెలుసు - బాలకృష్ణ అసెంబ్లీకి వస్తే తనకు నష్టం అనుకుంటే చంద్రబాబు రానీయరు. ప్రమాదం లేదు రానిద్దామని అనుకున్నా - కొడాలి నాని కారణంగానో, రావి కుటుంబం కారణంగానో - గుడివాడలో గెలుపు కష్టం అనుకుంటే ''అక్కడ వద్దు, వేరే చోట నిలబడు'' అంటారు. ''లేదు అది నా అబ్బసొత్తు, అక్కడే నిలబడతా'' అని బాలకృష్ణ అనలేరు. ఎందుకంటే నిలబడగానే పండగ కాదు, మంచి మెజారిటీతో గెలవాలి. ఏ కారణంగానైనా ఆయన గుడివాడ నియోజకవర్గంలో నిలబడకపోయినా, నిలబడి ఓడిపోయినా - యీనాటి స్టేటుమెంటు ఎత్తిచూపి ఆయనను ఎద్దేవా చేస్తారు. అలా కాకూడదనే సంయమనం పాటించమంటూ సలహా**. - ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 10 వీక్లీకై ఎమ్బీయస్‌ : తెలుగు సమావేశాలు వాయిదా వేయడమెందుకు?**

తెలుగు సమావేశాలు డిసెంబరు 27 నుండి జరుగుతున్నాయి కాబట్టి అఖిలపక్ష సమావేశం 28 పెట్టకుండా వాయిదా వేయమని కిరణ్‌గారు అడగడం తరవాయి, తెలంగాణావాదులంతా ''అయ్యయ్యో ఆ సమావేశం జరగకపోతే ఎలా? కావాలంటే తెలుగు సమావేశాలే వాయిదా వేయండి'' అనసాగారు. కిరణ్‌ అడగడానికి ముందు రోజుదాకా 'ఆ సమావేశం ఒట్టి చెత్త, కంటితుడుపు చర్య, అంతా డ్రామా' అన్నవాళ్లే అది జరగకపోతే ప్రళయం వచ్చేస్తుందన్నట్టు మాట్లాడసాగారు. అసలు ఆ సమావేశం ఏడాదికోసారి తద్దినం పెడుతున్నట్టు పెడుతున్నారు. 2010, 2011లో అయింది కాబట్టి యీ ఏడాది కూడా జరపకపోతే పితృదేవతలు ఘోషిస్తారన్నట్టు పెడుతున్నారు. అదేమీ మనస్ఫూర్తిగా పెట్టటంలేదని అందరికీ తెలుసు. టి-ఎంపీలు పీకమీద కత్తి పెట్టి ఎఫ్‌డిఐ ఓటింగుకి రామని బ్లాక్‌మెయిల్‌ చేసి సరేననిపించారని అందరికీ తెలిసిన సత్యమే. ఆ ముందు రోజుదాకా కూడా ఇది యిప్పట్లో తేలే విషయం కాదని కేంద్రనాయకులు చెప్తూనే వున్నారు. అలాటప్పుడు ఆ సమావేశానికి అర్జంటుగా అంత ప్రాముఖ్యత యివ్వడం దేనికి?

ఆ మాటకొస్తే కిరణ్‌ కూడా ప్రాధాన్యత యివ్వనక్కరలేదు. 'ఓ పక్క తెలుగు సమావేశాలు జరుగుతూంటే నేను అక్కడకి ఎలా రాగలను?' అన్నారు. రమ్మనమని ఎవరడిగారు? ఈయన రాకపోతే అక్కడ నిర్ణయాలు ఆగిపోతాయా? 'నేను లేకుండా నిర్ణయం ఎందుకు తీసుకున్నార'ని ఈయన వాళ్లను చివాట్లు వేయగలడా? ముఖ్యమంత్రి హోదాలో యీయన చేసేదేముంది? 'సోనియమ్మ ఏం చెపితే అదే చేస్తాం' అనే కదా వీళ్ల దంపుళ్లపాట. అది ఎక్కణ్నుంచైనా చేయవచ్చు. ఆవిడ వీళ్లను పిలిచి చెవిలో చెప్పదు కదా, నిర్ణయం తీసుకోవాలే గాని ఏ సెక్రటరీచేతో ఫోన్‌ చేయించి 'మేడమ్‌ యిలా అనుకుంటున్నారు. ఫలానా లైన్స్‌లో స్టేటుమెంటు యిమ్మనమని మీకు చెప్పమన్నారు' అంటారు. జీ హుజూర్‌ అనాల్సిందే తప్ప, ఈయన ఆ సమావేశంలో కూర్చుని 'ముఖ్యమంత్రిగా నా అభిప్రాయం యిది' అని చెప్పవలసిన పనేముంది? ఇది పార్టీల సమావేశం. కాబినెట్‌ మీటింగు కాదు. ఈయన పార్టీనుండి ప్రతినిథులు వెళతారు, రెండేళ్ల క్రితం ఏం చెప్పారో, కితం ఏడాది ఏం చెప్పారో, ఈ ఏడాదీ అదే చెప్తారు. ఆబ్దికపు మంత్రాలు ఏటేటా మారవు కదా!

'ఓ పక్క తెలుగువారందరూ కలిసి తెలుగుభాషాభివృద్ధి గురించి సభలు జరుపుతూంటే మరో పక్క విభజన గురించి మాట్లాడితే బాగుండదని చెప్పాను' అన్నారు కిరణ్‌. రాష్ట్రవిభజన అనేది రాజకీయ సమస్య. భాషాసమస్య కాదు. తెలంగాణ విడిపోయినా తెలుగే మాట్లాడతారు తప్ప తమకోసం వేరే భాషను అర్జంటుగా పుట్టించలేరు. కొందరు ప్రబుద్ధులు ప్రత్యర్థులను యిష్టం వచ్చినట్టు తిట్టేసి 'అది మా తెలంగాణ భాష' అంటూంటే తెలుగు సరిగ్గా రాని కిరణ్‌గారు 'అదేదో తెలుగులా అనిపించే వేరే భాష' అని కన్‌ఫ్యూజ్‌ అవుతున్నారులా వుంది. వాళ్లవి దుర్భాషలు తప్ప వేరే భాష కాదు. ఆ తిట్లు ఏ ప్రాంతంలోనైనా తిట్లే. తెలంగాణ భాష అని ముసుగేయడం రాజకీయ రంగు పులమడానికే తప్ప వేరే భాషగా చూపించడానికి కాదు. అయినా తెలుగు మహాసభలకు దేశదేశాలనుండి ప్రతినిథులు వస్తూంటే ''మీరు వేరే రాష్ట్రాలలో, దేశాలలో ఎందుకున్నారు?'' అడుగుతారా?

రేపు తెలంగాణ విడిపోయి ఆదిలాబాదులోనో, అనంతపురంలోనో సభలు పెడితే ఒకరినొకరు పిల్చుకోరా? అయినా డిసెంబరు 28 న సమావేశం మొదలుపెడతారంతే. అక్కడ అభిప్రాయాలు వింటారు. ఇవన్నీ క్రోడీకరించి, తక్కినవారితో కూడా సంప్రదించి ఒక ప్రతిపాదనతో వస్తాం అంటారు. అంతేగానీ ఆ రోజుకారోజే 'రాష్ట్రాన్ని విడగొడతాం' అనే ప్రకటన యివ్వనే యివ్వరు. కిరణ్‌గారు ఎలా కన్‌ఫ్యూజయ్యారో ఏమో! కాంగ్రెస్‌ అంత చురుగ్గా వుంటే అంతకంటె ఏం కావాలి? అయినా ఆయన యీ రెండిటికీ క్లాష్‌ రాకుండా చూద్దామనుకుంటే 28 కంటె ముందే సమావేశం పెట్టండి అనాల్సింది. అయినా షిండేగారిని ఏం కోరారో కిరణ్‌ పబ్లిగ్గా చెప్పడం దేనికి? వాయిదా వేయమన్నా అనడంతో సమావేశం జరగకుండా చూస్తున్నారన్న చెడ్డపేరు మూటగట్టుకున్నారు. వెంటనే 'కిరణ్‌ తెలంగాణ వ్యతిరేకి' అని జాక్‌ నినాదాలివ్వసాగింది. అక్కడకి తెలంగాణ యివ్వడం, యివ్వకపోవడం యీయన చేతిలోనే ఉన్నట్టు! ఇలా చేసిచేసే ఢిల్లీ వాళ్ల దృష్టిలో కిరణ్‌ యిమేజ్‌ పెంచేశారు. కిరణ్‌ టఫ్‌ గై అని, తొణక్కుండా బెణక్కుండా తెలంగాణ వుద్యమం చేజారిపోకుండా చూస్తున్నారని వాళ్లు అనుకుని అతన్నే కంటిన్యూ చేసేట్టు చేస్తున్నారు.

ఈయన ఏం చెప్పినా షిండేగారు కొట్టి పారేసి 28 నే మీటింగు అన్నారు. సమావేశానికి ఎంత ప్రాధాన్యత యిస్తున్నారో, యీయన వ్యవహారం తేల్చేట్టుగానే వున్నాడ్రా అనుకుంటూండగానే 'ఒక పార్టీ తరఫున ఎంతమందైనా రావచ్చు', 'ఇది ఆఖరి సమావేశం ఏమీ కాదు' అంటూ మాట్లాడాడు. ఒక పార్టీ తరఫున యిద్దరు రావచ్చు అంటే యిక కథలో రక్తేముంది? ఎప్పటిలాగా జంటకవులు వెళ్లి తలో రాగం వినిపించి వస్తారన్నమాట. 'అబ్బే మా పార్టీ నుండి యిద్దరు వెళ్లినా ఒకటే వాదం వినిపిస్తాం' అంటూ వైకాపా నాయకుడు కొణతాల రామకృష్ణ అంటున్నారు - ఏదో వాళ్ల పార్టీలో ఏకాభిప్రాయం వెల్లివిరుస్తున్నట్లు! ఎస్సీ, ఎస్టీ సబ్‌ ప్లానులో వర్గీకరణపై వాళ్ల పార్టీవాళ్లు వేసిన పిల్లిమొగ్గలు చూసినవారెవరూ యీ మాట నమ్మరు. శాసనసభలో మొదటి కౌంటింగులో వర్గీకరణను సమర్థించలేదు. రెండో కౌంటింగులో సమర్థించారు. మండలికి వచ్చేసరికి కొందరు తటస్థంగా వుండాలని బయటకు వెళ్లిపోయారు. ఒకాయన వుండి వర్గీకరణను వ్యతిరేకించాడు. చంద్రబాబుది రెండు కళ్ల సిద్ధాంతం అయితే వీళ్లది మూడు కళ్ల సిద్ధాంతం అంది ఆంధ్రజ్యోతి!

ఇలాటివాళ్లందరూ కలిసి పెట్టుకోబోయే అఖిలపక్ష సమావేశం కోసం యిన్నేళ్లకోసారి జరగబోయే తెలుగు మహాసభలను వాయిదా వేయడం దేనికి? ప్రభుత్వం అనేక జాతరల పేరు చెప్పి డబ్బు తగలేస్తూ వుంటుంది. భాష పేరు చెప్పి ఏదో కాస్త చేస్తూ వుంటే దాన్ని జరగనీయకుండా చేయడం దేనికి? ఈ 28 నాటి సమావేశంలో ఒరగబోయేది ఏదీ లేదు. ఆ లోగా అన్ని పార్టీలు ఏదో ఒకటి తేల్చి చెప్పకపోతే బంద్‌ చేస్తాం అని టి-జాక్‌ అంటే అనవచ్చు. ఇలాటివాటికి బెదిరి తమ రాజకీయాలను బలి చేసుకునే బలిచక్రవర్తులు ఎవరూ లేరిక్కడ! **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 11 ఎమ్బీయస్‌ : విగ్రహం సరే.. నిగ్రహం మాటేమిటి?**

ఎట్టకేలకు ఎన్టీయార్‌ విగ్రహం పార్లమెంటులో వెలుస్తోందని సంతోషిద్దామంటే దాని క్రెడిట్‌ ఎవరు తీసుకోవాలన్నదానిపై చచ్చేటంత చర్చ, రచ్చ సాగుతోంది. 'పురంధరేశ్వరి చొరవ తీసుకుని విగ్రహం పెట్టిస్తున్నారు బాగానే వుంది, ఆ సందర్భంగా బహిరంగ లేఖ రాయాలా? ఆవిడ రాయడం బట్టి కదా బాబు స్పందన, దానికి వెంకటేశ్వరరావు ప్రతిస్పందిస్తూ గుడ్డిగుఱ్ఱాల ప్రస్తావన, దానికి బాలకృష్ణ యిచ్చిన ఘాటుస్పందనలో గుడ్డిగాడిదల ప్రస్తావన, అల్లుళ్లకీ గోల యేల అని హరికృష్ణ చికాకు, మధ్యలో భార్యగా నా సంతకం అడగలేదేం అంటూ లక్ష్మీపార్వతి సన్నాయినొక్కులు...యివన్నీ వచ్చాయి. ఆవిడ సాధించిన విజయాన్ని ఎవరికీ చెప్పకుండా వూరుకుంటే హుందాగా వుండేది కదా' అనుకుంటున్నారు కొందరు.

ఇక్కడ గమనించవలసిన పాయింటు ఒకటుంది. ఈ రోజు ఎన్టీయార్‌ విగ్రహం పార్లమెంటులో వెలుస్తోందంటే దానికి కారణం ఆయన ఎడాపెడా పడతిట్టిన కాంగ్రెస్‌ పార్టీయే! కాంగ్రెస్‌ను ఆయన తిట్టినన్ని తిట్లు వేరెవ్వరూ తిట్టలేదు. కమ్యూనిస్టుల దగ్గర్నుంచి, సోషలిస్టుల దాకా ప్రతీ పార్టీ కాంగ్రెస్‌తో కలిసి ఎప్పుడో ఒకప్పుడు కలిసి ఊరేగినవాళ్లే. బిజెపివాళ్లు మాత్రమే కాంగ్రెస్‌తో ఎన్నడూ చేతులు కలపలేదు. ఎన్టీయార్‌ ఒక్కరే మొదటినుండీ కాంగ్రెస్‌ వ్యతిరేకి. కాంగ్రెస్‌ కంచుకోట అయిన ఆంధ్రప్రదేశ్‌లో కాంగ్రెస్‌ను భూస్థాపితం చేసిన ఎన్టీయార్‌ అంటే కాంగ్రెస్‌ పెద్దలకు మంట. ఆంధ్రప్రదేశ్‌లోనే కాదు యావత్‌ భారతదేశంలో భూస్థాపితం చేయాలనే కాంక్షతో నేషనల్‌ ఫ్రంట్‌ పెట్టి దానికి చైర్మన్‌ అయిన ఎన్టీయార్‌ అంటే కాంగ్రెస్‌కు ప్రేమ ఎందుకు వుండాలి? ఆయన విగ్రహం ఎందుకు పెట్టాలి?

నిజానికి ఎన్టీయార్‌ విగ్రహం పెట్టవలసిన అవసరం, బాధ్యత నేషనల్‌ ఫ్రంట్‌ నుండి పుట్టుకుని వచ్చిన యునైటెడ్‌ ఫ్రంట్‌ ప్రభుత్వానికి వుంది. వాళ్లు ఆ పనులు చేయలేదు. ఇప్పుడు కాంగ్రెస్‌ చేస్తోంది. ఎందుకు? తెలుగు వాళ్లని సంతోషపెట్టాలంటే కాంగ్రెస్‌ వాళ్లకు వాళ్ల పార్టీలోనే జాతీయస్థాయి తెలుగు నాయకులు లేరా? రాధాకృష్ణన్‌, వివి గిరి, సంజీవరెడ్డి, బ్రహ్మానందరెడ్డి, సంజీవయ్య, చెన్నారెడ్డి, పివి నరసింహారావు.. యిలా బోల్డు మంది జాతీయనాయకులు దొరుకుతారు. వాళ్లందరినీ కాదని తమను అనునిత్యం దూషించి, తమ నాయకులు ఇందిరా, రాజీవ్‌లను హేళన చేసి, ఛాలెంజ్‌ చేసి, ఓడించిన ఎన్టీయార్‌ విగ్రహాన్ని కాంగ్రెస్‌ పార్టీ పెడుతోందంటే వూరికే పెడుతుందా? ఏదో ఒక రాజకీయప్రయోజనం ఆశిస్తుంది కదా. ఏమిటా ప్రయోజనం? చంద్రబాబు హిపాక్రసీని బయటపెట్టడం!

చంద్రబాబు వీరాభిమానులు కూడా ఒప్పుకోవలసిన రాజకీయ సత్యాలు కొన్ని వున్నాయి. 1995లో ఎన్టీయార్‌ను దింపి తను గద్దె నెక్కాక, బాబుకి కొన్ని భయాలు వుండేవి. ఎన్టీయార్‌కున్న గ్లామర్‌ ముందు తను నిలవలేనని అనుకునేవారు. తర్వాతి కాలంలో దీర్ఘదర్శి, మార్గదర్శి, విజన్‌2020, ఐటీ పితామహుడు, హైదరాబాదుకి అంతర్జాతీయ ఖ్యాతి తెచ్చిన సిఈఓ గట్రాగట్రా బిరుదులు వచ్చాయి కానీ 1995 నాటికి చంద్రబాబు ఒట్టి రాజకీయజీవి. కాంగ్రెస్‌పై చాలా ఆశలు పెట్టుకుని, అవి 1983 ఎన్నికలలో భగ్నం కావడంతో దిక్కు తోచక తెలుగుదేశంలో చేరి మావగారి నీడలో తలదాచుకున్న మనిషి. ఎన్టీయార్‌ ప్రజల ముందుకి వెళుతుంటే ఆయన వెనక్కాల తెరచాటు వ్యవహారాలు నడపడానికి వెంకటేశ్వరరావు, యీయన వేర్వేరు క్యాంపులు నడిపేవారు. 1984 ఆగస్టు సంక్షోభం రోజుల్లో దాన్ని హేండిల్‌ చేయడంలో వెంకయ్యనాయుడు, జయపాల్‌ రెడ్డిలతో బాటు యీయన తెలివితేటలు పదునెక్కాయి. ఎమ్మెల్యేల క్యాంప్‌లు ఆర్గనైజ్‌ చేయడంలో యీయన నిర్వహణాశక్తి బయటపడింది.

తర్వాత జరిగిన ఎన్నికలలో వచ్చిన గెలుపును యీయన వ్యూహాల ఖాతాలో వేయాలనుకుంటే 1989 నాటి ఓటమిని కూడా అదే ఖాతాలో వేయాల్సి వస్తుంది. అందువలన గెలుపూ, ఓటమీ అన్నీ ఎన్టీయార్‌ ఖాతాలోనే వేయాలి. 1994 నాటి అఖండమైన గెలుపుకి కాంగ్రెస్‌ కుమ్ములాటలు ఎంతో దోహదపడ్డాయన్న విషయం కూడా వైయస్సారే ఒప్పుకున్నారు. ఇలాటి పరిస్థితిలో కేవలం ఎమ్మేల్యేలను ఆకట్టుకుని తనవైపు తిప్పుకున్న చంద్రబాబు 1995లో ఎంతో అభద్రతాభావంలో వుండేవారు. తనొక్కడే అయితే చాలడని ఏవేవో వాగ్దానాలు చేసి యావత్తు ఎన్టీయార్‌ కుటుంబాన్ని తనవైపు తిప్పుకున్నారు. ఎన్టీయార్‌ కొడుకులు ఎదుట కనబడుతూ వుంటే ప్రజాదరణ వాళ్లకే వుంటుంది అనుకుని భయపడి వాళ్లను తప్పించివేశారు. తోడల్లుడికి కూడా అప్పట్లో గ్రూపు వుండేది, కొందరు ఎమ్మేల్యేలు ఆయన చుట్టూ తిరిగేవారు. అందుకని ఆయనికీ చెయ్యిచ్చి తరిమేశారు.

ఇక ఎన్టీయార్‌ని ఎలా ఎదుర్కోవాలి? దానికి ''ఈనాడు'' మద్దతు తీసుకున్నారు. ఎన్టీయార్‌ అధికారంలో వుండగా లక్ష్మీపార్వతికి ప్రాధాన్యత యిచ్చి పార్టీని, ప్రభుత్వాన్ని నిర్లక్ష్యం చేస్తున్నాడని, ఆమెను ముఖ్యమంత్రి చేసి ఆయన కేంద్రానికి వెళ్లిపోదామనుకుంటున్నారని కథనాలు చాలా వచ్చాయి. ఆగస్టు సంక్షోభంలో బాబు పక్షాన వున్న ఎమ్మెల్యేల సంఖ్యను కూడా ఎక్కువ చేసి రాశారు. ఎన్ని చేసినా ఎన్టీయార్‌ను అలా దింపేయడం ప్రజలు జీర్ణించుకోలేకపోతున్నారు. తాము అఖండమైన మెజారిటీ యిచ్చి గెలిపించిన నాయకుణ్ని 9 నెలలు తిరక్కుండా పదవీభ్రష్టుణ్ని చేసిన అల్లుణ్ని ఎలా అర్థం చేసుకోవాలో తెలియక తికమకపడుతున్నారు. తనకంటూ ఒక యిమేజి అర్జంటుగా ఏర్పరచుకోవలసిన అవసరం బాబుకి ఏర్పడింది. (సశేషం) **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 12 ఎమ్బీయస్‌ ః విగ్రహం సరే.. నిగ్రహం మాటేమిటి? - 2/3**

అప్పటిదాకా బాబు ఉపముఖ్యమంత్రి కాదు, హోం మంత్రి కాదు, పరిపాలనాదక్షుడిగా పేరు తెచ్చుకోవడానికి గొప్ప శాఖ ఏదీ నిర్వహించలేదు. లాబీయింగులు చేసే వ్యక్తిగానే పేరు వుంది. అందువలన ఆయన మీడియాను తనవైపు తిప్పుకుని యీ పరిపాలనాదక్షుడి యిమేజ్‌ను తయారుచేయించుకున్నారు. ఎన్టీయార్‌ది ఒట్టి సినిమా గ్లామర్‌, సినిమాటిక్‌ భాష, పథకాలు తప్ప సీరియస్‌నెస్‌ లేని మనిషని చూపించదలచారు. అందుకే బాబు తను పగ్గాలు చేపడుతూనే ''టిడిపి ఇకపై సినిమావాళ్ల పార్టీ కాదు. అసలైన రాజకీయాలు, సమర్థవంతమైన పరిపాలన రుచి చూపిస్తుంది.'' అని ప్రకటించారు. (ఎన్టీయార్‌ పోయిన తర్వాత సినిమా గ్లామర్‌ను ఆశ్రయించారు, వాళ్లకే టిక్కెట్లు యిచ్చారు, ఎన్నికల్లో వాళ్లనే తిప్పారు, తిప్పుతున్నారు. సినిమా, టిడిపి ఎన్నడూ విడిగా లేవు) టిడిపి వ్యవస్థాపకుడైన ఎన్టీయార్‌ బతికుండగానే ఆ పార్టీని స్పీకరు యనమల రామకృష్ణుడు సహాయంతో కైవసం చేసుకున్నారు.

అసలైన రాజకీయజీవులందరూ బాబు పంచన చేరారు. అందరూ కలిసి పబ్లిక్‌ మైండ్‌ నుండి ఎన్టీయార్‌ను తుడిచివేయడానికి సమకట్టారు. టిడిపి పార్టీ రసీదు పుస్తకాలపై, జండాలపై, లిటరేచర్‌పై ఎక్కడా ఎన్టీయార్‌ బొమ్మ లేకుండా చేశారు. ఎందుకంటే అవతల ఎన్టీయార్‌ బతికి వున్నారు. తనను నమ్మకద్రోహం చేసిన ఎమ్మేల్యేలను ఎండగట్టి పాతిపెట్టడానికి సింహం గుర్తుతో దుముకుదామని చూస్తున్నారు. గర్జిస్తున్నారు. చంద్రబాబుకు వ్యతిరేకంగా కాసెట్లు తయారుచేసి ప్రచారం చేయడానికి సన్నిద్ధమవుతున్నారు. అలాటి రోజుల్లో ఎన్టీయార్‌ ఫోటోను తన పార్టీ ప్రచారంలో బాబు ఎలా వాడుకుంటారు? ఎందుకు వాడుకుంటారు? అంతలో దురదృష్టవశాత్తూ ఎన్టీయార్‌ 1996 జనవరిలో మరణించారు.

ఎన్టీయార్‌ మరణించినపుడు కనీవిని ఎరగనంత జనం వచ్చారు. ఆయన కేవలం నటుడైనా అందరు వచ్చేవారు కారు. కేవలం రాజకీయనాయకుడైనా అంతమంది వచ్చేవారు కారు. రెండూ కలవడంతో బాటు ఆయన కరిజ్మా తోడయింది. పైగా ప్రజల్లో ఒక అపరాధభావన కూడా ఏర్పడింది. ఇంతటి మహామనీషిని అన్యాయంగా వెన్నుపోటుతో గద్దె దింపేస్తే అందరం చూస్తూ వూరుకున్నామే అని! అందుకే జనం వెల్లువెత్తారు. ఈ జనబలం చూసి బాబుకి మరింత దిగులు వేసింది. సామాన్యుడి గుండెల్లోంచి ఎన్టీయార్‌ను తుడిచివేయడం చాలా కష్టమన్న ఎఱుక కలిగింది. ఎన్టీయార్‌ కుటుంబసభ్యులందర్నీ నిర్వీర్యుల్ని చేశాను కదా, ఆయన మరణంతో కథ ముగుస్తుందేమో ననుకుంటే ఆయన వారసురాలిగా లక్ష్మీపార్వతి ముందుకు వచ్చింది. ఎన్టీయార్‌ స్మృతులను సజీవంగా వుంచడానికి ప్రయత్నించింది. ఆయన ఫోటోలు ముందు పెట్టుకుని ఎన్నికల్లో పోటీ చేసింది. ఇక అలాటప్పుడు బాబు తన పార్టీకి ఎన్టీయార్‌ ఫోటో ఎలా వాడతారు?

ఎన్టీయార్‌ పోయిన తర్వాత ఆయనకు భారతరత్న యివ్వాలన్న డిమాండ్‌ వచ్చింది. ఎమ్జీయార్‌కు యిచ్చారు కదా, ఎన్టీయార్‌కు ఎందుకివ్వరు? అన్నారు తెలుగువాళ్లు. అప్పుడు కేంద్రంలో వున్నవి యునైటెడ్‌ ఫ్రంట్‌ ప్రభుత్వాలు. చంద్రబాబు కనుసన్నల్లో నడుస్తున్నవి. కానీ వాళ్ల చేత భారతరత్న ఇప్పిస్తే ఎన్టీయార్‌ భార్య హోదాలో లక్ష్మీపార్వతి వచ్చి అవార్డు తీసుకుంటుంది. ప్రజల దృష్టిలో వారసురాలిగా ఆవిడ గుర్తుండిపోతుంది. ఎమ్జీయార్‌ వారసురాలిగా జయలలిత నిల్చిపోయినట్టు, రేపు యీవిడా నిల్చిపోయి టిడిపి ఓట్లు చీలుస్తూంటే..? ఆ భయం కొద్దీ భారతరత్న యిప్పించలేదు సరి కదా, విగ్రహాన్ని కూడా పెట్టించలేదు.

మధ్యలో ఎన్టీయార్‌ పేరు చెప్పుకుని ఆయన కొడుకు హరికృష్ణ పార్టీ పెట్టారు. ఆ పార్టీకి సత్తా లేదని తర్వాత తెలిసింది కానీ పెట్టినప్పుడు తెలియదు కదా. ఎన్టీయార్‌కి లిఫ్ట్‌ యిస్తే ఆ అడ్వాంటేజి హరికృష్ణకు పోతుందన్న భయం బాబుది. అసలు నందమూరివారు ఎవరు రాజకీయాల్లోకి వచ్చినా ఉలిక్కిపడతారాయన. ఎన్టీయార్‌ బతికుండగానే ఓ సారి 'నా వారసుడు బాలకృష్ణ' అని ఓ సభలో ప్రకటిస్తే దాన్ని ఆయన చేతనే ఖండించేదాకా నిద్రపోలేదు బాబు. 'ఇందిర వారసత్వ రాజకీయాలను విమర్శిస్తూ మీరు యిలా చేస్తే ఎలా?' అని మావగార్ని బెదరగొట్టాడు. ఇప్పుడు తలచుకుంటే నవ్వు వస్తుంది. ఇప్పుడు యీయన లోకేష్‌ను రాజకీయాల్లో యిన్‌వాల్వ్‌ చేయడం లేదా? ఎవరైనా నాయకుడు పోగానే వాళ్ల పిల్లల్ని తీసుకు రావడం లేదా? (లేటెస్ట్‌ ఉదాహరణ - ఎఱ్ఱంనాయుడి కుమారుడు)

ఇలా ఎప్పటికప్పుడు ఎన్టీయార్‌ పేరును సమాధి చేయాలని, ప్రజల స్మృతిపథంలోనుండి తుడిచేయాలని చూస్తూన్నపుడు ఆయనకు విగ్రహం ఎందుకు పెట్టిస్తారు బాబు? ఇక్కడ ఆయన ఎడాపెడా కాంగ్రెస్‌ ముఖ్యమంత్రుల విగ్రహాలు స్థాపిస్తూ పోయాడు. వాళ్లెవరూ తనకు పోటీ కాదు కాబట్టి. తను పాతికేళ్లు పాలిస్తాననీ, కాంగ్రెస్‌ పార్టీ విగ్రహాల రూపంలోనే మిగిలిపోతుందనీ అనుకున్నాడాయన. అసలు ఎన్టీయార్‌ విజయాలన్నిటి వెనక్కాల రూపకర్త తనే అని తనకు అనుకూలంగా వుండేవారి చేత టిడిపి చరిత్ర రాయించేసుకున్నాడు. ఎన్టీయార్‌ చరిత్ర రాసినప్పుడు కూడా తనపై మరక పడకుండా రాసేట్టు చూశాడు. ఎన్‌డిఏ ప్రభుత్వం ఆయన కూర్చోమంటే కూర్చుంది, నుంచోమంటే నుంచుంది. అప్పుడు యీయన విగ్రహం గురించి చేసిందేమీ లేదు. ఆయన లేఖలో కూడా చూడండి - 2000 సం||రం నుండి 2004 వరకు వున్న కాలాన్ని స్కిప్‌ చేసేశారు. 2004 తర్వాత వైయస్సార్‌ అడ్డుపడ్డాడని గుర్తు చేస్తున్నారు. అడ్డుపడకపోతే వైయస్సార్‌ ఏం చేస్తాట్ట? తమని చిత్తుచిత్తుగా ఓడించేసినవాడి విగ్రహాన్ని స్థాపిస్తాడా? ప్రజలు ఎప్పటికీ ఎన్టీయార్‌ను మర్చిపోతే బాగుండుననే అనుకుంటాడు. పురంధరేశ్వరి కాంగ్రెస్‌లో చేరకపోతే కాంగ్రెస్‌ పార్టీ ఎప్పటికీ ఎన్టీయార్‌ విగ్రహం గురించి ఆలోచించేది కాదన్నది నూటికి నూరుపాళ్లు నిజం.

2004 ఎన్నికల్లో ఓడిపోయేసరికి బాబుకి చాలా వాస్తవాలు తెలిసివచ్చాయి. కాంగ్రెస్‌ పూర్తిగా చచ్చిపోలేదని, మూలాలు గట్టిగానే వున్నాయనీ, చురుకైన నాయకుడు వుంటే టిడిపిని మట్టి కరిపించగలదనీ అర్థమైంది. కాంగ్రెస్‌ ధాటిని ఎదుర్కోవాలంటే టిడిపికి తన యిమేజ్‌ ఒక్కటీ సరిపోదని, ప్రజల హృదయాల్లో యింకా సజీవంగా వున్న ఎన్టీయార్‌ను సమాధినుండి లేపవలసినదేననీ తెలిసి వచ్చింది. లేపినా ప్రమాదం లేని స్థితి వుందప్పుడు. ఎన్టీయార్‌ కుటుంబసభ్యులెవరూ తనకు పోటీ వచ్చేట్టు లేరు. లక్ష్మీపార్వతి మీటింగు పెడితే షామియానా వేసేవాడు కూడా వచ్చే పరిస్థితి లేదు. కుటుంబసభ్యుల్లో పురంధరేశ్వరి ఎన్టీయార్‌ అనుక్షణం తిట్టిపోసిన కాంగ్రెస్‌లో చేరి ఎన్టీయార్‌ రాజకీయ వారసత్వానికి అనర్హురాలై పోయింది. ఇక మిగిలిన వారెవ్వరిలో చైతన్యం లేదు.

ఇక అప్పణ్నుంచి చంద్రబాబు ఎన్టీయార్‌ భజన మొదలుపెట్టారు. ఆయన పేర సేవా కార్యక్రమాలు నిర్వహించసాగారు, భారతరత్న యివ్వాలనసాగారు. బాలకృష్ణతో వియ్యమందారు కాబట్టి నందమూరి ట్యాగ్‌ వుపయోగపడుతుందనుకున్నారు. జూనియర్‌ పేరు తెచ్చుకోవడం చూసి అతన్నీ వుపయోగించుకుందామని చూస్తున్నారు. అయితే నందమూరి వంశజుల్లో వేరేవాళ్లకి లేని గడుసుతనం అతనికి వుంది. కేవలం ఎన్నికల సమయంలో ప్రచారం చేసి వెళ్లిపొమ్మంటే వెళ్లిపోయేలా లేడతను. బాబు రమ్మన్నపుడు రావడం లేదు. అతనికి మరీ ప్రాముఖ్యత యిస్తే నందమూరి వంశానికి గతవైభవం తిరిగి వచ్చి నారా కుటుంబం వెనకపడుతుందన్న భయం లేకపోలేదు బాబుకి.

ప్రస్తుతం బాబు నాయకత్వంలోని టిడిపి పరిస్థితి బాగా లేదు. టిడిపికి ఎన్టీయార్‌ ద్వారా సంక్రమించిన బలమైన వోటు బ్యాంక్‌ వుంది కానీ వారికి బాబు సమర్థతపై అవిశ్వాసం ఏర్పడుతోంది. బాబు అవసరానికి ఎన్టీయార్‌ నామం జపిస్తున్నాడు తప్ప ఎన్టీయార్‌కు నిజమైన వారసుడు కాదు అని వాళ్ల మెదళ్లలో చొప్పించవలసిన అవసరం కాంగ్రెస్‌కు వుంది. 'ఎన్టీయార్‌ ఒంటిచేత్తో పలుమార్లు ఎన్నికలు గెలిచి చూపించారు. ఎన్టీయార్‌ పోయిన తర్వాత బాబు గెలిచిన 1999 బిజెపితో పొత్తు పెట్టుకుని గెలిచినవే. తర్వాత రెండుసార్లు వరుసగా ఓడిపోయారు. ఎన్టీయార్‌కు, బాబుకి పోలిక లేదు, ఆయన వచ్చే ఎన్నికల్లో టిడిపిని గెలిపించలేడు, ఎన్టీయార్‌ వారసురాలిగా ఎవరినైనా గుర్తించాలంటే యీ రోజు పురంధరేశ్వరినే గుర్తించాలి' అనే సందేశాన్ని టిడిపి అభిమానులకు పంపడానికే తన బద్ధశత్రువైన ఎన్టీయార్‌ విగ్రహాన్ని పార్లమెంటులో నెలకొల్పడానికి కాంగ్రెస్‌ ఒప్పుకుంది.

పురంధరేశ్వరి విగ్రహం గురించి కోరినపుడు చెప్పి వుంటుంది - ''పెడతాం కానీ దీని విషయంలో ఏళ్ల తరబడి చంద్రబాబు ప్రదర్శించిన నిరాసక్తతను నువ్వు బయటపెట్టాలి. అవసరానికి ఎన్టీయార్‌ నామజపం చేస్తున్నాడు కానీ అతనికి ఎన్టీయార్‌పై ప్రేమ లేదని అందరికీ చాటి చెప్పాలి, వాళ్ల మెదళ్లలో పొజిషన్‌ చేయాలి.'' అని. పురంధరేశ్వరికి యీ సూచన సమ్మతంగానే వుండి వుంటుంది. కుటుంబసభ్యులందరం కలిసి తండ్రిని ఆవేదనకు గురి చేసి మరణంవైపు తోశామన్న అపరాధభావన ఎలాగూ వుండి వుంటుంది. పైగా తాము బాబుతో అంటకాగడం వలన వ్రతం చెడింది కానీ ఫలం దక్కలేదు. ఒకప్పుడు బాబుతో సమానంగా వెలిగిపోయిన భర్త యీనాడు నిర్వ్యాపారియై, అనామకుడై చరిత్ర పుస్తకాలు, కైఫీయత్తులు రాసుకోవలసి వస్తోంది.

దీనితో బాబు మీద కసి తీర్చుకున్నట్టూ వుంటుంది. పితృఋణం కొంత తీర్చుకున్నట్టూ వుంటుంది అనుకుని విగ్రహానికి అనుమతి రాగానే ఆవిడ రచ్చకెక్కారు. టిడిపి కార్యకర్తలను ఉద్దేశించి లేఖ రాసి టిడిపి నాయకత్వాన్ని యిరకాటంలోకి నెట్టారు. నిజానికి ఆవిడ చెప్పిన విషయాలన్నీ యార్లగడ్డ లక్ష్మీప్రసాద్‌ ఎప్పుడో పత్రికల్లో రాశారు. కాంగ్రెస్‌వాళ్లు ఎలాగూ అనుమతించరులే అన్న ధీమాతో వున్న టిడిపి పురంధరేశ్వరి సాధించుకుని రావడంతో కంగు తింది. ఇప్పుడు 'దమ్ముంటే భారతరత్న యిప్పించండి' అని ఛాలెంజ్‌లు విసురుతున్నారు ఆవిడకి. ఒక్కటే గుర్తు పెట్టుకోండి. పురంధరేశ్వరిని కాంగ్రెస్‌ సిఎం కాండిడేటుగా నిలబెట్టే మాటయితేనే కాంగ్రెస్‌ ప్రభుత్వం ఎన్టీయార్‌కి భారతరత్న యిస్తుంది. లేకపోతే వాళ్లకేం పని?

ఇప్పుడు యీ విగ్రహం కూడా రాజకీయకారణాల వలననే వచ్చింది అని మనసును సమాధాన పరుచుకుని, ఎలాగోలా వచ్చింది కదాని ఆనందపడి వూరుకుందాం. కాంగ్రెస్‌ నాయకులు, టిడిపి నాయకులు కూడా నిగ్రహం పాటించి విగ్రహావిష్కరణకు అందరూ హాజరై ప్రజల దృష్టిలో పలుచన కాకుండా వుంటే మంచిది. పురంధరేశ్వరిపై కోపంతో ఎన్టీయార్‌ కుటుంబసభ్యులు ఆ సభ ఎగ్గొడితే వాళ్లందరూ వార్ధక్యంలో ఎన్టీయార్‌ను ఏకాకిని చేసిన సంగతి మరోసారి గుర్తుకు వచ్చి మనసులో వెగటు పుడుతుంది**. -ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 15 ఎమ్బీయస్‌ : పరిష్కారం యింట్లోనే...**

రేపు కాంగ్రెస్‌వారి సభ. రాష్ట్ర రాజకీయ పరిస్థితిని సమీక్షించాలని ఎజెండా. కిరణ్‌ చేపట్టిన కార్యక్రమాలను ప్రజల్లోకి తీసుకెళ్లి ప్రతిపక్షాలు చేస్తున్న ప్రచారాలను తిప్పికొట్టాలని చెప్పడానికి కాంగ్రెస్‌ అధిష్టానం చెప్పగా పిలుస్తున్న సభ. ఉద్యోగ కిరణాలు ఏమయ్యాయి, ఇందిరమ్మ బాట ఎంత ఎఫెక్టివ్‌గా వుంది, ఎస్సీ ఎస్టీ ఉపప్రణాళిక తర్వాత ఎస్సీలు కాంగ్రెస్‌వైపు మళ్లుతున్నారా? బిసిలకు యిదే తరహా స్కీము వర్తింపచేస్తే వాళ్లూ మనకు అనుకూలంగా మళ్లుతారా? ఇలాటి విషయాలపై చర్చిస్తారేమో చూడాలని వుంది నాకు. కానీ వీటిపై ఎవరూ మాట్లాడడం లేదు. తెలంగాణ సమస్య లేవనెత్తుతారా లేదా, దానికి ప్రతిగా సమైక్యవాదులు నినాదాలు చేస్తారా లేదా - యిదే చర్చ, నాలుగైదు రోజులుగా. ఒక రోజేం సరిపోతుంది, రెండు రోజులు పెట్టండి అన్నారు హనుమంతరావుగారు. ఎన్ని రోజులు పెడితే ఏం లాభం, రెండు వైపులా నినాదాలతో సభను హోరెత్తిస్తే..?

పార్టీ వేదికల మీద కూడా తెలంగాణ గురించి మాట్లాడనీయకపోతే ఎలా? అంటారు కేకే ప్రభృతులు. పార్టీ వేదికల మీదే ఏమిటి, ఎక్కడ పడితే అక్కడే మాట్లాడుతున్నారు. ధూంధాం, అలాయ్‌-బలాయ్‌ వంటి కార్యక్రమాలకు వెళ్లి యితర పార్టీ నాయకులతో కలిసి కూడా తెలంగాణ ఏర్పాటు చేయాలని మాట్లాడుతూనే వున్నారు. సమైక్యవాదులను దునుమాడుతూనే వున్నారు. ఈ వేదికపై వాళ్లు కొత్తగా చెప్పేదేమీ లేదు. అదే పాట, 'నియోజకవర్గానికి వెళ్లలేకపోతున్నాం... తెలంగాణ తేకపోతే చచ్చేది కాంగ్రెస్సే... తెలంగాణ ఎనౌన్సు చేస్తే మాత్రం నూటికి నూరు సీట్లు కాంగ్రెస్‌వే... కెసియార్‌ తెరాస దుకాణం కట్టిపెట్టేట్లా చూసే భారం మాది.'

ఇంతింత ప్రామిస్సులు చేసేముందు వాళ్లు యిప్పటిదాకా సాధించినదేమిటో చెప్పమంటే మాత్రం ఏమీ లేదు. ఎన్నికలు వస్తే వీళ్లు మొదట కాండిడేటును పెట్టడానికి వీల్లేదంటూ గోల చేస్తారు. ఆ తర్వాత మాదే ఓటమి అని ప్రకటనలు చేస్తారు. ఆ తర్వాత ప్రచారానికే వెళ్లరు. తమ పార్టీ ఓడిపోతే చంకలు గుద్దుకునేది వీరే. తెలంగాణ ఎనౌన్సు చేశాక క్రెడిటంతా తెరాసకే పోతుందని యావన్మందీ ప్రజలూ అనుకుంటూ వుంటే వీళ్లు మాత్రం అబ్బే మనకే వస్తుంది అంటారు. ఎలా వస్తుందో లాజిక్‌ చెప్పలేరు. ఢిల్లీ వాళ్లకి వీళ్లను చూస్తే అనుమానం - ఏ క్షణంలో తెరాసలోకి దూకేస్తారా అని. రేపు సమావేశంలో ఏం మాట్లాడినా ఏం లాభం? తేల్చవలసినది కేంద్రం అని అందరికీ తెలుసు. కేంద్రానికి చెప్పవలసినదంతా చెప్పేశారు. వాళ్లు విందామనుకున్నదల్లా వినేశారు. వినేసి ఏం చెప్పాలో అది చెప్తున్నారు. వాటిల్లో తెలంగాణ యిచ్చేస్తాం అనే మాట మాత్రం లేదు. ఇవ్వడం కష్టం అనే మాటే పదేపదే చెప్తున్నారు. ఇలాటప్పుడు రేపు సమావేశంలో తెలంగాణ గురించి ఉద్ఘాటించి లాభం ఏమిటి? వీళ్లు మాట్లాడగానే సమైక్యవాదులూ నినాదాలు యిస్తారు. అంతా రచ్చరచ్చ.

అసలు పార్టీ అంటూ బతికి బట్టకట్టడం ఎలా అన్నదానిపై దృష్టి పెట్టడం పెట్టాలి కదా. తెలంగాణా ప్రకటిస్తే చాలా? సరైన పాలన అక్కరలేదా? ప్రభుత్వ పథకాలు విఫలమవుతున్నా, వాటిని కొండంతలు చేసి ప్రతిపక్షాలు గోల చేసి ఓటర్లను ప్రభావితం చేసినా 'వీళ్లు తెలంగాణ ప్రకటించారు పాపం' అంటూ ప్రజలు ఓట్లేసేస్తారా? తెలంగాణ విడిపోయాక సంగతి సరే, సమైక్య రాష్ట్రంలో మాత్రం ప్రభుత్వాన్ని, ప్రభుత్వం నడిపేవారినీ నిలదీయవలసిన పని లేదా? 'మీ వలన పార్టీ పరువు పోతోంది. అందర్నీ కలుపుకుని వెళ్లటం లేదు' వంటి ఆరోపణలు చేసి ముఖ్యమంత్రిని సరిదిద్దడం మానేసి, ఆయన చేతిలో లేని విషయంపై అరుచుకోవడాలు ఎందుకు? ఈ అరుపుల చివర్లో ముఖ్యమంత్రి 'నా చేతిలో ఏమీ లేదు, అందరం కలిసి సోనియా నిర్ణయానికి వదిలేస్తూ తీర్మానం చేద్దాం' అంటారు. అందరూ సరే అనక తప్పదు. ఆ కాడికి ఊరికే టైము వేస్టు చేసి వాదోపవాదాలు దేనికి? అసలు పార్టీ అంటూ బతికితేనే కదా, ఏదైనా చేయడానికి ! రెండుసార్లుగా అధికారం చేజిక్కించుకున్నాక, మూడోసారి అధికారం మళ్లీ దక్కడం అరుదుగా జరిగేపని. ఆ దుస్సాధ్యాన్ని సుసాధ్యం చేయడం ఎలా అన్నదానిపై చర్చలు జరిపితే మంచిది. ప్రతిపక్షాలు బాగా పుంజుకుంటున్నాయి కాబట్టి, వాటిని ఎలా విడగొట్టి తాము లాభపడాలి అన్నదానిపై దృష్టి కేంద్రీకరించాలి. అవేమీ చేయకుండా రాష్ట్రం విడిపోవాలని కొందరు, కలిసి వుండాలని కొందరు ఆరోపణ, ప్రత్యారోపణలతో సభ వేడెక్కిస్తే యీ శ్రమంతా వేస్టే.

మరి తెలంగాణావాదులేం చేయాలని మీ ఉద్దేశం? అని మీరడగవచ్చు. ఢిల్లీ వెళితే సోనియా ఎపాయింట్‌మెంట్‌ యివ్వదు. మూడేళ్ల తర్వాత యిచ్చినా వీళ్లు చెప్పదలచినదంతా చెప్పనిచ్చి చివర్లో ''రాష్ట్ర పరిస్థితి మాకు తెలుసు. త్వరలోనే దృష్టిపెడతాం'' అంటుంది సోనియా. వీళ్లు బయటకు వచ్చి ''తెలంగాణ ప్రసాదించి మీ చింతలు తీరుస్తాను'' అని అర్థం వచ్చేట్లు చెప్పింది మా మేడమ్‌ - అని చెప్పుకుని 'తెలంగాణపై సోనియా హామీ' అని పత్రికలో హెడ్‌లైన్సు పెట్టించుకుంటారు. కెసియార్‌ వారం వారం వీళ్లింటికి వచ్చి ''ఇంకెంతకాలం? వచ్చేయండి, మా పార్టీలో చేరండి'' అంటూ వుంటారు. తెరాసలో చేరిన మాజీ కాంగ్రెస్‌వాదులు చేస్తున్నదేముంది? తెలంగాణ ఆఫీసుల్లో, తెలంగాణ ఉద్యోగుల చేతనే బందీగా వుండడం తప్ప! అందుచేత పార్టీలోనే వుండి పార్టీ వేదికలపై మాట్లాడదామంటే వేస్టుగా తోస్తోంది.

మరి ఏం చేయాలో గట్టిగా ఆలోచిస్తే - పార్లమెంటులో హోం శాఖ సహాయమంత్రి ఆర్‌పిఎన్‌ సింగ్‌ డిసెంబరు 11 న లిఖితపూర్వకంగా యిచ్చిన సమాధానం ఓ సారి చదువుకుంటే తెలుస్తుంది. కొత్త రాష్ట్రాల ఏర్పాటు ఫెడరల్‌ స్ట్రక్చర్‌ను ప్రభావితం చేస్తుంది కాబట్టి అన్ని అంశాలనూ పరిగణనలోకి తీసుకున్నాకనే ప్రభుత్వం నిర్ణయం తీసుకుంటుంది అని స్పష్టంగా చెప్పారాయన. అన్నిటికంటె ముందు మాతృరాష్ట్రంలో ఏకాభిప్రాయం వుంటేనే అడుగు ముందుకు పడుతుంది అని కుండ బద్దలు కొట్టి మరీ చెప్పారు. అంటే పరిష్కారం యింట్లోనే వుందన్నమాట. మా ఉద్యమానికి మద్దతివ్వండి అంటూ ఛప్పన్న పార్టీ నాయకులకు ఢిల్లీలో పార్టీలు యివ్వనక్కరలేదు. ఎక్కడెక్కడో తిరగనక్కరలేదు. మాతృరాష్ట్రంలో వున్న సోదరులనే కదిలించి చూడాలి. అన్నదమ్ములు విడిపోవాలన్నా అదే పద్ధతి. అన్నదమ్ములిద్దరూ కలిసి మాట్లాడుకోవాలి. కొన్ని ఆస్తుల విషయంలో పీటముడి పడితే పెద్దమనుష్యులను పిలిచి అన్నీ చెప్పి ఫైనల్‌గా వాళ్లేం తీర్పు చెపితే అలా చేస్తారు. భార్యాభర్తలు విడిపోవాలన్నా అదే పద్ధతి. ఫ్యామిలీకోర్టు కెళ్లి కౌన్సిలింగ్‌ తీసుకుని రండి అంటారు. తెలంగాణ విడిపోదామనుకుంటోంది కాబట్టి ఆ నాయకులు కోస్తా, సీమ వాళ్లతో కూర్చోబెట్టుకుని మాట్లాడుకోవాలి.

గతంలో మద్రాసునుండి కోస్తా వాళ్లు విడిపోతూ రాయలసీమ వాళ్లను కూడా రమ్మనమని అంటే వాళ్లు మేకల్ని తినేవాడు పోయి బఱ్ఱెలు తినేవాడు వస్తే..? అన్నారు. అప్పుడు శ్రీబాగ్‌ ఒప్పందం జరిగింది. అది అమలు కాలేదన్నది వేరే విషయం. రాయలసీమ మంత్రులే, ముఖ్యమంత్రులే దాన్ని పట్టించుకోలేదు. కొన్నాళ్లకు తెలంగాణ వాళ్లకూ యివే అనుమానాలు వచ్చాయి. కోస్తా, సీమవాళ్లు కలిసి తమను నంజుకుని తింటారేమోనని. అప్పుడు పెద్దమనుష్యుల ఒప్పందం చేసుకున్నారు. అది అమలు కాకపోవడంలో అందరి తప్పిదమూ వుంది. తెలంగాణ ప్రజాప్రతినిథులు కూడా తమ స్వార్థం చూసుకున్నారు తప్ప ఒప్పందం అమలుకి పట్టుబట్టలేదు. గతంలో అమలు కాలేదు కదాని కొత్తగా ఒప్పందాలు చేసుకోకుండా వుండరు. చేసుకుంటూనే వుండాలి.

ప్రస్తుతం తెలంగాణ నాయకులకు ప్రత్యేక రాష్ట్రం కావాలి. దానికోసం వాళ్లు ఒప్పించాల్సింది కోస్తా, సీమ వాళ్లను. వాళ్లతో కూర్చుని ఒక ఒప్పందం చేయాలి. ఆ తర్వాత అది అమలు కాకపోతే ఆ తప్పు కోస్తా, సీమ వాళ్లది అవుతుంది. తెలంగాణ నాయకత్వం కోస్తా, సీమ వాసులకు కొన్ని హామీలు యిచ్చి అవి కాగితంపై పెట్టాలి. అన్నదమ్ముల్లా వుంటాం అంటూ పత్రికలో మాట్లాడితే నడవదు. ఓ రోజు సమైక్యవాదులూ భాగో అంటారు, ఇంకో రోజు సమైక్యవాద పార్టీలూ భాగో అంటారు. దొంగలంటారు, దోపిడీదారులంటారు.. వర్షం కురవకపోయినా సమైక్యవాదుల కుట్ర అంటారు. తెలంగాణ ప్రాంతీయులే ఒకరితో ఒకరు కొట్టుకున్నా 'సమైక్యవాదులు చేయించారు' అంటారు. అవతలివాణ్ని తిట్టాలంటే 'సమైక్యవాదుల తొత్తు' అంటారు. ఇలాటి పరిస్థితుల్లో తర్వాత ఎప్పుడో బాగా చూసుకుంటాం అంటే ఎవరు నమ్ముతారు? కోస్తా, సీమల్లో వున్న వేర్పాటు వాదుల కంటె తెలంగాణలో వున్న సమైక్యవాదుల సంఖ్య ఎన్నో వేల రెట్లు ఎక్కువ. తెలంగాణ ఏర్పడ్డాక కూడా ఆ రాష్ట్రంలో గణనీయమైన సంఖ్యలో వుండే సమైక్యవాదులను బుజ్జగించే పని పాలకులపై పడుతుంది. వాళ్లు ఒక ఓటుబ్యాంక్‌గా ఏర్పడి ఎన్నికలను, ప్రభుత్వాన్ని ప్రభావితం చేసే పరిస్థితి తెచ్చుకోకుండా వుండాలి.

ఈ వాస్తవాలను గుర్తించి కోస్తా, సీమ వాసులతో కూర్చుని చర్చించి, ఒక ఒప్పందం కుదుర్చుకుని కేంద్రం వద్దకు వెళితే త్వరగా పనులు జరుగుతాయి. డివోర్స్‌ కేసులో 'మ్యూచువల్‌ కాన్సెన్ట్‌'తో అయితే త్వరగా వస్తాయని అందరికీ తెలుసు. కాకపోతే ఏళ్లూ, పూళ్లూ గడిచిపోతూనే వుంటాయి. ఈ లోగా యింటిపక్క వాళ్ల దగ్గరికి వెళ్లి ఎంత ఏడ్చినా ఓదార్చి, చాయి యిచ్చి పంపుతారు తప్ప మీ ఛాయలకు రారు. కేసు తేలలేదు కాబట్టి మిమ్మల్ని వరించడానికి వేరెవరూ రారు. లోకసభలో హోం శాఖ సహాయమంత్రి సింగ్‌గారు చేసిన ప్రకటనలోనే తెలంగాణవాదులకు ఓ సలహా వుంది - ముందు మాతృరాష్ట్రంలో ఏకాభిప్రాయం తెచ్చుకుని రండి అని. లేకపోతే ఆయన చదివిన లిస్టు వుంది కదా - విదర్భ, సౌరాష్ట్ర.. అంటూ ఆ డజను సమస్యల్లో ఒకదానిగా తెలంగాణా కూడా ఎన్నేళ్లయినా సరే ఊరుతూనే వుంటుంది. సమైక్యవాదులు లాబీయింగ్‌లో గట్టివాళ్లు. తెలంగాణ ప్రకటన వెలువడిన తర్వాత కూడా ఆపగలిగారు అని వేర్పాటువాదులు అంటూనే వుంటారు. బలవంతులతో సంధి చేసుకోవడంలోనే విజ్ఞత వుందని గ్రహించాలి. ఆ విషయం గ్రహించకుండా రేపు వేదిక ఎక్కి 'కోస్తా, సీమవాళ్లు దుర్మార్గులు, వాళ్లతో కలిసి కూర్చునే ముచ్చట్లాడే ముచ్చటే లేదు, భోజనం చేసేటప్పుడు కూడా వేరే వరసలో కూర్చుంటాం, దొంగలతో ఎవరైనా ఒప్పందాలు చేసుకుంటారా' అంటూ మాట్లాడితే మొదటికే మోసం వస్తుంది. కాంగ్రెస్‌ అధికారంలో వుండగా మాత్రం తెలంగాణ ఏర్పడదు. **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 16, 17 వీక్లీకై ఎమ్బీయస్‌ : మేం ఒకళ్లం, మాకిద్దరు.. కాదు కాదు.. ముగ్గురు**

కుటుంబ నియంత్రణ ప్రకటనలు వచ్చిన కొత్తల్లో 'ఇద్దరు లేక ముగ్గురు చాలు' అనేవారు. పిల్లలా? పెళ్లాలా? అని కొందరు జోక్‌ చేేసేవారు. 'అగలా బచ్చా అభీ నహీ, తీన్‌కే బాద్‌ కభీ నహీఁ'' అని హిందీలో స్లోగన్‌ వచ్చేది. 50 ఏళ్ల క్రితం ముగ్గురు పిల్లలతో ఆపమంటేనే జనాలకు కోపం వచ్చేది. ఫ్యామిలీ ప్లానింగ్‌ ఆపరేషన్‌ చేయించుకుంటే ట్రాన్సిస్టర్లు యిస్తామని ఆశపెట్టేవారు. బతిమాలేవారు, బామాలేవారు. క్రమేపీ రోజులు మారాయి. ఇప్పుడు ప్రభుత్వానికి ధైర్యం వచ్చేసింది. 'ఒక్కరు చాలు' అని చెప్పేస్తున్నారు. ఇద్దరి కంటె ఎక్కువుంటే ఎన్నికలలో నిలబడనీయమని చట్టాలు చేస్తున్నారు.

అదేమిటో యీ ధైర్యం తెలంగాణ అఖిలపక్ష సమావేశ విషయంలో కనబడటం లేదు. 'పార్టీలను పిలుస్తున్నాం. పార్టీ తరఫున ఎందరైనా రావచ్చు' అన్నారు షిండే. అంటూనే 'పార్టీకి యిద్దర్ని పంపండి' అంటున్నాం అన్నారు. ఆ మేరకు లేఖ కూడా రాశారు. ఒక్కరు చాలు అని ధైర్యంగా చెప్పడం లేదు. ఆ అలుసు తీసుకుని జెసి దివాకరరెడ్డిగారు 'రెండు కాదు, రాష్ట్రంలో మూడు ప్రాంతాలున్నాయి కాబట్టి ముగ్గుర్ని పంపమనాలి' అని పట్టుబడుతున్నారు. ఒకటి కానప్పుడు ఎందరైతే ఏం పోయింది అనుకుని షిండే ఆయన మాట వినవచ్చు కూడా. 'ఇద్దరొచ్చినా, ముగ్గురొచ్చినా ఫర్వాలేదు, ఎందరు కావాలంటే అందరు రావచ్చు, చెప్పవచ్చు. వింటాం, ఇదంతా ఒక నిర్ణయం తీసుకోవడానికి మాకు ఉపయోగపడుతుంది' అనవచ్చు. మా సంగతి సరే, మీరెందరు వస్తున్నారు? ఏం చెప్పబోతున్నారు? అని అడిగితే మాత్రం నోరిప్పరు.

వీళ్లిలా నోరు విప్పబోరన్న సంగతి గ్రహించిన రాష్ట్రనాయకులు కొందరు అప్పుడే బాణీ మార్చారు. గతంలో చిదంబరం గారు కాంగ్రెస్‌తో సహా అనేక పార్టీలు తమ అభిప్రాయాలను తెలపలేదు అని చెప్పినపుడు కాస్త గిల్టీ ఫీలింగ్‌ ధ్వనించింది. ఇప్పుడు కొందరు కాంగ్రెస్‌ నాయకులు - ''అసలు మేం ఎలా చెప్తాం? నిర్ణయం తీసుకోవాల్సింది మేమైనప్పుడు మేమెందుకు అభిప్రాయం చెప్పాలి? అన్ని పక్షాల వాదనలూ విని తీర్పు చెప్పవలసిన జడ్జిగారు అందరి కంటె ముందు ఇదీ నా అభిప్రాయం అని చెప్తాడా?'' అని వాదిస్తున్నారు. ఇక్కడ గమనించవలసినది - పార్టీ వేరు, ప్రభుత్వం వేరు. నిర్ణయం తీసుకోవలసినది కేంద్రంలో వున్న ప్రభుత్వం కాంగ్రెస్‌ది కాదు, యుపిఏది. ఎఫ్‌డిఐల గురించి కాని, ఎస్సీ ఎస్టీ రిజర్వేషన్ల గురించి కానీ కాంగ్రెస్‌ అభిప్రాయం ఒకటైతే, దానితో భాగస్వామ్యం నెరపే, మద్దతు యిచ్చే పక్షాల అభిప్రాయాలు వేరుగా వున్న సందర్భాలున్నాయి. అందువలన రాష్ట్రంలో వున్న కాంగ్రెస్‌ తన అభిప్రాయం చెప్పి తీరాలి - అది కూడా స్టేక్‌ హోల్డర్స్‌లో ఒకటి కాబట్టి, తన బాధ్యత గుర్తెరిగి చెపుతుందని అనుకుంటాం కాబట్టి. కానీ అది చెప్పేట్టు లేదు.

అది చెప్పకపోతే మేం చెప్పం అని టిడిపి మూతి బిగించుకుంటుంది. టిడిపినుండి ఒక్కరే వెళ్లినా, ఇద్దరు వెళ్లి ఒకే మాట చెప్పినా - ఆ మాట ఒక్కటే ! కాంగ్రెస్‌ చెప్పాక మేం చెపుతాం! అని. ఇప్పటికే కాంగ్రెస్‌ టిడిపితో ఆడుకుంది. కెసియార్‌ ద్వారా అడావుడి చేయించి తెలంగాణ గురించి ఏదో చెప్పేస్తారు, మనం చెప్పకపోతే బాగుండదు అని బాబుని కంగారు పెట్టి లేఖ యిచ్చేస్తామని ప్రకటన చేసేలా చేశారు. చేశాక చూస్తే కాంగ్రెస్‌ కదలలేదు, మెదలలేదు. బాబుకి ఏం చెయ్యాలో పాలుపోక అఖిలపక్షం ఏర్పాటు చేయండి అని లేఖ రాశారు (ఇంకా నయం, 'ఉభయకుశలోపరి' అని రాసి వూరుకోలేదు). అందువలన యీసారి టిడిపి మరింత జాగ్రత్తగా వుంటుంది. కాంగ్రెస్‌ బ్లాక్‌ అండ్‌ వైట్‌లో ఏదో ఒకటి కమిట్‌ అయ్యేవరకు ఛస్తే కమిటవదు. గతంలో యనమల వెళ్లి 'తెలంగాణకు మాత్రమే యీ పద్ధతి ఎందుకు పెట్టారు? ఈ ఫార్ములాను దేశమంతా వర్తింపచేస్తారా?' వంటి లీగల్‌ పాయింట్లు లాగి పీకి వదిలిపెట్టారు. ఈ సారి ఒక్కర్నే పంపవలసి వస్తే కోస్తా కనక్షన్లున్న ఖమ్మం నుండి నామా నాగేశ్వరరావుగారు లాటి వాళ్లని పంపి కాంగ్రెస్‌ వారితో 'పెద్దలు, ముందుగా తమరు సెలవివ్వండి' అనిపిస్తారు.

గోడమీదున్న మూడో పిల్లి వైకాపా. 'ఒక్కర్నే పంపుతాం, వాళ్లు వెళ్లి కేంద్రం ఏం చేస్తే అదే మారుమాట లేకుండా ఒప్పుకుంటాం అని వస్తారు' అని వారి నాయకులు చెపుతున్నారు. మాట్లాడితే వైయస్‌ బాట, వైయస్‌ ఆలోచన, వైయస్‌ పథకం అంటారు కదా, యీ విషయంలో మాత్రం కేంద్రంప్రభుత్వంపై యింత గురి ఎందుకో నా కర్థం కాదు. వైయస్‌ సమైక్యవాద పాలసీ అందరికీ తెలుసు. ఫైనల్‌గా మీ యిష్టప్రకారం నడుచుకుంటా అని ఢిల్లీకి చెపుతూనే కేవలం రాష్ట్ర నాయకుడైనా, తన పార్టీకి తను అధ్యక్షుడు కాకపోయినా - తన సమైక్యవాద ఫీలింగ్స్‌ ఎక్కడా దాచుకోలేదు. తెరాసతో పొత్తుకు విముఖత చూపడం దగ్గర్నుంచి, ఢిల్లీ ఒత్తిడిపై వారిని ప్రభుత్వంలో తీసుకున్నా బయటకు తరిమివేయడం దాకా వైయస్‌ భావాలు అందరికీ తెలుసు. ఈ టెర్మ్‌లో తెలంగాణ రాదు అని ఆంధ్రజ్యోతికి యిచ్చిన యింటర్వ్యూలో కుండ బద్దలుకొట్టి చెప్పారు. తెలంగాణ ప్రజలకు కావలసినది అభివృద్ధి తప్ప వేరు రాష్ట్రం కాదు అని ఎన్నో సార్లు బహిరంగంగా ప్రకటించారు. తెలంగాణకు వైయస్‌ అడ్డు అని ఎందరు తిట్టినా నవ్వుతూ 'అడ్డూ కాదు, నిలువూ కాదు' అంటూ కొట్టిపారేశాడు తప్ప సీరియస్‌గా తీసుకోలేదు.

2009 ఎన్నికల ప్రచారంలో 'తెలంగాణ విడిపోతే హైదరాబాదు వెళ్లడానికి వీసాలు తీసుకోవాల్సి వస్తుంది' అని హెచ్చరించి తెలంగాణ ఉద్యమకారులకు కన్నెఱ్ఱ అయ్యాడు. 2004- 2009 మధ్య వైయస్‌ తన సమైక్యవాద పోకడలు ఎంత ప్రదర్శించినా తెలంగాణలో వైయస్‌ హయాంలోని కాంగ్రెస్‌కు అంతకుముందు ఎన్నడూ రానన్ని సీట్లు వచ్చాయి. 'వీసా' హెచ్చరిక తర్వాతనైనా వైయస్‌ హవా తెలంగాణలో తగ్గలేదు. తెలంగాణ కాంగ్రెస్‌ నాయకులు అనేకులు వైయస్‌ బతికి వుండగానే కాదు, చనిపోయిన తర్వాత కూడా ఆయన అనుయాయులుగా వున్నారు. కాంగ్రెస్‌ ఎంపీగా జగన్‌ పార్లమెంటులో సమైక్యవాద ప్లకార్డు పట్టుకున్నా, తెలంగాణావాదులు ప్రభుత్వ సహాయంతో జగన్‌ను మానుకోట రాకుండా చేసినా వైయస్‌ స్మృతి పట్ల, జగన్‌ పట్ల అనేకమంది నాయకులు అభిమానం చూపుతున్నారన్న దానికి నిదర్శనం - తెలంగాణలో వైకాపా పక్షానికి అనేకమంది నాయకులు చేరడం ! ఇలాటి పరిస్థితిలో రాష్ట్రవిభజన విషయంలో వైయస్‌ భావాలను పట్టించుకోకుండా, జగన్‌ - ఒక పార్టీకి సర్వం సహా అధికారాలతో అధ్యక్షుడై వుండి కూడా - సోనియా భావాలకు (యుపిఏ ఆవిడ కనుసన్నలలోనే కదా నడిచేది) పెద్దపీట వేయడం వింతల్లో కల్లా వింత. 'మేం ఏమీ చేయలేం, అడ్డుకునే శక్తి మాకు లేదు' అంటున్నారు జగన్‌. కేవలం ఒక రాష్ట్రంలో డజనున్నర ఎమ్మెల్యేలతో ఏమీ చేయలేరని మాకు తెలుసు, మీకే తెలియకుండా పాపం 'దేశవిధానాలను పోరాడతాం, తల్చుకుంటే కూల్చేస్తాం' అని ప్రగల్భాలు పలుకుతూంటారు. అదేవరసలో రాష్ట్రాన్ని సమైక్యంగా వుంచితీరతాం అని కూడా చెప్పుకోవచ్చుగా!

రాష్ట్రపతి ఎన్నికలపై వైకాపాకు ఒక అభిప్రాయం వుంది, ఉపరాష్ట్రపతి ఎన్నికలపై మరో రకమైన అభిప్రాయం వుంది, ఎఫ్‌డిఐలపై ఓ అభిప్రాయం వుంది, ఎస్సీ, ఎస్టీ సబ్‌ ప్లానులో ఎబిసిడిలపై అసెంబ్లీలో ఒక అభిప్రాయం వుంది, కౌన్సిల్‌కు వచ్చేసరికి రెండు అభిప్రాయాలు వున్నాయి. ఇలా సూర్యకాంతి పడే ప్రతీ వస్తువుపై అభిప్రాయాలున్న వైకాపా రాష్ట్రవిభజన వంటి ముఖ్యసమస్యపై మాత్రం తనకు ఏ అభిప్రాయమూ లేదని, 'సోనియా అభిప్పాయమే.. మా అబిప్పాయమ'ని చెప్పడం హాస్యాస్పదం. తెలంగాణ ప్రజలు వైయస్‌ సమైక్యభావనకు అడ్డు చెప్పడం లేదని వైకాపా నాయకులు గ్రహించకుండా చాలా లౌక్యంగా, అతితెలివితో వ్యవహరించామని చంకలు గుద్దుకుంటున్నారు కానీ అటు సమైక్యవాదులను, యిటు విభజనవాదులను మెప్పించలేకపోయారని గుర్తించటం లేదు. రేపు విడిపోయినా, కలిసి వున్నా వైకాపా ఏ విధంగాను క్రెడిట్‌ తీసుకోలేదు. ఎన్నికల సమయంలో యిది ప్రధాన అంశంగా రూపొందితే దెబ్బతినేది వైకాపాయే.

ఇక తక్కిన పక్షాల్లో తామేం చేయాలో వాళ్లకు స్పష్టత వుంది. బిజెపి విభజనకు సై అంటూనే కాంగ్రెస్‌ ముందు చెప్పాలన్న షరతు పెట్టవచ్చు. లేదా టిడిపి డిమాండుకు వత్తాసుగా వాకౌట్‌ చేయవచ్చు. ప్రస్తుతం కాంగ్రెస్‌పై మండిపడుతున్న మజ్లిస్‌ కూడా అదే పాట పాడవచ్చు. సిపిఎం ఎప్పటిలాగా సమైక్యం అంటూనే త్వరగా నిర్ణయం రావాలని చెపుతుంది. సిపిఐ నారాయణగారు ఓ కత్తి పట్టుకుని సమావేశానికి రావచ్చు. ఏ పార్టీనుండైనా ఇద్దరు ప్రతినిథులు వస్తే నాలిక కోస్తానంటూ తయారవచ్చు. అయితే కోస్తా ప్రతినిథి నాలిక కోస్తారా? తెలంగాణ ప్రతినిథి నాలిక కోస్తారా? అన్నది చూడాలి. (వాచాలత్వంలో నారాయణ గారు తన రికార్డు తనే అధిగమిస్తున్నారు. 'ఔట్‌-షేక్‌స్పియరింగ్‌ షేక్‌స్పియర్‌' అనే పలుకుబడి యింగ్లీషులో వుంది. కొన్నేళ్లు పోతే తిట్లలో పరాకాష్టకు 'ఔట్‌-నారాయణింగ్‌' అనే మాట వాడుకలోకి రావచ్చు. కొన్నాళ్లకు కెసియారే నారాయణ వద్దకు ట్యూషన్‌కు రావచ్చు. 30 ఏళ్ల క్రితం పశ్చిమ బెంగాల్‌ ఆర్థికమంత్రి డా|| అశోక్‌ మిత్రా అనే విద్యాధికుడు, యిలాగే -మరీ యింత కాదనుకోండి - నోరు పారేసుకునేవాడు. ఇదేమిటండీ అంటే 'ఐ యామ్‌ నాట్‌ ఎ జెంటిల్మన్‌, ఐ యామ్‌ ఏ కమ్యూనిస్టు' అని దబాయించేవాడు, అక్కడికి పెద్దమనిషి అన్నవాడు కమ్యూనిస్టు కాకూడదన్నట్టు! ఇలా వాగి, వాగి చివరకు సోదిలోకి లేకుండా పోయాడు. దీన్ని చదివేవాళ్లలో 10% మందికైనా ఆయన తెలుసని అనుకోను)

ఇక తెరాస - అందరి కంటె స్పష్టత వాళ్లకే వుంది. తెలంగాణ దాటితే వాళ్లకు ఉనికి లేదు కాబట్టి. అయితే కెసియార్‌కే అప్పుడప్పుడు స్పష్టత కొరవడుతుంది. శ్రీకృష్ణ కమిటీ దిక్కుమాలిన దండగ కమిటీ అంటూ దాని విధివిధానాలు ఏర్పరచగానే నిరసనగా ఎమ్మెల్యేల చేత రిజైన్‌ చేయించారు. మళ్లీ కమిటీ పెట్టగానే తనే అందరి కంటె ముందు వెళ్లి వాదనలు వినిపించారు. ఇప్పుడు అఖిలపక్షం జోక్‌ అన్నారు. మళ్లీ దానిలో పాలుపంచుకోవడానికి తయారవుతున్నారు. పార్టీకి యిద్దరు రమ్మన్నా యిద్దరు వెళ్లకూడదు, ఒక్కరే వెళ్లాలి అని ఓ పక్క డిమాండ్‌ చేస్తూ మరో పక్క తనతో బాటు తోడుపెళ్లికొడుకుని తీసుకెళుతున్నారు. ఎక్కడికెళ్లినా కొడుకునే తీసుకెళుతున్నారు, యీ మారైనా హరీష్‌ను తీసుకెళతారేమోనంటే కోదండరామ్‌ను రమ్మన్నారు. ఆ భాగ్యానికే మురిసిపోయి ముసిముసినవ్వులు నవ్వుతూ ఆయన ఫోటో తీయించుకున్నాడు. ప్రభుత్వోద్యోగిని కదా, ఒక రాజకీయపక్షం పక్షాన నేనెలా వెళతానని ఆ ప్రొఫెసర్‌గారికి తోచలేదు. ఎవరైనా ఎత్తిచూపితే దాన్ని సమైక్యవాదుల కుట్ర అంటారు. అంతా గందరగోళం.

28 నాటి సమావేశమే ఆఖరి సమావేశమని, తెలంగాణ సమస్యకు భరతవాక్యమనీ కొందరు భ్రమపడుతున్నారు. ఆ రోజు రంగస్థలంపైకి వెళ్లబోయే ముఖ్యనటు లెెవరికీ తమ పాత్రలేమిటో తెలియదు. హై కమాండ్ల నుండి పోర్షన్లు యింకా రాలేదు. ఎప్పుడు వస్తాయో తెలియదు. అవి ఎప్పుడు బట్టీపడతారో, స్టేజిమీద ఏం తడబడతారో తెలియదు. దాని గురించి ఎంత తక్కువ ఆలోచిస్తే అంత మంచిదనిపిస్తోంది. **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 18, 19 వీక్లీకై ఎమ్బీయస్‌ : తెలుగు మహాసభలు అవసరమా?**

వచ్చేవారం తిరుపతిలో తెలుగు మహాసభలు జరుగుతాయి. జరగకూడదని అనేక వర్గాల వారి ఆందోళన. విప్లవానికి వ్యతిరేకం అంటూ కొందరు బహిష్కరిస్తారట. ఓ పక్క తెలంగాణ కోసం ఆత్మహత్యలు జరుగుతూంటే యివన్నీ ఎందుకు? అని కొందరి ప్రశ్న. రెండు జిల్లాల భాషకోసమైతే జరపనక్కరలేదు అని కొందరి తీర్మానం. కాంగ్రెస్‌ డెలిగేట్ల సభలా వుంది అని ఒక పార్టీ. ఏర్పాట్లు సరిగ్గా జరగడం లేదు అని ఆరోపణ. ఇది నా యిలాకా, జరిగినా మానినా నా ఆధ్వర్యంలో కావాలి తప్ప వీళ్లెవరో చేసి క్రెడిట్‌ కొట్టేయడమేమిటి..అని మాజీ నేత ఆక్రోశం. ప్రజాసమస్యలనుండి దృష్టిని మరలించడానికి చేస్తున్న వృథాప్రయత్నం...కిరణ్‌ వైఫల్యాలు కప్పిపుచ్చుకునే ప్రయత్నం.... రైతులు, చేనేత కార్మికులు వెతలు పడుతూ వుంటే, పేదల ఆకలిమంటలు చల్లార్చలేని ప్రభుత్వం భాష పేర యీ జాతర చేయడం అవసరమా?....యిలా ఎన్నో వాదాలు. కొందరు అచ్చతెలుగు వాదులు, సంస్కృతభూయిష్టమైన తెలుగుకోసమైతే సభలు చేయనక్కరలేదంటూ వ్యాసాలు రాశారు కూడా.

వీటన్నిటికీ నా వద్ద ఒకే సమాధానం వుంది - తెలుగు మహాసభలు జరపకపోతే యీ సమస్యలు మాయమై పోతాయా? రాత్రికి రాత్రి తీరిపోతాయా? జరిపినా తీరవు. వేటి దారి వాటిదే. ఇవన్నీ యిలా వుండగానే మనం సినిమాలకు వెళుతున్నాం, షికార్లకు వెళుతున్నాం, పండగలు చేసుకుంటున్నాం, ఊళ్లు తిరుగుతున్నాం, బయట తింటున్నాం, తాగుతున్నాం, బట్టలు, నగలు కొంటున్నాం.. హోటళ్ల వద్ద, బార్ల వద్ద, సినిమాహాళ్ల వద్ద, రైల్వే స్టేషన్ల వద్ద, బస్‌స్టాండ్‌ల వద్ద గుంపులుగుంపులుగా వున్న జనాన్ని చూస్తే యీ వాస్తవం తెలుస్తుంది. ఇవన్నీ చేయగా లేనిది, తెలుగు మహాసభల వద్దకు వచ్చేసరికే పొదుపు చేయాలా? తమిళ మహాసభలు జరిగితే రాష్ట్రమంతానే కాదు, విదేశాలలోనే వున్న తమిళ సంస్థలు సైతం ఉత్సాహం చూపిస్తాయి. తమిళనాడులోని అనేక నగరాల్లో గోడల మీద తమిళజాతి చరిత్రను ఉగ్గడించే పెయింటింగ్స్‌ వేయించారు. మన దగ్గర అంత బజెట్‌ పెట్టలేదు. ఏదో ఒక రకంగా చేస్తున్నారు. అది కూడా పనికి రాదా?

'తెలుగుజాతి ఘనత గురించి మన పిల్లలకు చెప్పాలి, వాళ్లు తెలుగు మర్చిపోకుండా చూడాలి' అంటూ వేదికలపై ఉపన్యాసాలు దంచేవారే ఇలాటి సభలు పెడితే ఏవేవో కారణాలు చెప్పి గోల చేస్తారు. 1975లో తెలుగు మహాసభలు పెట్టాక ప్రతీ ఏడాది యిలాటివి జరపాలి అనుకున్నారు. 37 ఏళ్లు గడిచాయి. మనం యింకా నాలుగో సభ జరుపుకోబోతున్నాం. మధ్యలో ఓ రెండు సార్లు విదేశాల్లో పెట్టారు. అక్కడకు సాహితీమూర్తులు ఎవరూ వెళ్లలేదు. ఆ పేరు చెప్పుకుని కాంగ్రెస్‌ వాలంటీర్లు మాత్రమే వెళ్లారు. అన్నీ ఆరోపణలే. బోల్డంత డబ్బు ఖర్చయింది, ఫలితం దక్కలేదు. 1975 సభల సందర్భంగా ఎన్నో అద్భుతమైన పుస్తకాలు ప్రచురించారు. అప్పటిదాకా తెలుగు సమాజాన్ని అనేక కోణాలలో దర్శిస్తూ ఎందరో మహానుభావులు రాసిన పుస్తకాలను తక్కువ ధరలో అమ్మారు. ఇంత చేసినా అప్పుడూ గోల చేశారు. విప్లవమూర్తులు అడ్డుకుందామని చూశారు. శ్రీశ్రీ మహాకవే కావచ్చు కానీ యిటువంటి విషయాల్లో స్పాయిల్‌ స్పోర్ట్‌. మహాసభలు బహిష్కరిస్తున్నానన్నాడు. విశ్వనాథ దగ్గరకి వెళ్లి ఆయనా రాకుండా చేద్దామని చూశాడు. ఆయన శ్రీశ్రీ వద్ద సరే అన్నాడు కానీ తర్వాత సభలకు వస్తానన్నాడు. వచ్చాడు.

శ్రీశ్రీ, అతని అనుచరగణం రానంత మాత్రంలో ప్రజలు రాకుండా మానేయలేదు. విరగబడి వచ్చారు. తెలుగుభాష గొప్పదనాన్ని ఫీలయ్యారు. ఒక హైదరాబాదువాసిగా నేను కావాలంటే రాసి యిస్తాను - 1975 తెలుగు మహాసభల తర్వాత హైదరాబాదు భాషావాతావరణంలో గణనీయమైన మార్పు వచ్చింది. అప్పటిదాకా బస్సుల్లో కూడా కండక్టరు మొదట ఉర్దూలో మాట్లాడి, అర్థం కాలేదంటే తెలుగులో మాట్లాడేవాడు. 1975 తర్వాత తిరగబడింది. తెలుగులో అడిగి, తెలియదంటే అప్పుడు ఉర్దూలో మాట్లాడసాగారు. 1983 లో ఎన్టీయార్‌ వచ్చి తెలుగు ఆత్మగౌరవం ప్రస్తావన తెచ్చాక యిక వెల్లువే వచ్చింది. వేర్పాటు ఉద్యమాలను సాంతం ప్రజలు మర్చిపోయారు. వివిధ ప్రాంతాల మధ్య బంధాలు పెరిగాయి. ఎన్టీయార్‌ తెలుగు, తెలుగు అంటూ టాంక్‌బండ్‌పై విగ్రహాలు పెట్టించి, అన్ని చోట్లా తెలుగు వాడకం గురించి చెప్పినా మహాసభలు మాత్రం చేయలేదు.

తెలుగు వారందరినీ కలిపి వుంచే భాష - తెలుగుభాష. రాజకీయంగా రెండు.. కాకపోతే మూడు రాష్ట్రాలు కావచ్చు, కానీ మనమంతా తెలుగువారం, ఒక తల్లిబిడ్డలం అనే ఫీలింగు వున్నరోజున వైషమ్యాలు వుండవు. ఈ రోజు రాజకీయాల కోసం నరుకుతా, చంపుతా అన్నా రేపు రాజకీయలక్ష్యం సాధించాకనైనా ఆవేశాలు చల్లారాలి కదా, అన్నదమ్ములమంటూ వాటేసుకోవాలి కదా. లేకపోతే ఇండియా, పాకిస్తాన్‌లలా అవుతాం. అన్నదమ్ములనే భావన రావాలంటే కామన్‌ ఫ్యాక్టర్‌ను ఎత్తి చూపాలి. అది భాష, సంగీతం, సాంస్కృతిక వారసత్వం. ఈ సభల ద్వారా సామరస్యాన్ని సాధించి, మానసిక విభేదాలు తొలగిస్తే యీ ఖర్చు లెక్కలోకి రాదు. ఎందుకంటే గత కొన్నేళ్లగా రాష్ట్రప్రగతి కుంటుపడింది. పెట్టుబడులు తగ్గాయి. పారిశ్రామిక వాతావరణం దెబ్బ తింది. ఇన్నేళ్ల తర్వాత మూడు రోజులపాటు భాష గురించి ఓ నలుగురు వచ్చి కబుర్లు చెపితే అంతా మారిపోతుందా? అని శంకించడం అనవసరం. 1975 సభల గురించి నేనూ యిలాగే సందేహించాను. కానీ తెలియకుండానే మనలో ఒక మార్పు వస్తుంది. మన సంస్కృతి పట్ల మనకు ఎఱిక కలుగుతుంది, గౌరవం పెరుగుతుంది.

ఇది గుర్తించకుండా మన మీడియా యీ సభలను వ్యతిరేకభావంతోనే చూస్తోంది. ప్రతీదీ వివాదం చేద్దామని చూసేవారిని హైలైట్‌ చేస్తోంది. 1975 సభల లోగో వేసినవారిని విస్మరించారని ఆరోపిస్తూ వారి అబ్బాయి యిచ్చిన ప్రకటన వేశారు. అప్పటి సభలకు లోగో వేసినవారిని, అప్పటి సభలో ప్రోగ్రాంలు డిజైన్‌ చేసినవారి గురించి, థీమ్‌ సాంగ్‌ రాసినవారి గురించి.. యిలా చూస్తే ఎంతమంది తేలతారు? నెల్లూరులో తిక్కన మందిరం అని కట్టారు కానీ అది వూరికి దూరంగా వుండడం వలన ఉపయోగపడటం లేదు. అసాంఘిక శక్తులు చేరుతున్నాయి. అది ఆ వూరివారి సమస్య. ఇప్పుడు యీ సభల సందర్భంగా దాన్ని హైలైట్‌ చేసి 'తెలుగు సభలంటూ ఎంతో డబ్బు వృథా చేస్తున్న ప్రభుత్వం యీ మందిరం గురించి ఏం చేస్తోంది? తిక్కనకిచ్చే గౌరవం యిదేనా?' అంటూ కథనాలు. పనిలో పనిగా గురజాడ, పాల్కురికి సోమనాథుడు, ఆడిదం సూరకవి.. యిలా అందరి కవుల గురించి మనం ఏమీ చేయకపోయినా ప్రభుత్వం ఏమీ చేయలేదని దెప్పడానికి యీ సభలు బాగా అక్కరకు వస్తాయి పత్రికలకు. నిజానికి యువతరంలో భాషావ్యాప్తి గురించి తెలుగు పత్రికలు ఏం చేయగలవు? తెలుగు వచ్చినవారే కదా, అవి చదవగలిగేది. ఇక మన రాష్ట్రంలో వున్న ఇంగ్లీషు పత్రికలంటారా, అవి తెలుగు సాహిత్యం గురించి ఏమీ రాయవు.

అనుకుంటాం కానీ, మనకు మన భాష ఔన్నత్యం గురించి, చరిత్ర గురించి పెద్దగా ఏమీ తెలియదు. ఓ పదేళ్ల కుర్రాణ్ని తీసుకుని మన కల్చర్‌ గురించి ఏం తెలుసో అడగండి. (అసలు అడగడానికి ముందు మనకు కొంత తెలియాలి. అదే పెద్ద యిబ్బంది) పదేళ్ల కుర్రాడి 35 ఏళ్ల అమ్మను అడిగితే ఆవిడకే తెలియదు. 'హైస్కూలులో నాది ఇంగ్లీషు మీడియం, ఫస్ట్‌ లాంగ్వేజి స్పెషల్‌ ఇంగ్లీషు, ఇంటర్‌లో నా ఆప్షనల్‌ లాంగ్వేజ్‌ ఫ్రెంచ్‌' అంటుంది. ఫ్రెంచ్‌లో ఓ పేరా రాయలేదు, మంచి ఇంగ్లీషులో ఓ పేజీ రాయలేదు. వాడి నాన్న నడిగితే 'మా స్కూల్లో తెలుగు టీచరు, హిస్టరీ టీచరు చాలాకాలం లేరు. టెంపరరీవాణ్ని పెడితే వాళ్లు సరిగ్గా చెప్పలేరు. నాకే ఏమీ తెలియదు. అందుకని మా వాడికి ఇంగ్లీషులోని అమర్‌ చిత్రకథ పుస్తకాలు కొనిచ్చా' అంటాడు. అమర్‌ చిత్రకథా సీరీస్‌లో తెలుగువాళ్ల గురించి ఎన్ని పుస్తకాలున్నాయో ఓ సారి కేటలాగు చూడండి. తెనాలి రామకృష్ణ కూడా అక్కడ తెనాలి రామన్‌ అవుతాడు. అది చదివితే అతను విదూషకుడు అనుకుంటారు కానీ కవి అని ఎవరికీ తెలియదు.

ఈ మహాసభల సందర్భంగా కొన్ని చిన్ని చిన్ని పుస్తకాలు వేసి చౌకగా అమ్మితే వాటి ద్వారా మన గురించి మనం తెలుసుకుంటాం. తెలుగు పట్ల అంకితభావం వున్న మండలి బుద్ధప్రసాద్‌ వంటి నాయకుడి సారథ్యంలో ఏదైనా జరగగలదని నా నమ్మకం. ఆయన వివాదరహితుడు. తెలుగు సంస్కృతి గురించి ఎవరెంత చేస్తున్నారో, ఎవరి అర్హత ఎంతో ఎప్పణ్నుంచో గమనిస్తున్న వ్యక్తి. ఆయన సభకు సాహితీమూర్తులనే పిలుస్తారు తప్ప కాంగ్రెస్‌ వారితో నింపడని ఓ ఆశ. తెలుగు మహాసభల వేదిక తిరుపతి పెట్టడం కూడా సముచితంగానే వుంది. సాధారణంగా ఏం పెట్టినా హైదరాబాదులోనే పెడతారు. రాజకీయ, అధికార వర్గాలకు వీలుగా వుంటుందని. అటువంటి చోట పెడితే తమిళనాడు, కర్ణాటక సరిహద్దు ప్రాంతాల నుండి కూడా తెలుగువారు వస్తారు. తిరుపతి కాబట్టి మధ్యలో స్వామిదర్శనం చేసుకుందామనుకుని దూరప్రాంతాల ప్రవాసాంధ్రులూ వస్తారు. ఇక్కడి వైభవం చూసి యిన్‌స్పయిరై వాళ్ల ప్రాంతాల్లో కార్యకలాపాలను ఉధృతం చేస్తారు. వచ్చే ఏడాది ఆదిలాబాద్‌లో, ఆ పై ఏడాది శ్రీకాకుళంలో పెట్టవచ్చు.

మహాసభ ఏర్పాట్లు కూడా చాలా బాగా చేస్తున్నారని వింటున్నాను. డెలిగేట్‌ ఫీజు కట్టినవారికి వసతి సౌకర్యాల గురించి తిరుపతిలోని ప్రభుత్వాధికారులు ఫోన్లు చేసి మరీ తెలుపుతున్నారట. ఇలాటిది మనం ఎన్నడూ వూహించం. ఎందుకు చేస్తున్నారు అంటే సిఎం ప్రతిష్టాత్మకంగా తీసుకున్నారు కాబట్టి అంటున్నారు. దాని వెనుక రాజకీయప్రయోజనం వుంది అన్నది అందరికీ తెలిసిన సత్యం. సో వాట్‌? అంటాను. ఏ ప్రయోజనమూ లేకుండా ఎవరు మాత్రం ఏం చేస్తారు? కిరణ్‌ రెండేళ్లు నిలదొక్కుకున్నారు. ఇలాటి కార్యక్రమాలు నాలుగైదు చేస్తే యిదివరకు నిర్లిప్తంగా వున్నవారు కూడా 'పాపం ఏదో చేస్తున్నాడుగా, వేరేవాళ్లు వచ్చినా యింతకంటె ఏం పొడిచేస్తారు?' అనుకుంటారు. గుడ్‌విల్‌ పెరుగుతుంది. అది చాలు కదా. ఈ సభల వలన అనుకోని లాభం కలగవచ్చు. ఇందిరమ్మబాట కార్యక్రమం మొదలుపెట్టాక సాధారణ ప్రజలతో తిరిగి తిరిగి కిరణ్‌ తెలుగు కాస్త మెరుగుపడింది. ఈ మహాసభల తర్వాత కిరణ్‌ తెలుగు మరింత బాగుపడుతుందని కూడా నాకు ఆశ వుంది**. - ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 21 ఎమ్బీయస్‌ ః బాబుగారి ధైర్యం**

బాబు పాదయాత్రలో నిన్నెవరో అడిగారు - 'అన్నిటిపైన యింత స్పష్టత వున్న మీకు తెలంగాణపై లేకపోవడమేమిటి?' అని. 'రెండు ప్రాంతాల్లోనూ పార్టీని కాపాడుకోవాలి కాబట్టి..' అని చెప్పారు బాబు. అవతలివ్యక్తి వూరుకోలేదు. రెట్టించాడు. ఈయనకు చికాకేసుకుని వచ్చింది - ''రాష్ట్రవిభజనకు జై అంటే యిక్కడ స్వీప్‌ చేయవచ్చు. కానీ తక్కిన ప్రాంతాల్లో సంగతేమిటి? పార్టీని కాపాడుకోవాల్సిన బాధ్యత నాపై వుంది కదా. చదువుకున్నవాడివై వుండి ఆ మాత్రం తెలియకపోతే ఎలా?'' అని చివాట్లు వేసినంత పని చేశారు. రెండు కళ్ల సిద్ధాంతం నుండి ఆయన జరగలేరు, అదే సమయంలో తెలంగాణపై యింతవరకు యిచ్చిన కమిట్‌మెంట్‌ను కాదనలేరు. ఏదో అలా అలా నెట్టుకొస్తున్నారు. కాంగ్రెస్‌ కమిటైతే అప్పుడు చూదాం అని ఆయన ప్లాను. కానీ కాంగ్రెసే కమిటైన తర్వాత యీయన ఏం చెపితే మాత్రం దానికి ఏం విలువుంది? చేయాల్సింది కాంగ్రెస్సే కాబట్టి ఆ క్రెడిటో, డిస్‌క్రెడిటో కాంగ్రెసుకే పోతుంది. తనకు ఏ లాభమూ, నష్టమూ వుండదని బాబు అంచనా.

టిడిపి తెలంగాణ గురించి కొట్లాడితే ఉద్యమకారులకు టిడిపి పట్ల అభిమానం వుంటుంది, కాంగ్రెస్‌ యిస్తూ వుంటే అడ్డుపడకుండా వుంటే సింపతీ వుంటుంది. వీటికి సరిగ్గా ఆపోజిట్‌ భావాలు సమైక్యవాదుల్లో కలుగుతాయి. కనీసం అడ్డుపడి వుండాల్సింది అని తెలంగాణ, కోస్తా, సీమలలో వున్న సమైక్యవాదులు అలుక వహిస్తారు. ఆ అలక తీర్చడానికి బాబు ఏదో ఒకటి చేయాలి. అందువలన కాంగ్రెస్‌వారు తెలంగాణ గురించి ఏ ప్రతిపాదన చేసినా దానిలో ఏదో ఒక మెలిక పెడతారు. మొన్న ఎస్సీ,ఎస్టీ సబ్‌ప్లాన్‌ విషయంలో వర్గీకరణ చేయాలంటూ గలభా చేసినట్టు, ఏదో ఒక కారణం చెప్పి విభజనను వాయిదా వేయించవచ్చు. ఈ సందేహం తెలంగాణవాదుల్లో వుంది కాబట్టే బాబునుండి కమిట్‌మెంట్‌ తీసుకుందామని చూస్తున్నారు. అదివ్వకుండా యీయన తప్పించుకుంటూ వస్తున్నాడు. చివరకు నిన్న బహిరంగంగా చెప్పేశాడు-పార్టీని గంగలో కలిపేయదలచుకుంటేనే ఓపెన్‌గా చెప్పగలను అని.

ఇలా చెప్తే తెలంగాణలో తక్కిన పాదయాత్ర కొనసాగించడం కష్టం అని బాబుకి భయం వేయలేదా? అన్న సందేహం వస్తుంది. వేసినట్టు లేదు. తెలంగాణలో తెరాస బలం మునపటిలా లేదన్న సంగతి మొన్న కొండా సురేఖ ఉదంతం ద్వారా బాగా తెలిసి వచ్చింది. కొండా సురేఖ ఫయర్‌ బ్రాండ్‌. విభజనవాది ప్లస్‌ వైయస్‌వాది కావడంతో ఆమెకు అనుచరులు ఎక్కువ. పరకాలలో ఆమెను ఓడించడానికి తెరాస చాలా శ్రమించవలసి వచ్చింది. ఆ తరుణంలో తెరాస మూణ్నెళ్లలో తెలంగాణ తెస్తామని వాగ్దానం చేసింది. చాలా మూణ్నెళ్లయ్యాయి తప్ప తెలంగాణ రాలేదు. ఆ విషయంగా సురేఖ దెప్పి పొడుస్తూనే వున్నారు. ఈ మధ్య పాదయాత్రల సీజనులో అటు బాబు, యిటు షర్మిల తెలంగాణలో అడ్డూ ఆపూ లేకుండా తిరిగేస్తున్నారు. గతంలో అయితే యింత ధైర్యం వుండేది కాదు. జగన్‌ మానుకోటకు వస్తానంటేనే దార్లో ఆపించేయగలిగారు. బాబు వస్తే ప్రభుత్వం వేలాది పోలీసులను ఎస్కార్టుగా యివ్వవలసి వచ్చింది. ఇప్పుడదేమీ లేదు. వచ్చేవాళ్లు వస్తున్నారు, వెళ్లేవాళ్లు వెళుతున్నారు. అడ్డుకునే ఉత్సాహం ఎవడికీ లేదు. తెలంగాణ తెరాసకు కంచుకోట అంటే ఎవరూ నమ్మే స్థితిలో లేరు.

కెసియార్‌ యిది గ్రహించారు కాబట్టే తమ పార్టీ పక్షాన ఏవైనా కార్యక్రమాలు చేపట్టాలనుకున్నారు. తెలంగాణ తల్లి విగ్రహస్థాపన అన్నారు. పల్లెయాత్ర అన్నారు. అవి ఎలా సాగుతున్నాయో ఏమీ తెలియటం లేదు. అవి జరుగుతున్నాయి తప్ప మీడియా కవరేజి బాగా లేదని కెసియార్‌ అభియోగం. తెలంగాణ న్యూస్‌ను మీడియా విస్మరిస్తోందని అనడం చాలా అన్యాయం. తెలంగాణ గురించి ప్రతీదీ న్యూసే. గత నాలుగేళ్లగా ఎక్కడ వేసిన గొంగళి అక్కడేగా వున్నా నేనే 150-200 వ్యాసాలు రాసి వుంటాను. ఇక జర్నలిజం వృత్తిలో వున్నవాళ్లు ఎన్ని వార్తలు, ఎన్ని కథనాలు, ఎన్ని విశ్లేషణలు రాసి వుంటారో వూహించండి. హైదరాబాదులో వున్న మీడియాలో చాలామంది తెలంగాణ ఉద్యమపక్షపాతులే. ఇంత వుంటే అంత రాస్తారు. పాదయాత్రల గురించి, విగ్రహావిష్కరణల గురించి పెద్దగా రాయడం లేదంటే దాని అర్థం - అవి కనీస స్థాయిలో కూడా జరగటం లేదన్నమాట. తెరాస కార్యకర్తలకు నిర్మాణాత్మకమైన పనులు ఏవీ అప్పగించినట్టు లేదు. పునర్నిర్మాణం పనులు ప్రత్యేక రాష్ట్రం వచ్చాకనే చేపడదామని చూస్తున్నారులా వుంది.

తెరాస కార్యకర్తలు యింత స్తబ్ధంగా వుంటే తుప్పుపట్టిపోతారని అనుకున్నారు సురేఖ. తెలంగాణ రాకుండా కెసియారే అడ్డుపడుతున్నారనీ, కెసియార్‌ కుటుంబం సామూహికంగా ఆత్మహత్య చేసుకుంటే తప్ప తెలంగాణ రాదని చాలా దారుణంగా, రెచ్చగొట్టేట్లు మాట్లాడారు. కెసియార్‌ తీసిపోకుండా తిరుగు సమాధానం చెప్పారు. అలా అడిగేవాళ్లే ముందు చావాలని! 'మేమేమైనా ఉత్తుత్తి ప్రామిస్‌లు చేశామా' అంటూ సురేఖ తిరగబడింది. ఆమె అనుయాయులు వరంగల్‌లో, హైదరాబాదులో తెరాస కార్యాలయాలపై దాడి చేశారు. వారితో యితర వైకాపా కార్యకర్తలు చేతులు కలిపారు. దెబ్బకి తెరాస కార్యకర్తల్లో ఉత్తేజం వచ్చింది. హోరాహోరీ కొట్టుకున్నారు. పోలీసులు వచ్చి - ఎప్పుడు ఎత్తేస్తారో తెలియదు కానీ - కేసులు పెట్టుకున్నారు.

ఇది చిన్న సంఘటనే కావచ్చు కానీ రెండేళ్ల క్రితం యిలాటిది ఎవరూ వూహించలేదు. తెలంగాణలో తెరాస భవనం ఎదుట యితర పార్టీలవాళ్లు వచ్చి యింత గోల చేయగలరని అనుకోలేదు. తెరాస యిచ్చిన చెక్కులు చెల్లలేదంటూ తెలంగాణ అమరవీరుల తలిదండ్రులు ఆందోళన చేస్తేనే దిక్కు లేకపోయింది. ఇతర పార్టీలవాళ్లు ఆ దరిదాపులకు రాలేకపోయారు. తెరాస కార్యాలయాన్ని వాణిజ్యప్రయోజనాలకు ఉపయోగిస్తున్నారని అధికార పార్టీకి చెందిన ఉమేశ్‌రావు ఫిర్యాదు చేసినా పోలీసులు వచ్చి దర్యాప్తు చేయలేదు. ఈ సంఘటనకు కాస్త ముందూ వెనకగా కాంగ్రెస్‌ ప్రభుత్వం మరో చర్య తీసుకుంది. తెలంగాణ ఉద్యమంలో పాల్గొన్న హైకోర్టు న్యాయవాదులపై కేసులు పెట్టింది. గట్టిగా అడిగితే 'సుప్రీం కోర్టు ఆదేశాలు, మమ్మల్నేం చేయమంటారు?' అనగలదు. ఇది అన్యాయం అంటూ ఆందోళన చేయబోయారు కానీ స్పందన చప్పగానే వుంది. ఆ మధ్య గీతారెడ్డి కోదండరాంను ఉతికి ఆరేశారు. మంద కృష్ణ మాదిగ కెసియార్‌ను డిటోడిటో..

తెలంగాణలో రోజులు మారాయని గ్రహించి ఇన్ని పార్టీలు ధైర్యంగా వ్యవహరించడం చూసి బాబుకి ధైర్యం వచ్చినట్టుంది. తెలంగాణపై యిప్పట్లో ఏమీ తేల్చనని దాదాపు స్పష్టంగా చెప్పడానికి అదే కారణం. **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 32 ఎమ్బీయస్‌ ః ఇదా కారణం?**

నెల్లాళ్లు ఢిల్లీలో క్యాంప్‌ వేసినా తెలంగాణ ఎందుకు సాధించలేకపోయారో కెసియార్‌ చెప్పేశారు - కాంగ్రెస్‌వాళ్లు పిలిస్తేనే ఢిల్లీ వెళ్లా, విలీనం చేస్తే తెలంగాణ యిస్తామని అంటే దానికీ సరే అన్నా. తీరా చూస్తే ఆంధ్రనాయకులు వచ్చి ఓ లెక్క చెప్పారు, దాంతో కాంగ్రెస్‌ తెలంగాణ యివ్వనక్కరలేదనుకుంది - అని వివరించారాయన.

ఆ లెక్క ఏమిటంటే కోస్తా, సీమల్లో జగన్‌ పార్టీ 22 సీట్లు గెలుచుకుంటుందని సర్వే రిపోర్టు (టుడేస్‌ చాణక్య వాళ్లదని యింకోళ్లు అన్నారు) తెచ్చారట. జగన్‌ ఎలాగూ యుపిఏకు మద్దతు యిస్తానన్నాడు కాబట్టి ఆ 22 కాంగ్రెస్‌కు ఉపయోగపడతాయి. ఇక తెలంగాణలో ఎంత లేదన్నా నాలుగైదు ఎలాగూ వస్తాయి. ఆంధ్రప్రదేశ్‌నుంచి పాతిక ఎంపీ సీట్లు వస్తే చాలదా? అన్నారట ఆంధ్ర నాయకులు. నిజమే కదా అనుకుందిట కాంగ్రెస్‌ హై కమాండ్‌. తెరాసతో పొత్తు పెట్టుకున్నా విలీనం చేసుకున్నా దానిలో వుండే తలకాయనొప్పులు దాన్లో వున్నాయి. తెరాసలో యిప్పటికే కాంగ్రెస్‌ను తిట్టి వెళ్లినవాళ్లు, టిడిపి వాళ్లు వున్నారు. వాళ్లకు సీట్లు యివ్వాలంటే యిన్నాళ్లూ, యీ కష్టకాలంలో కూడా నిష్టూరాలు భరిస్తూ వున్న కాంగ్రెస్‌ నాయకులను ఉసూరుమనిపించాలి. వాళ్లు ఎదురు తిరగవచ్చు, రెబెల్‌ కాండిడేట్స్‌గా ఎన్నికలలో దెబ్బ తీయవచ్చు. లేదా నిరాసక్తంగా వుండవచ్చు. ఆంధ్రనాయకులు యీ లెక్క చెప్పగానే హై కమాండ్‌కి నిజమే అనిపించి కెసియార్‌కు 'వెళ్లిరా' అనేశారన్నమాట.

ఇన్నాళ్లూ కెసియార్‌ ఒక విషయం చెపుతూ వచ్చారు. ఎన్నికలు వస్తే తెలంగాణ మనం స్వీప్‌ చేస్తాం, ఆంధ్రప్రాంతంలో జగన్‌ స్వీప్‌ చేస్తాడు. ఎటూ కాకుండా పోయేది కాంగ్రెస్సే అని. అది నమ్మి కొందరు తెలంగాణ కాంగ్రెస్‌ నాయకులు తెరాసలో ముందే చేరిపోయి సీట్లు పదిలం చేసుకున్నారు. ఇప్పుడు ఆయన కాంగ్రెస్‌తో పొత్తు పెట్టుకోవడం ద్వారా జగన్‌ తెలంగాణ ఏర్పడే అవకాశాలను దెబ్బ తీశాడని ఆరోపిస్తున్నారు. ఆ మాటకొస్తే కెసియార్‌ కూడా కాంగ్రెస్‌తో పొత్తు పెట్టుకోవడానికి, విలీనం చేయడానికీ రెడీగానే వున్నారు కదా. తెలంగాణ ఏర్పాటవడానికి.. అని అంటారనుకోండి. జగన్‌కైతే క్లారిటీ వుంది. రాష్ట్రంలో కాంగ్రెస్‌తో పోరాడతాను, కేంద్రంలో మాత్రం బిజెపి నాయకత్వంలోని ఎన్‌డిఏకు మద్దతివ్వను, యుపిఏకు మద్దతిచ్చి రాష్ట్రానికి కావలసినవి కొట్లాడి సాధిస్తాను అంటున్నాడు. కాంగ్రెస్‌ హై కమాండ్‌కు ఆంధ్రప్రదేశ్‌లో తమ ప్రభుత్వం ఏర్పడడం అంత ముఖ్యం కాదు. వాళ్లకి కావలసినది కేంద్రంలో అధికారం. అందునా సోనియాకు రాహుల్‌ను ప్రధానిగా చూడడమే జీవితాశయం. 2014లో గెలిచి యుపిఏ 3ను అధికారంలో తీసుకురావడానికే బ్రహ్మ ప్రయత్నం చేయాలి. ఈ సారికి పోనీ, వచ్చేసారికి చూదాం అనుకునే ఛాన్సు లేదు. పైగా ఆవిడకు ఆరోగ్యం కూడా అంత బాగా లేదు కదా.

2014లో కాంగ్రెస్‌కు 175 కు మించి సీట్లు వస్తే రాహుల్‌ను ప్రధానిని చేయడానికి సోనియా దేనికైనా రాజీ పడతారని నా అంచనా. జగన్‌తో రాజీ పడడం ఎంతసేపు? రాష్ట్రం నీకు వదిలేస్తాం, కేంద్రంలో మాకు మద్దతియ్యి అంటారు. జగన్‌కు కావలసినదీ అదే. అయితే యిది జరగాలంటే జగన్‌కు 20 ప్లస్‌ ఎంపీ సీట్లు రావాలి. అంటే సగం కంటె ఎక్కువన్నమాట. ఇవాళ్టి సర్వే 2014 దాకా పనికి వస్తుందా? పనికి వస్తుందనే కాంగ్రెస్‌ హై కమాండ్‌ నమ్ముతోందనుకోవాలి. అందుకనే కెసియార్‌ను రిక్తహస్తాలతో పంపించివేశారు. తెలంగాణ రాదని పదేపదే చెప్తున్నారు. ఇవన్నీ మీరూ నేనూయే వూహించినపుడు కెసియార్‌ ఊహించలేకపోయారా? మరి యిన్నాళ్లు వూరుకుని యిప్పుడు ఎందుకు చెప్తున్నారు?

ఎందుకంటే జగన్‌కు తెలంగాణలో ప్రాబల్యం పెరుగుతోందన్న అనుమానం ఆయనకు పెరిగిపోతోంది. ఓ పక్క చంద్రబాబు, మరో పక్క షర్మిల పాదయాత్రల పేరుతో తెలంగాణ దున్నేస్తున్నారు. దానికి పోటీగా తనూ వెళదామంటే ఆయనకు ఓపిక లేదు. అసలు యిలాటి ఒళ్లు పులిసిపోయే పనులంటే ఆయనకు మహ చికాకు. అలాటివి చేయమని సలహాలిచ్చేవాళ్లన్నా అంతే చికాకు. ''ఆంధ్రజ్యోతి ఉద్యమాలు జోరుగా నడవాలంటూ రాస్తుంది. అంతా కుట్ర'' అంటూ విరుచుకు పడ్డారు. మేం అలా అనలేదు మహాప్రభో అంటున్నారు వాళ్లు. నాకు గుర్తున్నంతవరకు జ్యోతివాళ్లు తెలంగాణ రావాలని వాదిస్తూనే కెసియార్‌ ఉద్యమం నడపకుండా లాబీయింగ్‌పై ఆధారపడుతున్నారని చాలాసార్లు విమర్శించారు. హార్డ్‌కోర్‌ తెరాసవారు తప్ప తక్కిన తెలంగాణవాదులందరికీ కెసియార్‌పై ఆ ఫిర్యాదు వుంది. డిసెంబరు 9 విద్రోహదినంగా నిర్వహిస్తాం అన్నారు తెరాస ప్లస్‌ జాక్‌. తర్వాత డిసెంబరు 23 అన్నారు. రెండూ వచ్చాయి, వెళ్లాయి. చెప్పుకోదగిన స్థాయిలో ఏదీ జరగలేదు. కాస్త చురుగ్గా వుండే ఉస్మానియా విశ్వవిద్యాలయం విద్యార్థి సంఘాల్లో కూడా చీలికలు వచ్చినట్టున్నాయి. అక్కడా ఏమీ జరగటం లేదు. తెలంగాణ రాకపోవడానికి ప్రజలు సమాధానపడిపోతే ఆ సెంటిమెంటుపై ఓట్లు తెచ్చుకునే అవకాశం పోతుంది.

అది లేనప్పుడు పార్టీలపై పట్ల అభిమానమే నిర్ణయాత్మకమవుతుంది. వైయస్‌ పట్ల అభిమానంతో ప్రజలు జగన్‌ పార్టీ వైపు మొగ్గు చూపుతున్నారని, పోనుపోను అది ఎక్కువవుతుందని కెసియార్‌కు సందేహం రాసాగింది. ఇన్నాళ్లూ తెలంగాణలోని పార్టీ ఫిరాయింపుదారులందరికీ గమ్యం ఒక్కటే - తెరాస. ప్రతీ పార్టీ నుండి దానికే వెళ్లారు. ఇప్పుడు దానికి పోటీగా వైకాపా వస్తోంది. కొంతమంది అటు కూడా వెళుతున్నారు. 'కెసియార్‌ కంటె జగన్‌ ఎక్కువగా నమ్మదగిన నాయకుడు, అన్నమాట మీద నిలబడే రకం, టిక్కెట్టు యిస్తానని చెప్త్తే యిచ్చి తీరతాడు తప్ప ఆఖరి నిమిషంలో ఎవరో ఎన్నారై మూటతో వచ్చినా మాట మార్చడు' అన్న ఆలోచన పనిచేస్తూ వుండవచ్చు. తెలంగాణ సెంటిమెంటు బలంగా లేనిచోట్ల వైయస్‌ సెంటిమెంటు పనిచేస్తుందన్న లెక్కతో వైకాపాకు వలసలు జరుగుతాయన్న ఆలోచనతోనే తెలంగాణ ద్రోహిగా జగన్‌ను నిలబెట్టే ప్రయత్నంతోనే కెసియార్‌ యీ విషయాన్ని యిప్పుడు ప్రస్తావించారని అనుకోవచ్చు.

కెసియార్‌ చెప్పినది నిజమే అనుకుంటే మరి దానికి పరిష్కారం ఏమిటి? ఆంధ్రప్రాంతంలో జగన్‌కు 22 సీట్లు రావని కాంగ్రెస్‌ హై కమాండ్‌ను నమ్మిస్తేనే అది తెరాసను విలీనం చేసుకోవడానికి ఒప్పుకుంటుంది. తెలంగాణ ప్రకటిస్తుంది. జగన్‌కు అన్ని రావండి అని ఎవరైనా వెళ్లి చెపితే 'మరి ఎవరికి వస్తాయి?' అని అడుగుతారు. వస్తే టిడిపికి రావాలి, లేకపోతే కాంగ్రెస్‌కు రావాలి. తెరాసకైతే రావు కదా. లెఫ్ట్‌కు, లోకసత్తాకు, బిజెపికు అంత సీను లేదు కదా. అన్ని సీట్లు టిడిపికి వస్తాయని చెపితే చంద్రబాబే నమ్మరు. కాంగ్రెస్‌ వాళ్లెందుకు నమ్ముతారు? నమ్మరు సరికదా టిడిపిని అంత ఆకాశానికి ఎత్తేసినందుకు ఒళ్లు మండి గెటౌట్‌ అంటారు. పోనీ మీకే అన్నీ వస్తాయండి అన్నా చిక్కే. అదీ నమ్మరు. జోకులేస్తున్నావని కోప్పడతారు. నిజానికి జగన్‌కు 22 వస్తాయా? మామూలుగా చూస్తే ఆంధ్రప్రాంతంలో ముక్కోణపు పోటీ జరిగి మూడు పార్టీలు తలా మూడోవంతు గెలుచుకుంటాయని అనుకోవచ్చు. అలా అయితే కాంగ్రెస్‌కు, జగన్‌కు కలిపి 22 రావడంలో ఆశ్చర్యం లేదు. అంటే పొత్తు లేకుండా ప్రత్యర్థులుగా తలపడితే ! ఎన్నికల తర్వాత జగన్‌ యుపిఏకు మద్దతు ప్రకటిస్తే ఆ 22 కాంగ్రెస్‌ ప్రభుత్వం జేబులో పడినట్టే కదా! తెలంగాణ ప్రాంతంలో జగన్‌ ప్లస్‌ కాంగ్రెస్‌ అయిదారు తెచ్చుకోవడంలో వింత వుండదు. అలాటప్పుడు తెలంగాణ యిచ్చి తీరాల్సిన అవసరం కాంగ్రెస్‌కు ఏముంది?

ఇలాటి పరిస్థితిని కెసియార్‌ ఎలా నివారించగలరు? తెలంగాణ ఎలా తేగలరు? ఆయనకీ అనుమానం వచ్చేసింది. అందుకే జార్ఖండ్‌ పోరాటం 22 ఏళ్లు సాగిందని తెలుపుతూ మనను మానసికంగా సిద్ధం చేస్తున్నారు. ఇంకా నయం, గూర్ఖాలాండ్‌ ఉద్యమంతో పోలిక తెచ్చారు కారు. అది నూరేళ్లకు పై బడి నడుస్తోందట! **- ఎమ్బీయస్‌ ప్రసాద్‌ (డిసెంబరు 2012)**

**డిసెంబరు 36 ఎమ్బీయస్‌ : అఖిలపక్షం ఒకటి మాత్రం తేల్చింది...**

'అఖిలపక్షసమావేశం ఉఠ్ఠి దండగమారి వ్యవహారం. దీనివలన సమస్యకు పరిష్కారం దొరకదు. ఏదో కంటితుడుపుగా పిలుస్తున్నారు. దీనివలన ఏమీ తేలదు.' అని అనుకున్నవారిలో నేనూ వున్నాను. అందువలన 28 పొద్దున్నుంచీ కొన్ని టీవీ ఛానెల్స్‌ ఢిల్లీలోనే మకాం వేసి, లైవ్‌ యిచ్చేస్తూంటే నవ్వుకున్నాను - ఇంత హంగామా అవసరమా అని. సాయంత్రందాకా ఒకటే చర్చలు. అవే మాటలు, అవే వాదనలు. కాంగ్రెస్‌వారు చెప్పాలని యితరులు అంటారు. 'మేం తండ్రి లాటి వాళ్లం, న్యాయాధీశుల వంటి వాళ్లం. వింటాం తప్ప చెప్పం.' అని వాళ్లంటారు.

ఇక హోం మంత్రి షిండే గారి మాటలు కూడా నాకేమీ ఊరట కలిగించలేదు. తెలంగాణ యిస్తామనో, యివ్వమనో వాళ్లు గట్టిగా చెప్పేసి యీ రావణకాష్టానికి స్వస్తి చెప్పాలని కోరుకునేవాళ్లలో నేనూ ఒకణ్ని. ఆయన నెల్లాళ్లలో పరిష్కారం చూపుతామని అన్నారని టీవీ ఛానెల్స్‌ స్క్రోలింగ్‌ యిచ్చేస్తున్నాయి. ఆయన మాట్లాడినది టీవీలో చూశాను. ఆయన 'వి విల్‌ ఫైండ్‌ సొల్యూషన్‌' అనే మాట ఎక్కడా వాడలేదు. నాకు వచ్చిన ఇంగ్లీషు ప్రకారం ఆయన పరిష్కారం దిశగా కూడా మాట్లాడలేదు. ఆయన మాటల వరస చూడండి

- త్వరగా తేల్చమని కొందరు కోరారు.

- నెలలోపుగా తేల్చమని మరి కొందరు కోరారు.

- నేను అందరి మాటలూ జాగ్రత్తగా విన్నాను. ప్రభుత్వానికి నివేదిస్తాను. ఒక నెలలో రిజల్టు యిస్తాం...

రిజల్టు అనే పదానికి సరైన తెలుగు 'ఫలితం', మనవాళ్లు నిర్ణయం అని, పరిష్కారం అనీ ఎలా అనువదించారో నాకు అర్థం కాలేదు. దీని తర్వాత ప్రశ్నోత్తరాలలో 'హమ్‌ ఫైసలా లేంగే..' అని ఒకసారి 'నిర్ణయ్‌ లేంగే..' అని మరోసారి కూడా అన్నారు. అంటూనే.. '...యిస్‌ మీటింగ్‌ కే బారే మే' అని చేర్చాడు.

అంటే మీటింగు ఫలితం గురించి నెల్లాళ్లలో చెప్తామని అర్థమవుతోంది తప్ప తెలంగాణ సమస్య పరిష్కారం గురించి అని మాత్రం కాదు. తెలంగాణ గురించే అయితే ద్రావిడ ప్రాణాయామంలా యింత డొంక తిరుగుడు అక్కరలేదు. డైరక్టుగా 'సమావేశంలో పాల్గొన్నవారి విజ్ఞప్తి ననుసరించి నెల్లాళ్లలో పరిష్కారం చెపుతాం' అనేయవచ్చు. 'వాళ్లిలా అడిగారు, నేను విన్నాను, ప్రభుత్వానికి చెప్తాను..' యీ మాటలన్నీ ఎందుకు? ఇది ఆఖరి సమావేశం అన్నది దేని గురించి? 'అఖిలపక్షం గురించి'. మళ్లీ యింకో సమావేశం ఏర్పరచి వీరిలో కొందర్ని పిలవరని ఏమీ లేదు. ఒకే అభిప్రాయం చెప్పిన పార్టీలను వదిలేసి సందిగ్ధంగా వున్న కాంగ్రెస్‌, టిడిపి, వైకాపాలను పిలుద్దా మనుకుంటున్నాం అంటే చేయగలిగేది ఏమీ లేదు. సమావేశంపై ఫలితం అంటే అర్థమేమిటి? ఈ సమావేశం సఫలం, విఫలం, స్పష్టత లేదు.. యిలాటిదేదో అన్నమాట. పరీక్షాఫలితం అంటే - పరీక్ష పాసయ్యాడో, ఫెయిలయ్యాడో చెపుతుంది తప్ప పరీక్ష ఎలా పాసవ్వాలో చెప్పదు.

మన పత్రికలు, టీవీలు తెగ కన్‌ఫ్యూజ్‌ చేసి వదిలిపెడుతున్నాయి. ఆంధ్రభూమి ''..నెలరోజుల్లో చర్చల ఫలితాన్ని ప్రకటిస్తాం'' అని తెలిపారు - అని బాడీ టెక్స్‌ట్‌లో రాసి, హెడింగ్‌ మాత్రం 'నెలరోజుల్లో నిర్ణయం' అని రాశారు. అలా ఎందుంటారేమో.. టెక్స్‌ట్‌లోనే - 'ఫలితం అంటే ఏమిటి? తెలంగాణ ఏర్పాటుపై ప్రభుత్వ నిర్ణయం తెలుపుతారా?' అని ఓ విలేకరి అడిగితే 'ప్రభుత్వం నిర్ణయాన్ని ప్రకటిస్తుందని షిండే బదులిచ్చారు' అని రాశారు. నిజానికి ఆయన అన్నది చర్చలపై నిర్ణయం అనే తప్ప తెలంగాణ సమస్యపై కాదు. వాళ్ల ఉద్దేశం అలా వుంది కాబట్టే సాయంత్రం రిలీజ్‌ చేసిన ప్రెస్‌నోట్‌లో 'నెలరోజుల్లో నిర్ణయం'ను ఒక పార్టీ కోరికగా వర్ణించి వదిలేశారు. లిఖితపూర్వకంగా ప్రభుత్వం నుండి హామీ ఏమీ యివ్వలేదు. జనవరి నెలాఖరుకి ప్రభుత్వం తెలంగాణపై నిర్ణయం ఏమీ చెప్పకపోతే మన తెలుగు మీడియా, తెలంగాణ ఉద్యమకారులు - ప్రభుత్వం మాట తప్పింది అంటూ గగ్గోలు పెడతారు. అసలు మాటే యివ్వలేదని గమనించాలి.

అలాగే యింకో కన్‌ఫ్యూజన్‌ - కాంగ్రెస్‌ తను రెండు రాష్ట్రాలకు అనుకూలం అని చెప్పిన తర్వాతనే తక్కిన వారందరూ నోరు విప్పారని జరిగిన ప్రచారం. జరిగిన క్రమం ఏమిటో పేపర్లలో చాలా స్పష్టంగా వచ్చింది. రాఘవులు కాంగ్రెస్‌ తన అభిప్రాయాన్ని ముందుగా చెప్పాలని అడిగారు. షిండే 'ఇదే ఆఖరి అఖిలపక్షం. మాపై మీరు భరోసా వుంచండి.' అన్నారు. అప్పుడు సురేష్‌ రెడ్డి 'డిసెంబరు 9 న చెప్పినట్లు రెండు రాష్ట్రాలు చేయాలని కోరుకుంటున్నాం' అన్నారు. రాఘవులు 'డిసెంబరు 23 ప్రకటన కూడా వుంది కదా, కాంగ్రెస్‌ ఒక అభిప్రాయం చెప్పకపోతే వాకౌట్‌ చేస్తాం' అని బెదిరించారు. అప్పుడు షిండే 'సురేష్‌ రెడ్డి చెప్పినది నా కర్థమైంది.' అన్నారు. 'గాదె వెంకటరెడ్డిని చెప్పమనండి' అని రాఘవులు అనగానే ఆయన నేను సమైక్యవాదినే అంటూ చరిత్ర మొదలుపెట్టారు. అప్పుడు రాఘవులు బయటకు వెళ్లిపోతూ వుంటే 'కాంగ్రెస్‌ రెండు రాష్ట్రాలు కోరుకుంటున్నట్టు నాకు అర్థమైంది.' అన్నారు. ''అయితే దాన్ని మినిట్స్‌లో పెట్టండి.'' అని అడిగితే ''మీరు నన్ను ఆదేశిస్తారా?'' అని షిండేకు కోపం వచ్చింది. అందరూ మాట్లాడాక చివర్లో గాదె వెంకటరెడ్డి మాట్లాడుతూ రాష్ట్రం సమైక్యంగా వుండాలని అన్నారు. మళ్లీ రాఘవులు ''చూశారా, ఈయన ఏమంటున్నాడో, యిప్పుడేమంటారు?'' అని షిండేని అడిగారు. ''రెండు రాష్ట్రాలు కావాలని సురేష్‌ రెడ్డి యిదివరకే చెప్పారు కదా. నాకు అర్థమైంది అదే.'' అన్నారు.

ముందురోజు రాత్రి దాకా తర్జనభర్జనలు పడి కాంగ్రెస్‌ హై కమాండ్‌ రాసి యిచ్చిన స్క్రీన్‌ప్లే ప్రకారమే సురేష్‌ రెడ్డి, గాదె, షిండే నడుచుకున్నారని అర్థమవుతోంది. సమావేశానికి ముందు పావు గంటసేపు షిండే కిరణ్‌తో కలిసి మాట్లాడారు. మీటింగు అయిపోయాక కిరణ్‌, గాదె, సురేష్‌లతో కలిసి మళ్లీ మాట్లాడి అప్పుడు ప్రెస్‌ మీట్‌కి వచ్చారు. కాంగ్రెస్‌ పార్టీ తరఫున రెండు రాష్ట్రాలకు అనుకూలం అని చెప్పడంలో పెద్ద విశేషం లేదు. ''మేం ఎప్పణ్నుంచో అనుకూలం. అందుకే డిసెంబరు 9 ప్రకటన యిచ్చాం. కానీ తర్వాత జరిగిన పరిణామాల వలన అందర్నీ సంతృప్తి పరచే ఏకాభిప్రాయం కోసం కృషి చేస్తున్నాం'' అని చెప్పుకుంటున్నారు. ఇప్పుడు అదే పాట. ఇదే సమావేశంలో షిండే తెలంగాణ యిస్తే మా సొంతరాష్ట్రంలో విదర్భ సమస్య వస్తుందని చెపుతూ, గూర్ఖా కౌన్సిల్‌ పెట్టేముందు యిలాటి సమావేశమే పెట్టామని గుర్తు చేశారు. అంటే ఆ రిజర్వేషన్స్‌ అలాగ కంటిన్యూ అవుతూనే వున్నాయన్నమాట. చివరకు విభజనకు కాంగ్రెస్‌ అనుకూలమే కానీ యుపిఏ ప్రతికూలం అని తేల్చవచ్చు.

సమావేశంలో తెరాస వాదన నాకు ఆశ్చర్యం కల్గించింది. 1956కి ముందు హైదరాబాద్‌గా కొనసాగిన రాష్ట్రాన్ని మళ్లీ మనుగడలోకి తేవాలట. అంటే హైదరాబాద్‌-కర్నాటక, మరాట్వాడా కూడా కలిపి తెలంగాణ యివ్వాలా? వాళ్లూరుకుంటారా? అంతకంటె సింపుల్‌గా తెలంగాణ రాష్ట్రం అనేయవచ్చుగా. సమావేశం తర్వాత జాక్‌ను కూడా సంప్రదించకుండా కెసియార్‌ బంద్‌ పిలుపు నిచ్చారు - కేంద్రానికి వ్యతిరేకంగా, కాంగ్రెస్‌, టిడిపి, వైకాపాలకు వ్యతిరేకంగా..! దీని వలన స్పష్టంగా తెలిసేదేమిటంటే - కెసియార్‌ తెలంగాణ పక్షాన వేరెవరూ మాట్లాడడానికి వీల్లేదు అనే ఫీలవుతున్నారు. అవతలివాళ్లు తలకిందులుగా తపస్సు చేసినా యీయన ఒప్పుకోరు. ఆయన తప్పుపట్టిన వారిని చూదాం -

మొదటగా కేంద్రం. సమావేశం అవగానే 'ఇదిగో తెలంగాణ' అంటుందనుకున్నారా కెసియార్‌? కాస్త టైము యివ్వాలి కదా. కనీసం వారమో, పది రోజులో.. మర్నాడే బంద్‌ పిలుపు నిస్తే ఎలా? జనవరి నెలాఖరుదాకా చూసి అప్పుడు యిచ్చి వుంటే మర్యాదగా వుండేది కదా. ఇక కాంగ్రెస్‌ గురించి. పైనే రాశాను. షిండే 'కాంగ్రెస్‌ విభజనకు అనుకూలంగా వున్నట్టు నాకు అర్థమవుతోంది' అని అన్నారని. దాన్ని మినిట్‌ చేశారో లేదో తెలియదు కానీ కనీసం యింతవరకైనా కథ నడిచింది కదా. గతంలో పార్టీ నుండి యిద్దరేసి వచ్చి చెరోమాటా చెప్పారు. ఇప్పుడు వీళ్లిద్దరిని పంపడంలోనే కుట్ర వుందని కొందరు గోల చేశారు. గాదె పచ్చి సమైక్యవాది అనీ, ఆయనకి కౌంటర్‌పార్ట్‌గా పొన్నం వంటి పచ్చి వేర్పాటువాదిని పంపేబదులు సురేష్‌ వంటి వీక్‌ కాండిడేట్‌ను, కిరణ్‌ స్నేహితుణ్ని పంపారని వాదించారు. మరి సురేష్‌ స్పష్టంగా చెప్పారు కదా. ఇంకెక్కడి వీక్‌? ఆయనా రెడ్డే, యీయనా రెడ్డే అని హనుమంతుగారి కాస్ట్‌ ఫీలింగ్‌. రెడ్డీ రెడ్డీ కలిసి ఒకే మాట మాట్లాడలేదు కదా. ఎవరి పాట వాళ్లదే.

సందట్లో సడేమియా లాగ చంద్రబాబు నా పార్టీ నుండి ఒక ఎస్సీ, ఒక బీసీ వెళ్లారని కాలరెగరేయడం ఒకటి. అసలు యిక్కడ కులం గోలేమిటో! గత అఖిలపక్షాలతో పోలిస్తే కాంగ్రెస్‌ ఒకడుగు ముందుకు వేసినట్టే కదా. దాన్ని అభినందిస్తూ ''ఇంకొక్క అడుగు ముందుకు వేయండి'' అని ఉత్సాహపరచవలసినది పోయి కెసియార్‌ వాళ్లకు వ్యతిరేకంగా బంద్‌ పిలుపు నిచ్చి పైగా 'కాంగ్రెస్‌లోని తెలంగాణ వాళ్లు బయటకు రావలసిన సమయం ఆసన్నమైందన్న పిలుపు నివ్వ'డం ఏమిటో! ఇలా చేస్తే అదేదో సినిమాలో బ్రహ్మానందం పొట్టి లాగూ వేసుకుని ''నేనందుకే స్కూలుకి రానన్నాను.'' అని మారాం చేసినట్టు తయారవుతుంది. ''తెరాసలో చేరితే తప్ప కెసియార్‌ వూరుకోడు, తిడుతూనే వుంటాడు'' అని ముద్ర పడిపోతుంది.

తర్వాత వైకాపాకు వ్యతిరేకంగా బంద్‌ చేయడం గురించి - వైకాపా మొదటినుండీ చెప్పినదే చేసింది. ''తండ్రిలా మీరే నిర్ణయం తీసుకోండి'' అని కేంద్రంపై వదిలేసింది. వదిలేస్తూనే అందర్నీ సంతృప్తి పరచండి అంటూ ఓ రైడర్‌ పెట్టింది. మహేందర్‌రెడ్డి ఏమీ మాట్లాడలేదని ఎవరో ఎద్దేవా చేశారు. మైసూరా రెడ్డి కూడా లిఖితపూర్వకంగా రాసుకుని వచ్చిన తమ అభిప్రాయాన్ని చదివి వినిపించారు. ఆ లేఖను వాళ్ల చేతిలో పెట్టారు. 'సెంటిమెంటును గౌరవిస్తూన్నామని అంటే విభజనకు అనుకూలమనా?' అని షిండే కార్నర్‌ చేయబోతే మైసూరా రెడ్డి ట్రాప్‌లో పడలేదు. అంతా ఆ లేఖలో వుంది చూసుకోండి అన్నారు. గతంలో కంటె వైకాపా స్థితి పెరగలేదు, తరగలేదు. కానీ పొన్నంకు యిది నచ్చలేదు. ''వైకాపా తెలంగాణ వ్యతిరేకి, వచ్చిన 8 పార్టీల్లో అదొక్కటే బూటకపు విధానం అవలంబించింది.'' అని ప్రకటన యిచ్చారు. చూడబోతే ప్రతీవాళ్లూ యీ సమావేశం పేరు చెప్పుకుని కోపతాపాల పాతబాకీలు తీర్చుకుంటున్నారు.

ఇక టిడిపికి వ్యతిరేకంగా తెరాస బంద్‌ చేయడం, ఉద్యమించడం గురించి - టిడిపి యీ సమావేశంలో ఏం చేసింది అన్నదానిపై చాలా చర్చ జరుగుతోంది. టిడిపి రాతమూలకంగా ఏం చెప్పింది? 'మేం 2008లో మీకు లేఖ యిచ్చాం. మళ్లీ వెనక్కి తీసుకోలేదు.' అని. లేఖ యిచ్చామన్నారు తప్ప దానికి కట్టుబడి వుంటామని రాసి యివ్వలేదు కదా అంటోంది తెరాస. రాసి యివ్వలేదు కానీ లేఖకు కట్టుబడి వున్నామని, ఆ అభిప్రాయాన్నే పునరుద్ఘాటిస్తున్నామని కడియం చెప్పారు. యననమల దానికి అడ్డు చెప్పలేదు. గతంలోలా 'అసలు యివన్నీ అడగడానికి మీరెవరు?' వంటి ప్రశ్నలు కూడా వేయలేదు. 'ఈ డొంక తిరుగుడు ఎందుకు, మేం విభజనకు అనుకూలం అని డైరక్టుగా రాయవచ్చు కదా' అంటోంది తెరాస. అలా యిస్తే అప్పుడు యిది ముందే ఎందుకు యివ్వలేదని గొడవ పెడతారు.

టిడిపి ఆంధ్రప్రాంతంలో ఫలితాలపై రిస్కు తీసుకుని విభజన దిక్కుగా యింత దూరం వస్తే తెరాస మెచ్చుకోలేదు సరికదా, మండిపడుతూనే వుంది. టిడిపి గతంలో కంటె తెలంగాణవైపు మొగ్గింది అనే విషయాన్ని యించుమించుగా అందరూ ఒప్పుకుంటున్నారు. పొన్నం ప్రభాకర్‌, నాగం జనార్దనరెడ్డి, సిపిఐ నారాయణ వంటివారు టిడిపి ప్రవర్తనతో సంతృప్తి పడ్డామని చెప్పారు. మధు యాష్కీ ఐతే చంద్రబాబుకి సిఎం అయ్యే ఛాన్సు వచ్చేసిందన్నారు. కానీ కెసియార్‌ ఆ లేఖ వేస్ట్‌ అంటున్నారు. ఆ లేఖను చూసే కదా మాతో 2009లో పొత్తు పెట్టుకున్నారు అని బాబు గుర్తు చేస్తున్నారు.

తన అభిప్రాయాలను కెసియార్‌ జాక్‌తో పంచుకోలేదు. తన ఆలోచనను వాళ్లచేత ఒప్పించే శ్రమ పడదలచుకోలేదు. ఏకపక్షంగా బంద్‌ పిలుపు నిచ్చారు. ఆయన యిచ్చాక తోకల్లా వీళ్లు సరేసరే అన్నారు. ''మీరు టిడిపికి వ్యతిరేకమా? బిజెపికి వ్యతిరేకమా? వైకాపాకు వ్యతిరేకమా?'' అని మీడియా వాళ్లు అడిగితే ఏం చెప్పాలో తెలియక సతమతమయి ''కేంద్రానికి వ్యతిరేకం'' అంటున్నారు. తెలంగాణను తాము తప్ప వేరే వాళ్లు ఏలకూడదని, తెలంగాణలో నాయకుడన్న ప్రతీవాడూ తెరాసలో చేరి తీరాల్సిదేనని తెరాస ఫీలవుతోందన్న సంగతి నగ్నంగా అందరికీ తెలిసిపోయింది. ప్రస్తుతం ఎవరూ తెలంగాణ యివ్వకూడదని, యిస్తే కాంగ్రెస్‌వాళ్లు తన్నుకుపోతారని, అందువలన 2014లో తమకు 100 సీట్లు వచ్చిన తర్వాతనే తెలంగాణ రావాలని కెసియార్‌ ఊహ అని కూడా బహిరంగంగా తెలిసిపోయింది.

కెసియార్‌ ఏం చేసినా చెల్లిపోతుంది కానీ పెద్దమనిషి వేషం కట్టిన ఎన్‌జీవో లీడర్లకు, కొన్ని పార్టీల లీడర్లకు అంత నిస్సిగ్గుగా ఒప్పుకోవడం యిరకాటం. కానీ తెరాసకు అనుకూలంగా వుండే ఉద్యమకారులు వైకాపా, టిడిపి, కాంగ్రెస్‌ పార్టీల ఆఫీసులపై దాడులు చేశారు. దిష్టిబొమ్మలు తగలేశారు. అఖిలపక్షం ఏం తేల్చినా తేల్చకపోయినా ఒకటి మాత్రం ఖచ్చితంగా స్పష్టం చేసింది. తెలంగాణపై యితరపార్టీలు సానుకూల దృక్పథం చూపినా కెసియార్‌ సహించరు. వాళ్లు ఎప్పటికీ విలన్‌ పాత్ర ధరించాల్సిందే. తను యాక్షన్‌ హీరో పాత్ర వేస్తూ స్టంట్‌ సీన్సు నడిపిస్తూనే వుండాలి. తెలంగాణ తనది, తన సొంతం. ఇక్కడ 100 సీట్లూ తనకే రావాలి.

కెసియార్‌ మైండ్‌సెట్‌ యిలా వుంటే ఆయన కాంగ్రెస్‌లో కలిసిపోతాడని టి-కాంగ్రెస్‌ ఎంపీలు చెప్తే హై కమాండ్‌ ఎలా నమ్ముతుంది? 'ఈయన్ను కలుపుకోవడానికి తెలంగాణ యివ్వాలా? ఇచ్చి అటు నష్టపోవాలా? ఇటు ఏమవుతుందో తెలియదు కదా..! ఆయన్ను సిఎం చేయడానికి మనం త్యాగం చేయాలా?' అని గుత్తా అండ్‌ కంపెనీని ఆజాద్‌ అడగవచ్చు. అప్పుడెప్పుడో తెరాస విలీనం గురించి అడిగితే కెసియార్‌ 'కాంగ్రెస్సే తెరాసలో విలీనం కావాలి' అన్నారు. అదే ఆయన నిజమైన అభిప్రాయం. ఆయన కాంగ్రెస్‌లో విలీనం కానే కారు. తెలంగాణలో 100 సీట్లు గెలిచి అప్పుడు బేరాలాడతారు. ఎన్నికలైతే తప్ప ఆ 100 సీట్లు రావు. అందువలన ఎన్నికలయ్యేలోపున తెలంగాణ వస్తే కెసియార్‌ సహించరు. ఇప్పటికిప్పుడు తెలంగాణ యిచ్చేస్తే తన కంటె బలంగా వున్న పార్టీలు ఆ ఘనతను, వచ్చే ఎన్నికల్లో సీట్లను పంచేసుకుంటాయి. అందువలన కెసియార్‌ యిలాటి బంద్‌లకు పిలుపులు యిస్తూనే వుంటారు.

ప్రస్తుతం జనవరి నెలంతా కార్యక్రమాలు ప్రకటించారు. అవన్నీ జరుగుతాయన్న నమ్మకం లేదనుకోండి. మొన్న డిసెంబరు 9, 23 విద్రోహదినాలుగా ఎంత బాగా జరిపారో చూశాం. తక్కిన పార్టీల వాళ్లు పాదయాత్రలు చేసేస్తున్నారు మీరేమీ చేయరా అంటే పల్లెయాత్రో ఏదో పెట్టుకున్నారు. కానీ వెధవది చలికాలం. పల్లెటూళ్లలో రాత్రులు పడుకోవడం అంత యీజీనా? అసలు ఉద్యమాలు నడపడమంటేనే కెసియార్‌కు చికాకు. ఢిల్లీలో బిర్యానీ లాబీయింగులు కాదు, ఉద్యమస్ఫూర్తిని ఆరనీయకుండా ఏదో ఒకటి చేస్తూనే వుండాలి అని తెలంగాణ అనుకూల మేధావులు, మీడియా సలహాలు యిస్తూ వుంటే ఆయనకు చిర్రెత్తుకు వస్తుంది. తెలంగాణ గురించి మాట్లాడే ప్రతీవాళ్లని కలుపుకుని పోవడం ఆయనకు గిట్టని పని. అందరూ ఆయన మాట వినాల్సిందే, ఆయన ఎవర్నీ అడగవలసిన పని లేదు. మొన్న బంద్‌ పిలుపు యిచ్చినపుడు పక్కనే వున్న బిజెపి, సిపిఐ నాయకులతో ఒక్క ముక్క చెప్పలేదు. కోదండరాంకు ఫోన్‌ చేసి అడగలేదు. జాక్‌లో తక్కిన నాయకులందరూ ఢిల్లీలో వున్నా ఓ మిస్‌డ్‌ కాలైనా యివ్వలేదు. కోదండరాం కయితే కెసియార్‌ ఏం చేసినా మహబాగే. ఆయన కెలాగూ కెసియార్‌ తోక అనే పేరు ఎలాగూ వచ్చింది. మధ్యలో నాలుగు రోజులు పిలక ఎగరేశారు కానీ కెసియార్‌ కళ్లెఱ్ఱ చేయగానే దించేశారు.

జాక్‌లో తక్కిన సభ్యులకే యిప్పుడు సందిగ్ధమంతా - తెరాసలా తక్కిన పార్టీలను తిట్టాలా వద్దా? అని. - జగన్‌ పార్టీ 'మాదేమీ లేదు, తల్లియు నీవే తండ్రియు నీవే, మార్గము చూపు గురుడవు నీవే' అని కేంద్రం మీదకు భారం తోసేసింది. ఇక టిడిపి కూడా తెలంగాణవైపు అడుగులు వేసింది అన్నమాట కూడా లోకమంతా గుర్తించింది. తెరాస మాత్రం 2009 డిసెంబరు 10 న ఏం చేశారు, 2011లో యనమల ఏమన్నాడు .. వంటి పాత కథలే చెప్తోంది. పాతవి లెక్కలోకి ఎలా తీసుకుంటారు? ఈ రోజు ఏమన్నారు అన్నదే కదా ముఖ్యం. టిడిపి మొగ్గు చూపినా మనం యిలా అల్లరి పెడితే యిక మనవైపుకి ఎవరు వస్తారు? అని జాక్‌ వాళ్లు అడుగుతున్నారు. కాంగ్రెస్‌ ఎంపీలు కూడా ఎఫ్‌డిఐల టైములో పట్టుబట్టడం చేతనే కదా అఖిలపక్ష సమావేశం సాధ్యపడింది. ఆ విషయాన్ని గుర్తించి శభాష్‌ అని పబ్లిగ్గా అంటే వాళ్లూ ఉబ్బిపోయి మరింతగా హై కమాండ్‌పై ఒత్తిడి తెచ్చేవారు. వాళ్లనీ కెసియార్‌ తిడుతున్నారు. కాంగ్రెస్‌లోంచి బయటకు వచ్చే (అనగా తెరాసలో చేరే) సమయం ఆసన్నమైంది అంటున్నారు.

విభజనకు సరే అన్నా బిజెపితో తెరాస కలహిస్తూనే వుంది. సిపిఐతో స్నేహం ఏమీ నెరపటం లేదు. - ఇలాటి పరిస్థితుల్లో తెరాసనే పట్టుకుని వేళ్లాడితే జాక్‌కు పరువు పోతుందేమో అనిపిస్తోంది వాళ్లకు. పోనీ ఏదో ఒకటి తేలనీ అని స్తబ్ధంగా కూర్చుంటే తెలంగాణ సమస్య చచ్చిపోతుందని భయం. ఎందుకంటే కెసియార్‌ ఉద్యమాలు చేయాలని ఎనౌన్సు చేసి వూరుకుంటారంతే! ఏదైనా చేసినా మానినా విద్యార్థులు చేయాలి, జాక్‌ చేయాలి. టిడిపి వాళ్లను అల్లరి పెట్టండి, వైకాపావాళ్లను తిట్టండి, కాంగ్రెస్‌ వాళ్లను కొట్టండి అంటే చేయాల్సింది వీళ్లే. కన్విక్షన్‌ లేకుండా చేయడం ఎలా?

నిజానికి టిడిపి చాలా రిస్కు తీసుకుంది. వైకాపా మొదట్నుంచీ చెప్తూ వచ్చినట్టే ప్రవర్తించింది. తమ లేఖలో 'అందరికీ న్యాయం చేయాలి' అని రాసిన వాక్యమొక్కటే అని సమైక్యవాదులకు ఓదార్పు. కాంగ్రెస్‌ కేంద్రం ద్వారా నాటకమే ఆడుతోంది. నెల్లాళ్లలో నిర్ణయం అని నోటితో చెప్పి, చేతితో లేదనడం. మరో పక్క తూర్పు జయప్రకాష్‌ రెడ్డి, దానం, గాదె, లగడపాటి, కావూరిల ద్వారా సమైక్యమే మా మార్గం, అవసరమైతే రాజకీయాలు వీడతాం అనిపించడం.. యిలాటి చర్యల ద్వారా సమైక్యవాదులను వాళ్లు ఆకట్టి పెట్టుకున్నారు. కానీ టిడిపి విషయంలో మాత్రం సమైక్యవాదులకు నిరాశ కలుగుతోంది. తెలంగాణ పట్ల రెండు కళ్ల సిద్ధాంతం నుండి ఒకటిన్నర కళ్ల సిద్ధాంతానికి వచ్చేసింది. లగడపాటి, కావూరి స్టయిల్లో టిడిపి లీడర్లు ఎవ్వరూ మాట్లాడటం లేదు. బాబు ఆ విషయాన్ని గర్వంగా చెప్పుకుంటున్నారు. లోకేష్‌ గర్వంగా చెప్పుకోవడమే కాక ట్విట్టర్‌ ద్వారా తెరాస నాయకులను కవ్విస్తున్నారు కూడా. దీనివలన టిడిపి ఆంధ్ర, తెలంగాణ ప్రాంతాలలోని సమైక్యవాదుల ఓట్లు పోగొట్టుకోబోతోంది. ఆ మేరకు తెలంగాణలో రాబట్టుకోవాలి.

అలా రాబట్టుకోకుండా తెరాస అడ్డుపడదామని చూస్తోంది, వాళ్లని బద్నామ్‌ చేస్తోంది. వ్రతం చెడ్డా, ఫలం దక్కపోతే టిడిపి తెలంగాణ నాయకులు వూరుకుంటారా? ప్రతిదినం కెసియార్‌ను తిడతారు. కెసియార్‌ అనుచరులు తమను అడ్డుకున్నచోటల్లా తిరగబడి వాళ్లను చావబాదతారు. తెరాస ద్వారా అడ్డుకుంటే యిది పార్టీల మధ్య పోరులా అనిపిస్తుంది కాబట్టి తెలంగాణ ఉద్యమకారుల ద్వారా కెసియార్‌ ఈ పని చేయించాలి. మరి ఉద్యమకారులు ఎంతవరకు కలిసి వస్తారో చూడాలి. ఏది ఏమైనా తెలంగాణ మేధావులకు, ఉద్యమసానుభూతిపరులకు కెసియార్‌ పెద్ద ప్రశ్న అయి కూర్చున్నారు. ఆయనను సొంతం చేసుకోలేరు, విడిచి పెట్టనూ లేరు. **- ఎమ్బీయస్‌ ప్రసాద్‌ (డిసెంబరు 2012)**